ROBERT T. KIYOSAKI este copilul bogat al unor oameni săraci. El şi-a dorit 
dintotdeauna să nu muncească asemeni tatălui sau, care, în ciuda faptului că avea un salariu consis¬ 
tent, era veşnic îngropat în datorii. Concluzia lui este că, în principal, problemele financiare provin 
din faptul că mulţii ani de şcoală nu ne învaţă nimic despre cum funcţionează banii, ci doar cum să 
muncim din greu pentru ei, iar atunci când îi avem - mulţi, puţini - nu ştim cum să-i folosim în 
favoarea noastră. 

Nu nesocotiţi faptul că relaţia cu banii este una de putere: ori îi stăpâniţi, ori deveniţi sclavii 
lor. Părinţii bogaţi îşi pregătesc copiii să devină, la rândul lor, bogaţi. Părinţii săraci le spun copiilor 
să meargă la şcoală, să fie cât mai silitori şi să-şi găsească o slujbă bună. Insă calea de urmat pentru 
câştigarea bogăţiei este iniţierea în arta finanţelor. Invăţaţi-vă copiii să fie liberi din punct de vedere 
financiar! 

în această perioadă de mari schimbări economice, lecţiile lui Robert Kiyosaki despre cum 
puteţi face banii să muncească pentru dumneavoastră sunt nepreţuite! 

Robert Kiyosaki s-a născut şi a crescut în Hawaii. Provine dintr-o importantă familie de 
profesori; tatăl său a condus Departamentul de Educaţie al Statului Hawaii. După terminarea 
liceului, şi-a continuat studiile la New York. Absolvind facultatea, intră în Marina Americană şi 
luptă în Vietnam, ca ofiţer şi pilot de elicopter. 

în 1977, a înfiinţat o companie ce a scos pe piaţă primul portofel din nailon pentru surferi, 
care în scurtă vreme a devenit un produs de mare succes. El şi produsele sale au apărut în Runner's 
World, Gentleman’s Quarterly, Success Magazine, Newsweek şi chiar în Playboy. 

La 47 de ani s-a pensionat şi se ocupă în continuare de investiţii, în special în domeniul 
imobiliar. Din 1995, este co-fondator al unei companii internaţionale de învăţământ, care 
funcţionează în şapte ţări, ce şi-a propus iniţierea cursanţilor în arta afacerilor şi a investiţiilor. în 
calitate de specialist în educaţie, a vorbit de la cele mai importante tribune, pe unde au trecut şi Og 
Mandino, Zig Ziglar sau Anthony Robbins. Este creatorul jocului CASHFLOW, în trei variante 
(pentru copii, pentru adulţi şi avansaţi), care reproduce condiţiile unei pieţe reale şi îi iniţiază pe 
jucători în tainele banilor. 

SHARON L. LECHTER este coautoare la „Tată Bogat, Tată Sărac”. După ce a absolvit 
strălucit Universitatea de Stat din Florida, obţinând o diplomă în contabilitate, Sharon Lechter s-a 
angajat la o mare firmă de contabilitate. A devenit expert contabil la o companie din industria 
calculatoarelor, apoi director de impozite la o companie naţională de asigurări. Este fondatoare a 
primei reviste pentru femei din Wisconsin. 

Fiind soţie şi mamă a trei copiii, s-a orientat spre învăţământ. L-a ajutat pe inventatorul 
primei „cărţi electronice de vorbire” să extindă această industrie. 

Este o pionieră în dezvoltarea noilor tehnologii care încearcă să readucă pe cât posibil cărţile 
în viaţa copiilor. Ea s-a implicat din ce în ce mai mult în fonnarea celor mici, devenind o militantă 
în domeniul matematicii, al calculatoarelor, al cititului şi al scrisului. 

în prezent, îşi concentrează eforturile pentru sprijinirea creării instrumentelor educaţionale 
necesare celor interesaţi de ameliorarea educaţiei lor financiare. 

Cum poţi spune cuiva „mulţumesc” atunci când trebuie să mulţumeşti atâtor oameni? 
Categoric, această carte li se datorează celor doi taţi ai mei care au fost pentru mine nişte modele 
puternice, precum şi mamei mele, care m-a învăţat să iubesc şi să fiu bun. 

Şi totuşi printre persoanele direct răspunzătoare de faptul că această carte a devenit realitate 
se numără soţia mea Kim, alături de care existenţa mea s-a împlinit. Kim este partenera mea în 
căsnicie, în afaceri şi în viaţă. Fără ea aş fi pierdut. îi mulţumesc părinţilor lui Kim, Winnie şi Bill 
Meyer, pentru că au crescut o fiică minunată. îi mulţumesc lui Sharon Lechter, pentru că a adunat 
fragmentele acestei cărţi înregistrate în computer şi le-a pus cap la cap. Soţului lui Sharon, Mike, 
pentru faptul că este un minunat avocat al proprietăţii intelectuale, şi copiilor lor, Phillip, Shelly şi 
Rick, pentru participarea şi colaborarea lor. îi mulţumesc lui Keith Cunningham, pentru 
înţelepciunea financiară şi ideile pe care mi le-a dat; lui Larry şi Lisei Clark, pentru că mi-au dăruit 
prietenia lor şi m-au încurajat mereu; lui Rolf Parta, pentru geniul său tehnic; Annei Nevin, lui 
Bobby DePorter şi lui Joe Chapon, pentru noi perspective asupra subiectului; lui DC şi lui John 
Harrison, lui Jannie Tay, lui Sandy Khoo, lui Richard şi Veronicăi Tan, lui Peter Johnston şi lui Suzi 
Dafnis, lui Jacqueline Seow, Nyhl Henson, Michael şi Monette Hamlin, lui Edwin şi Camilla Khoo, 
lui K. C. See şi Jessica See, pentru sprijinul profesional; lui Kevin şi Sarei de la InSync, pentru 
strălucita grafică; lui John şi Shari Burley, lui Bill şi Cindy Shopoff, lui Van Tharp, Dianei Kennedy, 
lui C. W. Allen, Marilu Deignan, Kim Arries şi Tom Weisenborn, pentru înţelepciunea lor 
financiară; lui Sam Georges, Anthony Robbins, Enid Vien, Lawrence şi Jayne Taylor-West, lui Alan 
Wright, lui Zig Ziglar pentru limpezimea minţii lor; lui J. W. Wilson, lui Marty Weber, Randy Craft, 
Don Mueller, Brad Walker, Blair şi Eileen Singer, lui Wayne şi Lynn Morgan, lui Mimi Brennan, 
Jerome Summers, dr. Peter Powers, Will Hepburn, dr. Enrique Teuscher, dr. Robert Marin, Betty 
Oyster, Julie Belden, Jamie Danforth, Cherie Clark, Rick Merica, Joia Jitahide, Jeff Bassett, dr. Tom 
Bums şi lui Bill Galvin, pentru că mi-au fost nişte prieteni minunaţi şi mi-au susţinut proiectele; 
Centrului Managerilor şi zecilor de mii de absolvenţi ai cursurilor „Tu şi banii” şi ai Şcolii de 
afaceri pentru întreprinzători; şi lui Frank Crerie, Clint Miller, Thomas Allen şi lui Norman Long, 
pentru că mi-au fost nişte extraordinari parteneri de afaceri. 


Robert T. Kiyosaki 

Oare şcoala îi pregăteşte pe copii pentru lumea reală? „învaţă cu sârguinţă, ia note mari şi 
vei găsi o slujbă bine plătită, cu tot felul de avantaje”, obişnuiau să spună părinţii mei. Scopul lor în 
viaţă era să ne asigure o facultate surorii mele mai mari şi mie, astfel încât noi să avem cele mai 
mari şanse de reuşită în viaţă. Când, în sfârşit, mi-am luat diploma în 1976 - absolvind strălucit, 
printre primii din promoţia mea, Universitatea de Stat din Florida, secţia contabilitate - părinţii mei 
îşi atinseseră scopul. Era încununarea reuşitei vieţii lor. Conform „Planului Principal”, am fost 
angajată de o importantă firmă de contabilitate, dintre acele cu „opt zerouri”, şi credeam că mă 
aşteaptă o lungă carieră şi o pensionare la o vârstă nu prea înaintată. 

Soţul meu, Michael, a urmat o cale similară. Amândoi proveneam din familii care munceau 
din greu, dispunând de mijloace modeste, dar cu o puternică etică a muncii. Şi Michael a absolvit 
strălucit, ba chiar de două ori: mai întâi ingineria şi apoi dreptul. A fost recrutat deîndată de o 
prestigioasă firmă de avocatură din Washington D.C., specializată în drept de brevetare. Viitorul său 
părea extrem de luminos, drumul carierei bine definit şi pensionarea timpurie garantată. 

Deşi am avut succese în carierele noastre, lucrurile nu au mers cum ne aşteptam. Amândoi 
am schimbat mai multe posturi - de fiecare dată pentru că aşa era mai bine -, dar fără a se întrezări 
vreo posibilitate de pensionare. Fondul de pensii nu creştea decât prin contribuţiile personale. 
Michael şi cu mine avem o căsnicie minunată, cu trei copii grozavi. Când scriu aceste rânduri, doi 
dintre ei sunt la facultate, iar cel de-al treilea abia începe liceul. Am cheltuit o avere ca să ne 
asigurăm că urmează cele mai bune şcoli. 

într-o zi, în 1996, unul dintre copiii mei a venit acasă deziluzionat de şcoală. Era plictisit şi 
se săturase să înveţe. „De ce trebuie să petrec atâta vreme studiind materii care nu îmi vor fi 
niciodată cu adevărat de folos în viaţă?” - a protestat el. 

Fără să mă gândesc, i-am răspuns: „Pentru că dacă nu iei note mari nu poţi merge la 
facultate.” 

„Indiferent dacă fac sau nu o facultate”, mi-a răspuns el, „eu tot voi fi bogat.” 

„Dacă nu termini o facultate n-o să ai o slujbă bună”, i-am răspuns uşor panicată şi 
îngrijorată, ca orice mamă. „Şi dacă nu vei avea o slujbă bună, cum crezi că ai putea să te 
îmbogăţeşti?” 

Fiul meu mi-a zâmbit superior şi a dat uşor din cap oarecum plictisit. Mai purtaserăm de 
multe ori această discuţie. S-a strâmbat şi şi-a dat ochii peste cap. Din nou cuvintele mele materne 
pline de înţelepciune se izbeau de un zid. Nici măcar nu le auzea. 

Deşi deştept şi plin de voinţă, el a fost întotdeauna politicos şi respectuos. 

„Mămico”, a început el. Unna să mi se ţină mie o predică. „Adaptează-te vremurilor! 
Priveşte în jurul tău; oamenii cei mai bogaţi nu s-au îmbogăţit datorită studiilor lor. Uită-te la 
Michael Jordan şi la Madonna. Până şi Bill Gates, care nu a fost primit la Harvard, a înfiinţat 
Microsoft; acum este cel mai bogat om din America şi nu are decât treizeci şi ceva de ani. Un 
jucător de baseball poate câştiga până la 4 milioane de dolari pe an, chiar dacă a fost clasat drept 
«arierat mintal».” 

între noi s-a aşternut o lungă tăcere. Mi-am dat seama dintr-odată că de fapt îl sfătuisem pe 
fiul meu exact ceea ce mă sfătuiseră la rândul lor părinţii mei. Lumea din jur s-a schimbat, dar 
sfatul a rămas acelaşi. 

O educaţie solidă şi notele mari nu mai asigură reuşita, însă parcă nimeni nu observă asta, în 
afară de copiii noştri. 

„Mămico”, a continuat el, „nu vreau să muncesc la fel de mult ca tine şi ca tata. Voi câştigaţi 
o grămadă de bani şi trăim într-o casă enormă plină de jucării. Dacă-ţi voi asculta sfatul, voi sfârşi 
ca voi, muncind tot mai din greu doar pentru a plăti şi mai multe impozite şi pentru a mă afunda în 
datorii. Nu mai există slujbe sigure; ştiu totul despre restructurări şi rentabilizare. Mai ştiu că 
absolvenţii de facultate câştiga astăzi mai puţin decât câştigaţi voi atunci când aţi terminat şcoala. 
Uită-te şi tu la doctori. Nu mai câştigă nici pe departe ca altă dată. Ştiu că nu mă pot bizui pe 
Asigurările Sociale sau pe pensiile garantate de companii. Trebuie să găsesc noi soluţii.” 



Avea dreptate. îi trebuiau noi soluţii, ca şi mie de altfel. Sfatul părinţilor mei poate că era 
valabil pentru cei născuţi înainte de 1945, dar putea deveni dezastruos pentru cei ca noi, născuţi 
într-o lume care se schimbă extrem de rapid. Nu le mai pot spune pur şi simplu copiilor mei: 
„Mergeţi la şcoală, luaţi note mari şi căutaţi-vă o slujbă sigură.” 

Ştiu că trebuie să găsesc noi căi pentru a-mi călăuzi copiii în privinţa studiilor. 

Ca mamă, dar şi ca specialist contabil, am fost întotdeauna preocupată de lipsa educaţiei 
financiare. Mulţi dintre tinerii de astăzi au cărţi de credit încă înainte de a ajunge la liceu, dar nu li 
s-a ţinut niciodată un curs despre bani sau despre felul în care ar putea să-i investească, ca să nu mai 
vorbim despre cum funcţionează dobânda la cărţile de credit. Fără să aibă noţiuni financiare şi fără 
să ştie cum funcţionează banii, ei nu sunt pregătiţi să înfrunte lumea ce-i aşteaptă, o lume care 
accentuează consumul, şi nu economiile. 

Când băiatul meu cel mare, fiind încă student în anul întâi la facultate, s-a îndatorat fără 
speranţe cu cărţile lui de credit, nu numai că l-am ajutat să-şi distrugă aceste cârduri devenite fără 
valoare, dar am căutat şi un program care să mă ajute să îmi educ copiii în privinţa problemelor 
financiare. 

Anul trecut, soţul meu m-a sunat într-o zi de la birou. „Se află la mine o persoană pe care ar 
trebui să o cunoşti”, mi-a spus el. „Se numeşte Robert Kiyosaki. Este om de afaceri şi investitor şi 
tocmai ne solicită un brevet pentru un produs educaţional. Cred că este exact ceea ce căutai 
demult.” 


Exact ceea ce căutam 

Soţul meu, Mike, a fost atât de impresionat de proiectul „circuitul banilor”, noul produs 
educaţional dezvoltat de Robert Kiyosaki, încât a aranjat să participăm amândoi la o testare a 
prototipului. Fiind vorba de un joc educaţional, am întrebat-o şi pe fiica mea de 19 ani, care era în 
primul an la universitatea locală, dacă nu vrea să participe, şi ea a fost de acord. 

La acest test au participat vreo cincisprezece persoane, care erau împărţite în trei grupuri. 

Mike avusese dreptate. Era exact produsul educaţional pe care îl căutam. Avea ceva specific: 
arăta ca o tablă de Monopoly cu un enorm şobolan arătos în mijloc. Dar spre deosebire de 
Monopoly, erau două trasee: unul în interior şi unul în exterior. Miza jocului era să scapi de pe 
traseul interior - ceea ce Robert numea Cursa Şobolanului - şi să ajungi la pista exterioară sau la 
„pista rapidă”. Robert susţinea că pista rapidă simulează comportamentul oamenilor bogaţi în viaţa 
reală. 

După care Robert ne-a explicat „Cursa Şobolanului”. 

„Dacă veţi analiza atent viaţa unei persoane de formaţie medie foarte muncitoare, veţi întâlni 
o pistă similară. Copilul se naşte şi merge la şcoală. Părinţii sunt mândri şi încântaţi deoarece 
copilul excelează luând note bune şi foarte bune şi este primit la facultate. Copilul termină studiile 
şi, eventual, şi le perfecţionează, după care acţionează conform programului dinainte stabilit: îşi 
caută o slujbă sigură sau o profesie. Copilul găseşte această slujbă, eventual ca doctor sau avocat, 
intră în armată ori lucrează pentru guvern. în general, copilul începe să facă apoi bani, are tot mai 
multe cârduri şi încep cumpărăturile, în cazul în care nu au început chiar mai înainte. 

Având bani de risipit, copilul merge în acele locuri la care visează şi ceilalţi tineri, cunoaşte 
alţi oameni, îşi fixează întâlniri şi uneori se căsătoreşte. Viaţa este minunată, pentru că acum şi 
bărbaţii şi femeile lucrează. Două venituri sunt o binecuvântare. Cu toţii simt că au reuşit, îi 
aşteaptă un viitor strălucit, se hotărăsc să cumpere o casă, o maşină, un televizor, pleacă în vacanţă 
şi fac copii. Fericirea vine grămadă. Nevoia de bani gheaţă este enormă. Fericitul cuplu hotărăşte că 
profesia este de o importanţă vitală, în consecinţă muncesc tot mai mult, unnărind avansări şi măriri 
de leafă. Leafa se măreşte şi mai apare un copil şi nevoia de o casă mai mare. Ei muncesc şi mai 
mult, devin nişte angajaţi şi mai buni şi mai implicaţi. Se reîntorc pe băncile şcolii ca să se 
specializeze pentru a câştiga şi mai mulţi bani. Eventual, îşi mai iau o slujbă. Veniturile cresc, dar şi 
impozitele, inclusiv pe proprietăţi, respectiv pe terenul casei celei noi şi mari. Cresc contribuţiile la 
Asigurările Sociale şi toate celelalte. Iau lefuri tot mai mari şi se întreabă pe ce se duc banii. Se 
înscriu la fondurile mutuale şi cumpără alimente cu cartea de credit. Copiii fac între timp 5 sau 6 ani 
şi părinţii încep să strângă bani pentru facultatea lor, dar şi pentru pensie. 



Fericitul cuplu născut în urmă cu treizeci şi cinci de ani este prins acum în Cursa 
Şobolanului pentru tot restul vieţii lui active. Cei doi muncesc pentru proprietarii companiei, pentru 
guvern - prin plata taxelor şi pentru bănci - plătind ipoteci sau cărţile de credit. 

După care îşi sfătuiesc propriii copii «să înveţe temeinic, să ia note mari şi să-şi găsească o 
slujbă sau o profesie sigură». N-au învăţat nimic despre bani, în schimb alţii au profitat de 
naivitatea lor şi de asta au fost nevoiţi să muncească din greu toată viaţa. Procesul se repetă şi 
generaţia următoare roboteşte la fel. Aceasta este «Cursa Şobolanului»“. 

Singura posibilitate de a ieşi din această „Cursă a Şobolanului” este să îţi dovedeşti 
competenţa atât în contabilitate cât şi în investiţii, categoric, două dintre cele mai greu de stăpânit 
dintre materiile dificile. în calitate de expert contabil care a lucrat cândva la o mare firmă cu o cifră 
de afaceri cu opt zerouri, m-am mirat să constat că Robert reuşise să facă amuzante şi palpitante 
aceste două materii. Procesul era atât de bine mascat, încât atunci când încercam cu sârguinţă să 
ieşim din „Cursa Şobolanului” uitam rapid că de fapt învăţam ceva. 

Testarea produsului s-a transformat pe nesimţite într-o după-amiază amuzantă cu fiica mea, 
discutând despre lucruri pe care nu le abordasem niciodată. Fiind contabilă de formaţie, nu mi se 
părea complicat un joc care presupunea o declaraţie de venit şi un bilanţ. De aceea am avut timp să 
o ajut pe fiica mea ca şi pe ceilalţi jucători de la masa mea, lămurindu-le conceptele pe care nu le 
înţelegeau. Am fost prima persoană - şi singura din întreg grupul de testare - care a reuşit să iasă din 
„Cursa Şobolanului” în acea zi. Am scăpat în 50 de minute, deşi jocul a durat aproape trei ore. La 
masa mea se mai aflau un bancher, un om de afaceri şi un infonnatician. M-a tulburat să constat cât 
de puţin ştiau aceşti oameni despre contabilitate sau investiţii, lucruri atât de importante în viaţa lor. 
M-am întrebat cum de s-au descurcat în rezolvarea propriilor probleme financiare întâlnite în viaţa 
reală. Puteam înţelege de ce fetiţa mea de 19 ani nu pricepea, dar ceilalţi erau adulţi, aveau de cel 
puţin două ori vârsta ei. 

După ce am ieşit din „Cursa Şobolanului”, i-am urmărit vreme de două ore pe fiica mea şi 
pe aceste persoane cu şcoală, adulţi bogaţi, cum dădeau cu zarul şi îşi mutau pionii. Deşi mă 
bucuram că învăţau cu toţii atât de mult, mă deranja totuşi ideea că nişte adulţi nu cunoşteau 
noţiunile de bază ale contabilităţii şi investiţiilor. Le era greu să stabilească relaţia dintre declaraţia 
de venit şi bilanţ. Pe măsură ce cumpărau şi vindeau bunuri, îşi aminteau cu greu de faptul că 
fiecare tranzacţie putea avea un oarecare impact asupra circuitului financiar lunar. M-am întrebat 
câte milioane de oameni care se zbat din punct de vedere financiar doar pentru că nu cunosc aceste 
lucruri or fi pe lumea asta. 

Slavă Domnului că se amuzau şi erau preocupaţi de dorinţa de a câştiga partida, mi-am spus 
în sinea mea. După ce Robert a încheiat concursul, ne-a acordat 15 minute în care să discutăm şi să 
criticăm „Circuitul banilor” între noi. 

Omul de afaceri de la masa mea nu era deloc mulţumit. Nu i-a plăcut jocul. „N-am nevoie să 
ştiu toate astea”, a spus el răspicat. „Pentru asta angajez contabili, bancheri şi avocaţi, tocmai ca să 
îmi explice cum stau lucrurile.” 

Richard i-a replicat: „N-aţi observat niciodată faptul că nu sunt prea mulţi contabili bogaţi? 
Ca, de altfel, nici bancheri, avocaţi ori agenţi de Bursă sau imobiliari. Ei ştiu foarte multe lucruri şi 
în multe privinţe sunt oameni deştepţi, dar majoritatea nu sunt bogaţi. Cum şcolile noastre nu-i 
învaţă pe oameni ceea ce ştiu cei bogaţi, ar fi bine să primim sfaturi din partea acestora din urmă. 
într-o bună zi, în vreme ce mergeţi pe şosea, vă puteţi bloca în trafic, străduindu-vă să ajungeţi la 
serviciu; când vă veţi uita în dreapta, veţi constata că şi contabilul dv. este prins în acelaşi blocaj de 
circulaţie. Vă uitaţi în stânga şi îl vedeţi pe bancher. Asta ar trebui să vă spună ceva.” 

Informaticianul nu s-a lăsat nici el impresionat de joc: „Pot cumpăra un program care să mă 
înveţe toate acestea.” 

în schimb, bancherul a fost foarte mişcat. „Am învăţat asta la şcoală - adică partea de 
contabilitate -, dar n-am ştiut niciodată cum s-o aplic în realitate. Acum ştiu. Trebuie să ies din 
«Cursa Şobolanului».” 

Pe mine însă m-au impresionat cel mai mult cuvintele fiicei mele. „M-a amuzat să învăţ 
toate astea”, a spus ea. „Am aflat o mulţime de lucruri despre felul cum circulă banii şi cum trebuie 
ei investiţi.” 

După care a adăugat: „Acum ştiu că pot să-mi aleg profesia doar ţinând seama de munca pe 
care o voi depune şi nu pentru a fi neapărat una sigură sau de pe urma căreia să am diverse avantaje 
sau s-o apreciez în funcţie de cât sunt plătită. Dacă voi învăţa ceea ce acest joc îmi explică, voi fi 




liberă să fac şi să studiez ce-mi doreşte sufletul... şi nu să studiez ceva doar pentru că se caută un 
anumit tip de pregătire. Dacă voi învăţa asta nu mai trebuie să-mi fac probleme legate de siguranţa 
locului de muncă sau de Asigurările Sociale, aşa cum procedează deja majoritatea colegilor mei.” 

N-am mai putut să rămân pentru a vorbi cu Robert după ce am terminat jocul, dar am stabilit 
să ne întâlnim ulterior pentru a discuta pe mai departe proiectul său. Ştiam că vrea să folosească 
acest joc pentru a-i ajuta şi pe alţii să devină experţi în finanţe şi eram nerăbdătoare să aflu mai 
multe despre planurile lui. 

împreună cu soţul meu am fixat să ne întâlnim la cină cu Robert şi soţia lui în săptămânile 
imediat următoare. Deşi era prima dată când ne vedeam intr-un cadru monden, ne-am simţit ca şi 
cum ne-am fi ştiut de ani de zile. 

Am descoperit că avem foarte multe în comun. Am acoperit o gamă foarte largă, de la sport 
la piese de teatru, la restaurante şi probleme socio-economice. Am vorbit despre lumea în 
schimbare. Am petrecut multă vreme discutând despre felul cum majoritatea americanilor au pus 
foarte puţin deoparte pentru pensie sau chiar n-au pus nimic, dar şi despre starea falimentară a 
Asigurărilor Sociale şi Medicale. Oare copiilor mei li se va cere să plătească pensionarea celor 75 
milioane de copii născuţi în anii ’60? Ne întrebam dacă oamenii îşi dau seama cât de riscant este să 
depindă de un plan de pensii. 

Principala grijă a lui Robert era faptul că se crease o prăpastie din ce în ce mai adâncă între 
cei care au şi cei care nu au, atât în America, cât şi în întreaga lume. Robert era un autodidact care 
prin munca proprie ajunsese întreprinzător, străbătuse toată lumea şi pusese cap la cap diverse 
investiţii, astfel încât a putut ieşi la pensie la 47 de ani. El a renunţat apoi la pensionare pentru că 
manifestă aceeaşi îngrijorare pe care o am şi eu în legătură cu copiii mei. El ştie că lumea s-a 
schimbat, dar sistemul de învăţământ a rămas acelaşi. Robert susţine că aceşti copii ai noştri petrec 
ani întregi intr-un sistem educaţional străvechi, studiind materii pe care nu le vor folosi niciodată şi 
pregătindu-se pentru o lume care nu mai există. 

„în prezent, sfatul cel mai periculos care poate fi dat unui copil este «Du-te la şcoală, ia note 
mari şi caută-ţi o slujbă sigură»”, îi place lui să spună. „Acesta este un sfat străvechi şi prost. Dacă 
aţi putea vedea ce se întâmplă în Asia, Europa şi America de Sud, aţi fi la fel de îngrijoraţi ca şi 
mine.” 

El socoteşte că e un sfat prost, „pentru că dacă doreşti un viitor sigur din punct de vedere 
financiar pentru copilul tău, acest lucru nu se poate obţine după regulile de altă dată. Este mult prea 
riscant.” 

L-am întrebat ce înţelege prin „regulile de altă dată”. 

„Cei ca mine au alte reguli decât ale voastre”, a spus el. „Ce se întâmplă atunci când o 
companie anunţă o reducere de personal?” 

„Oamenii sunt concediaţi”, am spus eu, „familiile au de suferit, creşte şomajul.” 

„Da. Dar ce se întâmplă cu compania, mai ales dacă este o companie publică pe acţiuni?” 

„Preţul acţiunilor creşte de obicei atunci când se anunţă o reducere de personal”, am spus eu. 
„Piaţa pare încântată atunci când o companie reduce costurile forţei de muncă, fie prin 
automatizare, fie prin creşterea productivităţii muncii în general.” 

„Aşa este”, a spus el. „Şi atunci când preţul acţiunilor creşte, cei ca mine, acţionarii, se 
îmbogăţesc şi mai mult. Asta înţeleg eu prin alte reguli. Angajaţii pierd; proprietarii şi investitorii 
câştigă.” 

Robert, de fapt, nu numai că descria diferenţa dintre un angajat şi un patron, dar şi pe aceea 
dintre controlarea propriului destin şi încredinţarea lui în mâinile altcuiva. 

„Pentru cei mai mulţi oameni însă este greu de înţeles de ce se întâmplă asta”, am zis eu. „Ei 
pur şi simplu consideră că nu e drept.” 

„De aceea mi se pare o prostie să îi spui copilului «Trebuie să ai o educaţie solidă»”, zise el. 
„Este o prostie să presupui că studiile asigurate de sistemul şcolar îi vor pregăti pe copiii voştri 
pentru lumea cu care vor trebui să se confrunte după absolvire. Fiecare copil are nevoie de şi mai 
multă educaţie, de un alt tip de educaţie. Copiii trebuie să cunoască regulile. Alte reguli.” 

„Există reguli ale banului după care se ghidează cei bogaţi şi există regulile după care se 
ghidează ceilalţi 95% din populaţie”, a spus el. „Şi cei 95% învaţă aceste reguli acasă şi la şcoală. 
De aceea este riscant ca în zilele noastre să îi spui copilului doar: «învaţă temeinic şi caută-ţi o 
slujbă.» Copilul din ziua de azi are nevoie de o educaţie mult mai sofisticată, iar actualul sistem nu 



este capabil să furnizeze aşa ceva. Nu-mi pasă câte calculatoare pun în sălile de curs sau câţi bani 
cheltuiesc şcolile. Cum ar putea un sistem de învăţământ să predea o materie pe care n-o cunoaşte?” 

Cum poate un părinte să-şi înveţe copiii ceea ce şcoala nu reuşeşte? Cum poate fi predată 
contabilitatea unui copil? N-o să se plictisească? Şi cum poate fi predată ştiinţa investiţiilor atâta 
vreme cât ca părinte dovediţi exact contrariul, fiind împotriva oricărui risc? In loc să-mi învăţ copiii 
să acţioneze întotdeauna în limitele siguranţei, am hotărât ca este mai bine să-i învăţ să acţioneze 
inteligent. 

L-am întrebat pe Robert: „Cum poate fi învăţat un copil despre bani şi despre tot ceea ce am 
discutat noi aici? Cum am putea simplifica sarcina părinţilor, mai ales atâta vreme cât ei înşişi nu 
înţeleg?” 

„Am scris o carte despre asta”, a spus el. 

„Unde este?” 

„In calculatorul meu. E acolo de ani de zile, în diferite fragmente aşezate la întâmplare. Din 
când în când, mai adaug câte ceva, dar niciodată nu am fost în stare să pun totul cap la cap. Pe 
aceasta am început să o scriu după ce cealaltă carte a mea a ajuns un best-seller. Dar pe asta n-am 
mai terminat-o. E în bucăţele.” 

Şi, intr-adevăr, era în bucăţele. După ce am citit câteva fragmente împrăştiate, am hotărât că 
această carte are un merit cert şi trebuie împărtăşită şi altora, mai ales în aceste vremuri 
schimbătoare. Am acceptat să fim coautori la cartea lui Robert. 

L-am întrebat de câte informaţii de ordin financiar crede el că are nevoie un copil. Mi-a 
răspuns că depinde de copil. El a ştiut de mic că vrea să fie bogat şi a avut noroc de un tată bogat şi 
dispus să îl călăuzească. Educaţia stă la baza reuşitei, a spus Robert. Dar la fel de importantă ca 
formarea universitară este şi cea financiară sau cea legată de comunicare. 

Apoi urmează povestea celor doi taţi ai lui Robert, unul bogat şi unul sărac, prin care se 
explică felul în care s-a format de-a lungul întregii vieţi. Contrastul dintre cei doi taţi furnizează o 
perspectivă esenţială. Cartea este susţinută cu date precise, editată şi pusă cap la cap de mine. Orice 
contabil care citeşte această carte trebuie să uite de cunoştinţele sale universitare şi să se arate 
deschis la teoriile prezentate de Robert. Deşi multe dintre ele contravin ideilor fundamentale ale 
principiilor general acceptate de contabilitate, ele furnizează totuşi o perspectivă valoroasă 
referitoare la felul în care îşi analizează hotărârile adevăraţii investitori. 

Atunci când, ca părinţi, ne sfătuim copiii: „Du-te la şcoală, învaţă din greu şi ia-ţi o slujbă”, 
o facem adesea dintr-un obicei devenit tradiţional. A fost din totdeauna cel mai bun lucru de făcut. 
Când l-am cunoscut pe Robert, iniţial, ideile lui m-au speriat. Fiind crescut de doi taţi, a fost învăţat 
să se zbată pentru două scopuri diferite. Tatăl lui cu şcoală l-a sfătuit să lucreze la o companie. Tatăl 
lui bogat l-a sfătuit să fie proprietarul unei companii. Ambele drumuri în viaţă presupuneau studii, 
numai că obiectele de studiu erau complet diferite. Tatăl lui cu şcoală l-a încurajat pe Robert să fie 
deştept. Tatăl lui bogat l-a încurajat pe Robert să înveţe cum să angajeze oameni deştepţi. 

Faptul că avea doi taţi a creat multe probleme. Tatăl bun al lui Robert era inspector în 
învăţământ în Hawaii. Când Robert împlinise 16 ani, ameninţarea: „Dacă nu iei note mari n-o să-ţi 
găseşti o slujbă bună” nu mai avea prea mare efect. El ştia deja că în viaţă urma să fie proprietar de 
companie şi nu angajat al unei companii. De fapt, dacă nu ar fi avut un sfătuitor înţelept şi 
perseverent pe vremea liceului, probabil că Robert nu ar fi făcut facultate. El recunoaşte asta. De 
abia aştepta să înceapă să pună bazele averii sale, dar în final a fost de acord că facultatea ar putea 
să-i fie de folos. 

Adevărul este că ideile din această carte pot părea prea sofisticate sau prea radicale pentru 
părinţii din ziua de azi. Multor părinţi şi aşa le este greu să-şi ţină copiii la şcoală. Ţinând seama 
însă de vremurile schimbătoare, ca părinţi trebuie să fim deschişi în faţa ideilor noi şi îndrăzneţe. 
A-i încuraja pe copii să ajungă angajaţi este ca şi cum i-aţi sfătui să plătească impozite mai mult 
decât se cuvine o viaţă întreagă, speranţele de pensie fiind minime sau inexistente. Este adevărat că 
marea cheltuială pentru oricine o reprezintă impozitele. De fapt, majoritatea familiilor muncesc din 
ianuarie până la jumătatea lui mai doar pentru a-şi acoperi impozitele către stat. E nevoie de idei noi 
şi această carte vi le oferă. 

Robert susţine că oamenii bogaţi îşi educă altfel copiii. Ei îşi învaţă copiii acasă, în jurul 
mesei, la cină. Aceste idei s-ar putea să nu fie ideile pe care să vreţi să le discutaţi cu copiii voştri, 
dar eu oricum vă mulţumesc că le-aţi acordat atenţie. Vă sfătuiesc să continuaţi căutările. După 
părerea mea de mamă şi expert contabil, ideea că este suficient să iei note mari şi să-ţi găseşti o 



slujbă bună este depăşită. Trebuie să ne sfătuim copiii folosind nişte soluţii mai sofisticate. Avem 
nevoie de idei noi şi de o altă educaţie. Poate că nu este cea mai rea idee să le spunem copiilor 
noştri să se străduiască să fie nişte buni angajaţi, dar şi să se străduiască să aibă propria lor 
companie de investiţii. 

Ca mamă, sper ca această carte să ajute şi alţi părinţi. Robert speră să-i facă pe oameni să 
afle că oricine poate deveni prosper dacă asta vrea. Chiar dacă în prezent eşti grădinar sau îngrijitor 
sau chiar şomer, ai posibilitatea să te formezi şi să-i înveţi şi pe cei dragi să se descurce din punct de 
vedere financiar. Nu uitaţi că înţelegerea lumii finanţelor este acel proces mental prin care ne 
rezolvăm problemele financiare. 

în prezent, ne confruntăm cu schimbări majore, inclusiv de ordin tehnologic, care sunt mult 
mai mari decât cele cu care s-au confruntat toţi cei de până acum. Nimeni nu are un glob de cristal 
pentru a prevedea cu adevărat viitorul, dar un lucru este sigur: ne aşteaptă schimbări mai presus de 
orice imaginaţie. Cine ştie ce ne rezervă viitorul? Dar indiferent ce s-ar întâmpla, avem două 
posibilităţi fundamentale: să jucăm fără risc sau să jucăm inteligent, pregătindu-ne, învăţând, 
trezindu-ne şi trezindu-le şi copiilor noştri geniul financiar. 

Sharon Lechter 



CAPITOLUL 1 


Tată Bogat, Tată Sărac 

Aşa cum povesteşte Robert Kiyosaki 

Am avut doi taţi, unul bogat şi unul sărac. Unul avea multă şcoală şi era foarte inteligent; 
avea doctoratul şi făcuse patru ani de studiu în mai puţin de doi ani. După care mersese la 
Universitatea Stanford, la Universitatea din Chicago şi la Universitatea Northwestern pentru 
masterat, peste tot beneficiind de burse integrale. Celălalt tată n-a terminat nici opt clase. 

Amândoi reuşiseră în carieră muncind din greu toată viaţa. Amândoi aveau venituri 
substanţiale. Şi totuşi, unul s-a luptat cu probleme financiare toată viaţa. Celălalt a devenit unul 
dintre cei mai bogaţi oameni din Hawaii. Unul a murit lăsând zeci de milioane de dolari pentru 
familie, societăţi de binefacere şi biserică, celălalt a lăsat datorii. 

Amândoi erau puternici, carismatici şi aveau un cuvânt greu de spus. Amândoi ne-au dat 
sfaturi, dar nu aceleaşi sfaturi. Ambii credeau cu tărie în educaţie, dar nu recomandau acelaşi traseu 
al studiilor. 

Dacă aş fi avut un singur tată, ar fi trebuit să accept sau să-i resping sfatul. Faptul că aveam 
doi taţi care să mă sfătuiască mi-a oferit ocazia să aleg între puncte de vedere diferite; ale unui om 
bogat şi ale unui om sărac. 

în loc să-l accept sau să-l resping pur şi simplu pe unul sau pe celălalt, mi-am dat seama că 
de fapt pot reflecta mai mult, comparând posibilităţile şi alegând de unul singur. 

Problema era că la vremea aceea cel bogat nu era încă bogat iar cel sărac nu era încă sărac. 
Amândoi erau la început de drum şi se zbăteau între problemele financiare şi cele de familie. Aveau 
însă puncte de vedere foarte diferite în privinţa banilor. 

De exemplu, unul dintre ei spunea: „Banul este ochiul dracului.” Celălalt zicea: „Lipsa 
banului este ochiul dracului.” 

Ca puşti, având doi taţi cu caracter puternic, era greu să mă las influenţat de amândoi la fel. 
Vroiam să fiu un fiu bun şi să-i ascult, doar că taţii mei nu spuneau acelaşi lucru. Diferenţa între 
punctele lor de vedere mai ales în privinţa banilor era atât de mare, încât acest lucru m-a făcut 
curios şi m-a intrigat. Am început să mă gândesc tot mai mult la ce vroia de fapt să spună fiecare. 

Când eram singur reflectam mai tot timpul, întrebându-mă, de exemplu: „De ce a spus 
asta?” Apoi îmi puneam întrebări în privinţa afirmaţiei celuilalt tată. Ar fi fost mult mai simplu să 
spun doar aşa: „Mda, are dreptate. Sunt de acord.” Sau să resping pur şi simplu un punct de vedere, 
zicând: „Bătrânul nu ştie ce vorbeşte.” în schimb, faptul că aveam doi taţi pe care îi iubeam m-a 
obligat să reflectez şi în final să aleg o modalitate de a gândi eu însumi. Procesul alegerii s-a 
dovedit a fi mult mai valoros pe termen lung decât o simplă acceptare sau respingere a unui singur 
punct de vedere. 

Unul dintre motivele pentru care cei bogaţi se îmbogăţesc tot mai mult, cei săraci sărăcesc 
tot mai mult, iar clasa de mijloc se zbate în datorii este faptul că despre bani se învaţă acasă, şi nu la 
şcoală. Cei mai mulţi dintre noi află despre bani de la părinţi. Deci, ce poate un părinte sărac să-i 
spună copilului său despre bani? Doar: „Vezi-ţi de şcoală şi învaţă serios.” Copilul poate termina cu 
note excelente, dar având o slabă pregătire financiară. Lucrurile acestea i-au fost inoculate pe când 
era mic. 

Despre bani nu se învaţă la şcoală. Şcolile se concentrează asupra obiectelor de studiu şi a 
formării profesionale, dar nu şi asupra capacităţii de rezolvare a problemelor financiare. Acest lucru 
explică de ce bancheri, doctori şi contabili foarte deştepţi, care au avut note excelente la şcoală, se 
zbat toată viaţa pentru a-şi rezolva problemele financiare. Veşnica noastră datorie naţională este 
produsă în mare parte de politicieni cu multă şcoală şi reprezentanţi guvernamentali care iau 
hotărâri financiare fără să aibă o pregătire în privinţa banilor. 

Adesea mă gândesc la noul mileniu şi mă întreb ce se va întâmpla când vom avea milioane 
de oameni care vor avea nevoie de sprijin financiar şi medical. Ei vor depinde de familiile lor sau de 
stat pentru a beneficia de asistenţă financiară. Ce se va întâmpla când Asigurările Medicale şi 
Sociale vor rămâne fără bani? în ce fel poate o naţiune să supravieţuiască, atâta vreme cât abordarea 



problemei banilor continuă să fie lăsată în grija părinţilor - care în majoritate vor fi sau sunt deja 
săraci? 

Cum aveam doi taţi cu un cuvânt greu de spus, am învăţat de la amândoi. A trebuit să 
reflectez la sfatul fiecăruia şi făcând asta am reuşit să descopăr un punct de vedere asupra puterii şi 
efectului gândirii fiecăruia asupra propriei lui vieţi. De exemplu, unul dintre taţi avea obiceiul să 
spună: „Nu-mi pot permite.” Celălalt interzicea folosirea acestei exprimări. El insista să spun: „Cum 
aş putea face să-mi permit asta?” Una este o afirmaţie, iar cealaltă este o întrebare. Una te lasă de 
izbelişte, iar cealaltă te obligă să gândeşti. Tatăl meu care în-curând-va-fi-bogat ar explica faptul că 
dacă spui automat: „Nu-mi pot permite” creierul încetează să mai funcţioneze. Punând întrebarea 
„Cum aş putea face să-mi permit asta?” creierul e pus la muncă. Asta nu însemna că dorea să spună 
că poţi să-ţi cumperi tot ce vrei. Dar avea un adevărat fanatism în privinţa exersării minţii, acest cel 
mai puternic calculator din lume. „Creierul meu este zilnic tot mai puternic pentru că îl exersez. Cu 
cât este mai puternic, cu atât câştig mai mulţi bani.” El era convins că dacă spunem automat „Nu-mi 
pot permite”, acesta este un semn al unei leneviri intelectuale. 

Deşi ambii taţi munceau din greu, am observat că unul dintre ei avea obiceiul să nu-şi pună 
mintea la contribuţie atunci când era vorba de bani, în vreme ce celălalt şi-o exersa din plin. 
Rezultatul pe termen lung a fost că unul dintre ei a avut o creştere financiară puternică, în vreme ce 
celălalt una slabă. E asemeni diferenţei dintre o persoană care merge să facă sport în mod regulat şi 
una care stă pe canapea şi se uită la televizor. Exerciţiul fizic bine făcut sporeşte şansa de a fi 
sănătos, iar exerciţiul mental bine făcut sporeşte şansa de a fi bogat. Lenea aduce prejudicii atât 
sănătăţii, cât şi averii. 

Cei doi taţi ai mei aveau sisteme de gândire opuse. Unul dintre ei credea că oamenii bogaţi 
trebuie să plătească mai multe impozite ca să aibă grijă de cei mai puţin norocoşi. Celălalt spunea: 
„Impozitele îi pedepsesc pe cei care produc şi îi răsplătesc pe cei care nu produc.” Unul dintre taţi 
mi-a recomandat: „învaţă serios ca să găseşti o companie bună la care să lucrezi.” Celălalt mi-a 
sugerat: „învaţă serios ca să găseşti o companie bună pe care s-o cumperi.” 

Unul mi-a zis: „Motivul pentru care nu sunt bogat este că vă am pe voi, copiii.” Celălalt a 
spus: „Motivul pentru care trebuie să fiu bogat este că vă am pe voi, copiii.” Unul încuraja 
conversaţiile despre bani şi afaceri în timpul mesei, celălalt interzicea acest subiect la masă. 

Unul spunea: „Când e vorba de bani, nu îţi asuma riscuri.” Celălalt zicea: „învaţă să 
stăpâneşti riscurile.” 

Unul credea: „Căminul nostru este cea mai mare investiţie şi cel mai mare activ al nostru.” 
Celălalt credea: „Casa mea este un pasiv şi când propria-ţi casă devine cea mai importantă investiţie 
înseamnă că ai încurcat-o.” 

Ambii taţi îşi plăteau facturile la timp, unul însă şi le plătea primele, iar celălalt la urmă. 

Unul dintre taţi credea într-o companie sau într-un guvern care să se îngrijească de tine şi de 
nevoile tale, era mereu preocupat de creşterea salariului, de planurile de pensii, de avantajele 
medicale, de concediul de boală, de zilele de vacanţă şi de alte asemenea. Era impresionat de doi 
dintre unchii săi care intraseră în annată şi se aleseseră cu o pensie şi o grămadă de alte avantaje pe 
viaţă după douăzeci de ani de serviciu activ. Agrea ideea de asigurări medicale plătite şi privilegiile 
pe care le acordă armata pensionarilor săi. De asemenea, iubea sistemul de funcţii definitive valabil 
în universităţi. Uneori, ideea protejării locului de muncă pe viaţă şi alte avantaje păreau mai 
importante decât slujba propriu-zisă. Adesea spunea: „Am muncit din greu pentru stat şi merit toate 
aceste drepturi.” 

Celălalt credea într-o independenţă financiară totală. El era împotriva mentalităţii 
„drepturilor”, socotind că duce la slăbiciuni şi la existenţa persoanelor nevoiaşe din punct de vedere 
financiar. El era foarte categoric în ceea ce priveşte competenţa financiară pe care trebuia s-o aibă 
fiecare şi asigurarea prin propriile puteri a acesteia. 

Unul dintre taţi se zbătea să pună deoparte câţiva dolari. Celălalt pur şi simplu crea 
investiţii. 

Unul dintre taţi m-a învăţat cum să scriu un CV impresionant ca să îmi găsesc o slujbă bună. 
Celălalt m-a învăţat cum să fac planuri de afaceri şi financiare serioase astfel încât să pot crea locuri 
de muncă. 

Fiind produsul a doi taţi puternici, mi-am putut permite luxul să observ efectele pe care nişte 
idei diferite le pot avea asupra vieţii cuiva. Am constatat că oamenii într-adevăr îşi modelează viaţa 
prin gânduri. 



De exemplu, tatăl meu cel sărac spunea mereu: „Nu voi fi niciodată bogat.” Şi această 
profeţie s-a transformat în realitate. Tatăl meu cel bogat, pe de altă parte, când vorbea despre el 
spunea întotdeauna că este bogat. Zicea cam aşa: „Sunt un om bogat şi oamenii bogaţi nu fac asta.” 
Chiar şi când era lefter după un recul financiar major, continua să vorbească despre el ca despre un 
om bogat. Se descria astfel: „Există o diferenţă între a fi sărac şi a fi lefter. A fi lefter e o situaţie 
temporară, a fi sărac e o situaţie veşnică.” 

Tatăl meu cel sărac mai spunea: „Nu mă interesează banii” sau „Banii nu contează.” Tatăl 
meu cel bogat spunea întotdeauna: „Banii înseamnă putere.” 

Puterea gândurilor noastre nu poate fi măsurată sau apreciată, dar mi-a fost limpede încă din 
copilărie că trebuie să-ţi conştientizezi gândurile şi felul în care te exprimi. Am observat că tatăl 
meu cel sărac nu era sărac din pricina sumei pe care o câştiga şi care era considerabilă, ci din 
pricina gândurilor şi faptelor lui. Copil fiind şi având doi taţi, mi-am dat seama foarte bine că 
trebuie să am grijă ce gânduri aleg să fie ale mele. Pe cine să ascult — pe tatăl meu cel bogat sau pe 
cel sărac? 

Deşi amândoi aveau un enorm respect faţă de învăţământ, nu se înţelegeau deloc în privinţa 
lucrurilor cu adevărat importante ce trebuie aflate. Unul vroia să studiez serios, să-mi iau o diplomă 
şi o slujbă şi să muncesc pentru bani. Vroia să învăţ ca să ajung un profesionist, să fiu avocat sau 
contabil sau să urmez şcoala oamenilor de afaceri şi să îmi dau masteratul. Celălalt m-a încurajat să 
studiez ca să fiu bogat, să înţeleg cum e cu banii şi cum să-i fac să acţioneze în favoarea mea. „Eu 
nu muncesc pentru bani” - erau vorbele pe care le repeta mereu, „banii muncesc pentru mine!” 

La 9 ani am hotărât să-l ascult şi să învăţ de la tatăl meu cel bogat cum e cu banii. 
Procedând astfel, am ales să nu-1 mai ascult pe tatăl meu cel sărac, deşi el avea toate diplomele din 
lume. 


Lecţia lui Robert Frost 

Robert Frost este poetul meu preferat. îmi plac multe dintre poeziile sale, dar o prefer pe 
aceasta: „Drumul nebătut”. Folosesc învăţămintele sale aproape zilnic. 

DRUMUL NEBĂTUT 
Două drumuri mi se arătară în pădurea aurie 
Şi tare regretam că-mi fusese dat tocmai mie 
Să aleg. Călător fiind, am stat acolo îndelung 
Şi am privit departe pe cel ce dădea într-un crâng 
Iar copacii îmi părură dintr-odată întinşi la pământ. 

După ce am apucat-o pe celălalt drum 
Crezând că poate am ales mai bine acum 
Căci parcă avea mai multă iarbă 
Mi-am spus repede, în barbă, 

Că sunt cam la fel. 

în acea dimineaţă semănau atât de mult 
Frunzele nu fuseseră călcate de demult 
Oh, am pornit-o pe cel dintâi şi a doua zi 
Deşi ştiam exact unde mă voi opri. 

Şi atunci m-am îndoit de el. 

Vă spun toate acestea cu un oftat, 

S-a întâmplat cândva, pe înnoptat, 
în pădure două drumuri am văzut - 
L-am apucat pe cel mai puţin bătut 
Şi asta a contat. 


Robert Frost [1916] 



Şi intr-adevăr a contat enorm. 

De-a lungul anilor, m-am gândit adesea la poezia lui Robert Frost. Faptul că am ales să nu 
ascult sfatul învăţatului meu tată şi să nu preiau atitudinea sa faţă de bani a fost o hotărâre 
dureroasă, dar ea mi-a modelat întreaga existenţă. 

De îndată ce m-am hotărât pe cine să ascult, a început şi educarea mea în spiritul banilor. 
Tatăl meu cel bogat m-a învăţat vreme de 30 de ani, până am împlinit 39. S-a oprit atunci când şi-a 
dat seama că deja învăţasem şi înţelesesem perfect ceea ce încercase să bage în capul meu sec. 

Banii sunt o formă de putere. Dar şi mai puternică este educaţia financiară. Banii vin şi se 
duc, dar dacă ai o anumită educaţie în privinţa felului în care acţionează banii, poţi câştiga de pe 
urma acestei învăţături şi poţi să începi să-ţi construieşti averea. Motivul pentru care simpla gândire 
pozitivă nu funcţionează este acela că majoritatea oamenilor au făcut şcoală, dar n-au învăţat 
niciodată despre felul în care funcţionează banii, aşa încât îşi petrec viaţa muncind pentru bani. 

Pentru că aveam doar 9 ani când am început, lecţiile pe care mi le-a dat tatăl cel bogat au 
fost foarte simple. După ce mi-a spus totul, n-au mai rămas decât şase lecţii principale, pe care mi 
le-a repetat 30 de ani. Această carte se referă la aceste şase lecţii, explicate cât se poate de simplu de 
către tatăl meu cel bogat pentru a fi pe înţelesul meu. Aceste lecţii nu intenţionează să fie nişte 
răspunsuri, ci nişte puncte de reper. Puncte de reper care vă vor ajuta pe voi toţi şi pe copiii voştri să 
vă îmbogăţiţi, indiferent ce s-ar întâmpla pe lumea asta întotdeauna plină de schimbări şi 
nesiguranţă. 

Lecţia întâi - Cei bogaţi nu muncesc pentru bani 

Lecţia a doua - De ce trebuie predat alfabetul financiar 

Lecţia a treia - Vezi-ţi singur de afacerea ta 

Lecţia a patra - Istoria impozitelor şi a puterii companiilor 

Lecţia a cincea - Cei bogaţi inventează banii 

Lecţia a şasea - Munciţi ca să învăţaţi - nu munciţi pentru bani 



CAPITOLUL 2 
LECŢIA 1 

5 

Cei bogaţi nu muncesc pentru bani 

„Tăticule, Poţi Să-mi Spui Cum Să Mă îmbogăţesc?” 

Tatăl meu a lăsat ziarul de seară şi mi-a zis: „De ce vrei să te îmbogăţeşti, fiule?” 

„Pentru că azi m-a dus cu maşina mama lui Jiminy, care are un Cadillac nou, şi ei toţi urmau 
să meargă în week-end la casa lor de pe malul mării. Jimmy i-a invitat pe trei dintre prietenii lui, dar 
Mike şi cu mine nu ne-am numărat printre ei. Ni s-a spus că nu suntem invitaţi pentru că suntem 
«copii săraci»”. 

„Aşa au zis?” m-a întrebat tatăl meu neîncrezător. 

„Da, chiar aşa”, i-am replicat eu pe un ton jignit. 

Tatăl meu a dat tăcut din cap, şi-a împins ochelarii pe nas şi s-a apucat iar să citească. Eu am 
rămas să aştept un răspuns. 

Era în anul 1956. Aveam 9 ani. Cu totul întâmplător, mergeam la aceeaşi şcoală publică la 
care oamenii bogaţi îşi trimiteau copiii. Iniţial, aici a fost un oraş cu o mare plantaţie de zahăr. 
Proprietarii plantaţiei, precum şi alte persoane importante din oraş, cum ar fi doctori, oameni de 
afaceri, bancheri, îşi trimiteau copiii în clasele I-VI la această şcoală. După clasa a Vl-a, copiii lor 
erau trimişi de obicei la şcoli particulare. Cum familia mea locuia chiar pe această stradă, am mers 
la şcoala respectivă. Dacă aş fi locuit peste drum, aş fi mers la altă şcoală, la una cu copii din familii 
cam ca a mea. După clasa a Vl-a, împreună cu aceşti copii, am fi continuat studiile tot la o şcoală 
publică şi apoi la un liceu de acelaşi fel. Nu existau şcoli particulare pentru cei ca noi. 

în sfârşit, tata a lăsat ziarul. Era clar că se gândise profund. 

„Ei bine, fiule”, a început el lent, „dacă vrei să fii bogat, trebuie să înveţi să faci bani.” 

„Şi cum se fac banii?” am întrebat. 

„Ei, pune-ţi capul la contribuţie, fiule”, mi-a spus el zâmbind. De fapt, asta însemna: „Asta e 
tot ce am să-ţi spun” sau „Nu ştiu răspunsul, aşa încât nu mă mai deranja.” 

Se formează un parteneriat 

A doua zi dimineaţa i-am spus celui mai bun prieten al meu, Mike, ce mi-a zis tata. Din câte 
îmi dădeam eu seama, Mike şi cu mine eram singurii copii săraci din această şcoală. Şi Mike era 
aici tot din pură întâmplare. Cineva stabilise în funcţie de zonă cine merge la această şcoală, şi aşa 
ne-am trezit noi cu copiii bogaţi. Nu eram chiar săraci, dar ne simţeam astfel pentru că toţi ceilalţi 
băieţi aveau mănuşi noi de baseball, biciclete noi şi totul nou. 

Mama şi cu tata ne asiguraseră un minim necesar, cum ar fi mâncarea, un acoperiş deasupra 
capului, hainele. Dar cam asta era tot. Tatăl meu obişnuia să spună: „Dacă vrei ceva, munceşte 
pentru asta.” Noi vroiam tot felul de lucruri, dar nu erau suficiente locuri de muncă, mai ales pentru 
băieţii de 9 ani. 

„Şi atunci ce putem face ca să producem bani?” m-a întrebat Mike. 

„Nu ştiu”, am spus. „Dar nu vrei să fii partenerul meu?” 

A fost de acord şi astfel, în acea sâmbătă dimineaţă, Mike a devenit primul meu partener de 
afaceri. Ne-am petrecut toată dimineaţa încercând să găsim idei despre cum să facem bani. Din când 
în când, vorbeam şi despre „băieţii mişto” care erau în casa lui Jimmy de pe malul mării şi se 
distrau grozav. Ne cam durea gândul ăsta, dar ne făcea şi bine, pentru că ne-a determinat să 
continuăm să ne gândim cum am putea să facem bani. în cele din urmă, în acea după-amiază ne-a 
străfulgerat o idee luminoasă. Era o idee pe care Mike o luase dintr-o carte ştiinţifică pe care o 
citise. Plini de entuziasm, ne-am strâns mâna şi acum parteneriatul nostru avea şi o afacere. 

în următoarele săptămâni, eu şi cu Mike am bătut tot cartierul rugându-i pe vecini să ne 
păstreze tuburile de la pasta de dinţi. Aceştia s-au arătat foarte miraţi, însă, ce-i drept, majoritatea 
adulţilor au fost de acord. Unii ne-au întrebat ce vrem să facem cu ele şi le-am răspuns: „Nu vă 
putem spune. E un secret de afaceri.” 



Mama era tot mai îngrijorată pe măsură ce săptămânile treceau. Alesesem un loc lângă 
maşina ei de spălat unde să ne adunăm materia primă. Intr-o cutie maronie de carton, în care 
fuseseră cândva sticle de sos picant, începuse să crească grămada noastră de tuburi goale de pastă 
de dinţi. 

In final, mama a pus piciorul în prag. O exasperase imaginea mizeriei tuburilor de pastă de 
dinţi consumate ale vecinilor. „Ce faceţi de fapt, băieţi?” ne-a întrebat. „Şi să nu mai îmi spuneţi că 
e un secret de afaceri. Rezolvaţi cu mizeria asta, pentru că altfel o să vă arunc totul la gunoi.” Eu şi 
cu Mike am rugat-o, am implorat-o, i-am explicat că în curând o să avem destule tuburi cât să 
începem producţia. I-am mai spus că încă mai aşteptăm câţiva vecini să îşi termine pasta de dinţi ca 
să luăm şi acele tuburi. Mama ne-a mai acordat doar o săptămână de amânare. 

Data începerii producţiei fusese devansată. Situaţia era prea tensionată. Deja primul meu 
parteneriat era ameninţat cu evacuarea din magazie de chiar mama mea. Slujba lui Mike a fost să le 
spună vecinilor să îşi tennine mai repede pasta, pentru că dentistul i-a sfătuit să se spele mai des pe 
dinţi. Am început să asamblez linia de producţie. 

într-o zi, tata a venit cu un prieten ca să vadă ce fac cei doi băieţei de 9 ani acolo, în curte, 
cu acea linie de producţie care funcţiona la viteză maximă. Peste tot era o pudră albă. Pe o masă 
lungă erau cutioare mici din carton în care de obicei se ţine laptele de la şcoală, şi grătarul familiei 
era încălzit la maximum cu cărbuni încinşi. 

Tata s-a apropiat prudent; fusese nevoit să-şi parcheze maşina ceva mai încolo, având în 
vedere că producţia noastră bloca intrarea în garaj. în vreme ce se apropia împreună cu prietenul 
său, au constatat că pe cărbuni se afla un vas de oţel în care erau topite tuburile de pastă de dinţi. Pe 
vremea aceea, pasta de dinţi nu era în tuburi de plastic, ci de plumb. Aşadar, de îndată ce era arsă 
vopseaua, tuburile erau aruncate în acest ibric de oţel, topite până deveneau lichide, după care, cu 
ajutorul mănuşilor de apucat ale mamei, turnam uşor plumbul printr-un orificiu în cutiile de lapte. 

Cutiile de carton erau pline cu ipsos. Pudra aceea albă care plutea în aer era de fapt ipsos, 
care urma să fie amestecat cu apă. în graba mea, răsturnasem un sac şi întreaga zonă arăta ca şi cum 
ar fi trecut un viscol pe acolo. Cutiile de lapte erau containerele care înveleau formele de ipsos. 

Tatăl meu şi cu prietenul său ne-au privit atent în vreme ce turnam cu grijă plumbul prin 
orificiu peste cubul acela de ipsos. 

„Atenţie!”, a spus tata. 

Am dat din cap fără să mă uit la el. 

în cele din urmă, după ce am terminat de turnat, am lăsat ibricul şi i-am zâmbit tatei. 

„Ce faceţi aici, băieţi?”, mi-a zâmbit el prudent. 

„Facem ceea ce mi-ai spus. Vom fi bogaţi”, i-am zis. 

„Îhî”, a spus Mike rânjind şi dând din cap. „Suntem parteneri de afaceri.” 

„Şi ce e cu mulajele astea de ipsos?”, a întrebat tata. 

„Fii atent”, i-am spus. „Ar trebui să fie o şarjă excelentă.” 

Am lovit cu un ciocănel peste legătura care împărţea cubul în două. Am ridicat cu grijă 
partea de deasupra a acestui mulaj şi de acolo a apărut o monedă. 

„Dumnezeule”, a spus tata. „Voi faceţi monede din plumb!” 

„Exact”, a spus Mike. „Facem aşa cum ne-aţi zis. Facem bani.” 

Prietenul tatei s-a întors şi a izbucnit în râs. Tata a zâmbit şi a dat din cap. Pe lângă un foc şi 
o cutie cu tuburi de pastă de dinţi, în faţa lui se mai aflau doi băieţei plini de praf alb, care zâmbeau 
cu gura până la urechi. 

Ne-a spus să lăsăm totul şi să stăm puţin cu el pe treptele din faţa casei. Zâmbindu-ne, ne-a 
explicat cu blândeţe ce înseamnă să „falsifici” bani. 

Visul nostru fusese distrus. „Vreţi să spuneţi că este ilegal?”, a întrebat Mike cu o voce 
tremurândă. 

„Fasă-i în pace”, a spus prietenul tatei. „Poate că de fapt îşi dezvoltă un adevărat talent 
înnăscut.” 

Tata l-a străfulgerat cu privirea. 

„Da, este ilegal”, a spus tata blând. „Dar voi, băieţi, aţi dat dovadă de creativitate şi de 
originalitate. Ţineţi-o tot aşa. Sunt mândru de voi!” 

Dezamăgiţi, Mike şi cu mine am rămas fără glas vreo douăzeci de minute, după care ne-am 
apucat să strângem mizeria. Afacerea noastră se încheiase din prima zi. Cum adunam eu praful 



acela de acolo, m-am uitat la Mike şi i-am spus: „Probabil că Jimmy şi prietenii lui au dreptate. 
Suntem săraci.” 

Când spuneam asta, tata tocmai pleca. „Băieţi”, a zis el, „sunteţi săraci doar dacă renunţaţi. 
Important este că aţi încercat ceva. Majoritatea doar vorbesc sau visează cum se îmbogăţesc. Voi aţi 
făcut ceva. Sunt mândru de voi doi. Şi repet: continuaţi. Dar altfel. Nu vă lăsaţi.” 

Eu şi Mike am rămas fără grai. Frumoase vorbe, dar tot nu ştiam ce să facem. 

„Şi cum se face, tată, că nu eşti bogat?”, l-am întrebat. 

„Am ales să fiu profesor. Profesorii nu gândesc să se îmbogăţească. Nouă doar ne place să 
predăm. Aş vrea să te pot ajuta, dar pur şi simplu nu ştiu cum se fac banii.” 

M-am întors cu Mike şi am continuat să facem ordine. 

„Ştiu”, a spus tata. „Dacă vreţi, băieţi, să aflaţi cum vă puteţi îmbogăţi, nu mă întrebaţi pe 
mine. Vorbeşte cu tatăl tău, Mike.” 

„Cu tata?”, a întrebat Mike un pic uluit. 

„Da, cu tatăl tău”, mi-a repetat tata zâmbind. „Tatăl tău şi cu mine avem acelaşi bancher, 
care este înnebunit după tatăl tău. Mi-a spus de mai multe ori că tatăl tău este genial atunci când se 
pune problema să facă bani.” 

„Tatăl meu?”, a întrebat din nou Mike neîncrezător. „Şi atunci, cum se face că nu avem o 
maşină arătoasă şi o casă frumoasă, precum copiii bogaţi de la şcoală?” 

„O maşină arătoasă şi o casă frumoasă nu înseamnă neapărat că eşti bogat sau că ştii cum să 
faci bani”, ne-a răspuns tata. „Tatăl lui Jimmy lucrează la plantaţia de zahăr. Nu e cu mult diferit de 
mine. Lucrează pentru o companie, iar eu lucrez pentru stat. Compania i-a cumpărat o maşină. Insă 
compania de zahăr are probleme financiare şi s-ar putea ca în curând tatăl lui Jimmy să nu mai aibă 
nimic. Tatăl tău este altfel, Mike. El pare că pune bazele unui imperiu. Şi bănuiesc că peste câţiva 
ani va fi un om foarte bogat.” 

Acestea fiind spuse, Mike şi cu mine ne-am entuziasmat din nou. Cu altă inimă ne-am 
apucat să facem curat pentru a strânge mizeria pe care o lăsase în urmă defuncta noastră primă 
afacere. Cum strângeam noi pe acolo, ne-am gândit cum să discutăm cu tatăl lui Mike. Problema era 
că tatăl lui Mike muncea multe ore şi adesea se întorcea acasă seara târziu. Tatăl lui avea mai multe 
depozite, o companie de construcţii, un lanţ de magazine şi trei restaurante. Din pricina 
restaurantelor, stătea până seara târziu. 

Mike a luat autobuzul şi s-a dus acasă după ce am tenninat de strâns. Urma să discute cu 
tatăl lui, când acesta avea să se întoarcă acasă, şi să-l întrebe dacă nu vrea să ne înveţe şi pe noi 
cum să ne îmbogăţim. Mike mi-a promis să mă sune oricât de târziu şi să-mi spună ce-a vorbit cu 
tatăl lui. 

Telefonul a sunat la 8:30 seara. 

„OK”, am spus, „sâmbăta viitoare.” Şi am închis. Tatăl lui Mike se învoise să ne acorde o 
întrevedere. 

Sâmbătă, la 7:30 dimineaţa, am luat autobuzul spre cartierul sărac al oraşului. 

încep lecţiile: 

„Vă dau 10 cenţi pe oră.” Chiar şi în 1956, 10 cenţi pe oră însenina foarte puţin faţă de 
plata standard. 

Michael şi cu mine ne-am întâlnit cu tatăl lui în acea dimineaţă la ora 8. Era deja ocupat. Se 
apucase de treabă de vreo oră. Supraveghetorul de la compania de construcţii tocmai pleca cu 
camioneta când mă îndreptam spre casa lor simplă şi mică, dar foarte ordonată. Mike m-a 
întâmpinat în uşă. 

„Tata vorbeşte la telefon şi a zis să-l aşteptăm pe veranda din spate”, mi-a zis Mike, în timp 
ce-mi deschidea uşa. 

Podeaua de lemn a început să scârţâie de îndată ce am trecut pragul casei străvechi. Era un 
preş ieftin chiar cum intrai. Preşul ascundea nenumăratele urme lăsate de paşii pe care îi suportase 
duşumeaua. Deşi foarte curat, ar fi trebuit înlocuit. 

M-am simţit claustrat în momentul în care am intrat în living-ul îngust plin cu mobilă veche 
şi greoaie, care azi ar fi doar obiecte pentru colecţionari. Pe canapea stăteau două femei puţin mai în 
vârstă decât mama. In faţa lor se afla un bărbat îmbrăcat în haine de lucru. Purta nişte pantaloni şi o 
cămaşă kaki frumos călcate, dar neapretate şi avea nişte dosare prăfuite în mână. Să fi avut cam cu 



10 ani mai mult decât tata; aş zice că avea vreo 45 de ani. Toţi ne-au zâmbit atunci când am intrat şi 
am trecut pe lângă ei îndreptându-ne spre bucătărie, de acolo ieşind pe veranda care dădea spre 
curtea din spate. Am zâmbit la rândul meu timid. 

„Cine sunt oamenii ăştia?”, am întrebat. 

„A, lucrează pentru tata. Bărbatul acela mai în vârstă se ocupă de depozitele lui, iar femeile 
de restaurante. L-ai văzut şi pe supraveghetorul de la construcţii care lucrează la un proiect de 
drumuri, la vreo cincizeci de mile de aici. Mai are un supraveghetor care construieşte nişte case, dar 
a plecat înainte să ajungi tu.” 

„Şi aşa e tot timpul?”, am întrebat. 

„Nu chiar, dar aproape”, a spus Michael zâmbind şi trăgându-şi un scaun ca să se aşeze 
alături de mine. 

„L-am rugat să ne înveţe cum să facem bani”, mi-a spus Mike. 

„Şi ce a zis?”, am întrebat eu cu o curiozitate prudentă. 

„Ei bine, s-a uitat ciudat mai întâi, după care a zis că ne va face o ofertă.” 

„Aha”, am zis eu, balansându-mi scaunul spre perete şi sprijinindu-mă apoi doar pe două 
dintre picioarele lui. 

Mike s-a aşezat şi el la fel. 

„Şi ştii în ce constă oferta?”, am întrebat. 

„Nu, dar vom afla curând.” 

Dintr-odată, tatăl lui Mike a dat buzna, trântind uşa transparentă care dădea spre verandă. 
Mike şi cu mine am sărit în picioare nu atât din respect, cât pentru că ne speriasem. 

„Sunteţi gata, băieţi?”, ne-a întrebat tatăl lui Mike şi şi-a tras un scaun ca să se aşeze alături 

de noi. 

Am dat din cap în vreme ce ne trăgeam scaunele de lângă perete şi ne-am aşezat în faţa lui. 

Era un bărbat zdravăn, cam la 1,80 m şi 100 kg. Tata era mai înalt, dar avea cam aceeaşi 
greutate şi era cam cu 5 ani mai mare decât tatăl lui Mike. Semănau oarecum, deşi nu făceau parte 
din acelaşi grup etnic. Poate că şi energia lor era similară. 

„Mi-a spus Mike ca vrei să înveţi să faci bani. Aşa e, Robert?” 

Am dat repede din cap, uşor intimidat. Se ghicea multă forţă în cuvintele şi zâmbetul său. 

„Bine. Iată care este oferta mea. Am să vă învăţ, dar nu ca la şcoală. Munciţi pentru mine şi 
eu vă învăţ. Dacă nu munciţi, nu vă învăţ. Vă pot învăţa mai repede dacă munciţi. De altfel, dacă am 
proceda ca la şcoală, ar însemna că mi-aş pierde vremea doar punându-vă să mă ascultaţi. Aceasta 
este oferta mea. Dacă vreţi, bine, dacă nu, nu.” 

„Ăăă... aş putea să pun o întrebare mai întâi?”, am zis eu. 

„Nu. Dacă vreţi, bine. Dacă nu, nu. Am prea multă treabă şi nu vreau să îmi pierd vremea. 
Dacă nu învăţaţi să vă hotărâţi rapid, n-o să învăţaţi să câştigaţi bani niciodată. Ocaziile sunt 
trecătoare. Este extrem de important să ştiţi să luaţi hotărâri rapide. Aceasta este o ocazie pe care 
voi aţi vrut-o, începem pregătirea sau o terminăm în următoarele zece secunde”, a spus tatăl lui 
Mike cu un zâmbet ironic. 

„Accept”, am spus. 

„Accept”, a spus Mike. 

„Bine”, a spus tatăl lui Mike. „D-na Martin va veni în zece minute şi, după ce termin de 
vorbit, veţi pleca cu ea la magazinul meu şi vă veţi apuca de treabă. Vă dau 10 cenţi pe oră şi veţi 
avea de lucru trei ore în fiecare sâmbătă.” 

„Dar eu am meci de fotbal azi”, am spus. 

Tatăl lui Mike mi-a răspuns cu un ton ferm: „Dacă vrei, bine, dacă nu, nu”, a zis el. 

„Vreau”, i-am răspuns, alegând să muncesc şi să învăţ în loc să joc fotbal. 

30 de cenţi mai târziu 

Pe la ora 9:00 în acea frumoasă dimineaţă de sâmbătă lucram deja împreună cu Mike pentru 
d-na Martin. Era o femeie tare bună şi răbdătoare. Spunea mereu că Mike şi cu mine îi aminteam de 
fiii ei, care se făcuseră mari şi plecaseră la casele lor. Deşi era blândă, credea în munca serioasă şi 
ne-a pus la treabă. Ştia întotdeauna să dea ordine. Ne-am petrecut cele trei ore luând cutiile de pe 
rafturi, ştergându-le de praf şi rearanjându-le apoi cu grijă. Era o muncă îngrozitor de plictisitoare. 



Tatăl lui Mike, căruia eu îi spun tatăl meu cel bogat, avea nouă asemenea mici magazine cu 
mari spaţii de parcare. Era o versiune timpurie a supermagazinelor de mai târziu. Un fel de băcănii 
de cartier, de unde lumea cumpăra lapte, pâine, unt şi ţigări. Problema era că ne aflam în Hawaii 
înainte de apariţia aerului condiţionat şi magazinele nu-şi puteau închide uşile din pricina căldurii. 
La cele două capete ale magazinului, uşile trebuiau să fie larg deschise spre şosea şi spre parcare. 
De fiecare dată când o maşină intra în parcare, se stârnea un nor de praf care se aşeza în prăvălie. 
Aşadar, aveam de lucru, de vreme ce nu exista aer condiţionat. 

Timp de trei săptămâni, Mike şi cu mine ne-am prezentat la d-na Martin şi am muncit cele 
trei ore. Până la prânz, terminam treaba şi ea ne strecura în palmă câte trei monede. Chiar şi la 9 ani, 
la jumătatea anilor ’50, 30 de cenţi nu erau mare lucru. Albumele cu benzi desenate costau 10 cenţi 
pe atunci, aşa încât îmi cheltuiam banii pe ele şi mă întorceam acasă. 

în miercurea celei de-a patra săptămâni mă hotărâsem să renunţ. Acceptasem să muncesc 
doar pentru că doream să învăţ de la tatăl lui Mike să fac bani, dar între timp devenisem sclav cu 10 
cenţi pe oră. Mai mult, nu-1 mai văzusem pe tatăl lui Mike din prima sâmbătă. 

„Eu renunţ”, i-am spus lui Mike la ora prânzului. Prânzul la şcoală era oribil. Şcoala era 
plicticoasă şi nu îmi mai rămâneau nici măcar sâmbetele libere. Singurul lucru care îmi rămăsese 
erau cei 30 de cenţi. 

De data asta, Mike mi-a zâmbit. „De ce râzi?”, l-am întrebat enervat şi frustrat. „Mi-a spus 
tata că aşa o să se întâmple. Mi-a zis să ne vedem cu el când vei fi gata să renunţi.” 

„Ce?”, am zis eu indignat. „A aşteptat să ajung la exasperare?” 

„Cam aşa ceva”, mi-a spus Mike. „Tata e mai altfel. El predă altfel decât tatăl tău. Mama şi 
tatăl tău ţin multe predici. Tata e mai scump la vorbă, glăsuieşte puţin. Aşteaptă până sâmbătă. Am 
să-i spun că eşti pregătit.” 

„Vrei să spui că mi s-a întins o cursă?” 

„Nu, nu chiar, dar s-ar putea. O să-ţi explice tata sâmbătă.” 

Aşteptând sâmbătă la coadă 

Eram pregătit să îl înfrunt. Până şi tatăl meu bun era supărat pe el. Tatăl meu adevărat, cel 
căruia îi spun cel sărac, credea că tatăl meu bogat încălca legea privind angajarea minorilor şi că ar 
trebui chiar dat pe mâna justiţiei. 

Tatăl meu cu şcoală mi-a spus să cer cât merit. Cel puţin 25 de cenţi pe oră. Tatăl meu cel 
sărac mi-a zis că dacă nu mi se măreşte leafa, ar fi bine să renunţ imediat. 

„De fapt, nici nu-ţi trebuie slujba asta nenorocită”, mi-a spus indignat tatăl meu cel sărac. 

Sâmbătă dimineaţă la ora 8:00 am intrat pe aceeaşi uşă şubredă a casei lui Mike. 

„Ia un scaun şi stai la coadă”, mi-a spus tatăl lui Mike de îndată ce am intrat. S-a întors pe 
călcâie şi a dispărut în biroul lui de lângă dormitor. 

M-am uitat prin încăpere şi nu l-am zărit pe Mike nicăieri. Mă simţeam stânjenit, aşa că 
m-am aşezat timid lângă aceleaşi două femei care erau acolo şi cu patru săptămâni înainte. Mi-au 
zâmbit şi s-au tras mai într-o parte pe canapea, ca să-mi facă şi mie loc. 

Trecuseră patruzeci şi cinci de minute şi eu fierbeam. Cele două femei se întâlniseră cu el şi 
plecaseră de treizeci de minute. Un domn mai în vârstă stătuse şi el vreo douăzeci de minute şi deja 
plecase. 

Casa era goală şi eu stăteam acolo, în living-ul acela întunecos şi prăfuit, într-o frumoasă şi 
însorită zi hawaiiană, aşteptând să vorbesc cu un zgârcit care exploata copiii. îl auzeam cum se 
învârtea prin birou, vorbea la telefon şi mă ignora. Eram gata-gata să plec, totuşi nu ştiu de ce am 
rămas. 

în sfârşit, după încă cincisprezece minute, fix la 9:00, tatăl cel bogat a ieşit din birou fără să 
spună nimic şi mi-a făcut semn cu mâna să intru în încăperea aceea jegoasă. 

„Am înţeles că vrei să îţi măresc leafa, în caz contrar tu fiind hotărât să pleci”, mi-a spus 
tatăl cel bogat în vreme ce se bâţâia cu balansoarul. 

„Păi, nu v-aţi ţinut de cuvânt”, am izbucnit eu aproape în lacrimi. Era înspăimântător pentru 
un băieţel de 9 ani să se confrunte cu un adult. 

„Mi-aţi promis că o să mă învăţaţi, dacă muncesc pentru dv. Am lucrat pentru dv. Am lucrat 
din greu. Am renunţat la meciurile de baseball ca să muncesc pentru dv. Şi nu v-aţi ţinut de cuvânt. 
Nu m-aţi învăţat nimic. Sunteţi un escroc, aşa cum vă crede toată lumea din oraş. Sunteţi rapace. 



Vreţi toţi banii pentru dv. şi n-aveţi grijă de angajaţi. M-aţi pus să aştept, dovedind lipsă de respect 
faţă de mine. Oi fi eu un băieţel, dar merit să fiu tratat mai bine.” 

Tatăl cel bogat s-a aplecat în faţă în scaunul pivotant, sprijinindu-şi bărbia în mâini şi 
uitându-se fix la mine, de parcă m-ar fi studiat. „Nu-i rău deloc”, mi-a zis el. „In mai puţin de o lună 
vei vorbi ca majoritatea angajaţilor mei.” 

„Ce?” am întrebat. Neînţelegând prea bine ce spune, am continuat să-mi spun oful. „Am 
crezut că o să vă ţineţi de cuvânt şi o să mă învăţaţi, iar dv. mă chinuiţi. Asta e o cruzime. O mare 
cruzime.” 

„Te învăţ”, mi-a spus tatăl cel bogat pe un ton blând. 

„Ce m-aţi învăţat? Nimic”, am spus eu furios. „N-aţi vorbit nici măcar o dată cu mine de 
când am acceptat să lucrez pe nimica toată. Zece cenţi pe oră. Ha! Ar trebui să vă reclam la guvern. 
Ştiţi că există legi în privinţa exploatării copiilor. Tata lucrează pentru guvern, ştiţi asta.” 

„Mamă!”, zise tatăl cel bogat, „acum chiar că vorbeşti ca majoritatea celor care au lucrat 
pentru mine, adică asemeni celor pe care i-am concediat sau care au plecat.” 

„Ce aveţi de spus?”, am întrebat, simţindu-mă destul de curajos pentru un băieţel ca mine. 
„M-aţi minţit. Am muncit pentru dv. şi nu v-aţi ţinut de cuvânt. Nu m-aţi învăţat nimic.” 

„Cum ştii că nu te-am învăţat nimic?”, m-a întrebat calm tatăl cel bogat. 

„Păi, n-aţi stat de vorbă cu mine. Am muncit trei săptămâni şi nu m-aţi învăţat nimic”, am 
spus eu bosumflat. 

„Oare învăţatul presupune statul de vorbă sau un curs?”, m-a întrebat tatăl cel bogat. 

„Păi, da”, i-am replicat eu. 

„Asta vă învaţă pe voi la şcoală”, mi-a zis el zâmbind. „Dar nu asta vă învaţă şi viaţa. Şi, 
după părerea mea, viaţa este cel mai bun dascăl. în majoritatea cazurilor, viaţa nu-ţi vorbeşte, ci te 
împinge de la spate. De fiecare dată e ca şi cum viaţa ţi-ar spune: «Trezeşte-te, vreau să înveţi 
ceva.»” 

„Ce tot zice omul ăsta?”, m-am întrebat eu în gând. „Că viaţa mă împinge de la spate şi îmi 
vorbeşte? E clar că trebuie să renunţ la slujba asta. Stau de vorbă cu un nebun de legat.” 

„Dacă vei învăţa lecţiile vieţii, te vei descurca bine. Dacă nu, viaţa va continua să te împingă 
de la spate fără o ţintă precisă. Oamenii au două posibilităţi. Unii lasă viaţa să-i împingă de la spate 
fără sens, alţii se înfurie şi împing şi ei. Dar împing împotriva şefilor, a slujbei lor sau a soţului ori a 
soţiei. Ei nu-şi dau seama că de fapt viaţa este cea care îi împinge.” 

Nu înţelegeam nimic din ce spunea. 

„Viaţa ne împinge pe noi toţi. Unii renunţă, alţii se luptă. Puţini învaţă şi merg mai departe. 
Chiar sunt încântaţi că viaţa îi împinge încolo şi încoace. Aceşti puţini aleşi dovedesc că au nevoie 
şi doresc să înveţe ceva. învaţă şi merg mai departe. Majoritatea abandonează şi câţiva, ca tine, se 
luptă.” 

Tatăl cel bogat se ridică în picioare şi închise străvechea fereastră de lemn care scârţâia 
îngrozitor şi care tare ar mai fi trebuit reparată. „Dacă vei învăţa bine această lecţie, vei deveni un 
tânăr înţelept, bogat şi fericit. Dacă nu, îţi vei petrece tot restul zilelor dând vina pe viaţă pentru 
slujba pe care o ai, pentru faptul că eşti prost plătit sau pentru problemele pe care le atribui 
întotdeauna şefului. îţi vei trăi viaţa sperând că-ţi va oferi o mare şansă care să-ţi rezolve toate 
problemele financiare.” 

Tatăl cel bogat mă privi ca să vadă dacă încă îl mai ascult. Privirile noastre se întâlniră. Ne 
holbam unul la celălalt, reuşind să comunicăm din ochi. în cele din urmă, am renunţat de îndată ce 
i-am înţeles acest ultim mesaj. Mi-am dat seama că are dreptate. Dădeam vina pe el şi vroiam să 
învăţ. Mă luptam. 

Tatăl cel bogat a continuat: „Sau dacă eşti genul de om care n-are curaj, renunţi de câte ori 
viaţa te împinge încolo şi încoace. Dacă eşti aşa, îţi vei trăi viaţa fără riscuri, făcând ceea ce trebuie 
şi păstrându-te pentru ceva ce nu se va întâmpla niciodată. După care vei muri ca un bătrânel 
plicticos. Vei avea mulţi prieteni, pentru că eşti un tip atât de drăguţ şi de muncitor. îţi vei trăi viaţa 
fără riscuri şi făcând exact ceea ce trebuie, dar adevărul este că vei lăsa ca viaţa să te supună. în 
adâncul sufletului, înseamnă că eşti îngrozit de asumarea riscurilor. Ai vrea să câştigi, dar teama de 
a pierde este mai mare decât fericirea de a câştiga. în adâncul sufletului, numai tu ştii că de fapt n-ai 
avut curajul să încerci. Şi totuşi alegi să trăieşti fără riscuri.” 

Privirile noastre s-au întâlnit din nou. Vreme de zece secunde ne-am privit unul pe altul, 
încetând să o mai facem doar după receptarea mesajului. 



„V-aţi jucat cu mine?”, l-am întrebat. 

„Se poate spune şi aşa”, mi-a zâmbit tatăl cel bogat. „Să zicem că doar te-am lăsat să vezi ce 
gust are viaţa.” 

„Ce gust are viaţa?”, am întrebat eu încă furios, dar curios acum, încă dispus să învăţ. 

„Voi, băieţi, aţi fost primii care m-aţi rugat să vă învăţ cum să faceţi bani. Am peste 150 de 
angajaţi şi nici unul nu m-a întrebat ce ştiu despre bani. Mi-au cerut o slujbă şi un salariu, dar 
niciodată nu m-au rugat să-i învăţ cum e cu banii. Astfel încât majoritatea îşi vor petrece cei mai 
buni ani ai vieţii lor muncind pentru bani şi neînţelegând de ce muncesc, de fapt.” 

Am rămas acolo ascultîndu-1 foarte atent. 

„Deci, atunci când Mike mi-a spus că vrei să te învăţ cum se fac banii, am hotărât să trasez 
un parcurs cât mai apropiat de cel al vieţii reale. Aş putea să-ţi vorbesc la nesfârşit şi să nu auzi 
nimic din ceea ce spun. Aşa încât am hotărât să las viaţa să te împingă de la spate, pentru ca tu să 
mă auzi mai bine. De aceea ţi-am plătit doar 10 cenţi.” 

„Şi ce am învăţat din faptul că am lucrat cu doar 10 cenţi pe oră?” am întrebat. „Că sunteţi 
avar şi vă exploataţi muncitorii?” 

Tatăl cel bogat s-a dat iar cu scaunul pe spate şi a început să râdă din toată inima. în sfârşit, 
după ce a terminat de râs, mi-a spus: „Ar fi mai bine să-ţi schimbi punctul de vedere. Nu mai da 
vina pe mine, gândindu-te că eu sunt problema. Dacă vei judeca aşa, va trebui să mă schimbi. Când 
vei înţelege că tu eşti problema, atunci te vei putea schimba, vei învăţa ceva şi vei deveni mai 
înţelept. Cei mai mulţi doresc ca toţi oamenii de pe lumea asta să schimbe pe oricine altcineva în 
afară de ei înşişi. Te asigur însă că este mult mai uşor să te schimbi tu însuţi decât să schimbi pe 
altcineva.” 

„Nu înţeleg”, am spus eu. 

„Nu da vina pe mine pentru problemele tale”, mi-a zis tatăl cel bogat, pierzându-şi răbdarea. 

„Dar nu mi-aţi plătit decât 10 cenţi.” 

„Şi ce ai învăţat din asta?”, m-a întrebat tatăl cel bogat zâmbind. 

„Că sunteţi zgârcit”, am spus eu cu un rânjet şiret. 

„Vezi? Crezi că eu sunt problema”, a spus tatăl cel bogat. 

„Păi chiar sunteţi.” 

„Dacă vei continua să reacţionezi aşa, nu vei învăţa niciodată nimic. Dacă vei gândi că eu 
sunt problema, ce-ţi rămâne de făcut?” 

„Dacă nu-mi plătiţi mai mult sau dacă nu mă trataţi cu ceva mai mult respect, învăţându-mă, 
aşa cum v-am rugat, am să renunţ.” 

„Bine zis”, spuse tatăl cel bogat. „Asta fac cei mai mulţi. Renunţă, îşi caută o altă slujbă, o 
ocazie mai bună, o plată mai convenabilă, crezând că noua slujbă sau o plată mai mare vor fi soluţia 
problemei. în majoritatea cazurilor, lucrurile nu stau aşa.” 

„Şi atunci care ar fi rezolvarea problemei?”, am întrebat. „Să accept amărâţii ăştia de 10 
cenţi pe oră şi să zâmbesc?” 

Tatăl cel bogat surâse. „Asta e ceea ce fac ceilalţi oameni. Acceptă plata ştiind că altfel vor 
avea probleme financiare şi mai mari. Dar altceva nu mai fac, aşteptând doar o mărire a salariului, 
crezând că asta le va rezolva problema. Majoritatea acceptă pur şi simplu şi unii îşi mai iau încă o 
slujbă, muncind din greu, din nou mulţumindu-se cu o leafă mică.” 

Am început să privesc în podea, înţelegând lecţia pe care mi-o ţinea tatăl cel bogat. Făcusem 
cunoştinţă cu viaţa reală. în sfârşit, l-am privit şi am repetat întrebarea: „Şi atunci, care ar fi 
rezolvarea problemei?” 

„Aceasta”, spuse el, mângâindu-mă uşor pe cap. „Ceea ce ai între cele două urechi.” 

Acesta a fost momentul în care tatăl cel bogat mi-a împărtăşit punctul său principal de 
vedere, care îl separa de angajaţii săi şi de tatăl meu cel sărac - şi care l-a făcut să devină în cele din 
urmă unul dintre cei mai bogaţi oameni din Hawaii, în vreme ce tatăl meu cu multă şcoală, dar 
sărac, a continuat să se zbată în probleme financiare tot restul vieţii. Era un punct de vedere 
singular, care stătea la baza acestei diferenţe esenţiale pe termen lung. 

Tatăl cel bogat mi-a repetat iar şi iar acest punct de vedere pe care eu l-am supranumit Lecţia nr. 1. 

„Omul sărac şi cel din clasa de mijloc muncesc pentru bani. Cei bogaţi pun banii să 
muncească pentru ei. ” 




în acea însorită dimineaţă de sâmbătă, îmi însuşisem un cu totul alt punct de vedere decât 
cel învăţat de la tatăl meu cel sărac. La 9 ani, devenisem conştient că ambii tătici doreau să învăţ. 
Amândoi mă încurajau să studiez... dar nu aceleaşi lucruri. 

Tatăl meu cel cu multă şcoală îmi sugera să fac ca el. „Fiule, vreau să studiezi serios, să iei 
note mari, pentru a-ţi găsi o slujbă sigură la o companie mare. Şi să te încredinţezi că ai şi toate 
avantajele respective.” Tatăl meu cel bogat vroia să învăţ cum să fac banii să muncească pentru 
mine. Aceste lecţii aveam să le învăţ de la viaţă, dar sub călăuzirea sa şi nu într-o sală de curs. 

Tatăl meu cel bogat şi-a continuat prima lecţie. „Mă bucur că te-ai înfuriat că munceşti 
pentru 10 cenţi pe oră. Dacă nu te-ai fi înfuriat şi ai fi acceptat senin, ar fi trebuit să-ţi spun că nu te 
pot învăţa nimic. Vezi tu, adevărata învăţătură presupune energie, pasiune şi o dorinţă arzătoare. 
Furia joacă un rol important în această formulă, pentru că pasiunea este un amestec de furie şi de 
iubire. Când e vorba de bani, majoritatea oamenilor doresc să nu-şi asume nici un fel de riscuri. 
Deci nu-i călăuzeşte pasiunea, ci frica.” 

„De asta acceptă o slujbă prost plătită?”, am întrebat. 

„Da”, mi-a spus tatăl cel bogat. 

„Unii spun că îi exploatez pe oameni pentru că nu-i plătesc la fel de bine ca şi cei de pe 
plantaţia de zahăr sau ca statul. Eu zic că se exploatează singuri. Lor le e frică, nu mie.” 

„Dar nu credeţi că ar trebui să-i plătiţi mai mult?”, am întrebat. 

„Nu-i nevoie. Şi apoi, chiar dacă le-aş da mai mulţi bani, asta nu le-ar rezolva problema. 
Uită-te la tatăl tău. Câştigă o mulţime de bani şi tot nu-şi poate plăti facturile. Cei cărora li se dau 
mai mulţi bani, în majoritatea cazurilor, se înglodează şi mai tare în datorii.” 

„Deci cei 10 cenţi pe oră”, am spus eu zâmbind, „sunt o lecţie în sine.” 

„Exact”, mi-a surâs tatăl cel bogat. „Vezi tu, tatăl tău a urmat şcoli înalte pentru a căpăta o 
slujbă bine plătită. Ceea ce s-a şi întâmplat. Dar tot are probleme financiare, pentru că la şcoală n-a 
învăţat niciodată nimic despre bani. în plus, el crede în ideea că trebuie să muncească pentru bani.” 

„Şi dv. nu credeţi asta?”, am întrebat eu. 

„Nu prea”, mi-a spus tatăl cel bogat. „Dacă vrei să înveţi să munceşti pentru bani, atunci 
vezi-ţi de şcoală. Acela este locul ideal unde se învaţă aşa ceva. Dar dacă vrei să înveţi cum să pui 
banii să muncească pentru tine, asta numai eu pot să te învăţ, şi asta doar în cazul în care eşti dispus 
şi vrei să înveţi.” 

„Oare nu toată lumea vrea să înveţe asta?”, am întrebat. 

„Nu”, mi-a spus tatăl cel bogat. „Pur şi simplu pentru că este mai simplu să înveţi să 
munceşti pentru bani, mai ales dacă sentimentul principal este cel al fricii atunci când se deschide 
subiectul bani.” 

„Nu înţeleg”, am spus eu încruntându-mă. 

„Nu-ţi face griji pentru asta deocamdată. Nu uita însă că doar frica este cea care îi face pe 
cei mai mulţi să muncească şi să aibă o anumită slujbă. Frica de faptul că nu-şi vor putea plăti 
facturile; frica de a nu fi concediaţi; frica de a nu avea destui bani; frica de a nu fi nevoiţi s-o ia de 
la capăt. Acesta este preţul studiului pentru o anumită profesiune sau meserie şi apoi al muncii 
pentru bani. Majoritatea devin sclavi ai banilor... şi se înfurie pe şefii lor.” 

„A învăţa să faci banii să muncească pentru tine este cu totul altceva decât un simplu 
studiu?”, am întrebat. 

„Categoric”, mi-a răspuns tatăl cel bogat. „Categoric.” 

N-am mai scos nici unul un cuvânt în acea frumoasă dimineaţă de sâmbătă hawaiiană. 
Prietenii mei tocmai începuseră meciul de baseball. Dar, dintr-un motiv sau altul, acum eram 
încântat că hotărâsem să muncesc pentru 10 cenţi pe oră. Simţeam că eram pe cale să învăţ ceva ce 
prietenii mei nu vor învăţa la şcoală. 

„Eşti gata să înveţi?”, m-a întrebat tatăl cel bogat. 

„Categoric”, am spus eu cu un zâmbet forţat. 

„Eu m-am ţinut de cuvânt. Te-am învăţat o mulţime de lucruri”, mi-a spus tatăl cel bogat. 
„La 9 ani ai simţit deja ce înseamnă să munceşti pentru bani. înmulţeşte ultima lună cu 50 de ani şi 
îţi vei putea face o idee asupra felului cum îşi petrec existenţa majoritatea oamenilor.” 

„Nu înţeleg”, am spus. 

„Cum te-ai simţit când ai stat la coadă să aştepţi să intri la mine, prima dată ca să te angajez 
şi a doua oară ca să îţi măresc plata?” 

„Groaznic”, am spus. 



„Dacă vei alege să munceşti pentru bani, asta este viaţa care te aşteaptă”, mi-a spus tatăl cel 

bogat. 

„Şi ce ai simţit când d-na Martin ţi-a strecurat trei monede în mână pentru cele trei ore de 
muncă?” 

„Am simţit că nu e de ajuns. M-am socotit un nimic. Am fost foarte dezamăgit”, am spus. 

„Aşa simt majoritatea angajaţilor atunci când îşi primesc leafa, mai ales după ce li se opreşte 
impozitul şi alte dări. Tu măcar ai primit banii 100 la sută.” 

„Adică majoritatea celor care muncesc nu îşi iau toţi banii?”, am întrebat uluit. 

„Doamne, sigur că nu”, mi-a spus tatăl cel bogat. „Statul îşi ia întotdeauna partea sa mai 

întâi.” 

„Şi cum procedează?”, am întrebat. 

„Prin impozite”, mi-a răspuns tatăl cei bogat. „Ceea ce câştigi este impozitat, dar şi ceea ce 
cheltuieşti este impozitat. Ţi se ia o taxă pe ceea ce economiseşti şi ţi se ia o taxă şi când mori.” 

„De ce lasă oamenii statul să le facă una ca asta?” 

„Cei bogaţi nu-1 lasă”, mi-a spus tatăl cel bogat zâmbind. „Doar cei săraci şi cei din pătura 
mijlocie o fac. Pun pariu că eu câştig mai mult decât tatăl tău, totuşi el plăteşte mai multe impozite.” 

„Cum se poate asta?”, am întrebat. Pentru mine, un băieţel de 9 ani, n-avea nici o logică 
povestea asta. „Cum poate cineva să lase statul să-i facă una ca asta?” 

Tatăl cel bogat n-a mai spus nimic. Bănuiesc că vroia să-l ascult cu atenţie şi nu să 
trăncănesc întruna. 

în cele din urmă m-am calmat. Nu-mi plăcea ce auzeam. Ştiam că tata se plângea mereu că 
plăteşte prea multe impozite, dar nu ştiam prea bine ce înseamnă asta. Oare viaţa era cea care îl 
împingea de la spate? 

Tatăl cel bogat se legăna uşor şi fără zgomot în scaunul lui, privindu-mă atent. 

„Eşti gata să înveţi?”, m-a întrebat. 

Am dat uşor din cap. 

„Căci trebuie să-ţi spun că sunt multe de învăţat. Să faci banii să muncească pentru tine 
poate fi un lucru care se învaţă într-o viaţă. Cei mai mulţi fac patru ani de facultate şi aici se încheie 
şcoala pentru ei. Ştiu că studierea banilor va continua pentru mine tot restul vieţii, pur şi simplu 
pentru că pe măsură ce aflu mai multe îmi dau seama că trebuie să ştiu şi mai multe. Cei mai mulţi 
dintre oameni nu studiază niciodată acest subiect. Merg la muncă, îşi încasează leafa, îşi 
echilibrează contul şi asta e tot. Şi culmea, se mai şi întreabă de ce au probleme cu banii. După care 
cred că dacă ar avea mai mulţi bani asta le-ar rezolva problema. Puţini îşi dau seama că problema 
constă în lipsa unei educaţii financiare.” 

„Deci tatăl meu are probleme cu impozitele pentru că nu înţelege cum funcţionează banii?”, 
am întrebat eu dezorientat. 

„Uite cum stau lucrurile”, mi-a spus tatăl cel bogat. „Impozitele sunt doar o mică parte din 
ceea ce ai de învăţat atunci când faci banii să muncească pentru tine. Azi vreau să aflu doar dacă te 
mai pasionează încă ideea de a învăţa despre bani. Pe cei mai mulţi nu-i interesează. Oamenii vor să 
meargă la şcoală, să înveţe o meserie, să lucreze cu drag şi să câştige o mulţime de bani. într-o bună 
zi, se trezesc că au probleme serioase legate de bani şi că nu pot să nu mai muncească. Acesta este 
preţul pe care îl plătesc cei care ştiu doar să muncească pentru bani, în loc să înveţe cum să pună 
banii să muncească pentru ei. Aşadar, mai ai încă acea pasiune pentru studiu?”, m-a întrebat tatăl cel 
bogat. 

Am dat din cap. 

„Foarte bine”, a spus tatăl cel bogat. „Şi acum întoarce-te la treabă. De astă dată n-am să-ţi 
plătesc nimic.” 

„Ce?”, am întrebat eu în culmea uimirii. 

„Ai auzit foarte bine. Nimic. Ai să munceşti cele trei ore, dar de data asta nu vei mai primi 
cei 10 cenţi pe oră. Spuneai că vrei să înveţi să nu munceşti pentru bani, aşa încât n-am să-ţi plătesc 
nimic.” 

Nu-mi venea să-mi cred urechilor. 

„Am avut această discuţie şi cu Mike. El e deja la muncă. Şterge de praf şi aranjează cutiile 
de conserve pe gratis. Grăbeşte-te să te întorci la treabă.” 

„Dar nu e corect”, am ţipat eu. „Trebuie să-mi plătiţi ceva.” 



„Spuneai că vrei să înveţi. Dacă nu înveţi acum, o să creşti şi o să ajungi asemeni celor două 
femei şi bărbatului acela mai în vârstă care stăteau la mine în living şi munceau pentru bani cu 
speranţa că n-am să-i concediez. Sau ca tatăl tău, care câştigă o mulţime de bani ca să fie înglodat 
până peste cap în datorii, sperând că dacă ar avea mai mulţi bani asta i-ar rezolva toate problemele. 
Dacă asta vrei, voi continua să-ţi plătesc ca la început, 10 cenţi pe oră. Sau poţi să procedezi ca 
majoritatea adulţilor. Să te plângi că nu-ţi plătesc destul, să renunţi şi să îţi cauţi altă slujbă.” 

„Şi ce să fac?”, am întrebat. 

Tatăl cel bogat m-a mângâiat pe cap. „Foloseşte asta”, mi-a spus el. „Dacă ştii să foloseşti 
bine ceea ce ai, în curând îmi vei mulţumi că ţi-am dat ocazia de a deveni un om bogat.” 

Stăteam şi nu-mi venea să cred cât de prost m-am descurcat la negociere. Venisem să-i cer o 
mărire de leafă şi plecam să muncesc pe gratis. 

Tatăl cel bogat m-a mângâiat iar pe cap şi mi-a spus: „Foloseşte-ţi mintea. Hai, du-te şi 
apucă-te de treabă.” 

Lecţia nr. 1: 

Cei bogaţi nu muncesc pentru bani 

Nu i-am spus tatălui meu sărac că am muncit pe gratis. El n-ar fi înţeles şi nu vroiam să 
încerc să-i explic ceva ce nu înţelegeam nici eu prea bine. 

Vreme de încă trei săptămâni, Mike şi cu mine am muncit în fiecare sâmbătă trei ore pe 
gratis. Nu mă deranja că munceam şi devenise o simplă rutină, deci era mult mai simplu. Ceea ce 
mă enerva însă era că nu puteam merge la meciurile de baseball şi nu-mi mai puteam cumpăra 
albumele de benzi desenate. 

Tatăl cel bogat a trecut pe la mine în cea de-a treia săptămână pe la ora prânzului. Am auzit 
când a oprit camioneta în parcare şi a stins motorul. A intrat în magazin şi a salutat-o pe d-na Martin 
îmbrăţişând-o. După ce a aflat cum merg lucrurile la magazin, s-a dus la vitrina cu îngheţată, a luat 
de acolo două bucăţi, le-a plătit şi ne-a făcut semn mie şi lui Mike. 

„Băieţi, haideţi să mergem la plimbare” 

Am traversat strada evitând câteva maşini şi străbătând un câmp mare înverzit, unde jucau 
fotbal câţiva adulţi. Ne-am aşezat la o masă de picnic izolată şi atunci ne-a întins îngheţatele, mie şi 
lui Mike. 

„Cum merge, băieţi?” 

„Bine”, spuse Mike. Am dat şi eu din cap, confirmând. 

„Aţi învăţat ceva deja?”, a întrebat tatăl cel bogat. 

Mike şi cu mine ne-am privit unul pe celălalt, am ridicat din umeri şi am dat din cap la 

unison. 


Evitarea uneia dintre cele mai mari capcane ale vieţii 

„Ei bine, băieţi, ar trebui să începeţi să vă concentraţi serios. Sunteţi confruntaţi cu una 
dintre cele mai importante lecţii ale vieţii. Dacă o veţi învăţa, vă veţi bucura de multă libertate şi de 
siguranţa zilei de mâine. Dacă nu o veţi învăţa, veţi sfârşi ca d-na Martin şi ca majoritatea celor care 
joacă fotbal aici în parc. Ei muncesc din greu pe o nimica toată, făcându-şi iluzii că au o slujbă 
sigură şi aşteptând cu nerăbdare concediul anual de trei săptămâni şi o pensie amărâtă după 45 de 
ani de muncă. Dacă această perspectivă vă încântă, am să vă măresc plata la 25 de cenţi pe oră.” 

„Dar aceştia sunt nişte oameni foarte muncitori. De ce vă bateţi joc de ei?”, am întrebat. 

Pe chipul tatălui cel bogat a încolţit un zâmbet. 

„D-na Martin este ca o mamă pentru mine. Niciodată n-aş face una ca asta. Poate părea o 
cruzime pentru că fac tot posibilul să vă demonstrez un anumit lucru. Vreau să-mi explic punctul de 
vedere ca să înţelegeţi ceva. Ceva ce majoritatea oamenilor nu au ocazia să constate pentru că au o 
perspectivă mult prea îngustă. Mulţi nu-şi dau seama de capcana în care se află.” 

Lui Mike şi mie nu ne era prea clar acest mesaj. Părea o cruzime şi totuşi ne dădeam seama 
că îşi dorea cu disperare să ne facă să pricepem ceva. 

Zâmbind, tatăl cel bogat mi-a spus: „Nu vi se pare tentant să căpătaţi 25 de cenţi pe oră? Nu 
vă stimulează ideea?” 



Am dat din cap că „nu”, dar realitatea era alta. Pentru mine, ar fi însemnat foarte mult 
douăzeci şi cinci de cenţi pe oră. 

„Bine, am să vă dau un dolar pe oră”, răspunse tatăl cel bogat cu un rânjet şiret. 

Simţeam că îmi sare inima din piept. Creierul meu parcă îmi striga: „Acceptă, acceptă.” 
Nu-mi venea să-mi cred urechilor. Totuşi n-am spus nimic. 

„Bine, 2 dolari pe oră.” 

Creieraşul şi inimioara mea de nouă anişori aproape că au explodat de-a dreptul când am 
auzit asta. Ne aflam în 1956, şi dacă aş fi fost plătit cu 2 dolari pe oră aş fi fost cel mai bogat copil 
din lume. Nici nu-mi puteam imagina că aş putea câştiga atâţia bani. Aş fi vrut să spun „da”. îmi 
doream o asemenea înţelegere. Parcă şi vedeam o bicicletă nouă, o mănuşă nouă de baseball şi 
admiraţia prietenilor în momentul în care m-aş fi jucat cu atâţia bani gheaţă. în plus, Jiminy şi toţi 
prietenii lui bogaţi n-ar mai fi putut niciodată să spună despre mine că sunt un sărăntoc. Şi totuşi, nu 
ştiu cum s-a făcut, dar n-am scos nici un sunet. 

Poate că mintea mea se supraîncinsese şi sărise vreo siguranţă. Dar în adâncul sufletului îmi 
doream nespus aceşti doi dolari pe oră. 

îngheţata se topise şi mi se scurgea pe mână. Băţul se dezgolise complet şi pe jos se adunase 
un amestec de zeamă de vanilie cu ciocolată, de care se bucurau furnicile. Tatăl cel bogat se uita la 
cei doi băieţi care-1 priveau cu ochii mari şi cu mintea goală. Ştia că ne testează şi ştia că avea 
nevoie să trezească aceste sentimente în noi. Ştia că orice om are slăbiciunile lui şi că poate fi 
parţial cumpărat. Şi mai ştia că orice om, în egală măsură, nu poate fi niciodată cumpărat în anumite 
privinţe. Se punea problema care parte va rezista mai mult. Testase mii de suflete în viaţa lui. Le 
pusese la încercare de fiecare dată când cineva dădea un examen cu el pentru o slujbă. 

„Bine, 5 dolari pe oră.” 

Dintr-odată, mă cuprinsese o tăcere absolută. Ceva se schimbase. Oferta era prea mare şi 
devenise caraghioasă. Puţini adulţi câştigau pe atunci 5 dolari pe oră. Ispita dispăruse şi se 
reinstalase calmul. Uşurel, m-am întors spre stânga să mă uit la Mike. S-a uitat şi el la mine. în 
sfârşit, acea parte a sufletului meu dispusă să cedeze fusese amuţită. Preluase controlul acea parte 
care nu putea fi cumpărată. Se instalaseră în mintea şi în sufletul meu un calm şi o certitudine în 
privinţa banilor. Mi-am dat seama că şi Mike ajunsese în acelaşi punct. 

„Bun”, zise tatăl cel bogat cu blândeţe. „Aproape toţi oamenii au un preţ. Şi asta din pricina 
fricii şi a lăcomiei. Mai întâi, teama de a rămâne fără bani ne motivează să muncim din greu şi, 
odată ce primim leafa, lăcomia sau dorinţa ne face să ne gândim la tot felul de lucruri pe care le-am 
putea cumpăra. Atunci se creează un anumit tipar.” 

„Ce tipar?”, am întrebat. 

„Tiparul conform căruia se trezesc, merg la muncă, îşi plătesc facturile, se trezesc, merg la 
muncă, îşi plătesc facturile... Din acel moment, viaţa lor este pentru totdeauna prada fricii şi a 
lăcomiei. Dacă le oferi mai mulţi bani, ei vor continua acest ciclu, pentru că îşi vor spori 
cheltuielile. Asta este ceea ce eu numesc Cursa Şobolanului.” 

„Există şi o altă cale?”, a întrebat Mike. 

„Da”, a spus tatăl cel bogat fără să se grăbească. „Dar puţini o găsesc.” 

„Şi care ar fi aceasta?”, a întrebat Mike. 

„Ei bine, băieţi, sper ca aceasta să fie cea pe care o veţi găsi muncind şi studiind alături de 
mine. De asta nu vă mai plătesc.” 

„Şi care e ideea?”, a întrebat Mike. „Ne-am cam săturat să muncim din greu, mai ales pe 
degeaba.” 

„Ei bine, primul pas ar fi sinceritatea”, spuse tatăl cel bogat. 

„Dar noi n-am minţit”, am zis. 

„N-am spus că aţi minţit. Am zis să spuneţi adevărul”, mi-a replicat tatăl cel bogat. 

„în ce privinţa?”, am întrebat. 

„Referitor la ceea ce simţiţi”, a spus tatăl cel bogat. „Nu trebuie să o spuneţi altcuiva, decât 
vouă înşivă.” 

„Vreţi să spuneţi că oamenii din parc, cei care muncesc pentru dumneavoastră, d-na Martin, 
ei toţi nu fac asta?”, am întrebat. 

„Mă îndoiesc”, spuse tatăl cel bogat. „în schimb, trăiesc cu teama lipsei banilor. în loc să se 
confrunte cu această frică, ei reacţionează şi nu gândesc. Reacţionează emoţional, în loc să-şi pună 
capul la contribuţie”, spuse tatăl cel bogat mângâindu-ne pe cap. „După care se aleg cu câţiva bănuţi 



şi din nou pun stăpânire pe ei bucuria, dorinţa şi lăcomia de a o lua de la capăt şi din nou 
reacţionează în loc să gândească.” 

„Deci sentimentele iau locul gândirii”, spuse Mike. 

„Exact”, spuse tatăl cel bogat. „In loc să recunoască adevărul în privinţa sentimentelor lor, ei 
reacţionează în raport cu ele şi nu reuşesc să mai gândească. Ei simt frica şi merg la muncă, sperând 
că banii îi vor scăpa de frică. Dar lucrurile nu stau aşa. Această teamă veche de când lumea îi 
bântuie şi se întorc la muncă, sperând din nou ca banii să le calmeze temerile şi din nou aşa ceva nu 
se întâmplă. Frica i-a împins în această capcană şi muncesc din pricina ei, câştigă bani, muncesc, iar 
câştigă bani, totul în speranţa că vor scăpa de frică. 

Dar în fiecare dimineaţă de cum se scoală, frica de o viaţă se trezeşte odată cu ei. Milioane 
de oameni nu pot dormi din cauza fricii, noaptea transfonnându-se într-o veşnică frământare. Şi se 
trezesc şi merg la muncă, sperând ca leafa să ucidă pentru totdeauna teama chinuitoare din sufletul 
lor. Ei sunt la cheremul banilor şi refuză să recunoască asta. Banii deţin controlul asupra 
sentimentelor lor, dar şi asupra sufletelor lor.” 

Tatăl cel bogat tăcu, aşteptând ca vorbele lui să-şi facă efectul. Mike şi cu mine auzisem ce 
spusese, dar nu înţelesesem prea bine despre ce era vorba. Ştiam doar că m-am întrebat adesea de ce 
adulţii se grăbesc atâta să ajungă la slujbă. Nu părea a fi nimic amuzant şi nu păreau prea fericiţi, 
totuşi ceva îi determina să meargă repede spre serviciu. 

Dându-şi seama că am reţinut cât se putuse din ceea ce ne povestise, tatăl cel bogat a spus: 
„Băieţi, aş vrea ca voi să evitaţi această capcană. Asta aş vrea de fapt să vă învăţ. Nu doar să fiţi 
bogaţi, pentru că bogăţia nu rezolvă problema.” 

„Nu?”, am întrebat eu mirat. 

„Nu. Dar lăsaţi-mă mai întâi să vă termin de vorbit şi despre cel de-al doilea sentiment, cel 
al dorinţei. Unii îi spun lăcomie, dar eu prefer să-i zic dorinţă. E normal să-ţi doreşti ceva mai bun, 
mai frumos, mai amuzant şi mai palpitant. Oamenii muncesc pentru bani şi din pricina dorinţei. Ei 
doresc bani din cauza lucrurilor de care s-ar putea bucura şi pe care le-ar putea astfel cumpăra. Dar 
bucuria pe care o aduc banii este adesea scurtă, pentru că foarte curând vor avea nevoie de alţi bani 
pentru mai multă bucurie, mai multă plăcere, mai mult confort şi mai multă siguranţă. Şi atunci 
continuă să muncească gândindu-se că banii le vor domoli sufletul tulburat de frică şi de dorinţă. 
Dar banii nu pot face asta.” 

„Nici în cazul oamenilor bogaţi?”, întrebă Mike. 

„Nici măcar în cazul lor”, spuse tatăl cel bogat. „De fapt, motivul pentru care mulţi oameni 
sunt bogaţi nu este dorinţa, ci frica. Ei cred că banii pot îndepărta frica lipsei de bani, frica de 
sărăcie şi astfel adună averi întregi ca să descopere că tot nu scapă de frică. Pentru că acum se tem 
să nu piardă aceşti bani. Am prieteni care continuă să muncească, deşi au o grămadă de bani. Ştiu 
oameni care au milioane şi care acum se tem mai mult decât atunci când erau săraci. Se tem să nu-şi 
piardă toţi banii. Temerile care i-au făcut să se îmbogăţească se accentuează. Sufletul acela plin de 
slăbiciuni este tot mai disperat. Nu vor să-şi piardă casele cele mari, maşinile şi stilul de viaţă 
asigurat de bani. îşi fac griji în legătură cu ce ar putea gândi prietenii lor dacă şi-ar pierde toţi banii. 
Mulţi sunt disperaţi şi se îmbolnăvesc de nervi, chiar dacă par bogaţi şi au o mulţime de bani.” 

„Deci omul sărac este mai fericit?”, am întrebat eu. 

„Nu, nu cred”, mi-a răspuns tatăl cel bogat. „Evitarea banilor este tot o formă de psihoză, ca 
şi ataşamentul exagerat faţă de ei.” 

Şi, ca exemplu imediat, a trecut pe lângă masa la care ne aflam cerşetorul oraşului, care 
tocmai aduna într-o cutie toate resturile. Toţi trei ne-am uitat la el cu mult interes, în vreme ce 
altădată probabil că nici nu l-am fi băgat în seamă. 

Tatăl cel bogat a scos din portofel un dolar şi i l-a arătat bătrânului. Văzând banul, 
cerşetorul a venit imediat, a luat bancnota, i-a mulţumit apăsat tatălui celui bogat şi a plecat 
entuziasmat de mica lui avere. 

„El nu este cu mult diferit de majoritatea angajaţilor mei”, spuse tatăl cel bogat. „Am întâlnit, 
atâţia care spun: «A, nu mă interesează banii.» Şi totuşi sunt dispuşi să muncească opt ore pe zi. 
Aceasta este negarea realităţii. Dacă nu i-ar fi interesat cu adevărat banii, atunci de ce mai muncesc? 
Acest tip de gândire este probabil mai bolnav decât al persoanei care economiseşte bani pe ascuns.” 

Cum stăteam şi îl ascultam pe tatăl cel bogat, mi-am amintit de nenumăratele ocazii în care 
propriul meu tată spusese la rândul lui: „Nu mă interesează banii.” O zicea deseori. Şi apoi se 
justifica adăugind: „Muncesc pentru că-mi iubesc meseria.” 



„Şi atunci, ce e de făcut?”, am întrebat. „Să nu muncim pentru bani până ce nu dispare şi 
ultima unnă de teamă şi de lăcomie?” 

„Nu, asta ar fi o pierdere de vreme”, spuse tatăl cel bogat. „Sentimentele ne fac oameni, ne 
fac să existăm. Cuvântul «sentiment» denotă o energie în mişcare. Fii sincer în privinţa 
sentimentelor şi foloseşte-ţi inteligenţa şi sentimentele în favoarea ta, şi nu împotriva ta.” 

„Uau!”, zise Mike. 

„Nu fiţi preocupaţi prea tare de ceea ce v-am spus. O să înţelegeţi mai bine cu anii. încercaţi 
doar să observaţi şi nu să reacţionaţi la sentimentele voastre. Majoritatea oamenilor nu ştiu că de 
fapt sentimentele gândesc în locul lor. Sentimentele sunt sentimente, dar trebuie să învăţaţi să 
gândiţi singuri.” 

„Aţi putea să ne daţi un exemplu?”, am întrebat eu. 

„Desigur”, mi-a replicat tatăl cel bogat. „Când o persoană spune: «Trebuie să-mi găsesc o 
slujbă», mai mult ca sigur că ea gândeşte emoţional. Frica de a nu avea bani generează acest gând.” 

„Nu înţeleg”, spuse Mike. 

„De exemplu”, spuse tatăl cel bogat, „când li se trezeşte teama de a nu avea bani, în loc să 
dea fuga să-şi ia o slujbă “ pentru a câştiga ceva bănuţi care să le liniştească teama, ar putea să-şi 
pună următoarea întrebare: «Oare slujba este cea mai bună soluţie pe termen lung pentru a pune 
capăt fricii?» După părerea mea, răspunsul este: «Nu». Mai ales atunci când ai o privire de 
ansamblu asupra vieţii. Slujba este de fapt o soluţie pe termen scurt, pentru o problemă pe tennen 
lung.” 

„Dar tatăl meu spune mereu: «Vezi-ţi de şcoală şi ia note mari ca să-ţi găseşti o slujbă 
sigură»“, am grăit eu oarecum dezorientat. 

„Da, înţeleg de ce spune asta”, zise gentil tatăl cel bogat. „Majoritatea oamenilor îţi 
recomandă asta şi li se pare cea mai bună idee. Dar oamenii fac această recomandare în primul rând 
din frică.” 

„Credeţi că tata spune asta pentru că îi este frică?” 

„Da”, spuse tatăl cel bogat. „Este îngrozit că nu vei fi în stare să câştigi bani şi să te adaptezi 
în societate. Să nu mă înţelegi greşit. El te iubeşte şi vrea tot ce e mai bun pentru tine. Şi cred că 
teama sa este justificată. Studiul şi o slujbă sunt foarte importante. Dar nu rezolvă teama. Vezi tu, 
teama care îl face pe el să se trezească în fiecare dimineaţă ca să câştige câţiva dolari este aceeaşi cu 
teama care îl face să fie atât de neclintit când îţi cere să te duci la şcoală.” 

„Şi atunci ce-mi recomandaţi?”, am întrebat. 

„Vreau să vă învăţ să stăpâniţi puterea banilor, să nu vă temeţi de ei. Şi asta nu vi se predă la 
şcoală. Dacă nu veţi învăţa asta, veţi deveni robii banilor.” 

în sfârşit, avea o logică. Dorea să ne lărgească perspectiva, să vedem ceea ce d-na Martin nu 
putea să vadă, ca de altfel nici angajaţii lui şi nici chiar tata. El folosea exemple ce păreau foarte 
cinice pe vremea aceea, dar nu le-am uitat niciodată, în acea zi, perspectiva mea s-a lărgit şi am 
început să văd capcana în faţa căreia se aflau cei mai mulţi oameni. 

„Vedeţi voi, cu toţii suntem în cele din urmă angajaţii cuiva. Doar că lucrăm la nivele 
diferite”, spuse tatăl cel bogat. „Aş vrea, băieţi, să aveţi ocazia să evitaţi această capcană. Capcana 
creată de cele două sentimente: frica şi dorinţa. Folosiţi-le în favoarea voastră, şi nu împotriva 
voastră. Asta vreau eu să vă învăţ. Nu mă interesează să vă spun doar cum să faceţi grămezi de bani. 
Asta nu vă va ajuta să vă stăpâniţi frica sau dorinţa. Dacă nu vă veţi stăpâni mai întâi frica şi dorinţa 
şi vă veţi îmbogăţi, nu veţi fi altceva decât nişte sclavi bine plătiţi.” 

„Cum putem evita capcana, atunci?”, am întrebat. 

„Principala cauză a sărăciei sau a zbaterii în marasmul financiar o reprezintă teama şi 
neştiinţa, şi nu economia sau statul sau cei bogaţi. Frica cu care se intoxică pe sine şi ignoranţa sunt 
cele care îi ţin pe oameni în capcană. Voi, băieţi, mergeţi la şcoală, luaţi-vă diplomele şi eu am să vă 
învăţ să nu cădeţi în capcană.” 

începuseră să se ivească piesele acestui puzzle. Tatăl meu cu multă şcoală avea multe 
diplome şi o carieră minunată. Dar şcoala nu-1 învăţase cum să se descurce cu banii sau cu temerile 
sale. Devenea clar că eu puteam învăţa lucruri diferite şi foarte importante de la ambii taţi. 

„Ne-ai vorbit despre teama de a nu avea bani. Dar cum ne afectează gândirea această dorinţă 
de bani?”, a întrebat Mike. 

„Ce aţi simţit atunci când v-am ispitit cu o creştere a salariului? Aţi băgat de seamă cum vi 
se trezeşte dorinţa?” 



Am dat din cap amândoi. 

„Faptul că nu aţi cedat sentimentelor şi că aţi fost în stare să vă amânaţi reacţia şi să gândiţi 
temeinic a fost lucrul cel mai important. Asta contează. întotdeauna vom avea sentimente de teamă 
şi de lăcomie. De aici încolo cel mai important lucru pentru voi este să folosiţi aceste sentimente în 
avantajul vostru, iar pe termen lung să nu le lăsaţi să pună stăpânire pe gândirea voastră. 
Majoritatea oamenilor folosesc teama şi lăcomia împotriva lor. Acesta este punctul de pornire al 
ignoranţei. Majoritatea oamenilor îşi trăiesc existenţa într-o permanentă goană după leafă, după 
mărirea salariului, după o slujbă sigură tocmai din pricina acestor sentimente de dorinţă şi teamă; ei 
nu se întreabă realmente încotro îi poartă aceste gânduri stăpânite de sentimente. Pentru asta, ar fi 
potrivită imaginea unui măgăruş care trage o căruţă atâta vreme cât stăpânul său îi trece pe la nas un 
morcov. Stăpânul măgăruşului ajunge unde vrea, în schimb animalul aleargă mereu după o iluzie. 
Mâine va fi încă un morcov pentru măgăruş.” 

„Vrei să spui că atunci când mă gândesc la o mănuşă nouă de baseball, la bomboane şi la 
jucării, toate acestea sunt echivalentul morcovului pentru măgăruş?”, întrebă Mike. 

„Mda. Şi pe măsură ce creşteţi jucăriile devin tot mai costisitoare. O maşină nouă, o 
ambarcaţiune şi o casă mai mare pentru a-i impresiona pe prieteni”, spuse tatăl cel bogat zâmbind. 
„Frica te împinge de la spate, iar dorinţa te ademeneşte către stânci şi acolo te aşteaptă capcana.” 

„Şi atunci, care e răspunsul?”, întrebă Mike. 

„Ignoranţa este cea care intensifică teama şi dorinţa. De aceea unii oameni bogaţi, cu mulţi 
bani, se tem din ce în ce mai mult pe măsură ce se îmbogăţesc. Banii sunt morcovul lor, iluzia. Dacă 
măgăruşul ar putea avea o perspectivă de ansamblu, s-ar gândi mai mult dacă să se ţină sau nu după 
morcov.” 

Tatăl cel bogat continuă argumentarea faptului că viaţa oamenilor este o luptă între ignoranţă 
şi iluminare. 

El ne-a spus că în momentul în care o persoană nu mai caută să aibă cât mai multe 
informaţii despre sine, nu mai încearcă să se cunoască, se instalează ignoranţa. Această luptă este o 
decizie clipă de clipă - a învăţa să deschizi sau să închizi mintea cuiva. 

„Uitaţi ce e, şcoala este extrem de importantă. Mergeţi la şcoală pentru a învăţa o profesie 
sau o meserie şi pentru a contribui la bunul mers al societăţii. Oricine are nevoie de profesori, 
doctori, mecanici, artişti, bucătari, oameni de afaceri, ofiţeri de poliţie, pompieri, soldaţi. Şcoala îi 
formează astfel încât societatea noastră să înflorească şi să prospere”, spuse tatăl cel bogat. „Din 
păcate, pentru cei mai mulţi oameni, şcoala este sfârşitul, şi nu începutul.” 

S-a aşternut o lungă tăcere. Tatăl cel bogat zâmbea. N-am înţeles pe loc tot ce mi-a spus în 
ziua aceea. Dar, aşa cum se întâmplă cu marii profesori, cuvintele lui au continuat să mă 
călăuzească ani de zile, chiar multă vreme după ce el n-a mai fost. Şi mă însoţesc şi acum. 

„Am fost puţin cam crud astăzi”, spuse tatăl cel bogat. „Dar am avut un motiv pentru asta. 
Am vrut să nu uitaţi niciodată această discuţie. Să vă gândiţi mereu la dna Martin. Să vă gândiţi 
mereu la măgăruş. Să nu uitaţi niciodată că aceste două mari sentimente, teama şi dorinţa, vă pot 
împinge în cea mai mare capcană a vieţii, dacă nu veţi conştientiza că ele deţin controlul asupra 
gândirii voastre. Crud este să vă petreceţi viaţa trăind în frică, fără a vă explora visele până la capăt. 
Să munciţi din greu pentru bani, crezând că banii pot să vă procure acele lucruri care vă vor aduce 
fericirea este tot o formă de cruzime. Să vă treziţi în toiul nopţii speriaţi că nu aveţi cu ce să vă 
plătiţi facturile este o cale îngrozitoare de a trăi. Să trăiţi o existenţă în care leafa pe care o câştigaţi 
să aibă ultimul cuvânt nu este o viaţă adevărată. A crede că o slujbă îţi poate da sentimentul de 
siguranţă înseamnă a te minţi singur. Acesta este un lucru crud şi aceasta este capcana pe care aş 
vrea s-o evitaţi pe cât se poate. Am văzut cum banii pun stăpânire pe vieţile oamenilor. Nu acceptaţi 
să vi se întâmple una ca asta. Nu lăsaţi ca banii să vă conducă destinul.” 

Sub masa noastră s-a rostogolit o minge. Tatăl cel bogat a ridicat-o şi a aruncat-o înapoi. 

„Dar ce legătură are ignoranţa cu lăcomia şi teama?”, am întrebat. 

„Ignoranţa în privinţa banilor este cea care duce la atâta lăcomie şi la atâta teamă”, spuse 
tatăl cel bogat. „Să vă dau câteva exemple. Un doctor care doreşte mai mulţi bani pentru bunăstarea 
familiei sale măreşte onorariul consultaţiei. Mărindu-1, face ca preţul îngrijirilor medicale să 
crească pentru toată lumea. Asta îi afectează cel mai tare pe oamenii săraci, care în general au o 
sănătate mai precară decât cei cu bani. 

Pentru că doctorii îşi măresc onorariul, şi-l măresc şi avocaţii. Când onorariul avocaţilor 
creşte, profesorii de şcoală doresc o mărire de leafă, care duce la creşterea impozitelor noastre 



ş.a.m.d. Curând, se va crea o prăpastie atât de mare între cei bogaţi şi cei săraci, încât va izbucni 
haosul şi o altă civilizaţie importantă se va prăbuşi. Marile civilizaţii s-au prăbuşit atunci când 
diferenţa dintre cei care aveau şi cei care nu aveau a devenit prea mare. America se află pe acelaşi 
drum, dovedind încă o dată că istoria se repetă, pentru că nu învăţăm nimic din istorie. Noi doar 
memorăm datele istorice şi numele, dar nu şi lecţiile pe care istoria ni le dă.” 

„Dar nu e normal ca preţurile să crească?”, am întrebat eu. 

„Nu. Nu şi într-o societate educată, bine condusă de guvern. Preţurile ar trebui chiar să 
scadă. Sigur că adesea acest lucru e valabil doar în teorie. Preţurile cresc din pricina lăcomiei şi a 
fricii la care se ajunge din ignoranţă. Daca în şcoli s-ar învăţa despre bani, aceştia ar fi mai mulţi şi 
preţurile ar scădea, dar şcolile se concentrează să-i înveţe pe oameni doar să muncească pentru bani 
şi nu cum să canalizeze puterea banilor.” 

„Dar nu există şi şcoli speciale de afaceri?”, întrebă Mike. „Nu îmi sugerai tu să merg la o 
şcoală de afaceri ca să îmi iau masteratul?” 

„Da”, spuse tatăl cel bogat. „Dar mult prea adesea şcolile de afaceri formează doar angajaţi, 
care nu sunt altceva decât nişte contabili mai sofisticaţi. Şi ferească Dumnezeu să preia o afacere 
asemenea contabili mărginiţi. Ei nu fac altceva decât să analizeze cifrele, să concedieze din angajaţi 
şi să omoare afacerea. Ştiu asta pentru că am avut şi eu de-a face cu ei. Se gândesc cum să reducă 
mai bine costurile, să crească preţurile, ceea ce duce la şi mai multe probleme. Sigur că e bine să ţii 
socoteala. Măcar de-ar şti asta cât mai mulţi oameni, dar nu este totul. Trebuie o privire de 
ansamblu”, adăugă furios tatăl cel bogat. 

„Şi există vreun răspuns?”, întrebă Mike. 

„Da”, spuse tatăl cel bogat. „învăţaţi să vă folosiţi sentimentele pentru a gândi şi nu gândiţi 
cu sentimentele. Când aţi reuşit, băieţi, să vă stăpâniţi sentimentele, acceptând să munciţi pe gratis 
mai întâi, mi-am dat seama că aveţi speranţe. După care v-aţi lăsat iarăşi pradă sentimentelor atunci 
când v-am ispitit cu mai mulţi bani. Dar până la urmă, aţi învăţat să gândiţi, în ciuda încărcăturii 
emoţionale. Acesta este primul pas.” 

„De ce este atât de important acest pas?”, am întrebat. 

„Asta trebuie să descoperiţi singuri. Dacă vreţi să învăţaţi asta, băieţi, vă voi duce pe un 
drum spinos într-un loc pe care aproape toată lumea îl evită. Vă voi duce în acel loc de care se teme 
aproape toată lumea. Dacă veţi merge alături de mine, veţi renunţa la ideea de a munci pentru bani 
şi veţi învăţa în schimb să puneţi banii să muncească pentru voi.” 

„Şi cu ce o să ne alegem dacă mergem cu dv., sau dacă acceptăm să învăţăm de la dv.? Cu ce 
o să ne alegem?”, l-am întrebat. 

„Cu ceea ce s-a ales şi iepuraşul”, spuse tatăl cel bogat. „Veţi scăpa de Sperietoare.” 

„Dar oare există un asemenea drum?”, am întrebat. 

„Da”, spuse tatăl cel bogat. „Este drumul spinilor, care sunt temerile şi lăcomia noastră. 
Trecând peste frică, înfruntând lăcomia, slăbiciunile şi nevoile noastre, aceasta este calea de 
scăpare. Iar scăparea vine prin gândire, alegându-ne gândurile.” 

„Să ne alegem gândurile?”, întrebă Mike uluit. 

„Da. Să alegem lucrurile pe care le gândim, şi nu să reacţionăm la sentimentele noastre. în 
loc de asta, oamenii se scoală pur şi simplu şi merg la muncă pentru a-şi rezolva problemele. Teama 
că nu vor avea bani cu care să-şi plătească facturile îi sperie. Gândirea presupune un timp în care să 
îţi pui întrebări. Ceva de genul: «Oare a munci din greu este cea mai bună soluţie la această 
problemă?» Majoritatea oamenilor sunt atât de îngroziţi, încât nu sunt în stare să-şi mărturisească 
acest adevăr — că teama este cea care îi controlează — şi nu mai pot să gândească, în schimb dau 
fuga repede pe uşă. Comanda este la Sperietoare. Asta înţeleg eu prin a-ţi alege gândurile.” 

„Şi cum să facem asta?”, a întrebat Mike. 

„Tocmai asta am să vă învăţ eu. Să puteţi alege dintre gândurile voastre şi să nu aveţi reacţii 
impulsive, cum ar fi datul pe gât al cafelei dimineaţa şi alergatul repede pe uşă. 

Nu uitaţi ce v-am spus mai înainte: o slujbă este doar o soluţie pe termen scurt pentru o 
problemă pe tennen lung. Majoritatea oamenilor au în gând o singură problemă şi aceea este pe 
termen scurt: facturile de la sfârşit de lună, Sperietoarea. în acel moment, banii deţin controlul 
asupra vieţii lor. Sau mai degrabă teama şi ignoranţa în privinţa banilor. Astfel încât ei fac aşa cum 
au făcut şi părinţii lor, se trezesc în fiecare dimineaţă şi se duc la muncă pentru bani. Eu nu mai 
apucă să se întrebe: «Există oare şi altă soluţie?» Sentimentele le controlează gândirea şi nu mai 
gândesc cu capul.” 



„Poţi să-mi spui care este diferenţa dintre o gândire emoţională şi una cu capul?”, întrebă 

Mike. 

„Sigur că da. Mereu aud asta”, spuse tatăl cel bogat. „Mereu aud ceva de genul «Păi, toată 
lumea trebuie să muncească» sau «Cei bogaţi sunt escroci cu toţii» sau «Am să-mi iau altă slujbă. 
Merit o mărire de leafă. Nu se poate să mă trataţi aşa» sau «îmi place slujba asta pentru că este una 
sigură», în loc să spună «Oare îmi scapă mie ceva?». Ultima întrebare duce la o blocare a gândirii 
emoţionale şi îţi dă ocazia să gândeşti limpede.” 

Trebuie să recunosc că era o lecţie importantă, şi anume să-ţi dai seama când cineva 
vorbeşte emoţional sau raţional. Era o lecţie care mi-a fost de folos tot restul vieţii, mai ales atunci 
când la rândul meu am vorbit mânat de o reacţie emoţională, şi nu de o gândire limpede. 

La întoarcerea spre magazin, tatăl cel bogat ne-a explicat că oamenii bogaţi chiar „fac bani”, 
nu muncesc pentru ei. El ne-a mai spus că atunci când Mike şi cu mine am făcut monedele acelea 
din plumb crezând că astfel facem bani eram foarte aproape de felul de a gândi al celor bogaţi. 
Singura problemă e că era ilegal ceea ce făcusem noi. Pentru stat şi bănci este legal, dar nu şi pentru 
noi. El ne-a explicat că pentru a face bani există căi legale şi căi ilegale. 

Tatăl cel bogat a continuat prin a ne explica că oamenii bogaţi ştiu că banii sunt doar o 
iluzie, exact ca în povestea cu morcovul pentru măgăruş. Doar din cauza fricii şi a lăcomiei iluzia 
banilor reuşeşte să funcţioneze pentru miliarde de oameni, care-şi imaginează că banii sunt ceva 
real. Banii sunt o născocire. Doar din cauza iluziei încrederii şi a ignoranţei maselor acest castel din 
cărţi de joc nu s-a prăbuşit încă. „De fapt”, spuse el, „din multe puncte de vedere, morcovul 
măgăruşului e chiar mai valoros decât hanii.” 

El ne-a povestit despre faptul că aurul e standardul valorii banilor în America şi că orice 
bancnotă este un bon de valoare acoperit în argint. Era preocupat de zvonul potrivit căruia într-o 
bună zi nu va mai exista standard în aur şi că dolarii noştri nu vor mai fi bonuri de valoare acoperite 
în argint. 

„Când se va întâmpla asta, băieţi, o să fie o nenorocire. Cei săraci, cei din pătura de mijloc şi 
cei fără carte îşi vor distruge existenţa pur şi simplu pentru că vor continua să creadă că banii sunt 
ceva real şi că firmele la care lucrează sau statul vor avea în continuare grijă de ei.” 

De fapt, noi n-am înţeles ce a spus el atunci, dar de-a lungul anilor totul a devenit mult mai 

logic. 


Văzând ceea ce pierd alţii 

Când s-a urcat înapoi în camioneta lui, chiar în faţa magazinului, ne-a spus: „Continuaţi să 
munciţi, băieţi, şi cu cât veţi uita mai curând de plată, cu atât vă va fi mai uşor în viaţa adultă. 
Folosiţi-vă munca, munciţi pe gratis şi curând veţi găsi soluţii pentru a face mult mai mulţi bani 
decât aş putea eu să vă dau vreodată. Veţi percepe lucruri pe care alţii nu le pot vedea. Ocaziile sunt 
chiar sub ochii voştri. Majoritatea oamenilor nu văd niciodată aceste ocazii, pentru că de fapt caută 
bani şi siguranţă şi cu atât se şi aleg. Din momentul în care veţi observa din prima clipă o ocazie, le 
veţi observa şi pe toate celelalte tot restul vieţii. Când veţi reuşi asta, am să vă mai învăţ şi altceva. 
Astfel veţi evita una dintre cele mai mari capcane ale vieţii şi nu veţi mai avea de-a face absolut 
niciodată cu Sperietoarea.” 

Mike şi cu mine ne-am luat lucrurile din magazin şi i-am făcut cu mâna d-nei Martin. Ne-am 
întors în parc la aceeaşi masă de picnic şi am mai petrecut câteva ore gândindu-ne şi stând de vorbă. 
Următoarea săptămână la şcoală am petrecut-o gândind şi stând de vorbă. Vreme de două săptămâni 
am continuat să reflectăm, să stăm de vorbă şi să muncim pe gratis. 

După cea de-a doua sâmbătă, mi-am luat din nou rămas bun de la d-na Martin privind cu 
jind la albumele cu benzi desenate. Cel mai greu îmi era că nu mai câştigam în fiecare sâmbătă cei 
30 de cenţi pentru a-mi cumpăra benzi desenate. Dintr-odată, în vreme ce d-na Martin ne spunea la 
revedere mie şi lui Mike, am observat că ea făcea ceva ce nu observasem până atunci. Vreau să spun 
că văzusem, dar nu luasem în seamă. 

D-na Martin tăia coperta albumului de benzi desenate pe din două. Păstra doar jumătate din 
copertă şi restul îl arunca într-o cutie mare de carton maroniu. Când am întrebat-o ce face cu cărţile 
acelea de benzi desenate, mi-a spus: „Le arunc. îi dau distribuitorului de benzi desenate doar o 
jumătate din copertă, ca să ştie ce marfă mi-a adus deja. Trebuie să vină cam peste o oră.” 



Mike şi cu mine am aşteptat tot acest timp. De îndată ce a venit distribuitorul, am întrebat 
dacă nu ne dă nouă benzile desenate. La care el ne-a spus: „Puteţi să le luaţi, dacă lucraţi pentru 
acest magazin şi dacă nu le revindeţi.” 

Parteneriatul nostru renăscuse. Mama lui Mike avea o cameră în plus la subsol, pe care nu o 
folosea nimeni. Am făcut ordine şi am pus acolo sutele de benzi desenate. In curând, biblioteca 
noastră de benzi desenate a fost deschisă publicului. Am angajat-o pe sora mai mică a lui Mike ca 
bibliotecară, pentru că îi plăcea să înveţe. Ea lua de la fiecare copil 10 cenţi pentru accesul în 
bibliotecă, aceasta fiind deschisă între 2:30 şi 4:30 după-amiaza în fiecare zi de şcoală. Clienţii, 
copiii din cartier adică, puteau citi câte benzi desenate doreau în cele două ore pe care le aveau la 
dispoziţie. Era un adevărat chilipir pentru ei, având în vedere că fiecare album costa 10 cenţi, căci 
puteau citi patru sau cinci în două ore. 

Sora lui Mike îi verifica pe copii la plecare, ca să se asigure că nu iau cu împrumut vreun 
album. De asemenea, ea nota intr-un registru câţi copii veneau zilnic, cine erau aceştia şi ce 
comentarii făceau. Mike şi cu mine am strâns cam 9,50 dolari pe săptămână în următoarele trei luni. 
I-am plătit surorii lui un dolar pe săptămână şi i-am dat voie să citească benzile pe gratis, ceea ce 
făcea rareori, pentru că ea învăţa mereu. 

Mike şi cu mine ne-am ţinut de cuvânt, muncind în continuare la magazin în fiecare sâmbătă 
şi adunând benzile desenate din diverse prăvălii. Ne-am ţinut de cuvânt şi faţă de distribuitor, pentru 
că nu am vândut cărţile. Când se ferfeniţeau prea tare, le ardeam. Am încercat să deschidem o 
filială, dar din păcate n-am mai găsit pe nimeni atât de conştiincios şi în care să avem atâta 
încredere ca în sora lui Mike. 

De la o vârstă foarte fragedă am descoperit cât de greu e să găseşti un personal de calitate. 

La trei luni după ce descinseserăm biblioteca, în încăpere s-a încins o bătaie. Nişte derbedei 
din alt cartier intraseră cu forţa şi începuseră scandalul. Tatăl lui Mike ne-a spus să încheiem cu 
afacerea asta, aşa încât povestea cu benzile desenate a trebuit încheiată şi n-am mai lucrat sâmbătă 
la magazin. Oricum, tatăl cel bogat era foarte încântat, pentru că aveam alte lucruri noi de învăţat. 
Era fericit pentru că învăţasem atât de bine prima lecţie. învăţasem să punem banii să muncească 
pentru noi. Nefiind plătiţi pentru munca noastră de la magazin, a trebuit să ne folosim imaginaţia 
pentru a găsi o soluţie de a face bani. Punându-ne pe picioare propria afacere, biblioteca de benzi 
desenate, am reuşit să deţinem controlul asupra finanţelor noastre şi să nu mai depindem de patron. 
Lucrul cel mai bun a fost că din această afacere ieşeau bani chiar şi atunci când nu eram prezenţi la 
faţa locului. Banii au muncit pentru noi. 

în loc să ne plătească, tatăl cel bogat ne dăduse mult mai mult. 

De ce trebuie predat alfabetul financiar 

în 1990, cel mai bun prieten al meu, Mike, a preluat imperiul tatălui său şi de fapt chiar face 
o treabă mai bună decât tatăl său. Ne întâlnim o dată sau de două ori pe an pe terenul de golf. El şi 
soţia sa sunt mai bogaţi decât v-aţi putea imagina. Imperiul tatălui bogat se află pe mâini foarte 
bune, iar acum Mike îşi fonnează fiul ca să-i ia cândva locul, tot aşa cum şi Mike a fost format de 
tatăl său. 

în 1994, m-am retras din afaceri. Aveam 47 de ani, iar soţia mea avea 37. Asta nu înseamnă 
că după aceea n-am mai muncit. Pentru soţia mea şi pentru mine, asta înseamnă că în cazul unor 
schimbări catastrofale neprevăzute, indiferent dacă muncim sau nu, averea noastră va creşte 
automat, nefiind influenţată de inflaţie. Cred că asta înseamnă adevărata libertate. Valorile pe care le 
avem sunt suficient de importante ca să crească de la sine. E ca atunci când plantezi un copac. îl uzi 
câţiva ani şi într-o bună zi nu mai are nevoie de tine. Rădăcinile lui s-au înfipt suficient de adânc. 
Apoi copacul îţi dă umbră, spre marea ta bucurie. 

Mike a ales să-şi conducă imperiul, iar eu am ales să mă retrag. 

De câte ori vorbesc unor grupuri mai mari, sunt întrebat adesea ce aş recomanda sau ce ar fi 
de făcut. „Cum să înceapă”, „Există vreo carte bună pe care aş putea-o recomanda”, „Ce ar putea 
face ca să-şi pregătească mai bine copiii”, „Care este secretul reuşitei”, „Cum se fac milioanele”. De 
fiecare dată îmi amintesc de un articol care mi-a fost dat cândva. El suna aşa: 

Cel mai bogat om de afaceri 

în 1923, un grup de lideri şi de oameni de afaceri dintre cei mai bogaţi au avut o întrunire la 
hotelul Egdewater Beach din Chicago. Printre ei se aflau şi Charles Schwab, proprietarul celei mai 
importante companii independente de oţel; Samuel Insull, preşedintele celei mai mari întreprinderi 
de servicii publice din lume; Howard Hopson, şeful celei mai mari companii de gaze; Ivar Kreuger, 
preşedintele Corporaţiei Internaţionale Match, una dintre cele mai mari companii ale acelor 
vremuri; Leon Frazier, preşedintele Băncii Internaţionale de Depuneri; Richard Whitney, 
preşedintele Bursei din New York; Arthur Cotton şi Jesse Livennore, doi dintre cei mai importanţi 
speculatori de acţiuni; şi Albert Fall, membru în cabinetul preşedintelui Harding. Douăzeci de ani 
mai târziu, nouă dintre participanţii la această întrunire (cei pe care i-am enumerat) sfârşiseră după 
cum urmează: Schwab murise fără un ban după ce trăise cinci ani din împrumuturi; Insull murise 
falit într-o ţară străină; Kreuger şi Cotton muriseră şi ei faliţi, Hopson înnebunise, Whitney şi Albert 
Fall tocmai fuseseră eliberaţi din închisoare, Fraser şi Livennore se sinuciseseră. 

Mă îndoiesc că ar putea să spună cineva exact ce s-a întâmplat cu aceşti oameni. Dacă veţi 
observa cu atenţie data, veţi constata că 1923 era cu puţin înainte de 1929, deci înainte de Marele 
Crah şi de Marea Criză, care bănuiesc că au avut un mare impact asupra acestor oameni şi a vieţilor 
lor. Ideea este următoarea: trăim vremuri în care schimbările sunt mai rapide decât cele de pe timpul 
acestor oameni. Bănuiesc că vor fi multe momente de înflorire, dar şi de cădere în următorii 
douăzeci şi cinci de ani, care vor exista în paralel cu suişurile şi coborâşurile cu care sunt 
confruntaţi oamenii. Mă preocupă faptul că prea multă lume se concentrează exagerat de mult 
asupra banilor, neglijându-şi cea mai importantă avere, care este educaţia lor. Dacă oamenii vor fi 
pregătiţi să fie flexibili, deschişi şi să înveţe, se vor îmbogăţi tot mai tare de-a lungul acestor 
schimbări. Dacă vor continua să creadă că banii rezolvă orice problemă, mă tem că aceşti oameni 
vor avea o existenţă foarte dificilă. Inteligenţa rezolvă problemele şi produce bani. Banii fără o 
inteligenţă financiară sunt nişte bani care se duc repede. 

Foarte mulţi oameni nu reuşesc să înţeleagă că în viaţă nu contează câţi bani faci, ci câţi 
păstrezi. Cu toţii am auzit poveşti despre oameni săraci care câştigă la loterie; se îmbogăţesc 
dintr-odată şi apoi redevin săraci. Câştigă milioane, însă curând se întorc de unde au plecat. Sau 
despre sportivi profesionişti care la 24 de ani câştigă milioane de dolari pe an, iar la 34 de ani ajung 
să doarmă pe sub poduri. Azi dimineaţă am citit în ziar, chiar când voiam să scriu aceste rânduri, 



povestea unui tânăr baschetbalist care anul trecut avea milioane. Acum susţine că prietenii, avocatul 
şi contabilul i-au luat banii şi a ajuns să lucreze la o spălătorie de maşini pe o leafă minimă. 

Are doar 29 de ani. A fost concediat de la spălătoria de maşini pentru că refuza să-şi scoată 
inelul de campion atunci când ştergea maşinile şi astfel a ajuns povestea în ziar. El susţine că toată 
lumea are ce are cu el, că este tratat discriminatoriu şi că inelul este tot ce i-a mai rămas. El mai 
susţine că dacă i se ia şi inelul, asta îl va doborî definitiv. 

In 1997, am cunoscut foarte mulţi oameni care au devenit pe loc milionari. Revenise 
prosperitatea anilor ’20. Sigur că m-am bucurat că oamenii sunt tot mai bogaţi, dar mi-am 
manifestat prudenţa, pentru că pe termen lung nu contează cât câştigi, ci cât păstrezi, şi de-a lungul 
a câtor generaţii. 

Aşa încât atunci când oamenii mă întreabă: „De unde să încep?” sau: „Spune-mi cum să mă 
îmbogăţesc?”, ei sunt adesea dezamăgiţi de răspunsul meu. Eu le răspund cu cuvintele bogatului 
meu tată de pe vremea când eram copil: „Dacă vrei să fii bogat, trebuie să ştii alfabetul financiar.” 

Această idee îmi venea în minte de fiecare dată când ne întâlneam. Aşa cum vă spuneam, 
tatăl meu cu studii sublinia importanţa cititului, în vreme ce tatăl meu bogat sublinia nevoia de a 
stăpâni alfabetul financiar. 

Dacă vrei să construieşti o clădire precum Empire State, primul lucru pe care trebuie să-l 
faci este să sapi o groapă adâncă şi să torni o fundaţie solidă. Dacă vrei să-ţi construieşti o casă la 
marginea oraşului este suficient să torni un strat de beton de 15 cm. Majoritatea oamenilor, dorind 
să se îmbogăţească, încearcă să construiască Empire State Building pe o fundaţie de 15 cm. 

Sistemul nostru şcolar, fiind creat în perioada agrară, încă mai crede în casele fără fundaţie. 
Chirpiciul este încă la modă. Aşa încât copiii termină şcoala fără să aibă nici un fundament 
financiar. Intr-o bună zi, insomniacii şi cei plini de datorii din suburbii, trăindu-şi Visul American, 
hotărăsc că răspunsul la problemele lor financiare este îmbogăţirea rapidă. 

începe construirea zgârie-norilor. Totul merge rapid şi curând, în loc să avem noi Empire 
State Buildings, ne trezim cu echivalentul unui Tum din Pisa al suburbiilor. Nopţile albe revin. 

în ceea ce ne priveşte, pe Mike şi pe mine, ca adulţi, puteam alege oricare dintre cele două 
posibilităţi, pentru că fuseserăm învăţaţi să ne formăm un puternic fundament financiar încă de pe 
vremea când eram copii. 

în prezent, contabilitatea este materia cea mai plicticoasă din lume. Poate fi şi cea mai 
confuză totodată. Dar dacă vreţi să vă îmbogăţiţi pe termen lung, ea poate deveni cea mai 
importantă materie. întrebarea este: cum puteţi preda o materie plicticoasă şi neclară copiilor voştri? 
Răspunsul este: exprimaţi-vă cât mai simplu. Predaţi-o mai întâi în imagini. 

Tatăl meu cel bogat a turnat o fundaţie financiară foarte solidă pentru Mike şi pentru mine. 
Cum eram încă nişte copii, el a inventat o modalitate simplă de a ne învăţa. Ani de zile a făcut 
desene şi a folosit cuvinte. Eu şi Mike am înţeles desenele simple, vocabularul de specialitate, 
circulaţia banilor, iar în anii următori tatăl cel bogat a început să folosească şi cifre. în prezent, 
Mike stăpâneşte o analiză contabilă mult mai complexă şi mai sofisticată, pentru că n-a avut 
încotro. Trebuia să conducă un imperiu de un miliard de dolari. Eu nu sunt aşa de sofisticat, pentru 
că imperiul meu e mai mic, şi totuşi am avut amândoi aceeaşi simplă fundaţie. în paginile care 
urmează vă ofer aceleaşi desene pe care tatăl lui Mike le-a imaginat pentru noi. Deşi sunt simple, 
acestea i-au ajutat pe cei doi băieţei să obţină mari sume de bani pornind de la un fundament solid. 

Regula numărul unu. Trebuie să distingeţi diferenţa dintre active şi pasive şi să cumpăraţi 
active. Dacă vreţi să vă îmbogăţiţi, asta e tot ce trebuie să ştiţi. Este prima regulă. Este singura 
regulă. Poate părea absurd de simplu, dar majoritatea oamenilor nici nu-şi dau seama cât de 
profundă este aceasta. Ei se zbat din punct de vedere financiar pentru că nu cunosc diferenţa dintre 
active şi pasive. 

„Oamenii bogaţi adună active. Oamenii săraci sau din pătura de mijloc adună pasive, despre 
care ei cred că sunt active.” 

Atunci când tatăl cel bogat ne-a explicat lui Mike şi mie acest lucru, am crezut că glumeşte. 
Iată-ne aproape adolescenţi, aşteptând cu nerăbdare taina îmbogăţirii şi alegându-ne cu acest 
răspuns. Era atât de simplu, încât a trebuit să ne gândim foarte mult timp. 

„Ce sunt activele?”, întrebă Mike. 

„Nu trebuie să vă preocupe asta acum”, spuse tatăl cel bogat. Lăsaţi ideea să se aşeze. Dacă 
veţi putea înţelege simplitatea, viaţa voastră va avea un plan bine stabilit şi va fi mai uşoară din 
punct de vedere financiar. Este simplu. De asta le scapă multora.” 



„Vreţi să spuneţi că tot ceea ce trebuie să ştim este ce înseamnă activele, după care să le 
achiziţionăm şi o să ne îmbogăţim?”, am întrebat. 

Tatăl cel bogat a dat din cap: „Este cât se poate de simplu.” 

„Dacă este chiar aşa de simplu, cum de nu e toată lumea bogată?”, am întrebat. 

Tatăl cel bogat a răspuns: „Pentru că oamenii nu cunosc diferenţa dintre active şi pasive.” 

îmi amintesc că am întrebat; „Cum pot adulţii să fie atât de lipsiţi de minte? Dacă este aşa de 
simplu, dacă este atât de important, cum de nu-şi dau seama?” 

Tatălui bogat i-au trebuit doar câteva minute ca să ne explice ce sunt activele şi ce sunt 
pasivele. 

Ca adult, îmi vine greu să le explic altor adulţi. De ce? Pentru că adulţii sunt mai deştepţi. în 
majoritatea cazurilor, simplitatea ideii le scapă celor mai mulţi dintre adulţi, pentru că ei au fost 
învăţaţi altfel. Au fost învăţaţi de alţi învăţaţi - profesionişti cum ar fi bancherii, contabilii, agenţii 
imobiliari, finanţiştii ş.a.m.d. Dificultatea intervine în încercarea de a-i dezvăţa sau de a-i face pe 
adulţi să redevină copii. Un adult inteligent socoteşte adesea că e greu să acorzi atenţie unor 
definiţii simpliste. 

Tatăl cel bogat credea în principiul KISS - „Keep It Simple Stupid” (Păstrează simplitatea, 
deşteptule). Faptul că s-a menţinut la nivelul simplităţii a făcut ca fundamentul financiar al celor doi 
băieţi să fie mult mai solid. 

în ce fel se ajunge la confuzii? Sau cum poate ceva atât de simplu să se încurce în halul 
ăsta? De ce cumpără cineva active care, de fapt, sunt pasive? Răspunsul se află în educaţia 
fundamentală. 

Noi ne concentrăm asupra cuvântului „alfabet”, şi nu asupra „alfabetului financiar”. 
Definirea activelor sau pasivelor nu este o problemă gramaticală. De fapt, dacă vreţi să vă zăpăciţi 
complet, căutaţi aceste cuvinte, „active” şi „pasive” în dicţionar. Sigur că definiţia pare excelentă 
pentru un contabil, dar pentru o persoană obişnuită, nu are nici o logică. Din păcate, noi, adulţii, 
suntem prea mândri pentru a recunoaşte că pot exista şi lucruri ilogice. 

Când eram mici, tatăl bogat spunea: „Activele nu sunt definite de cuvinte, ci de cifre. Şi 
dacă nu ştii să citeşti nişte cifre, nu vezi diferenţa dintre active şi o groapă.” 

„în contabilitate”, ar spune tatăl cel bogat, „nu contează cifrele, ci ceea ce ne spun ele. E ca 
la cuvinte. Nu contează cuvintele, ci povestea pe care ţi-o spun.” 

Mulţi oameni citesc fără a înţelege mare lucru. Aceasta se numeşte capacitatea de înţelegere 
a ceea ce citeşti. Cu toţii reacţionăm altfel când este vorba de a înţelege ceea ce citim. De exemplu, 
de curând am cumpărat un video nou. El era însoţit de un manual cu instrucţiuni, în care se explica 
felul în care acesta putea fi programat. Eu nu vroiam altceva decât să îmi înregistrez emisiunea 
preferată de vineri seara. Am înnebunit pur şi simplu încercând să citesc acest manual. Nimic nu mi 
se pare mai complex pe lumea asta decât să ştii să programezi un video. Puteam citi cuvintele, dar 
nu înţelegeam nimic. Puteam lua un „10” pentru că recunoşteam cuvintele, dar eram de „2” când 
venea vorba să le şi înţeleg. Aşa se întâmplă cu documentele financiare în cazul celor mai mulţi 
oameni. 

„Dacă vreţi să vă îmbogăţiţi, trebuie să citiţi şi să înţelegeţi cifrele.” Acest lucru l-am auzit 
rostit de mii de ori de către tatăl meu cel bogat. Şi am mai auzit: „Cei bogaţi achiziţionează active, 
cei săraci şi pătura de mijloc achiziţionează pasive.” 

Iată cum putem face diferenţa dintre active şi pasive. Majoritatea contabililor şi specialiştilor 
în finanţe nu s-au pus de acord în privinţa definiţiilor, dar acest desen simplu a stat la baza unui 
fundament financiar solid pentru cei doi băieţei. 

Pentru a-i putea educa pe cei doi copii, tatăl cel bogat a păstrat totul la un nivel foarte 
simplu, folosind cât mai multe imagini, cât mai puţine cuvinte şi fără a apela ani de zile la vreo 
cifră. 



„Acesta este modelul circuitului financiar al unui activ. ” 



Desenul acesta este o declaraţie de venituri care se mai numeşte şi declaraţie de profit şi 
pierderi. El măsoară venitul şi cheltuielile, banii care intră şi banii care ies. Următorul grafic este o 
balanţă. Se numeşte aşa pentru că trebuie să creeze un echilibru între active şi pasive. Mulţi 
începători în ale finanţelor nu cunosc relaţia dintre declaraţia de venituri şi bilanţ. însă înţelegerea ei 
este absolut vitală. 

Principala cauză a problemelor financiare o reprezintă faptul că nu se cunoaşte diferenţa 
dintre active şi pasive. Motivul confuziei constă în însăşi definirea celor două cuvinte. 

Sigur că pentru contabilii de meserie totul are o logică. Dar pentru omul obişnuit, parcă e în 
chinezeşte. Citeşti cuvintele şi definiţia lor, dar înţelegerea e foarte dificilă. 

Aşa cum spuneam şi mai înainte, tatăl meu cel bogat le-a spus simplu celor doi băieţi că: 
„activele sunt cele care îţi bagă banii în buzunar.” Frumos, simplu şi util. 




Acum, după ce am definit prin imagini activele şi pasivele, definiţiile în cuvinte vor fi mai 
uşor de înţeles. 

Activele sunt ceva care îţi bagă banii în buzunar. 

Pasivele sunt ceva care îţi scot banii din buzunar. 

Asta este tot ceea ce trebuie să ştiţi. Dacă vreţi să vă îmbogăţiţi, petreceţi-vă viaţa 
achiziţionând active. Dacă vreţi să fiţi săraci sau să faceţi parte din pătura de mijloc, petreceţi-vă 
viaţa cumpărând pasive. Necunoaşterea acestei diferenţe conduce la problemele financiare ale 
lumii. 

Analfabetismul atât în ce priveşte cuvintele cât şi cifrele stă la baza problemelor financiare. 
Când dificultăţile financiare îşi fac apariţia, înseamnă că există ceva ce nu a putut fi citit, fie că e 
vorba de cifre, fie că e vorba de cuvinte. Ceva este înţeles greşit. Bogaţii sunt bogaţi tocmai pentru 
că în anumite domenii sunt mai alfabetizaţi decât cei care au probleme financiare. Deci dacă vreţi să 
vă îmbogăţiţi şi să vă menţineţi averea, e foarte important sa fiţi alfabetizat din punct de vedere 
financiar, atât în ce priveşte cuvintele, cât şi cifrele. 

Săgeţile din grafice reprezintă circuitul banilor sau „cash-flow”. Cifrele în sine nu înseamnă 
mare lucru, aşa cum nici cuvintele în sine nu înseamnă mare lucru. Povestea contează, în rapoartele 
financiare citirea cifrelor reprezintă de fapt descoperirea intrigii, a poveştii. Aşa afli care este fluxul 
monetar, în cazul a 80% dintre familii, povestea financiară constă în a munci din greu făcând efortul 
de a merge mai departe. Şi nu pentru că n-ar face bani. Dar îşi petrec viaţa cumpărând pasive în loc 
de active. 

De exemplu, traseul fluxului monetar pentru o persoană săracă sau un tânăr care nu lucrează 
încă este: 



Active 


Pasive 



Acesta este traseul fluxului monetar al persoanelor din pătura mijlocie: 



Acesta este traseul fluxului monetar al unei persoane bogate: 



Toate aceste grafice sunt, bineînţeles, extrem de simplificate. Toată lumea are cheltuieli de zi 
cu zi şi are nevoie de hrană, adăpost şi haine. 

Graficele indică circuitul banilor de-a lungul vieţii unei persoane sărace, de condiţie medie 
sau bogate. Circuitul banilor este cel care ne spune povestea. Ne dezvăluie felul în care persoana 
respectivă îşi manevrează banii, cu alte cuvinte, ce anume face cu ei după ce intră în posesia lor. 

Motivul pentru care am început cu povestea celor mai bogaţi oameni din America este că 
doream să ilustrez greşeala de gândire a multora. Ea constă în ideea că banii pot rezolva toate 
problemele. De asta mi se face rău de fiecare dată când oamenii mă întreabă cum să se 
îmbogăţească mai repede. Sau de unde să înceapă. Adesea aud: „Am datorii, prin urmare trebuie să 
câştig mai mulţi bani.” 

De cele mai multe ori însă nici mai mulţi bani nu vor rezolva problema. De fapt, s-ar putea 
chiar s-o amplifice. De multe ori, banii scot la iveală lipsurile noastre ca oameni. Ei pun în lumină 
lucruri pe care nu le ştim. De aceea, mult prea des o persoană care pune mâna pe nişte bani 
dintr-odată - să zicem că moşteneşte ceva, îi este mărită leafa sau câştigă la loterie - revine curând la 
aceleaşi probleme financiare, dacă nu chiar la unele mai mari decât înainte de a intra în posesia 



banilor. Banii nu fac decât să accentueze modelul circuitului banilor prezent în mintea voastră. Dacă 
modelul presupune cheltuirea a tot ce aveţi, mai mult ca sigur că dacă veţi avea mai mulţi bani veţi 
cheltui şi mai mult. De unde şi proverbul: „Nebunul îşi înnebuneşte banii.” 

Am spus de multe ori că mergem la şcoală ca să dobândim deprinderi intelectuale şi 
profesionale, importante amândouă. învăţăm să facem bani prin deprinderile noastre profesionale, 
în anii ’60, când eram la liceu, dacă cineva se descurca bine la şcoală aproape imediat lumea 
presupunea că acel tânăr va deveni doctor. Adesea, copilul nici măcar nu era întrebat dacă vrea să 
ajungă medic. Se înţelegea de la sine. Era profesiunea cu cea mai mare răsplată financiară. 

în prezent, doctorii se confruntă cu probleme financiare pe care nu aş dori să le aibă nici cel 
mai mare duşman al meu: mai întâi cu companiile de asigurări, care au preluat controlul întregii 
afaceri, ocupându-se de îngrijirile medicale, apoi implicarea guvernului şi, în final, jurisprudenţa 
tratamentelor greşite, pentru a nu menţiona decât o parte dintre probleme. în prezent, copiii vor să 
ajungă vedete sportive, în baschet sau în golf, precum Tiger Woods, genii în computere, staruri de 
cinema, vedete rock, câştigători ai concursurilor de frumuseţe, sau oameni de afaceri pe Wall Street. 
Şi asta doar pentru că aceste meserii presupun celebritate, bani şi prestigiu. Acesta este motivul 
pentru care cu greu îi poţi motiva pe copii să înveţe. Ei ştiu că reuşita profesională nu se mai află în 
strânsă legătură cu studiile universitare, ca altădată. 

Cum studenţii termină şcoala fără să aibă o pregătire în domeniul financiar, milioane de 
oameni cu diplomă îşi fac bine meseria, dar mai târziu îi găseşti luptându-se cu probleme financiare. 
Muncesc din greu, dar nu progresează. Ceea ce lipseşte din fonnarea lor nu este modul în care să 
facă bani, ci cum să-i cheltuiască - şi ce să facă după ce-i câştigă. Aceasta se numeşte aptitudine 
financiară - respectiv, ceea ce faci cu banii după ce îi produci. Cum să faci astfel încât ceilalţi să nu 
ţi-i ia, cât poţi păstra ori cât de bine lucrează banii în favoarea ta. Mulţi nu înţeleg de ce au 
probleme financiare, pentru că pur şi simplu nu înţeleg ce este circuitul banilor. O persoană poate 
avea studii alese, o carieră reuşită şi să continue să fie analfabetă din punct de vedere financiar. 
Aceşti oameni muncesc adesea mai mult decât e nevoie, pentru că învaţă să muncească din greu şi 
nu ştiu să pună banii să muncească pentru ei. 

Cum se transformă povestea căutării Visului Financiar într-un coşmar financiar 

în filme, apar mulţi oameni care muncesc din greu, ceea ce a dus la crearea unui şablon. 
Proaspeţii căsătoriţi, cuplurile tinere, fericite şi cu multă carte se mută împreună într-unul dintre 
apartamentele acelea înghesuite, de închiriat. Imediat după aceea, îşi dau seama că pot economisi 
bani, pentru că doi oameni pot trăi cam cu tot atâţia bani cât unul singur. 

Problema este însă apartamentul, care e foarte înghesuit. Ei încep să strângă bani, ca să-şi 
cumpere casa visurilor lor şi pentru a face şi copii. în prezent, au două venituri şi încep să se 
concentreze asupra carierelor lor. 

Veniturile încep să crească. Pe măsură ce veniturile lor cresc... cheltuielile cresc şi ele. 

Pentru cei mai mulţi, cheltuiala nr. 1 o reprezintă impozitele. Mulţi cred că e vorba de 
impozitele pe venit, dar în America suma cea mai mare se plăteşte la Asigurările Sociale. Un angajat 
se pare că plăteşte la Asigurările Sociale, împreună cu Asigurările Medicale, o rată a impozitului în 
mare de 7,5%, dar de fapt reprezintă 15%, având în vedere că patronul trebuie să plătească pentru 
tine o sumă egală la Asigurările Sociale. Adică e vorba de banii pe care patronul nu vi-i mai poate 
da. Pe deasupra, trebuie să mai plătiţi impozit pe venitul însumat pentru Asigurările Sociale, venit 
pe care nu-1 mai primiţi niciodată, pentru că ajunge direct la Asigurările Sociale prin reţineri. 

Apoi, pasivele lor cresc. 

Acest lucru se poate demonstra cel mai bine luând ca exemplu la cuplul tânăr. Ca urmare a 
faptului că veniturile lor cresc, ei se hotărăsc să cumpere casa la care visează. Odată ajunşi acolo, 
trebuie să plătească un nou impozit, respectiv cel pe proprietate. După care îşi cumpără maşină 
nouă, mobilă nouă şi o nouă aparatură, care să se potrivească locuinţei celei noi. Dintr-odată se 
trezesc şi îşi dau seama că lista pasivelor e plină de datorii sub formă de ipoteci sau pentru cărţile de 
credit. 

Din acel moment, sunt prinşi în cursa şobolanului. Mai apare şi un copil, muncesc şi mai 
mult şi povestea se repetă. Mai mulţi bani şi impozite mai mari. Vine o carte de credit prin poştă. 
Cei doi o folosesc. Sună o companie de împrumuturi şi spune că „activului” cel mai de preţ al lor, 
casei, i-a crescut valoarea. Compania se oferă să le acorde un împrumut pe termen prelungit, având 



în vedere că stau aşa de bine cu creditul, şi li se mai spune că inteligent ar fi să-şi achite integral 
cartea de credit, lucru care i-ar scuti să mai plătească o dobândă mare pentru bunurile de consum. în 
plus, dobânda ce trebuie plătită pe casă se scoate din impozit. Ei acceptă şi îşi plătesc cârdurile de 
credit cu dobândă mare. Răsuflă uşuraţi. în sfârşit nu mai au datorii la cârduri. Şi-au transformat 
datoriile de consumatori într-o ipotecă pe casă. Plăţile lor scad pentru că şi-au prelungit datoria pe 
30 de ani. E un gest inteligent. 

Sună vecinul şi îi invită la cumpărături - e zi de solduri. O şansă de a face nişte economii. Ei 
îşi spun: „N-am să cumpăr nimic, doar mă uit.” Dar pentru orice eventualitate îşi iau cârdul încă 
nefolosit şi îl pun cu grijă în portofel. 

Deseori mă întâlnesc cu cupluri de tineri. Numele lor este altul, dar dilemele financiare sunt 
aceleaşi. Vin să stăm de vorbă, să afle punctul meu de vedere. Ei mă întreabă: „Ne puteţi spune cum 
putem face bani mai mulţi?” Felul în care cheltuiesc i-a determinat să caute un venit mai mare. 

Nici măcar nu-şi dau seama că problema este modul în care aleg să-şi cheltuiască banii pe 
care îi au şi asta duce la dificultăţi financiare. Totul porneşte de la analfabetismul financiar şi de la 
neînţelegerea diferenţei dintre active şi pasive. 

Rareori problemele financiare ale cuiva sunt rezolvate de o sumă mai mare de bani. 
Problemele pot fi rezolvate cu inteligenţă şi înţelegere. E o vorbă pe care un prieten de-al meu o 
spune foarte des celor care au datorii: „Dacă îţi dai seama că singur ţi-ai săpat groapa... nu mai 
săpa.” 

Când eram copil, tatăl meu ne spunea deseori că japonezii stăpâneau trei lucruri pe lumea 
asta: „ştiau să mânuiască sabia, bijuteriile şi oglinzile.” Sabia simbolizează puterea armelor. 
America a cheltuit miliarde de dolari pe anne şi din această cauză s-a ajuns la supremaţia prezenţei 
ei militare în lume. Bijuteriile simbolizează puterea banilor. E un oarecare sâmbure de adevăr în 
ideea: „Nu uita regula de aur: cine are aurul stabileşte regulile jocului.” 

Oglinda simbolizează puterea cunoaşterii de sine. Cunoaşterea de sine, conform legendei 
japoneze, era cea mai de preţ dintre cele trei. 

Săracii şi cei din pătura de mijloc dau voie mult prea adesea puterii banilor să izbucnească. 
Prin faptul că muncesc tot mai mult fără să se întrebe despre logica a ceea ce fac, singuri îşi pun 
piedică în fiecare dimineaţă când merg la slujbă. Faptul că nu înţeleg foarte bine ce înseamnă banii 
duce la atotputernicia banului. Puterea banilor este folosită împotriva lor. 

Dacă ar folosi puterea oglinzii, probabil că s-ar întreba: „Oare are asta vreo logică?” Mult 
prea des, în loc să aibă încredere în înţelepciunea lor interioară, în acel spiriduş existent în fiecare, 
cei mai mulţi merg cu gloata. Fac diverse lucruri pe motiv că le face toată lumea. Ei se 
conformează, în loc să se întrebe. Adesea, fără să se gândească, repetă ceea ce li s-a spus - adică idei 
de genul: „Diversifică-te” sau „Casa ta este un bun activ”; „Casa ta este cea mai mare investiţie a 
ta”; „Mai scapi de impozite dacă te îndatorezi şi mai tare”; „Ia-ţi o slujbă sigură”; „Nu face greşeli”; 
„Nu-ţi asuma riscuri.” Se spune că frica de a vorbi în public este pentru cei mai mulţi mai mare 
decât cea de moarte. Conform psihiatrilor, teama de a vorbi în public provine din ostracizare, din 
frica de a ieşi în faţă, de a fi comentat, de a fi ridicol, de a nu mai fi acceptat. Frica de a fi altfel îi 
detennină pe cei mai mulţi să nu mai caute noi căi de rezolvare a problemelor lor. De aceea tatăl 
meu cel cultivat spunea că japonezii respectau cel mai mult puterea oglinzii: pentru că doar atunci 
când noi, oamenii, ne uităm în oglindă aflăm adevărul. Iar principalul motiv pentru care cei mai 
mulţi spun „Nu risca” este tot frica. Acest lucru este valabil în toate, fie că este vorba de sport, de 
relaţii inter-umane, de profesie sau de bani. 

Aceeaşi frică, aceea de ostracizare, îi face pe oameni să se conformeze şi să nu pună la 
îndoială părerile unanim acceptate sau tendinţele la modă. „Casa ta este un activ.” „Ia-ţi un 
împrumut pe termen prelungit şi mai scapă de datorii.” „Munceşte mai mult.” „Este o avansare.” 
„Cândva voi ajunge vicepreşedinte.” „Economiseşte bani.” „Când o să mi se mărească leafa o să 
cumpăr o casă mai mare.” „Fondurile mutuale sunt sigure.” „Nu mai avem păpuşi de care doriţi, dar 
mai am una pusă deoparte pentru un alt client care n-a mai venit s-o cumpere.” 

Multe probleme financiare grave sunt rezultatul faptului că mergem cu gloata şi încercăm să 
ţinem pasul cu mulţimea. Uneori, toţi avem nevoie să ne privim în oglindă şi să fim sinceri cu 
înţelepciunea noastră interioară şi nu cu temerile noastre. Când împliniserăm 16 ani, eu şi Mike am 
început să avem probleme la şcoală. Nu eram copii răi. Dar ne distingeam din mulţime. Lucram 
pentru tatăl lui Mike după ore şi în week-end. Adesea, Mike şi cu mine petreceam ore întregi după 
ce lucraserăm la ceva, stând la o masă cu tatăl lui, în vreme ce acesta se întâlnea cu bancherii lui, 



avocaţii, contabilii, agenţii de Bursă, investitorii, directorii şi angajaţii. Iată un om care renunţase la 
şcoală la 13 ani şi care acum conducea, instruia, comanda şi punea întrebări unor persoane cu multă 
şcoală. Ei veneau şi îşi expuneau punctele de vedere şi mârâiau atunci când el nu era de acord cu 
ele. 

Iată aşadar un om care s-a distins din mulţime. Este un om care a gândit de unul singur şi 
care a urât cuvintele: „Trebuie să facem aşa pentru că aşa face toată lumea.” De asemenea, îl ura pe 
„nu pot”. Dacă vrei să determini pe cineva să facă ceva e suficient să îi spui „Nu cred că poţi să o 
faci.” Mike şi cu mine am învăţat din aceste şedinţe mai mult decât în toţi anii de şcoală şi de 
facultate. Tatăl lui Mike nu avea studii înalte, dar cunoştea ABC-ul financiar şi, ca urmare, avusese 
parte de o mare reuşită. Obişnuia să ne repete mereu: „O persoană inteligentă angajează oameni 
care sunt mai inteligenţi decât el.” Astfel, Mike şi cu mine am avut avantajul de a ne petrece timpul 
ascultând pe durata întâlnirilor de lucru învăţămintele unor oameni deştepţi. 

Dar, din această cauză, atât Mike cât şi eu nu puteam accepta dogma standard pe care ne-o 
predicau profesorii noştri. Asta ne-a creat probleme. De câte ori profesorul spunea: „Dacă nu luaţi 
note mari n-o să vă descurcaţi în viaţă”, Mike şi cu mine încruntam din sprâncene. Spunându-ni-se 
să urmăm procedura standard şi să nu ne abatem de la reguli, ne-am putut da seama că procesul de 
şcolarizare descurajează de fapt creativitatea. începuserăm să înţelegem de ce tatăl nostru cel bogat 
ne-a spus că şcolile sunt făcute să producă buni angajaţi şi nu buni patroni. Uneori, Mike sau eu ne 
întrebam profesorii cum putem aplica ceea ce învăţam, sau îi întrebam de ce nu studiem niciodată 
banii şi felul cum funcţionează ei. La această din urmă întrebare, cel mai adesea ni se răspundea că 
banii nu sunt importanţi, că dacă ne demonstrăm capacitatea profesională banii vor veni de la sine. 

Cu cât ştiam mai multe despre puterea banilor, cu atât ne distanţam de profesorii şi de 
colegii noştri. 

Tatăl meu cel cu carte nu m-a presat niciodată cu notele. Adesea m-am întrebat de ce. Dar 
am început să ne certăm când vorbeam despre bani. La 16 ani, probabil că deja aveam o bază mai 
solidă în domeniul financiar decât a mamei sau a tatei. Puteam ţine registre, îi ascultam pe contabilii 
specializaţi în impozite şi pe avocaţii din corporaţii, pe bancheri, pe cei cu afaceri imobiliare, pe 
investitori ş.a.m.d. Tatăl meu vorbea cu profesorii. 

într-o zi, tata mi-a explicat de ce casa noastră este cea mai mare investiţie a lui. A urmat o 
discuţie nu prea plăcută, în care i-am arătat de ce credeam eu că o casă nu este o bună investiţie. 

Următorul grafic ilustrează diferenţa de percepţie între tatăl meu cel bogat şi tatăl meu cel 
sărac în ceea ce privea casele lor. Unul dintre taţi credea că e vorba de un „activ”, iar celălalt 
socotea că este un „pasiv”. 

îmi amintesc când i-am desenat tatălui meu graficul care urmează, arătându-i modelul 
circuitului banilor. I-am mai explicat şi care sunt cheltuielile auxiliare, în cazul în care casa este o 
proprietate. O casă mai mare înseamnă cheltuieli mai mari şi circuitul banilor creşte pe coloana 
cheltuielilor. 






Cred în continuare că o casă nu reprezintă un „activ”. Şi ştiu că pentru mulţi oameni este 
visul lor, dar şi cea mai mare investiţie. Să deţii propria ta casă e mai bine decât nimic. Dar eu ofer 
o privire alternativă în raport cu această dogmă foarte populară. Dacă eu şi soţia mea ar urma să 
cumpărăm o casă mai mare, mai strălucitoare, ne-am da seama imediat că n-ar fi vorba de un activ, 
ci de un pasiv, având în vedere că ne-ar lua şi mai mulţi bani din buzunar. 

Iată aşadar care este punctul meu de vedere. Nu mă aştept ca majoritatea oamenilor să fie de 
acord cu el, pentru că o casă frumoasă ţine de latura noastră sentimentală. Şi când e vorba de bani, 
sentimentele profunde au tendinţa să reducă inteligenţa financiară. Ştiu din proprie experienţă că 
banii au un fel al lor de a transforma orice hotărâre într-una sentimentală. 

1. Când e vorba de case subliniez faptul că aproape orice om munceşte toată viaţa pentru a 
plăti o casă al cărei proprietar nu ajunge să fie niciodată. Cu alte cuvinte, majoritatea oamenilor îşi 
cumpără o nouă casă de fiecare dată când apelează la un nou împrumut pe 30 de ani ca să o 
plătească pe cea iniţială. 

2. Chiar dacă oamenilor li se acordă o reducere la impozite pentru dobânzile ipotecilor, ei 
plătesc toate celelalte cheltuieli cu banii deja impozitaţi. Chiar şi după ce îşi achită ipoteca. 

3. Impozitele pe proprietate. Părinţii soţiei mele au fost şocaţi când impozitul pe proprietatea 
lor a ajuns la 1.000 de dolari pe lună. Acest lucru s-a întâmplat după ce au ieşit la pensie, aşa încât 
creşterea sumei a însemnat un efort prea mare pentru bugetul lor de pensionari; prin urmare, au fost 
nevoiţi să se mute. 

4. Valoarea caselor nu creşte întotdeauna. încă mai am prieteni care datorează un milion de 
dolari pentru o casă care s-ar vinde în prezent cu doar 700.000 de dolari. 

5. Cele mai mari pierderi sunt cele provenite din ocaziile ratate. Dacă toţi banii vor fi 
investiţi în casă, veţi fi obligaţi să munciţi mai mult, pentru că pe coloana de cheltuieli se vor aduna 
tot mai multe lucruri, în loc să se adune pe coloana de active. Asta se întâmplă în cazul modelului 
circuitului banilor pentru clasa de mijloc tipică. Dacă un cuplu tânăr reuşeşte încă de la început să 
treacă mai mulţi bani în coloana activelor, în anul următor le va fi mai uşor, şi în special când se vor 
pregăti să-şi trimită copiii la facultate. Activele lor vor creşte în timp şi îi vor ajuta să-şi acopere 
cheltuielile. Mult prea des casa serveşte drept vehicul pentru un împrumut contractat spre a face faţă 
cheltuielilor mereu crescânde. 

Pe scurt, rezultatul final la hotărârii iniţiale de a achiziţiona o casă costisitoare în locul unei 
investiţii de portofoliu constă în cel puţin trei consecinţe, după cum urmează: 

1. Irosirea timpului în care altor active le-ar fi putut spori valoarea. 

2. Pierderi de capital suplimentar; acesta ar fi putut fi investit în loc să servească la plata 
cheltuielilor ridicate de întreţinere strictă a casei. 

3. Irosirea unei potenţiale educaţii. Mult prea adesea, oamenii socotesc casa, economiile şi 
planul de pensii drept singurele lucruri de pe coloana activelor. Cum nu au bani de investit, pur şi 
simplu nu investesc. Acest lucru îi lipseşte de o experienţă a investiţiilor. Majoritatea nu ajung 



niciodată ceea ce se numeşte „investitori sofisticaţi” şi cele mai bune investiţii sunt de obicei 
vândute „investitorilor sofisticaţi”, care apoi le revând celor care nu vor să-şi asume riscuri. 

Eu nu spun să nu cumpăraţi o casă. Spun doar că e bine să înţelegeţi diferenţa dintre active 
şi pasive. Când îmi doresc o casă mai mare, mai întâi cumpăr active care să genereze un circuit al 
banilor cu care să plătesc casa. Situaţia în care viaţa cuiva intră în această cursă a şobolanului este 
ilustrată cel mai bine prin chiar exemplul tatălui meu cu studii şi al declaraţiei sale de venituri. 
Cheltuielile lui par întotdeauna să ţină pasul cu venitul, dar nu-i îngăduie niciodată să investească în 
active. Ca urmare, pasivele cum ar fi ipoteca sau datoriile la cârduri sunt mai mari decât activele. 

Următorul desen valorează mai mult decât o mie de cuvinte. 



Declaraţia de venituri a tatălui meu cel bogat, pe de altă parte, reflectă rezultatele unei vieţi 
dedicate investiţiilor şi reducerii la minimum a pasivelor: 


Declaraţia 
de V enituri 
a tatălui bogat 



Trecerea în revistă a declaraţiei de venituri a tatălui meu bogat explică de ce oamenii bogaţi 
se îmbogăţesc şi mai tare. Coloana activelor generează venit mai mult decât suficient pentru a 
acoperi cheltuielile, asigurându-i o re-investire echilibrată în coloana activelor. Coloana activelor 
continuă să crească şi de aceea venitul pe care îl produc acestea creşte odată cu ele. 

Rezultatul este: cei bogaţi se îmbogăţesc şi mai tare! 




Clasa mijlocie se află într-o continuă luptă cu problemele financiare. Venitul de bază provine 
din salarii, impozitul crescând odată cu ele. Cheltuielile au tendinţa să crească în raport direct cu 
creşterea salariilor. De aici şi exprimarea „cursa şobolanului”. Ei îşi consideră casa drept principalul 
activ, în loc să investească în bunuri aducătoare de venit. 


De ce are 

Venituri 

probleme 

* 

clasa mijlocie 

T 


Cheltuieli 

î - 


Active 

Pasive 


A 


Acest model conform căruia casa este tratată ca o investiţie şi teoria că o creştere a salariului 
înseamnă posibilitatea de a cumpăra o casă mai mare sau de a cheltui mai mult stă la baza societăţii 
actuale, care este permanent îndatorată. Procesul de creştere a cheltuielilor îndatorează şi mai mult 
familiile, ducând la o şi mai mare nesiguranţă financiară, chiar dacă membrii acestora sunt avansaţi 
şi primesc o leafă lunară mai mare. Aceasta este o modalitate riscantă de a trăi şi porneşte de la o 
slabă educaţie financiară. 

Pierderea masivă a slujbelor în anii '90 — datorată reducerii afacerilor — a dat la iveală 
fragilitatea clasei de mijloc din punct de vedere financiar. Brusc, planurile de pensii ale companiilor 
au fost înlocuite cu un alt tip de plan. Asigurările Sociale au categoric probleme şi nu mai pot fi 
socotite ca o sursă pentru pensii. In pătura de mijloc s-a instaurat panica, în prezent, singurul lucru 
bun este că mulţi dintre aceşti oameni au înţeles aceste chestiuni şi au început să cumpere fonduri 
mutuale. Creşterea investiţiilor e în mare parte direct răspunzătoare de enormele progrese de la 
Bursă. în prezent, se creează tot mai multe fonduri mutuale pentru a răspunde cererilor clasei de 
mijloc. 



Fondurile mutuale sunt populare pentru că reprezintă o investiţie sigură. Cumpărătorii medii 
de fonduri mutuale sunt mult prea ocupaţi să-şi plătească impozitele şi ipotecile, să strângă bani 
pentru facultatea copiilor şi să-şi achite cărţile de credit. Ei nu mai au timp să înveţe cum să 
investească. Şi atunci se bizuie pe experienţa directorilor fondurilor mutuale. Cum fondurile 
mutuale includ diverse tipuri de investiţii, ei au impresia că banii lor sunt mai în siguranţă dacă 
soluţiile sunt „diversificate”. 

Acest grup cu şcoală din clasa de mijloc subscrie dogmei „diversificării” expuse de agenţii 
fondurilor mutuale şi de finanţişti. Mergeţi la sigur. Nu vă asumaţi riscuri. 

Adevărata tragedie este că lipsa unei educaţii financiare timpurii, duce la riscurile cu care 
sunt confruntaţi cei din clasa de mijloc. Motivul pentru care nu-şi asumă riscuri provine din faptul 
că poziţia financiară este una cel mult subţirică. Bilanţul lor nu este echilibrat, sunt plini de pasive, 
fără active reale care să genereze un venit. De obicei, singura lor sursă de venit este leafa. întreaga 
lor existenţă devine dependentă de patron. 

Astfel încât, atunci când apare „o afacere unică”, aceşti oameni nu pot profita de această 
ocazie. Ei continuă să nu-şi asume riscuri pur şi simplu pentru că muncesc prea din greu, taxele sunt 
mari şi sunt înglodaţi în datorii. 

Aşa cum spuneam la începutul acestui capitol, regula cea mai importantă este cunoaşterea 
diferenţei dintre active şi pasive. Odată ce veţi înţelege diferenţa, e bine să vă concentraţi eforturile 
doar asupra achiziţionării de active generatoare de venit. Aceasta este cea mai bună soluţie de a 
porni pe drumul îmbogăţirii. Continuaţi să procedaţi aşa şi coloana activelor va creşte. Străduiţi-vă 
ca pasivele şi cheltuielile să rămână scăzute. Astfel veţi avea mai mulţi bani la dispoziţie pe care 
să-i treceţi în coloana activelor. Curând, baza activelor va fi atât de solidă, încât vă veţi putea 
permite inclusiv investiţii speculative. Investiţiile care aduc între sută la sută şi infinit profit. 
Investiţiile în care de la 5.000 de dolari se ajunge curând la 1 milion de dolari sau chiar şi mai mult. 
Investiţiile pe care cei din pătura mijlocie le numesc de obicei „prea riscante”. Investiţiile nu sunt 
riscante. Faptul că se porneşte de la o înţelegere simplistă a finanţelor, începând cu alfabetul 
financiar, duce la ceea ce se cheamă „prea riscant”. 

Dacă veţi proceda ca marea masă, veţi obţine următorul grafic: 

Ca angajat şi ca proprietar de casă, dumneavoastră munciţi după cum urmează: 

1. Munciţi pentru altcineva. Majoritatea oamenilor muncesc pentru leafă şi îi îmbogăţesc pe 
patroni sau pe acţionari. Eforturile şi reuşitele dumneavoastră vor însemna o reuşită pentru patron şi 
pentru pensia lui. 

2. Munciţi pentru Stat. Statul îşi ia partea sa din leafa dumneavoastră pe care nici nu apucaţi 
s-o vedeţi integral. Muncind şi mai mult, pur şi simplu sporiţi suma din impozite percepută de Stat - 
majoritatea oamenilor muncesc din ianuarie până în mai doar ca să-şi plătească dările către Stat. 

3. Munciţi pentru Bancă. După impozite, cea mai mare cheltuială o reprezintă de obicei 
ipoteca şi cărţile de credit. 




Problema cu „pur şi simplu a munci din greu” este că la fiecare dintre aceste trei nivele se 
percepe o taxă şi mai mare când eforturile voastre cresc. Trebuie să învăţaţi să profitaţi de pe urma 
eforturilor voastre sporite împreună cu familia voastră, în mod direct. 

Odată ce v-aţi hotărât să vă concentraţi asupra propriei afaceri, cum vă stabiliţi scopurile? In 
cazul majorităţii oamenilor, ei trebuie să îşi păstreze slujba şi să se bizuie pe salariu pentru a-şi 
finanţa achiziţionarea activelor. 

Când activele cresc, oare cum poate fi măsurată reuşita lor? Cum îşi dă cineva seama că s-a 
îmbogăţit, că a făcut avere? Aşa cum am o definiţie proprie pentru active şi pasive, am şi una pentru 
avere. De fapt, am preluat-o de la un bărbat pe nume Buckminster Fuller. Unii spun că este un 
şarlatan, iar alţii spun că este un geniu. Cu ani de zile în urmă, printre arhitecţi s-a zvonit că acesta 
ar fi cerut în 1961 un brevet pentru ceea ce el numea domul geodezic. în cererea sa însă, Fuller 
pomenea şi ceva despre avere. Era destul de confuz la început, dar dacă citeai mai atent, devenea 
logic: averea este capacitatea unei persoane de a supravieţui cât mai multe zile la rând... sau astfel: 
dacă nu mai munceşte, cât ar putea supravieţui? 

Spre deosebire de averea netă - diferenţa dintre active şi pasive, care adesea constă în 
cheltuielile iraţionale şi părerile greşite asupra valorii -, această definiţie creează posibilitatea 
dezvoltării unei scări de evaluare reale şi precise. Pot măsura acum şi pot şti exact în ce poziţie mă 
aflu în raport cu scopul fixat, acela de a fi independent din punct de vedere financiar. 

Deşi proprietatea netă include adesea şi acele active care nu sunt aducătoare-de-bani-lichizi, 
ca, de exemplu, lucrurile pe care le-aţi cumpărat şi acum zac în garaj, averea măsoară câţi bani 
produc banii voştri şi, astfel, posibilitatea de supravieţuire financiară. 

Averea este măsura circuitului banilor din coloana activelor în comparaţie cu coloana 
cheltuielilor. 

Să luăm un exemplu. Să zicem că din circuitul financiar al activelor am 1.000 de dolari pe 
lună. Cheltuielile mele lunare se ridică la 2.000 de dolari. Care este averea mea? 

Să revenim la definiţia lui Buckminster Fuller. Folosind definiţia sa, câte zile de acum 
înainte pot supravieţui astfel? Să luăm cazul unei luni de 30 de zile. Conform definiţiei, am un flux 
de bani lichizi suficient pentru o jumătate de lună. 

Când voi avea 2.000 de dolari din circuitul financiar al activelor, voi fi un om cu avere. 

Deşi nu sunt încă bogat, am ceva avere. Am acum un venit generat de active care acoperă 
complet cheltuielile mele lunare. Dacă vreau să-mi sporesc cheltuielile, trebuie mai întâi să-mi 
sporesc circuitul financiar de la rubrica active, astfel încât să menţin acest nivel al averii. Observaţi 
că din acel moment nu mai depind de leafă. M-am concentrat şi am reuşit să clădesc o coloană a 
activelor care m-a transformat într-o persoană independentă din punct de vedere financiar. Chiar 
dacă aş renunţa azi la slujba mea, mi-aş putea acoperi cheltuielile lunare din circuitul financiar al 
activelor. 

Următorul meu scop ar fi să am un circuit al banilor excedentar din active pe care să-i 
reinvestesc în coloana activelor. Cu cât merg mai mulţi bani în coloana activelor, cu atât coloana 
activelor creşte. Cu cât activele mele cresc, cu atât creşte şi fluxul de bani lichizi. Atâta vreme cât 
menţin cheltuielile sub fluxul de bani lichizi din active, mă îmbogăţesc şi mai tare, având un venit 
tot mai mare din alte surse decât munca mea fizică. 

Pe măsură ce acest proces de reinvestiţii continuă, sunt pe drumul bun al îmbogăţirii. 
Definiţia actuală a omului bogat provine din felul în care este el perceput. Niciodată nu poţi fi prea 
bogat. 

Gândiţi-vă la această observaţie simplă: 

Cei bogaţi cumpără active. 

Cei săraci au numai cheltuieli. 

Pătura de mijloc cumpără pasive pe care le consideră active. 

Deci cum încep eu să îmi văd de afacerea mea? Care ar fi răspunsul? Ascultaţi-1 pe 
fondatorul companiei McDonald’s. 

Vezi-ţi singur de afacerea ta 

în 1974, Ray Kroc, fondatorul companiei McDonald's, a fost rugat să vorbească la un curs 
MBA din cadrul Universităţii Texas din Austin. Un bun prieten de-al meu, Keith Cunningham, urma 
acest curs. După o conferinţă extrem de serioasă şi inspiratoare, s-a făcut o pauză şi studenţii l-au 
invitat pe Ray să meargă la barul lor preferat şi să bea o bere. Ray, foarte amabil, a acceptat. 

„Ce afacere am eu de fapt?”, a întrebat Ray de îndată ce toată lumea a avut câte un pahar cu 
bere în mână. 

„Toată lumea a început să râdă”, povestea Keith. „Majoritatea studenţilor la MBA credeau 
că Ray doar glumeşte.” 

N-a răspuns nimeni, aşa încât Ray a repetat întrebarea. „Ce afacere credeţi voi că am eu?” 

Studenţii au râs iar şi în sfârşit unul mai curajos a zis: „Ray, crezi că există cineva pe lumea 
asta care să nu ştie că ai o afacere cu hamburgheri?” 

Ray a jubilat. „Am bănuit eu că asta o să spuneţi.” A făcut o pauză şi apoi a adăugat iute: 
„Doamnelor şi domnilor, nu mă ocup de hamburgheri, ci de proprietăţi imobiliare.” 

Keith mi-a spus că Ray a explicat apoi pe îndelete punctul său de vedere. în planul de 
afaceri al firmei, Ray ştia că principala preocupare era vânzarea francizelor de hamburgheri, dar nici 
o clipă nu scăpa din vedere locul ocupat de aceste francize. El ştia că proprietăţile imobiliare sunt 
factorul cel mai important în reuşita fiecărei francize în parte. Practic, persoana care cumpără 
franciza plăteşte în acelaşi timp terenul unde este amplasată, care aparţine companiei lui Ray Kroc. 

în prezent, McDonald’s este cel mai important proprietar imobiliar din lume, având un teren 
chiar mai întins decât Biserica Catolică. în prezent, McDonald's deţine cele mai importante 
intersecţii sau colţuri de stradă din America, dar şi din alte locuri din lume. 

Keith îmi povestea că a fost una dintre cele mai importante lecţii din viaţa sa. în prezent, 
Keith deţine spălătorii de maşini, dar adevărata lui afacere constă în terenul pe care se află aceste 
spălătorii de maşini. 

Am încheiat capitolul precedent cu graficele care ilustrau faptul că majoritatea oamenilor 
muncesc pentru oricine altcineva în afară de ei înşişi. Mai întâi, muncesc pentru proprietarii 
companiei, apoi pentru stat prin impozite şi, în final, pentru bancă, pentru că acolo se află ipoteca 
lor. 

Când eram copil, nu aveam nici un McDonald's în apropiere. Şi totuşi, tatăl meu cel bogat 
ne-a învăţat aceeaşi lecţie ca şi cea la care s-a referit Ray Kroc la Universitatea Texas. Acesta este 
secretul nr. 3 al celor bogaţi. 

Secretul este următorul: „Vezi-ţi singur de afacerea ta.” Problemele financiare sunt adesea 
rezultatul direct al faptului că oamenii muncesc o viaţă întreagă pentru altcineva. La sfârşit, cei mai 
mulţi nu se vor alege cu nimic de pe unna muncii lor. 

Din nou un desen face mai mult decât o mie de cuvinte. Iată un grafic al declaraţiei de venit 
şi al bilanţului prin care se poate exprima cel mai bine sfatul lui Ray Kroc. 




Actualul nostru sistem de învăţământ se concentrează asupra pregătirii tineretului pentru 
obţinerea unei slujbe bune prin dezvoltarea capacităţii intelectuale. întreaga lor existenţă se va 
învârti în jurul salariilor sau, aşa cum am descris anterior, în jurul coloanei de venit. După 
dezvoltarea capacităţii intelectuale, se urmăreşte un nivel superior de educaţie pentru a îmbunătăţi 
abilităţile profesionale. Ei studiază pentru a deveni ingineri, oameni de ştiinţă, bucătari, poliţişti, 
artişti, scriitori ş.a.m.d. Aceste abilităţi profesionale le permit să intre pe piaţa forţei de muncă şi să 
muncească pentru bani. 

Există o mare diferenţă între profesie şi afacere. Adesea, îi întreb pe oameni: „Cu ce te 
ocupi?”, şi ei îmi răspund: „A, sunt bancher.” Apoi îi întreb dacă sunt proprietarii băncii, şi ei de 
obicei îmi răspund: „Nu, lucrez acolo.” 

în acest moment înseamnă că ei fac o confuzie între profesie şi afacere. Ca profesie pot fi 
bancheri, dar trebuie să aibă şi o afacere a lor. Ray Kroc a explicat foarte clar diferenţa dintre 
profesie şi afacere în cazul lui. Profesia lui a rămas aceeaşi. El era agent de vânzări. La un moment 
dat, a vândut mixere pentru îngheţată şi apoi a început să vândă francize de hamburgheri. Dar în 
vreme ce profesia lui era să vândă francize de hamburgheri, afacerea lui era să acumuleze 
proprietăţi sub forma unui venit care să producă. 

Problema cu şcoala este că adesea devii ceea ce studiezi. Deci dacă studiaţi, de exemplu, 
bucătăria, deveniţi bucătari. Dacă studiaţi dreptul, deveniţi avocaţi. Şi dacă faceţi şcoala de 
mecanici auto, deveniţi mecanici. Greşeala apare în momentul în care deveniţi ceea ce învăţaţi, 
uitând să vă ocupaţi de afacerea personală. Oamenii îşi petrec întreaga viaţă ocupându-se de 
afacerile altora şi îmbogăţindu-i pe aceştia. 

Pentru a obţine o siguranţă financiară, oamenii trebuie să-şi vadă de afacerea lor. Afacerea 
voastră se învârteşte în jurul coloanei de active, spre deosebire de coloana de venit. Aşa cum 
declaram şi mai înainte, regula nr. 1 este să cunoşti diferenţa dintre active şi pasive şi să cumperi 
active. Cei bogaţi se concentrează asupra coloanei de active, în vreme ce toţi ceilalţi se 
concentrează asupra declaraţiilor de venit. 

De aceea auzim adesea: „Am nevoie de o mărire de leafă”, „Dacă m-ar avansa şi pe mine”, 
„Am să mă apuc iar de şcoală, ca să fiu mai bine pregătit pentru a obţine o slujbă mai bună”, „Am 
să fac ore suplimentare”, „Poate reuşesc să îmi mai iau o slujbă”, „în două săptămâni îmi dau 
demisia, am găsit o slujbă unde sunt plătit mai bine.” 

în unele cercuri, acestea sunt nişte idei de bun simţ. Şi totuşi, dacă îl veţi asculta pe Ray 
Kroc, vă veţi da seama că încă nu vă vedeţi de afacerea voastră. Aceste idei continuă să se 
concentreze pe coloana de venit şi nu vor ajuta persoana respectivă să obţină o siguranţă financiară 
mai mare decât în cazul în care banii suplimentari sunt folosiţi pentru achiziţionarea unor active 
generatoare de venit. 

Motivul principal pentru care oamenii săraci sau din pătura mijlocie continuă să fie 
conservatori din punct de vedere fiscal - ceea ce înseamnă: „Nu-mi pot permite să-mi asum riscuri” 



- este că nu au o educaţie financiară minimă. Trebuie să se agaţe de slujbele lor. Trebuie să nu-şi 
asume riscuri. 

Atunci când a ajuns „la modă” reducerea de personal, milioane de muncitori au descoperit 
că aşa-zisul cel mai important activ al lor, casa, îi înghiţea de vii. Activul lor, casa, continua să-i 
coste bani lună de lună. Maşina lor, un alt „activ”, îi costa şi ea ochii din cap. Crosele de golf din 
garaj, care costaseră 1.000 de dolari, acum nu mai valorau 1.000 de dolari. Fără siguranţa slujbei, 
nu aveau pe ce se sprijini. Ceea ce li se păruseră nişte active nu le puteau fi de ajutor pentru a 
supravieţui într-un moment de criză financiară. 

Presupun că cei mai mulţi dintre noi au completat câte o cerere de împrumut la bancă pentru 
a cumpăra o casă sau o maşină. E interesant de urmărit ce scrie în coloana „valoare netă”. Este 
interesant pentru că astfel constatăm ce acceptă; banca şi practicile contabile drept active. 

Intr-o bună zi, vrând să obţin un împrumut, mi-am dat seama că situaţia mea financiară nu se 
prezenta prea bine. Astfel încât am adăugat crosele cele noi de golf, colecţia mea de tablouri, cărţile, 
combina, televizorul, costumele Armâni, ceasurile, pantofii şi alte bunuri personale ca să îngroş 
numărul lucrurilor din coloana activelor. 

Mi s-a refuzat însă împrumutul pentru că investisem prea mult în proprietăţi imobiliare. 
Comisiei de împrumuturi nu i-a convenit că am investit atât de mulţi bani în apartamente. Ea vroia 
să ştie de ce nu am şi eu o slujbă normală, cu un salariu. Nu au luat în considerare costumele 
Armâni, crosele de golf sau colecţia de artă. Viaţa devine foarte dură atunci când nu corespunzi 
profilului „standard”. 

Mă ia cu frig de fiecare dată când aud pe cineva că-mi spune că valoarea sa netă este de un 
milion de dolari, sau de 100.000 de dolari, sau cât o fi. Unul dintre principalele motive pentru care 
valoarea netă nu este corectă e faptul că atunci când începi să-ţi vinzi bunurile eşti taxat pentru 
fiecare câştig în parte. 

Foarte mulţi oameni s-au aruncat singuri în necazuri financiare atunci când li s-a micşorat 
venitul. Pentru a-şi spori banii lichizi, ei îşi vând activele. Mai întâi, bunurile personale pot fi 
vândute în general doar la o valoare mai mică decât aceea care apărea în lista balanţei personale a 
veniturilor şi cheltuielilor. Dacă există însă un câştig din vânzarea bunurilor, el e din nou impozitat. 
Prin urmare, statul îşi ia din nou partea sa din câştig, reducându-se astfel suma disponibilă pentru a 
scăpa de datorii. De aceea spun că, în general, valoarea netă a cuiva este adesea mai mică decât 
crede. 

începeţi să vă preocupaţi de propria voastră afacere. Păstraţi-vă slujba de zi cu zi, dar 
apucaţi-vă să cumpăraţi active reale şi nu pasive sau bunuri personale care nu mai au aceeaşi 
valoare reală de îndată ce le aduceţi acasă. O maşină nouă pierde aproximativ 25% din preţul pe 
care îl plătiţi în momentul în care ieşiţi cu ea din magazin. Nu este un activ real, chiar dacă 
bancherul vă lasă să o treceţi pe listă. Suportul nou de titaniu pentru mingea de golf care valorase 
400 de dolari nu mai făcea decât 150 în momentul când am început să-lfolosesc. 

Adulţi, aveţi grijă să nu faceţi prea multe cheltuieli! Reduceţi pasivele şi construiţi cu 
inteligenţă o bază solidă pentru active. Pentru tinerii care încă mai stau cu părinţii, este important ca 
aceştia să-i înveţe diferenţa dintre active şi pasive. Determinaţi-i să îşi construiască o coloană solidă 
de active înainte de a pleca la casa lor, de a se căsători, de a-şi cumpăra o locuinţă, de a avea copii şi 
de a se trezi într-o situaţie financiară riscantă, agăţându-se cu disperare de slujbă şi cumpărând totul 
pe credit. Am văzut atât de multe cupluri tinere care se căsătoresc şi cad în capcana unui stil de viaţă 
care nu le mai dă posibilitatea de a ieşi din datorii aproape tot restul existenţei lor active. 

în majoritatea cazurilor, de îndată ce şi ultimul copil pleacă din casă, părinţii îşi dau seama 
că nu sunt bine pregătiţi pentru pensie şi încep să se străduiască să pună nişte bani deoparte. Apoi, 
propriii lor părinţi se îmbolnăvesc şi se trezesc cu noi răspunderi. 

Aşadar, ce fel de bunuri v-aş sugera să achiziţionaţi voi şi copiii voştri? în lumea mea, 
activele reale se împart în mai multe categorii: 

1. Afacerile care nu presupun prezenţa mea. Le am, dar sunt conduse de alte persoane. Dacă 
ar trebui să muncesc acolo, n-ar mai fi o afacere, ar deveni o slujbă. 

2. Acţiuni. 

3. Obligaţiuni. 

4. Fonduri mutuale. 

5. Venituri ce generează proprietăţi imobiliare. 



6. Depuneri. 

7. Drepturi de autor de pe urma proprietăţilor intelectuale cum ar fi muzică, scenarii, 
brevete. 

8. Şi orice altceva are valoare, produce venit sau creşte ca valoare şi este oricând vandabil. 

Copil fiind, tatăl meu cu şcoală m-a încurajat să-mi găsesc o slujbă sigură. Pe de altă parte, 
tatăl meu bogat m-a încurajat să achiziţionez activele care îmi plac. „Dacă nu-ţi vor plăcea, nu vei 
avea grijă de ele.” Am adunat proprietăţi imobiliare pentru că îmi plac clădirile şi pământul. îmi 
place să le cumpăr pentru ele însele. Aş fi în stare să mă uit toată ziua la clădiri. Atunci când 
intervin probleme, ele nu sunt atât de grave încât să-mi afecteze plăcerea de a avea proprietăţi 
imobiliare. Cui nu-i plac proprietăţile imobiliare ar fi mai bine să nu le cumpere. 

îmi plac acţiunile de la companiile mici, mai ales de la cele care abia s-au pus pe picioare. 
Acesta este motivul pentru care sunt antreprenor şi nu am firma mea. în primii ani, am lucrat la 
companii mari, cum ar fi Standard Oii din California, la Marina Comercială Americană şi la 
Compania Xerox. Mi-a făcut plăcere să lucrez pentru ei şi am nişte amintiri frumoase, dar ştiu că nu 
sunt genul să am o companie, îmi place să pun pe picioare o companie, dar nu să o conduc. De 
aceea, de obicei cumpăr acţiuni de la companiile mici, pe care uneori chiar eu le aduc pe piaţă. 
Averile se fac din noile emisiuni de acţiuni şi îmi place jocul acesta. Multor oameni le e frică de 
companiile mici; le consideră riscante şi aşa şi sunt. Dar riscul se diminuează întotdeauna dacă îţi 
plac lucrurile în care investeşti, le înţelegi şi cunoşti jocul. în ce priveşte companiile mici, strategia 
mea de investiţii este să renunţ la acţiuni într-un an. în cazul proprietăţilor imobiliare, pe de altă 
parte, strategia mea este de a începe cu puţin şi de a ţine proprietăţile până le creşte valoarea, 
întârziind astfel plata impozitelor pe venit. Acest lucru pennite ca valoarea să crească semnificativ. 
De obicei, păstrez o proprietate ceva mai puţin de şapte ani. 

Ani de zile, chiar când lucram în Marina Comercială Americană sau la Compania Xerox, am 
făcut ceea ce-mi recomandase tatăl bogat. Mi-am păstrat slujba, dar mi-am văzut şi de afacerea mea. 
Acţionam în coloana activelor. Negociam bunuri imobiliare şi acţiuni nu prea mari. întotdeauna 
tatăl bogat a subliniat faptul că este extrem de important să cunoşti ABC-ul financiar. Cu cât 
înţelegeam mai bine contabilitatea şi managementul banilor lichizi, cu atât reuşeam să analizez mai 
bine investiţiile; în cele din urmă m-am apucat şi de construirea propriei mele companii. 

Nu sfătuiesc pe nimeni însă să se apuce de o companie dacă nu îşi doreşte asta cu adevărat. 
Cum ştiu multe despre felul cum se conduce o companie, nu aş îndemna pe nimeni să o facă. Există 
momente în care cei care nu-şi găsesc de lucru nu mai au decât soluţia să-şi facă o firmă. Şansele de 
reuşită sunt minime: nouă din 10 companii dau faliment în cinci ani. Dintre cele care supravieţuiesc 
celor cinci ani, nouă din 10 dau şi ele faliment până la urmă. Deci numai dacă ţineţi cu tot 
dinadinsul să aveţi firma voastră vă recomand să vă apucaţi de aşa ceva. Altfel, vedeţi-vă de slujbă 
şi de afacerea pe care o aveţi. 

Atunci când spun să vă vedeţi de afacerea voastră vreau să spun să construiţi în aşa fel încât 
coloana activelor să fie una solidă. De îndată ce un dolar intră acolo, nu-1 mai lăsaţi să iasă. Socotiţi 
în felul următor: orice dolar care intră în coloana activelor devine angajatul vostru. Cel mai bun 
lucru este ca banii să muncească 24 de ore din 24 şi asta de-a lungul mai multor generaţii. 
Păstraţi-vă slujba, munciţi serios, dar construiţi în coloana activelor. 

Pe măsură ce circuitul banilor se extinde, puteţi să vă permiteţi şi luxul. Important de reţinut 
este că oamenii bogaţi îşi permit asemenea achiziţii la sfârşit, în vreme ce săracii sau cei din pătura 
mijlocie le cumpără de la început. Cei săraci şi cei din clasa de mijloc îşi cumpără lucruri luxoase, 
cum ar fi case mari, diamante, blănuri, bijuterii sau ambarcaţiuni, pentru că vor să pară bogaţi. Ei 
par bogaţi, dar în realitate se îndatorează şi mai tare. Cei bogaţi cu adevărat, adică pe termen lung, 
mai întâi îşi construiesc solid coloana de active. Apoi, din venitul generat din active, îşi cumpără 
obiecte de lux. Cei săraci şi cei din pătura de mijloc şi le cumpără din propria lor sudoare şi din ceea 
ce ar trebui să lase moştenire copiilor. 

Obiectele de lux ar trebui să fie o răsplată pentru o investiţie sau pentru dezvoltarea unor 
active reale. De exemplu, atunci când soţia mea şi cu mine am avut nişte bani în plus proveniţi din 
apartamentele noastre, ea s-a dus şi şi-a cumpărat un Mercedes. Asta n-a însemnat o muncă 
suplimentară sau un risc pentru ea, pentru că practic apartamentele i-au cumpărat maşina. E drept 
însă că a trebuit să aştepte patru ani până ce investiţia de portofoliu să ajungă suficient de mare încât 
să existe un circuit financiar suplimentar pentru achitarea maşinii. Acest obiect de lux, Mercedes-ul, 



a fost însă o adevărată răsplată, pentru că a dovedit că ea ştie să sporească activele. Acum, maşina 
înseamnă mai mult decât un automobil frumos. înseamnă că şi-a folosit inteligenţa financiară pentru 
a-şi putea permite un automobil de lux. Majoritatea oamenilor sunt însă impulsivi şi se duc pur şi 
simplu şi-şi cumpără o maşină nouă sau alt obiect de lux pe datorie. Se simt plictisiţi şi vor o jucărie 
nouă. Cumpărarea unui obiect de lux pe datorie face ca persoana respectivă, mai devreme sau mai 
târziu, să urască acel obiect, pentru că datoria respectivă devine o povară financiară. 

După ce v-aţi acordat un răgaz, aţi investit şi aţi construit o afacere, înseamnă că sunteţi 
pregătiţi să adăugaţi şi tuşa finala, magică - cel mai mare secret al oamenilor bogaţi. Acest secret îi 
face pe cei bogaţi să fie cu mult înaintea celorlalţi. Este vorba de răsplata de la capătul drumului 
pentru faptul că aţi acordat timp şi sârguinţă afacerii voastre. 

Istoria impozitelor şi puterea companiilor 

îmi amintesc că la şcoală mi s-a spus povestea lui Robin Hood şi a oamenilor săi. 
învăţătorul spunea că e vorba despre o poveste minunată şi că eroul era unul romantic, de genul lui 
Kevin Costner, care îi jefuia pe cei bogaţi pentru a le da celor săraci. Tatăl meu bogat nu-1 
considera pe Robin Hood un erou. Zicea că e un escroc. 

Robin Hood nu mai e demult, dar au rămas urmaşii lui. Oare de câte ori nu-i aud pe oameni 
spunând: „De ce n-ar plăti cei bogaţi pentru asta?” Sau: „Cei bogaţi ar trebui să plătească mai multe 
impozite şi să mai dea şi săracilor.” 

Această idee de „Robin Hood”, respectiv de a lua de la cei bogaţi pentru a le da celor săraci, 
a adus multă suferinţă celor săraci şi celor din clasa mijlocie. Motivul pentru care clasa de mijloc 
are de plătit atât de multe impozite este că Robin Hood a fost idealizat. Realitatea este că oamenii 
bogaţi nu sunt impozitaţi. Cei din clasa de mijloc plătesc pentru cei săraci, în special cei cu şcoală şi 
cu un venit mare. 

Pentru a înţelege cu adevărat cum merg lucrurile, va trebui să privim din nou dintr-o 
perspectivă istorică. Trebuie să analizăm istoria impozitelor. Chiar dacă tatăl meu cu multă şcoală 
era un expert în istoria educaţiei, tatăl meu bogat se considera un expert în istoria impozitelor. 

Tatăl cel bogat ne-a explicat mie şi lui Mike că în Anglia şi în America impozitele nu există 
dintotdeauna. Din când în când, apăreau nişte taxe temporare, percepute pentru plata războaielor. 
Regele sau preşedintele dădea de ştire că toată lumea trebuie să „contribuie”. Taxele au fost 
percepute în Marea Britanie pentru prima dată în timpul războiului împotriva lui Napoleon, adică 
între 1799 şi 1816, iar în America, pentru plata Războiului Civil, între 1861 şi 1865. 

în 1874, Anglia a început sa perceapă permanent impozite pe venit de la cetăţenii săi. în 
1913, impozitul pe venit a devenit permanent şi în Statele Unite, odată cu adoptarea celui de-al 
16-lea Amendament al Constituţiei. La început, americanii au fost împotriva impozitelor. Taxa 
excesivă pe ceai a generat celebra întâmplare din portul Boston, incident care a stat la baza 
Revoluţiei americane. Au fost necesari aproape 50 de ani, atât în Anglia cât şi în Statele Unite, 
pentru ca ideea unui impozit permanent pe venit să fie împământenită. 

Aceste date istorice omit însă să dezvăluie faptul că impozitele erau percepute iniţial doar de 
la cei bogaţi. Tocmai la acest punct ţinea foarte mult tatăl bogat. Trebuia ca eu şi Mike să înţelegem 
bine povestea asta. El ne-a explicat că ideea impozitelor a devenit populară şi acceptată de 
majoritate atunci când celor săraci şi celor din clasa de mijloc li s-a spus că impozitele au fost create 
pentru a-i pedepsi pe cei bogaţi. Aşa au votat masele această lege, care a devenit legală din punct de 
vedere constituţional. Deşi ea urmărea iniţial pedepsirea celor bogaţi, în realitate i-a pedepsit tocmai 
pe cei care au votat-o, respectiv pe cei săraci şi pe cei din clasa mijlocie. 

„De îndată ce statul a prins gustul banilor, i s-a deschis apetitul”, spunea tatăl cel bogat. 
„Tatăl tău şi cu mine facem parte din tabere opuse. El este un birocrat al statului, iar eu sunt un 
capitalist. Noi suntem plătiţi, dar reuşita noastră este măsurată printr-un comportament total diferit. 
El este plătit ca să cheltuiască banii şi să angajeze oameni. Cu cât cheltuieşte mai mult, cu atât 
angajează mai mulţi oameni şi cu atât devine mai mare organizaţia sa. La nivelul statului, cu cât 
organizaţia este mai mare, cu atât este mai respectată. Pe de altă parte, la nivelul companiei mele, cu 
cât angajez mai puţini oameni, cu atât cheltuiesc mai puţini bani şi cu atât sunt mai respectat de 
către investitorii mei. De asta nu-mi plac cei care lucrează pentru guvern. Ei au cu totul alte 
obiective decât majoritatea oamenilor de afaceri. Pe măsură ce guvernul creşte, are nevoie de 
impozite în dolari tot mai mari pentru a se întreţine.” 

Tatăl meu cu şcoală credea sincer că statul ar trebui să-i ajute pe oameni. El îl îndrăgea în 
special pe John F. Kennedy, pentru ideea lui cu Corpurile Păcii. îi plăcuse atât de mult ideea asta, 
încât şi el şi mama lucrau pentru Corpurile Păcii, pregătind voluntari pentru Malaezia, Thailanda şi 
Filipine. Veşnic se zbătea să obţină noi fonduri şi creşterea bugetului pentru a angaja mai multă 
lume, atât în Departamentul Educaţiei, cât şi în Corpurile Păcii. Asta era slujba lui. 



încă de când aveam 10 ani îl auzeam pe tatăl meu cel bogat spunând că persoanele care 
lucrează pentru stat nu sunt decât nişte hoţi leneşi, în vreme ce tatăl meu cel sărac zicea că oamenii 
bogaţi sunt nişte escroci hrăpăreţi, care ar trebui să fie puşi să plătească impozite mai mari. Ambele 
tabere aveau puncte de vedere solide. Era greu să munceşti pentru unul dintre cei mai mari 
capitalişti din oraş şi să te întorci acasă la un tată care era un important reprezentant guvernamental. 
Nu era deloc simplu să îţi dai seama pe cine trebuie, de fapt, să crezi. 

Şi totuşi, atunci când analizezi istoria impozitelor, ţi se revelează o perspectivă interesantă. 
Aşa cum spuneam, votarea legii impozitelor fusese posibilă doar pentru că masele au crezut în 
teoria lui Robin Hood asupra economiei, respectiv în luatul de la cei bogaţi pentru a li se da tuturor 
celorlalţi. Problema era că apetitul statului pentru bani era atât de mare, încât impozitele au fost 
percepute în curând şi de la clasa de mijloc, şi de acolo mai departe, „tot mai jos”. 

Pe de altă parte, cei bogaţi au văzut în asta o oportunitate. Ei n-au jucat după aceleaşi reguli. 
Aşa cum menţionam, cei bogaţi ştiau deja ce înseamnă companiile, pentru că ele existau încă de pe 
vremea corăbiilor. Cei bogaţi au creat aceste companii ca mijloc pentru a-şi limita riscurile în 
privinţa bunurilor la fiecare transport. Cei bogaţi şi-au băgat banii în companii pentru finanţarea 
călătoriilor. Companiile angajau apoi echipajul, care pleca în Lumea Nouă să caute comori. Dacă se 
scufunda corabia, echipajul îşi putea pierde viaţa, în schimb, pierderea celor bogaţi era limitată 
exclusiv la banii investiţi în călătoria respectivă. Graficul care urmează arată felul în care este 
structurată o companie neţinând seama de declaraţia de venit şi de bilanţ. 

Ceea ce-i face pe cei bogaţi să aibă un avantaj net asupra celor săraci şi a clasei de mijloc 
este faptul că ei ştiu care este puterea structurii legale a companiei. Cum eu am avut doi taţi care 
rn-au învăţat, unul socialist şi unul capitalist, am început repede să-mi dau seama că filozofia celui 
capitalist avea mai multă logică financiară. Mi se părea că, în final, socialiştii se pedepsesc singuri 
din cauza lipsei unei educaţii financiare. Indiferent ce ar spune mulţimea în legătură cu „Luaţi de la 
cei bogaţi”, aceştia din urmă găsesc întotdeauna o posibilitate de a-i păcăli. Astfel, impozitele au 
fost percepute în final de la clasa de mijloc. Cei bogaţi au reuşit să-i păcălească pe intelectuali pur şi 
simplu pentru că înţelegeau puterea banilor, o materie care nu se învaţă la şcoală. 

Cum au reuşit cei bogaţi să-i păcălească pe intelectuali? De îndată ce a trecut legea 
impozitării „de la cei bogaţi”, numerarul a început să curgă în visteria statului. Iniţial, oamenii au 
fost foarte încântaţi. Banii erau manevraţi de angajaţii guvernamentali şi de cei bogaţi. Către 
angajaţii guvernamentali banii se întorceau sub formă de slujbe şi pensii. Către cei bogaţi, prin 
intermediul fabricilor care primeau contracte guvernamentale. Statul devenise o mare visterie de 
bani, dar rămânea problema managementului acestor bani. Aici nu exista o nouă circulaţie a banilor. 
Cu alte cuvinte, politica statului, pusă în aplicare prin intennediul funcţionarilor guvernamentali, 
este de a nu avea un excedent de bani. Dacă nu reuşeai să-ţi cheltuieşti fondul alocat, riscai să îl 
pierzi la următoarea împărţire a bugetului. Şi categoric nu puteai fi considerat un funcţionar 



eficient. Pe de altă parte, oamenii de afaceri sunt răsplătiţi atunci când au bani excedentar şi sunt 
lăudaţi pentru eficienţa lor. 

Pe măsură ce acest cerc al cheltuielilor guvernamentale se lărgea, nevoia de bani creştea, iar 
ideea „Taxării celor bogaţi” a fost modificată pentru a include şi nivelele mai mici de venit, 
respectiv veniturile celor care o votaseră, ale celor săraci şi ale clasei de mijloc. 

Adevăraţii capitalişti şi-au folosit cunoştinţele financiare pentru a descoperi pur şi simplu o 
soluţie salvatoare. Ei s-au reîntors la umbrela corporaţiilor. Acestea sunt cele care îi protejează pe 
cei bogaţi. Ceea ce nu ştiu însă cei care n-au avut niciodată o corporaţie este că, de fapt, aceste 
companii nu există. Ele sunt doar nişte dosare cu câteva acte legale înregistrate de un birou de 
avocatură şi de o agenţie guvernamentală. Ele nu au nevoie de o clădire şi de un nume. Nu e ca în 
cazul unei fabrici sau al unui grup de persoane. O companie este un document legal care creează un 
corp legal fără suflet. Din nou averea celor bogaţi era protejată. Din nou a devenit foarte populară 
utilizarea acestor corporaţii - odată ce a fost aprobată legea impozitării venitului pennanent - pentru 
că impozitul pe venitul corporaţiei este mai mic decât cel pe venitul individual. în plus, aşa cum 
spuneam şi mai înainte, anumite cheltuieli puteau fi făcute cu dolari preimpozitaţi la nivel de 
corporaţii. 

Acest război între cei care au şi cei care n-au durează de sute de ani. Este vorba de tabăra 
mulţimii lui „Luaţi de la bogaţi” faţă în faţă cu cei bogaţi. Bătălia are loc de fiecare dată când se fac 
legi noi. Lupta nu va înceta niciodată. Problema este că au întotdeauna de pierdut cei care sunt 
neinformaţi. Cei care se scoală în fiecare dimineaţă şi merg sârguincios la muncă şi plătesc 
impozite. Dacă ar înţelege felul cum acţionează cei bogaţi, ar putea proceda şi ei la fel şi s-ar afla pe 
drumul cel bun, respectiv cel al independenţei financiare. De asta mă irită de fiecare dată când aud 
un părinte care îşi sfătuieşte copilul să meargă la şcoală pentru a-şi găsi o slujbă sigură. Un angajat 
cu o slujbă sigură, dar fără un fundament de cunoştinţe financiare, n-are nici o scăpare. 

Americanii obişnuiţi de astăzi muncesc între cinci şi şase luni pentru stat, ca să-şi poată plăti 
impozitele. După părerea mea, este o perioadă prea lungă. Cu cât munciţi mai mult, cu atât plătiţi 
mai mult la stat. De aceea consider că ideea „Luaţi de la bogaţi” a avut un efect negativ chiar asupra 
celor care au votat-o. 

De fiecare dată când oamenii încearcă să-i pedepsească pe cei bogaţi, aceştia nu cedează, ci 
reacţionează. Ei au banii, puterea şi dorinţa de a schimba lucrurile. Ei nu stau cu braţele încrucişate, 
plătind de bună voie impozite şi mai mari. Ei caută soluţii pentru a reduce povara impozitelor lor. 
Angajează avocaţi şi contabili deştepţi şi îi conving pe politicieni să schimbe legile sau să creeze 
subterfugii legale. Ei au resursele necesare pentru a produce schimbarea. 

în Statele Unite Legea Impozitelor permite, de asemenea, şi alte modalităţi de a economisi la 
plata taxelor. Aceste vehicule sunt disponibile oricui, dar de obicei nu sunt aplicate decât de cei 
bogaţi, pentru că ei îşi văd de afacerea lor. De exemplu „1031” - în jargon, expresia folosită pentru 
Articolul 1031 din Codul Veniturilor Interne - îi permite unui vânzător să amâne plata impozitelor 
pe vânzarea unei proprietăţi imobiliare atunci când ea este schimbată, cu o creştere de capital, pe o 
proprietate mai costisitoare. Proprietăţile imobiliare sunt un vehicul pentru investiţii, ele permiţând 
mari avantaje fiscale. Atâta vreme cât tranzacţiile se fac pe o valoare mai mare, nu veţi fi impozitaţi 
pe câştig până la lichidare. Cei care nu profită de aceste avantaje fiscale oferite în mod legal pierd o 
mare şansă de a-si consolida coloana activelor. 

Cei săraci şi clasa de mijloc nu au aceleaşi resurse. Ei stau şi acceptă ca acele 
guvernamentale să le intre în braţ şi să-şi doneze sângele. în prezent, sunt permanent şocat de 
numărul celor care plătesc impozite mai mari sau beneficiază doar de puţine reduceri pur şi simplu 
pentru că se tem de Stat. Ştiu cât de înspăimântător şi cât de mult intimidează un agent 
guvernamental de la Fisc. Am prieteni care au dat faliment şi apoi au descoperit că era o greşeală a 
Statului. Eu înţeleg toate aceste lucruri. Dar mi se pare prea mult să se muncească din ianuarie până 
la jumătatea lui mai pentru a se plăti această fonnă de intimidare. Tatăl meu cel sărac nu a reacţionat 
niciodată în asemenea situaţii. Nici cel bogat, de altfel. Doar că acesta din urmă a acţionat mai 
inteligent prin intermediul corporaţiilor - cel mai mare secret al celor bogaţi. 

Poate vă mai amintiţi de prima lecţie pe care am învăţat-o de la tatăl meu cel bogat. Aveam 9 
ani şi a trebuit să stau să-l aştept să catadicsească să-mi vorbească. Adesea stăteam la el în birou 
aşteptând să „se ia de mine”. Mă ignora înadins. Vroia să-i recunosc puterea pentru ca într-o bună zi 
să deţin această putere. în toţi anii în care am învăţat de la el, mi-a amintit mereu că puterea 
înseamnă cunoaştere. Odată cu banii, capeţi şi multă putere care presupune cunoaştere în a păstra 



banii şi a-i înmulţi. Fără această cunoaştere, lumea face ce vrea din tine. Tatăl cel bogat ne amintea 
mereu lui Mike şi mie că oamenii cei mai duri nu erau şeful sau supraveghetorul, ci cei de la Fisc. 
Aceştia întotdeauna sunt gata să-ţi ia şi mai mult, dacă îi laşi. 

Prima lecţie despre a pune banii să muncească pentru tine, spre deosebire de a munci pentru 
bani, constă de fapt în putere. Dacă munceşti pentru bani, puterea este în mâinile patronului. Dacă 
banii muncesc pentru tine, păstrezi şi deţii puterea. 

Odată ce am devenit conştienţi de puterea banilor care muncesc pentru noi, el a dorit să fim 
inteligenţi din punct de vedere financiar şi să nu ne lăsăm la cheremul durilor. Trebuie să cunoaşteţi 
legea şi felul cum funcţionează ea. Dacă sunteţi neştiutori, sunteţi şi uşor de manevrat. Dacă ştiţi 
despre ce e vorba, măcar aveţi ocazia să vă luptaţi. De asta îi şi plătea atât de bine pe contabilii şi pe 
avocaţii cei deştepţi. Era mai puţin costisitor să-i plătească pe ei decât să plătească Statului. Lecţia 
cea mai bună pentru mine şi pe care am folosit-o cel mai des în viaţă a fost: „Fii deştept şi nu vei 
mai fi la cheremul altora.” El cunoştea legea pentru că era un cetăţean care respecta legea. El ştia 
legea pentru că era costisitor să nu o cunoşti. „Atunci când ştii că ai dreptate nu te temi să 
reacţionezi.” Chiar şi atunci când vorbeşti despre Robin Hood şi despre banda lui. 

Tatăl meu cu multă şcoală m-a încurajat mereu să-mi găsesc o slujbă sigură la o companie 
puternică. El mi-a expus importanţa „muncii din greu pentru a ajunge în fruntea companiei”. Ceea 
ce nu a înţeles el este că atunci când te bizui doar pe leafa primită din partea patronului unei 
companii devii de fapt o foarte docilă vacă de muls. 

Când i-am spus tatălui meu bogat despre sfatul tatălui meu bun, el a râs plin de satisfacţie şi 
a adăugat: „De ce n-ai avea compania respectivă?” 

Copil fiind, nu am înţeles ce vroia să spună tatăl cel bogat când vorbea despre deţinerea unei 
companii. Mi se părea o idee imposibilă şi mă intimida. Deşi mă fascina această soluţie, în prima 
tinereţe nu vedeam deloc posibil ca nişte adulţi să muncească într-o bună zi pentru o companie al 
cărei proprietar să fiu chiar eu. 

Adevărul este că dacă nu ar fi fost tatăl cel bogat, probabil că aş fi urmat sfatul tatălui cu 
şcoală. Faptul că tatăl cel bogat îmi amintea din când în când ca aş putea avea o companie m-a 
detenninat s-o apuc pe alt drum. Când am împlinit 15 sau 16 ani, ştiam deja că nu voi mai merge pe 
drumul pe care mi-1 sugerase tatăl meu cu studii. Nu ştiam prea bine cum o voi face, dar eram 
hotărât să nu mă îndrept pe calea pe care o aleseseră majoritatea colegilor mei de clasă. Această 
decizie mi-a schimbat întreaga existenţă. Abia când am ajuns pe la douăzeci şi ceva de ani, sfatul 
tatălui bogat a început să prindă mai mult contur, să mi se pară mai logic. Tocmai plecasem de la 
Marina Comercială Americană şi lucram pentru Xerox. Câştigam o mulţime de bani, dar de câte ori 
mă uitam pe statul de plată eram dezamăgit. Reţinerile din salariu erau foarte mari si cu cât 
munceam mai mult, ele creşteau. Pe măsură ce reuşeam mai bine profesional, şefii mei vorbeau 
despre avansări şi măriri de salariu. Sigur că asta mă măgulea, dar parcă îl auzeam pe tatăl meu 
bogat cum mă întreabă: „Pentru cine munceşti tu de fapt? Pe cine îmbogăţeşti?” 

In 1974, când încă lucram la Xerox, mi-am deschis prima firmă şi am început „să îmi văd de 
propria mea afacere”. Existau deja câteva active în coloana respectivă, dar acum eram hotărât să mă 
concentrez asupra sporirii lor. Lefurile cu toate impozitele lor de-a lungul anilor m-au făcut să 
înţeleg logica sfatului tatălui celui bogat. N-aş fi putut să-mi văd viitorul dacă aş fi urmat sfatul 
tatălui meu cel educat. 

Mulţi patroni socotesc că dacă-şi sfătuiesc angajaţii să-şi vadă de propria afacere acest lucru 
le dăunează lor ca firmă. Probabil că aşa şi este, în unele cazuri. în ceea ce mă priveşte, faptul că 
mi-am văzut de afacerea mea şi mi-am sporit activele m-a făcut să fiu un şi mai bun angajat. Acum 
aveam un scop precis. Veneam cât se poate de devreme şi munceam cu sârguinţă, adunând cât mai 
mulţi bani, ca să pot să încep să investesc în proprietăţi imobiliare. Hawaii-ul tocmai cunoştea o 
perioadă de înflorire şi prin urmare se puteau face averi serioase. Cu cât îmi dădeam seama de cât 
de înfloritoare este situaţia, cu atât vindeam mai multe copiatoare marca Xerox. Cu cât vindeam mai 
multe, cu atât câştigam mai mulţi bani şi, evident, cu atât plăteam mai multe impozite pe leafă. Asta 
însă mi-a dat o idee. Vroiam atât de mult să scap din capcana angajatului, încât am muncit mai mult, 
şi nu mai puţin. în 1978, eram unul dintre primii cinci agenţi de vânzări, adesea chiar nr. 1. îmi 
doream din răsputeri să scap din cursa şobolanului. 

în mai puţin de trei ani am câştigat cu firma mea cea mică, una de proprietăţi imobiliare, mai 
mult decât în toţi anii munciţi la compania Xerox. Banii pe care îi făceam în coloana activelor prin 
firma mea munceau în favoarea mea. Pentru ei nu trebuia să bat pe la uşi ca să vând copiatoare. 



Sfatul tatălui bogat avea dintr-odată mult mai multă logică. Curând, circuitul banilor din 
proprietăţile mele avea să fie atât de mare, încât prin companie am reuşit să-mi cumpăr primul 
Porsche. Colegii mei de la compania Xerox, respectiv cei de la vânzări, credeau că mi-am investit 
comisioanele în acest automobil. Nu era cazul. Eu îmi investeam comisioanele în active. 

Banii mei se străduiau serios să producă alţi bani. Fiecare dolar din coloana activelor 
devenea un angajat de nădejde, care se străduia din răsputeri să adune cât mai mulţi angajaţi şi să-i 
cumpere şefului un Porsche nou cu dolarii respectivi înainte de a fi impozitaţi. Am început să 
muncesc cu şi mai mult elan pentru Xerox. Planul funcţiona şi Porsche-ul meu era o dovadă 
grăitoare. 

Folosind lecţiile pe care le-am învăţat de la tatăl cel bogat, am reuşit să ies din „proverbiala 
cursă a şobolanului”, respectiv aceea de a fi veşnic angajat. Acest lucru a fost posibil datorită unor 
cunoştinţe financiare solide dobândite prin intermediul acelor lecţii. Fără ele - pe care le numeam 
coeficient de inteligenţă financiară (IQ financiar) - drumul spre independenţa financiară ar fi fost 
mult mai greu. în prezent, îi învăţ pe alţii în cadrul seminariilor financiare pe care le ţin, cu speranţa 
că aş putea să le împărtăşesc din cunoaşterea mea. De câte ori susţin o conferinţă, le reamintesc 
oamenilor despre IQ-ul financiar şi despre faptul că el presupune cunoaşterea a patru mari domenii. 

Nr. 1 este contabilitatea. Este ceea ce numesc eu ABC-ul financiar, adică datele vitale pentru 
construirea unui imperiu. Cu cât răspundeţi pentru o sumă mai mare de bani, cu atât trebuie mai 
multă acurateţe, pentru că altfel totul se prăbuşeşte. Acesta este lobul stâng al creierului sau 
detaliile. ABC-ul financiar este capacitatea de a citi şi de a înţelege declaraţiile de venituri. Această 
capacitate permite identificarea punctelor tari şi a punctelor slabe dintr-o afacere. 

Nr. 2 este investiţia. Este ceea ce eu numesc ştiinţa banilor care fac bani. Aceasta presupune 
strategii şi fonnule. Acesta este lobul drept al creierului sau partea creatoare. 

Nr. 3 este înţelegerea economiei de piaţă. Aceasta este ştiinţa cererii şi a ofertei. Trebuie 
cunoscute aspectele „tehnice” ale pieţei, care funcţionează emoţional; Păpuşa Tickle Me Elmo, la 
Crăciunul din 1996, a reprezentat un caz tipic de tehnică a pieţei sau de emoţie care determină piaţa. 
Celălalt factor de piaţă este simţul „fundamental” sau simţul economic într-o investiţie. Decizia 
dacă o investiţie merită sau nu porneşte de la un fler bazat pe condiţiile actuale de piaţă. 

Mulţi oameni cred că ideile de a investi şi de a înţelege piaţa sunt prea complexe pentru 
copii. Ei nu-şi dau seama că acestea sunt nişte subiecte pe care copiii le înţeleg intuitiv. Celor care 
nu ştiu de păpuşa la care mă refeream, am să le spun că este vorba de unul dintre personajele din 
„Sesame Street”, care a fost masiv mediatizat în rândul copiilor chiar înainte de Crăciun. Aproape 
toţi copiii îşi doreau una şi o treceau pe lista pentru Moş Crăciun. Mulţi părinţi s-au întrebat dacă nu 
cumva compania înadins nu a scos produsul pe piaţă, deşi continua să facă reclamă pentru Crăciun. 
S-a creat panică din pricina marii cereri şi a lipsei ofertei. Neexistând păpuşi de vânzare în 
magazine, speculanţilor li s-a părut o mare ocazie de a face mici averi pe seama disperării părinţilor. 
Părinţii ghinionişti care n-au găsit păpuşa au fost obligaţi să cumpere altă jucărie pentru Crăciun. 
Incredibila popularitate a păpuşii Tickle Me Elmo mi s-a părut logică, pentru că reprezintă un 
exemplu tipic de analiză a cererii şi ofertei. Acelaşi lucru se întâmplă pe piaţa acţiunilor, a 
obligaţiunilor, imobiliară şi a ilustratelor cu jucători de baseball. 

Nr. 4 este Legea. De exemplu, folosind o companie şi toate subterfugiile contabile, 
investiţiile şi pieţele pot duce la o creştere enormă. Cineva care se pricepe la avantaje în domeniul 
impozitelor şi la protecţia oferită de o companie se poate îmbogăţi mult mai rapid decât un ins care 
este un simplu angajat sau are o firmă la care este unic acţionar. Este exact ca diferenţa dintre 
cineva care merge pe jos şi cineva care zboară. Diferenţa este profundă atunci când e vorba de o 
îmbogăţire pe termen lung. 

A. Avantajele în domeniul impozitelor. O firmă poate face foarte multe lucruri pe care o 
persoană fizică nu le poate face. De exemplu, poate plăti cheltuieli înainte de a-şi plăti impozitele. 
Aceasta este o întreagă zonă de cunoaştere extrem de palpitantă, dar nu neapărat utilă, dacă nu 
există nişte active solide sau o afacere. 

Angajaţii câştigă şi sunt impozitaţi, încercând să trăiască din ceea ce le rămâne. O firmă 
câştigă, cheltuieşte tot ce poate şi este impozitată pe ceea ce rămâne. Acesta este unul dintre cele 
mai importante subterfugii legale în ce priveşte impozitarea şi pe care cei bogaţi îl folosesc adesea. 
Firmele sunt uşor de obţinut şi nu sunt costisitoare, dacă investiţiile proprii generează un bun circuit 
financiar. De exemplu, atunci când aveţi o firmă proprie - vacanţele sunt întâlniri de lucru în 
Hawaii. Plata maşinii, asigurările, reparaţiile intră în cheltuielile firmei. înscrierea la un club de 




sănătate este o cheltuială a firmei. Majoritatea meselor la restaurant sunt plătite parţial de firmă 
ş.a.m.d. - dar nu uitaţi s-o faceţi legal, cu dolarii dinainte de impozitare. 

B. Protecţia împotriva proceselor. Trăim într-o societate pornită pe procese. Fiecare vrea să 
câştige câte ceva. Cei bogaţi îşi ascund în mare parte averea, folosindu-se de diverse soluţii, cum ar 
fi firmele şi fondurile speciale, pentru a-şi proteja activele de creditori. Când cineva dă în judecată o 
persoană bogată, aceasta are avocaţi serioşi şi o protecţie legală, ajungându-se adesea la concluzia 
că bogătaşul respectiv nu deţine de fapt nimic. Bogătaşii controlează totul, dar nu deţin nimic. Cei 
săraci şi clasa de mijloc încearcă să deţină totul pentru a pierde apoi sumele respective în folosul 
statului sau al celor care îşi fac o plăcere din a-i da în judecată pe cei bogaţi. Ei au învăţat de la 
Robin Hood. Luaţi de la cei bogaţi şi daţi-le celor săraci. Această carte nu-şi propune în mod special 
să analizeze datele precise ale înfiinţării unei firme. Dar dacă aveţi nişte active legale, veţi beneficia 
mai mult de pe urma lor protejându-le totodată prin intermediul unei firme. Există multe cărţi pe 
acest subiect, din care veţi afla avantajele şi chiar vă vor îndrepta paşii în fazele necesare punerii 
bazelor unei firme. In mod special, există o carte care furnizează informaţii excelente în legătură cu 
puterea pe care o conferă firmele proprii, şi anume „Deschide-ţi o firmă şi îmbogăţeşte-te” (Inc. and 
Grow Rich). Coeficientul de inteligenţă financiară este, de fapt, sinergia mai multor priceperi şi 
talente. Insă doar combinând cele patru tehnici pe care le-am enumerat mai înainte puteţi deţine 
datele fundamentale ale inteligenţei financiare. Dacă visaţi mari averi, doar combinând aceste 
soluţii vă veţi putea spori propria inteligenţă financiară. 

Pe scurt 

Cei bogaţi cu firme Cei care muncesc pentru firme 

1. Câştigă 1. Câştigă 

2. Cheltuiesc 2. Plătesc impozite 

3. Plătesc impozite din ce rămâne 3. Cheltuiesc ce mai rămâne 

Ca parte integrantă a strategiei financiare globale, recomandăm cu tărie deţinerea unei firme 
proprii, care să subscrie principalele voastre active. 

Cei bogaţi inventează banii 

Aseară am făcut o pauză şi n-am mai scris, dar am privit la televizor un film despre viaţa 
unui tânăr pe nume Alexander Graham Bell. Bell tocmai îşi brevetase telefonul şi avea probleme tot 
mai mari, pentru că exista o mare cerere în privinţa invenţiei sale. Cum avea nevoie de o companie 
mai mare, s-a adresat marelui potentat al acelor vremuri, Western Union, rugându-i să-i cumpere 
brevetul împreună cu mica lui firmă. El a cerut 100.000 de dolari pentru toată povestea asta. 
Preşedintele Companiei Western Union i-a râs în nas, refuzîndu-1 şi spunându-i că preţul este 
caraghios. Restul este istorie. S-a născut o industrie multimiliardară în dolari şi aşa a apărut AT&T. 

Imediat ce s-a terminat povestea lui Alexander Graham Bell, au urmat ştirile. La ştiri s-a 
pomenit de o reducere de personal la o companie locală. Muncitorii erau furioşi şi se plângeau că 
proprietarii firmei sunt incorecţi. Unul dintre directorii concediaţi avea vreo 45 de ani, o nevastă şi 
doi copii şi îi implora pe cei de la pază să îl lase să vorbească cu proprietarul, pentru a rediscuta 
punerea lui pe liber. Tocmai îşi cumpărase o casă şi se temea să n-o piardă. Camera de luat vederi a 
luat un prim plan cu el cum se ruga de zor, ca să-l vadă bine toată lumea. Evident că povestea asta 
mi-a stârnit interesul. 

Mi-am făcut o meserie din predat din 1984. Acest lucru a reprezentat o mare experienţă, dar 
m-am simţit şi răsplătit. Este însă o profesie nu foarte comodă, pentru că am învăţat mii de oameni 
şi am observat că există un lucru comun tuturor, inclusiv mie. Cu toţii avem un extraordinar 
potenţial şi suntem hărăziţi de Dumnezeu. Şi totuşi, singurul lucru care ne ţine pe loc este îndoiala 
de sine. Nu atât o lipsă de informaţii tehnice ne blochează, cât mai degrabă o lipsă de încredere de 
sine. Şi unii sunt mai afectaţi decât alţii. 

După ce terminăm şcoala, cei mai mulţi dintre noi îşi dau seama că diplomele şi notele nu 
contează prea mult. în lumea reală, în afara facultăţilor, mai există şi altceva decât note. Unii îi spun 
„tupeu”, alţii „cutezanţă”, alţii „îndrăzneală”, „neînfricare”, „încumetare”, „bravadă”, „şiretenie”, 
„tenacitate” şi „măreţie”. Indiferent cum am categorisi acest ingredient, în cele din urmă el hotărăşte 
viitorul nostru într-o măsură mai mare decât notele de la şcoală. 

în fiecare dintre noi există un personaj curajos, strălucit şi îndrăzneţ. Dar există şi cealaltă 
faţetă a firii: cei care sunt în stare, dacă este cazul, să se milogească şi în genunchi. După un an în 
Vietnam şi după ce am fost pilot în Marina Comercială Americană, mi-am dat seama că amândouă 
aceste personaje sălăşluiesc în mine. Nici unul nu e mai bun decât celălalt. 

Şi totuşi, ca profesor, mi-am dat seama că neajunsurile cele mai mari ale geniului personal 
sunt frica excesivă şi îndoiala de sine. M-a durut sufletul să văd cursanţi care ştiau răspunsul şi 
totuşi, din lipsă de curaj, nu îndrăzneau să-l spună. în realitate, nu cel deştept ajunge cel mai adesea 
departe, ci cel îndrăzneţ. 

Din experienţa mea, am constatat că geniul financiar presupune atât cunoştinţe tehnice, cât 
şi curaj. Dacă frica este prea mare, geniul este înăbuşit. La ore, îi îndemn din suflet pe studenţi să 
înveţe să-şi asume riscuri, să fie îndrăzneţi, să lase geniul să convertească frica în putere şi 
strălucire. în unele cazuri, sistemul funcţionează. Pe alţii îi înspăimântă. Până la urmă am înţeles că 
majoritatea oamenilor, atunci când este vorba despre bani, preferă să nu-şi asume riscuri. A trebuit 
să fac faţă unor întrebări de genul: De ce să ne asumăm riscuri? De ce trebuie să-mi dezvolt IQ-ul 
financiar? De ce trebuie să mă alfabetizez în finanţe? 

La toate acestea răspunsul meu este: „Pentru a avea mai multe opţiuni.” Urmează nişte 
schimbări enorme. Pentru că tocmai am pomenit despre povestea tânărului investitor Alexander 
Graham Bell, îmi dau seama că în anii ce vin vor fi tot mai mulţi ca el. Vor fi cel puţin o sută de 
oameni ca Bill Gates şi companii cu reuşite enorme, aşa cum este Microsoft, ce vor apare an de an 
în lumea întreagă. Sigur că vor fi şi mai multe falimente, concedieri şi restructurări de personal. 

De ce e bună dezvoltarea unui IQ financiar? La această întrebare nu puteţi răspunde decât 
voi. Totuşi, vă pot spune la ce mi-a folosit mie. Am făcut-o pentru că e fascinant să fii în acţiune. 
Prefer să spun bun-venit schimbărilor decât să fiu panicat de ele. Prefer să mă entuziasmez la ideea 
că pot câştiga milioane decât să mă sperie faptul că nu mi se măreşte leafa. Perioada pe care o trăim 



este una dintre cele mai palpitante, fără precedent în istoria lumii. Generaţii întregi de acum înainte 
vor privi înapoi spre această perioadă şi vor constata ce fascinant trebuie să fi fost. Este era 
sfârşitului vechiului şi a naşterii noului, o adevărată vâltoare palpitantă. 

Aşa încât de ce v-aţi osteni să vă dezvoltaţi IQ-ul financiar? Pentru că dacă o veţi face, veţi 
prospera serios. Şi dacă n-o faceţi, această perioadă vi se va părea înspăimântătoare. Va fi o vreme 
în care lumea se va mişca extrem de îndrăzneţ mereu înainte, în vreme ce alţii se vor crampona de o 
viaţă care piere. 

Acum 300 de ani pământul reprezenta o avere. Cel care deţinea terenul deţinea şi averile. 
După care au urmat fabricile şi producţia, iar America a început să domine lumea. Industriaşii 
deţineau averi. în prezent, informaţia este totul. Cel care deţine cele mai multe infonnaţii la timp 
deţine averi. Problema este că informaţiile zboară în lumea întreagă cu viteza luminii. Noile averi 
nu mai întâlnesc oprelişti în graniţe şi limite precum terenurile şi fabricile de altă dată. Schimbările 
vor fi mai rapide şi mai puternice. Va fi o creştere extraordinară a numărului noilor multimilionari. 
Dar vor exista şi din cei care vor rămâne undeva în urmă. 

Socotesc că în prezent mult prea mulţi oameni se chinuiesc şi adesea muncesc mai din greu 
doar pentru că se agaţă de vechile idei. Ei vor ca lucrurile să fie ca altădată. Se opun schimbării. 
Cunosc persoane care şi-au pierdut slujba sau casa şi dau vina pe tehnologie, sau pe economie, sau 
pe şefii lor. Din păcate, ei nu înţeleg că problema ar putea să fie ei înşişi. Ideile învechite sunt 
pasivele lor cele mai mari. Ele reprezintă nişte pasive pur şi simplu pentru că nu înţeleg că un lucru 
care a fost un activ până mai ieri a încetat să mai fie, pentru că ieri nu mai există. 

într-o după-amiază, predam despre investiţii folosind un joc pe care îl inventasem - numit 
CASHFLOW - şi care reprezenta o unealtă de învăţare. O prietenă mai adusese pe cineva să asiste 
la cursuri. Această prietenă a unei prietene tocmai divorţase şi pierduse foarte mult la partaj, iar 
acum căuta nişte soluţii. Prietena ei se gândise că acest curs îi putea fi de ajutor. 

Jocul este conceput astfel încât oamenii să înţeleagă cum funcţionează banii. Jucându-1, ei 
află despre interacţiunea dintre declaraţia de venit şi bilanţ. Ei mai învaţă despre „circuitul 
financiar” dintre cele două şi cum drumul spre avere presupune încercarea de sporire a circuitului 
banilor lunar din coloana activelor, pentru a depăşi cheltuielile lunare. Odată ce veţi reuşi asta, veţi 
putea ieşi din „Cursa Şobolanului” şi veţi putea intra pe pista rapidă. 

Aşa cum spuneam, unii urau acest joc, altora nu le plăcea, iar alţii nu-1 înţelegeau. Această 
femeie a ratat ocazia extraordinară de a învăţa ceva. Din prima rundă a tras o carte cu o 
ambarcaţiune pe ea. La început, a fost foarte încântată. „A, am câştigat o ambarcaţiune.” Apoi, când 
prietena ei a încercat să-i explice în ce mod cifrele au un impact asupra declaraţiei sale de venit şi 
asupra bilanţului, s-a simţit de-a dreptul frustrată, pentru că ei nu-i plăcuse niciodată matematica. 
Ceilalţi jucători aşteptau câtă vreme prietena ei continua să-i explice relaţia dintre declaraţia de 
venit, bilanţ şi circuitul financiar lunar. Dintr-odată, când a înţeles cum funcţionează cifrele, acestea 
au început să acţioneze împotriva ei, iar ambarcaţiunea a costat-o şi ochii din cap. Mai târziu, de-a 
lungul partidei, a fost concediată la o „reducere de personal” şi a mai făcut şi un copil. Pentru ea era 
absolut oribil. 

După cursuri, prietena ei a trecut pe la mine şi mi-a spus că persoana pe care o adusese era 
foarte supărată. Venise la ore ca să înveţe cum să investească şi nu i-a plăcut ideea că îţi pierzi atâta 
timp cu un joc prostesc. 

Prietena ei a încercat să-i spună că ar fi mai bine să încerce să se privească pe sine şi să 
constate dacă nu cumva acest joc se „reflectă” asupra ei în vreun fel. La această propunere, femeia a 
cerut banii înapoi. Numai ideea că acest joc ar putea fi o reflectare a personalităţii ei i se părea 
ridicolă. Banii i-au fost returnaţi imediat şi a plecat. 

Din 1984 încoace, am obţinut milioane făcând exact ceea ce nu face şcoala. în şcoli, 
majoritatea profesorilor ţin cursuri. Am urât cursurile când eram student. Mă plictiseam foarte 
repede şi îmi fugea gândul în altă parte. 

în 1984, am început să predau prin jocuri şi simulări. întotdeauna i-am încurajat pe cursanţii 
adulţi să perceapă jocurile ca pe o reflectare a ceea ce ştiu şi a ceea ce trebuie să înveţe. Mai mult, 
jocurile reflectă comportamentul fiecăruia. Este un sistem de feed-back instantaneu. în loc ca 
profesorul să ţină un curs, jocul oferă feed-back-ul unui curs personalizat realizat pe măsura 
fiecăruia. Prietena femeii care a renunţat ulterior m-a sunat ca să-mi spună ce s-a mai întâmplat. Ea 
mi-a spus că prietena ei se simte mult mai bine şi s-a calmat, în perioada de liniştire, a început să 
vadă nişte vagi legături între joc şi viaţa ei. Chiar dacă ea şi soţul ei nu avuseseră o ambarcaţiune, 



deţinuseră aproape orice altceva imaginabil. Ea se enervase după divorţ nu numai pentru că el 
fugise cu o femeie mai tânără, dar şi pentru că după douăzeci de ani de căsătorie acumulase foarte 
puţin la capitolul active. Practic, nu aveau ce împărţi. Cei douăzeci de ani de căsătorie fuseseră 
extrem de amuzanţi, dar acumulaseră doar o tonă de prostioare. 

Şi-a dat seama că supărarea ei din momentul în care a început să se preocupe de cifre - 
declaraţia de venit şi bilanţul - provenea din jena de a nu le înţelege. Crezuse că finanţele sunt 
treaba bărbatului. Se ocupase de casă şi de distracţii, iar de finanţe răspunsese el. Acum era aproape 
sigură că în ultimii cinci ani de căsătorie el pusese deoparte nişte bani fără ştirea ei. Era furioasă pe 
ea însăşi pentru că nu şi-a dat seama nici unde s-au dus banii, nici că apăruse o altă femeie. 

Exact ca în cazul jocului, întotdeauna lumea ne oferă un feed-back instantaneu. Am putea 
învăţa mai multe de la el, cu condiţia să-l sesizăm. Intr-o zi, nu demult, m-am plâns soţiei mele 
spunându-i că mi-au intrat pantalonii la spălat. Soţia mea mi-a zâmbit amabil şi m-a bătut pe burtă, 
dându-mi astfel să înţeleg că nu pantalonii au intrat la apă, ci altceva a crescut: eu! Jocul 
CASHFLOW a fost conceput în aşa fel încât să ofere fiecărui jucător un feed-back personal. Scopul 
lui este să ofere opţiuni. Dacă trageţi cartea cu ambarcaţiunea şi o treceţi la datorii, întrebarea este: 
„Ce puteţi face acum?” Câte opţiuni financiare diferite aveţi? Acesta este scopul jocului: să-i înveţe 
pe cei care îl practică să gândească şi să creeze noi şi diverse opţiuni financiare. 

Am unnărit peste 1.000 de persoane care au intrat în joc. Cei care ies cel mai repede din 
„Cursa Şobolanului” sunt cei care înţeleg cifrele şi au o minte financiară creatoare. Ei disting între 
diversele opţiuni financiare. Cel mai greu este pentru cei care nu sunt familiarizaţi cu cifrele şi care 
adesea nu înţeleg importanţa investiţiilor. Oamenii bogaţi sunt adesea creatori şi-şi asumă riscuri 
calculate. Au existat şi din cei care au jucat CASHFLOW şi au câştigat o mulţime de bani la masa 
de joc, neştiind apoi ce să facă cu ei. Cei mai mulţi nu au reuşit financiar nici în viaţa reală. Parcă 
toată lumea le-a luat-o înainte, chiar dacă ei, iniţial, au avut bani. Acest lucru se întâmplă în 
realitate. Sunt o mulţime de oameni care au o grămadă de bani şi totuşi nu se descurcă financiar. 

A-ţi limita opţiunile e cam acelaşi lucru cu a te agăţa de idei vechi. Am un prieten din liceu 
care în prezent are trei slujbe. Acum treizeci de ani, era cel mai bogat din clasă. Când plantaţia de 
zahăr a dat faliment, compania la care a lucrat a dispărut odată cu plantaţia. După părerea lui, nu 
avea decât o posibilitate, cea de modă veche: muncitul din greu. Problema era că nu şi-a mai găsit o 
slujbă echivalentă, adică nici o companie nu i-a recunoscut valoarea pe care o avea la vechea 
companie. Ca urmare, el era supra-calificat pentru slujbele pe care le avea în mod curent, iar leafa 
era mai mică. în prezent şi-a luat trei slujbe ca să câştige cât să poată supravieţui. 

Am văzut cum unii dintre cei care joacă CASHFLOW se plâng că acele cărţi cu ocazii 
„excepţionale” niciodată nu cad la ei. Cunosc oameni care procedează aşa şi în viaţă. Aşteaptă 
ocazia „excepţională”. 

Am mai văzut şi jucători care trag cartea ocaziei „ideale”, dar între timp nu mai au destui 
bani. Şi atunci se plâng spunând că dacă ar fi avut mai mulţi bani ar fi putut ieşi din Cursa 
Şobolanului. Şi stau pe loc. Şi în realitate există oameni care procedează aşa. Se ivesc tot felul de 
ocazii, dar nu au bani. Mai sunt şi cei care trag o carte cu o mare ocazie, o citesc cu glas tare şi nu-şi 
dau seama că este o ocazie. Au banii necesari, e momentul, au cartea, dar nu înţeleg că ocazia le stă 
la dispoziţie. Nu reuşesc să-şi dea seama că acea carte s-ar potrivi perfect planului lor financiar 
tocmai pentru a scăpa din cursa şobolanului. Aceştia sunt cei mai numeroşi, mai mulţi decât toţi 
ceilalţi la un loc. Majoritatea au o ocazie unică chiar la picioarele lor şi n-o observă. Un an mai 
târziu află despre ea, dar asta abia după ce toţi ceilalţi s-au îmbogăţit deja. 

Inteligenţa financiară înseamnă a avea mai multe opţiuni. Dacă opţiunile nu vin în 
întâmpinarea voastră, cum vă puteţi îmbunătăţi situaţia financiară? Dacă apare o ocazie picată din 
cer şi n-aveţi bani şi banca nici nu vrea să discute cu voi, cum puteţi face ca această ocazie să fie în 
favoarea voastră? Dacă flerul vă înşeală şi nu se întâmplă ceea ce scontaţi, cum puteţi transforma un 
ghinion în milioane? Asta este inteligenţa financiară. Nu contează ce se întâmplă, ci câte soluţii 
financiare diferite iei în considerare pentru a transforma un ghinion în milioane. Este măsura în care 
eşti creator în rezolvarea problemelor financiare. 

Majoritatea au o singură soluţie: muncesc din greu, economisesc şi iau cu împrumut. Aşadar, 
de ce aţi vrea să vă sporiţi inteligenţa financiară? Pentru că aţi dori să fiţi acea persoană care îşi face 
norocul de unul singur. Profitaţi de orice se iveşte. Puţini înţeleg că omul îşi construieşte singur 
norocul. Tot aşa face şi banii. Şi dacă vreţi să fiţi mai norocoşi şi să creaţi bani în loc să munciţi din 
greu, atunci contează enorm inteligenţa financiară. Dacă eşti genul care aşteaptă să-i apară ocazia 



„potrivită”, o să aşteptaţi mult şi bine. E ca şi cum aţi aştepta ca toate stopurile să fie pe verde pe o 
distanţă de cel puţin cinci mile înainte de a porni la drum. 

Copii fiind, tatăl meu cel bogat ne spunea mereu mie şi lui Mike că „Banii nu există.” Din 
când în când, tatăl cel bogat ne amintea cât de mult ne-am apropiat de taina banilor în acea primă zi 
în care ne-am întâlnit şi am început să facem bani din plumb. „Cei săraci şi cei din clasa de mijloc 
muncesc pentru bani”, spunea el. „Cei bogaţi fac bani.” Cu cât vei socoti mai mult că banii sunt o 
realitate, cu atât vei munci mai mult pentru ei. Dacă vei pricepe ideea că banii nu există, te vei 
îmbogăţi mult mai repede. 

„Şi atunci ce sunt?” a întrebat Mike; şi am adăugat şi eu: „Ce sunt banii, dacă nu există?” 

„Sunt ceea ce acceptăm să fie”, aşa cum spunea tatăl cel bogat. 

Cel mai valoros şi mai puternic activ al tuturor este mintea noastră. Dacă este bine pregătită, 
ea poate crea o avere enormă în ceea ce poate părea o clipă. O avere mai mare decât cea la care 
visau regii şi reginele acum 300 de ani. O minte neformată poate crea însă o sărăcie extremă care să 
dureze o viaţă de om şi pe care să o transmită şi familiei. 

In Era Infonnaţiei, banii cresc exponenţial. O mână de oameni devin cumplit de bogaţi din 
nimic, adică din simple idei şi contracte. Veţi constata că acest lucru se întâmplă mereu, mai ales 
dacă vă gândiţi cum câştigă cei care negociază acţiuni sau alte investiţii. Adesea, milioanele se pot 
face instantaneu, din nimic. Prin nimic nu înţeleg că se face un schimb de bani. Ei provin din 
contracte. Un semnal cu mâna la o licitaţie; un clic pe calculatorul unui comerciant din Lisabona din 
partea unuia din Toronto şi răspunsul transmis în acelaşi mod la Lisabona ar fi de ajuns; un telefon 
către agentul meu de Bursă, prin care îi spun să cumpere şi apoi să vândă. Nu banii trec dintr-o 
mână în alta. Ci contractele. 

De ce să ne dezvoltăm geniul financiar? Numai voi puteţi răspunde la această întrebare. Vă 
pot spune însă de ce mi-am dezvoltat eu această zonă a inteligenţei. Pentru că vreau să fac bani 
rapid. Nu neapărat pentru că am nevoie, ci pentru că aşa vreau. Este un proces de învăţare fascinant, 
îmi dezvolt IQ-ul financiar pentru că vreau să particip la cel mai rapid şi mai măreţ joc din lume. în 
felul meu, vreau să fiu părtaş la această evoluţie fără precedent a omenirii, în acea zonă în care 
oamenii lucrează strict cu mintea şi nu cu trupul. Şi apoi, asta este adevărata viaţă. Se întâmplă 
ceva. Este stimulator. Este înspăimântător. Este amuzant. 

De aceea investesc în inteligenţa mea financiară, dezvoltându-mi cel mai important bun pe 
care îl deţin. Vreau să fiu alături de cei care avansează cu îndrăzneală. Nu vreau să fiu alături de cei 
care sunt lăsaţi în urmă. 

Am să vă dau un simplu exemplu de creare a banilor. La începutul anilor 1990, economia în 
Phoenix era cumplită. Mă uitam la emisiunea de televiziune „Bună dimineaţa, America” şi la un 
moment dat a apărut un finanţist, care a prevăzut o situaţie economică tot mai sumbră. Soluţia lui 
era „economisiţi bani”. „Puneţi deoparte 100 de dolari pe lună”, spunea el, „şi în patruzeci de ani 
veţi fi multimilionari”. 

Ei bine, ideea economisirii lunare este una sănătoasă. Este o opţiune - opţiunea la care 
subscrie aproape toată lumea. Problema este însă unnătoarea. Omul nu mai vede bine ce se 
întâmplă de fapt. Ratează majoritatea ocaziilor prin care ar putea să se îmbogăţească serios. Totul 
trece pe lângă ei. 

Cum spuneam, situaţia economică era îngrozitoare în acel moment. Pentru investitori era 
însă piaţa ideală. O parte din banii mei erau investiţi în acţiuni, iar alţii în apartamente. Aveam 
puţini bani gheaţă. Pentru că toată lumea vindea, eu cumpăram. Nu economiseam bani; investeam. 
Soţia mea şi cu mine aveam peste un milion de dolari care lucrau pe o piaţă care creştea rapid. Era 
cea mai bună ocazie de a investi. Situaţia economică era îngrozitoare. Nu se putea să trec pe lângă o 
asemenea ocazie, s-o ratez. 

Casele care valorau cândva 100.000 de dolari ajunseseră la 75.000. în loc însă să cumpăr de 
la firmele de proprietăţi imobiliare, achiziţionam de la avocaţii specializaţi în falimente sau chiar de 
pe treptele tribunalului. în aceste locuri o casă la 75.000 putea fi achiziţionată uneori cu 20.000 sau 
chiar mai puţin. Cei 2.000 de dolari pe care mi-i împrumutase un prieten pentru 90 de zile cu o 
dobândă de 200 de dolari i-am dat unui avocat să-i dea ca avans pentru casă. în timp ce se petrecea 
achiziţia propriu-zisă, am dat repede anunţ la ziar că vând o casă de 75.000 cu doar 60.000 şi fără 
avans. Telefonul nu mai contenea să sune. Potenţialii cumpărători erau înregistraţi şi de îndată ce 
proprietatea devenea a mea legal, potenţialii cumpărători puteau să şi vadă casa. Intrasem într-o 
adevărată frenezie. Casa s-a vândut în câteva minute. Cerusem o taxă de 2 500 de dolari de la un 



cumpărător, pe care el mi i-a dat bucuros, şi mai departe s-a ocupat firma de intermedieri. I-am dat 
înapoi cei 2.000 de dolari prietenului meu plus cei 200. El a fost încântat. Cei care au cumpărat casa 
au fost şi ei încântaţi, avocatul a fost şi el încântat. Şi eu eram încântat. Am vândut cu 60 000 o casă 
care mă costase 20.000. Cei 40.000 de dolari au fost creaţi în coloana de active unde figurau sub 
forma unei poliţe a cumpărătorului. Ore de lucru per total: cinci. 

Şi acum, celor care sunteţi alfabetizaţi din punct de vedere financiar şi vă pricepeţi la cifre, 
am să vă arăt cum acesta este de fapt un exemplu de bani pur şi simplu inventaţi. 

40.000 USD 
ere aţi în coloana 
activelor - bani 
inventaţi fără 
a fi impozitaţi. 

Cu o dobândă 
de 10% - se 
creează 4.000 
USD pe an sub 
formă de circuit 
financiar. 

^ 20.000 

(40.000) 

Bilet de 
mână 

(190.000) 

Total 

In timpul crizei de pe piaţă, soţia mea şi cu mine am reuşit să facem şase asemenea tranzacţii 
simple în timpul nostru liber. Cum marea parte a banilor noştri era investită în proprietăţi mai mari 
şi în acţiuni, am reuşit să creem peste 190.000 de dolari în active (ipoteci cu 10% dobândă), în cele 
şase tranzacţii de cumpărare, creare şi vânzare. Asta a dus la aproximativ 19.000 de dolari pe an 
venit, în majoritate adăpostiţi în firma noastră particulară. Mare parte din aceşti 19.000 de dolari pe 
an au fost folosiţi pentru cumpărarea maşinilor, a benzinei, pentru călătorii, asigurări, mesele cu 
clienţii şi altele. Până să apuce statul să impoziteze acest venit, el a fost folosit pe cheltuielile legale 
permise din banii dinainte de impozitare. 



Economii - 
cât durează să 
economiseşti 
40.000 USD 
şi cât ar costa 
la 50% impozit 



Acesta a fost un exemplu simplu pentru felul în care banii sunt inventaţi, creaţi şi protejaţi 
folosind inteligenţa financiară. 





întrebaţi-vă cât ar dura să economisiţi 190.000 de dolari. Oare banca v-ar da o dobândă de 
10% pe aceşti bani? Iar poliţa este valabilă pe 30 de ani. Sper să nu-mi plătească niciodată cei 
190.000 de dolari, pentru că ar trebui să plătesc impozite, şi apoi 19.000 de dolari pe 30 de ani ar 
însemna un venit de peste 500.000 de dolari. 

Unii m-au întrebat ce se întâmplă dacă persoana nu plăteşte. Se poate şi asta şi e o veste 
bună. Piaţa de proprietăţi imobiliare a Phoenix-ului, între 1994 şi 1997, a fost una dintre cele mai 
fierbinţi. Casa de 60.000 de dolari putea fi revândută la 70.000 de dolari şi se mai obţineau 2.500 de 
dolari pentru taxa de împrumut. Pentru noul cumpărător ar fi fost tot o tranzacţie cu avans zero. Şi 
procesul poate continua. 

Deci, dacă eşti suficient de atent, prima dată când vând casa dau înapoi cei 2.000 de dolari. 
Practic nu investesc bani în tranzacţie. Câştigul din investiţie este însă infinit. Acesta este un 
exemplu clar pentru faptul cum poţi să faci o mulţime de bani fără bani. 

în cea de-a doua tranzacţie, când o revând, bag în buzunar 2.000 de dolari şi prelungesc din 
nou împrumutul la 30 de ani. Care ar fi câştigul meu dacă mi s-ar plăti nişte bani ca să fac bani? Nu 
ştiu, dar e sigur că dacă economiseşti 100 de dolari pe lună, sunt de fapt 150 de dolari pe lună, 
pentru că este un venit după impozitare timp de 40 de ani cu 5%, impozitaţi fiind doar cei 5%. Acest 
lucru nu e prea inteligent. E fără riscuri poate, dar nu e o treabă deşteaptă. în 1997, când scriu 
această carte, situaţia pieţei este exact la polul opus faţă de acum 5 ani. Piaţa de proprietăţi 
imobiliare la Phoenix este invidiată de întreaga Americă. Casele pe care le vindeam cu 60.000 de 
dolari valorează acum 110.000 de dolari. încă mai sunt ocazii disponibile, dar m-ar costa prea mult 
timpul pe care l-aş pierde ca să Ie caut. Ocaziile sunt rare. în prezent, sunt mii de cumpărători care 
caută asemenea afaceri şi doar puţini sunt cei care câştigă cu adevărat ceva din asta. Piaţa s-a 
schimbat. Trebuie mers mai departe şi căutate alte ocazii ce pot fi incluse în coloana activelor. 

„Nu poţi să faci asta aici.” „Contravine legii.” „Minţi.” 

Aud asemenea comentarii mult mai adesea decât cele de genul: „Puteţi să-mi arătaţi exact 
cum faceţi asta?” 

Matematica este simplă. Nu e nevoie de algebră sau de calcule sofisticate. Nu scriu prea 
multe, pentru ca firma de intermediere se ocupă de tranzacţiile legale şi de plăţi. Nu trebuie să repar 
acoperişuri sau să desfund toalete, pentru că de asta se ocupă proprietarii. Este casa lor. Din când în 
când, câte cineva nu plăteşte. Şi asta este minunat, pentru că sunt nişte rate neplătite şi curând 
proprietatea este revândută. De asta se ocupă tribunalul. 

S-ar putea ca acest sistem să nu funcţioneze în zona voastră. Condiţiile de piaţă pot fi 
diferite. Dar exemplul ilustrează felul cum un proces financiar simplu poate crea sute de mii de 
dolari cu bani puţini şi riscuri puţine. Este un exemplu care dovedeşte că banii sunt un simplu 
contract. Oricine are liceul poate s-o facă. 

Şi totuşi, majoritatea n-o fac. Ei ascultă sfatul tipic: „Munceşte din greu şi economiseşte 

bani.” 

în unna a 30 de ore de muncă, s-au creat aproape 190.000 de dolari incluşi în coloana 
activelor şi nu s-a plătit nici un fel de impozit. 

Ce vi se pare mai complicat? 

1. Să munciţi din greu, să plătiţi 50% impozite şi să economisiţi ce rămâne şi astfel să 
câştigaţi din economii 5% bani impozabili la rândul lor. 

Sau: 

2. Să vă acordaţi răgazul de a vă dezvolta inteligenţa financiară şi de a vă stăpâni puterea 
minţii şi coloana activelor. 

Adăugaţi la toate acestea cât timp v-ar lua, timpul fiind unul dintre cele mai importante 
bunuri active, pentru a economisi 190.000 de dolari, în cazul în care aţi alege opţiunea nr. 1. 

Acum înţelegeţi de ce dau din cap în gând atunci când îi aud pe părinţi spunând: „Copilul 
meu se descurcă bine la şcoală şi primeşte o educaţie excelentă”? Poate că e bine, dar este suficient? 

Ştiu că această strategie de investiţie pe care am ilustrat-o este una măruntă. Ea este folosită 
pentru a arăta cum ceva neînsemnat poate deveni ceva masiv. Din nou reuşita mea reflectă 
importanţa unei puternice baze financiare, care porneşte de la o educaţie financiară solidă. Am mai 
spus-o, dar merită s-o repet - inteligenţa financiară înseamnă următoarele patru tehnici principale: 



1. ABC-ul financiar. Capacitatea de a citi cifre. 

2. Strategii de investiţii. Ştiinţa banilor care fac bani. 

3. Piaţa. Cererea şi oferta. Alexander Graham Bell a oferit pieţei ceea ce-şi dorea. Ca şi Bill 
Gates, de altfel. O casă de 75.000 de dolari oferită cu 60.000 de dolari şi care a costat 20.000 de 
dolari este tot rezultatul faptului de a profita de o ocazie creată pe piaţă. Cineva cumpăra şi 
altcineva vindea. 

4. Legea. Cunoaşterea legilor şi a regulilor de contabilitate la nivelul companiilor, al statului 
şi la nivel naţional. Vă sfătuiesc să jucaţi după reguli. 

Acest fundament esenţial care este combinarea celor patru tehnici contează în reuşita 
încercării de a face avere, indiferent că se recurge la cumpărarea de case mai mici, apartamente 
mari, companii, acţiuni, obligaţiuni, fonduri mutuale, metale preţioase, ilustrate cu jucători de 
baseball sau orice altceva. 

In 1996, piaţa imobiliară a cunoscut un nou avânt şi toată lumea s-a implicat în aceste 
afaceri. Piaţa de acţiuni era înfloritoare şi toată lumea a cumpărat acţiuni. Economia SUA se 
redresase. In 1996, am început să vând şi am călătorit în Peru, Norvegia, Malaezia şi Filipine. 
Investiţiile erau altele. Renunţasem la piaţa imobiliară cel puţin în ceea ce priveşte achiziţiile. în 
acest moment, vedeam doar cum creşte valoarea activelor şi cum probabil o să încep să vând la 
sfârşitul anului respectiv. Depinde şi de legile care pot fi votate între timp în Congres. Bănuiesc că o 
parte dintre cele şase căsuţe se vor vinde de la 40.000 de dolari în sus şi voi putea transforma totul 
în bani gheaţă. Trebuie doar să-mi sun avocatul, să fie pregătit pentru aceşti bani lichizi, spre a le 
găsi o întrebuinţare. 

Ceea ce aş vrea să subliniez este că investiţiile vin şi pleacă, pieţele cresc sau scad, 
economiile progresează sau se prăbuşesc. Lumea vă oferă permanent ocazii unice, în fiecare zi, dar 
mult prea des nu le observăm. Dar ele există. Cu cât lumea se schimbă mai tare, cu atât se schimbă 
şi tehnologia şi cu atât ocaziile de a vă asigura securitatea financiară pentru voi şi familiile voastre 
şi pentru generaţiile care unnează vor fi tot mai numeroase. 

Şi atunci de ce să vă mai obosiţi să vă dezvoltaţi inteligenţa financiară? Din nou, numai voi 
puteţi răspunde la asta. Eu ştiu de ce continui să învăţ şi să progresez. O fac pentru că ştiu că 
urmează nişte schimbări. Prefer schimbarea, căci nu-mi place să mă agăţ de trecut. Ştiu că vor 
exista perioade înfloritoare şi perioade de prăbuşire a pieţei. Vreau să-mi dezvolt permanent 
inteligenţa financiară, pentru că la fiecare schimbare a pieţei vor exista unii care se vor ruga în 
genunchi pentru o slujbă. între timp, alţii vor lua fructul vieţii în mâinile lor - şi cu toţii avem acces 
din când în când la aceste fructe ale vieţii - şi îl vor transforma în milioane. Asta este inteligenţa 
financiară. 

Am fost întrebat adesea cum e cu aceste fructe transformate în milioane. Eu personal ezit să 
folosesc prea multe exemple referitoare la propriile mele investiţii. Ezit pentru că mă tem să nu se 
spună că mă laud sau că mă împăunez cu rezultatele mele. N-am deloc această intenţie. Folosesc 
exemplele doar ca ilustraţii numerice şi cronologice ale unor cazuri reale şi simple. Folosesc 
exemplele pentru că vreau să ştiţi că e simplu. Şi cu cât sunteţi mai familiarizaţi cu bazele 
inteligenţei financiare, cu atât e mai simplu. 

Personal, folosesc două vehicule principale pentru obţinerea avantajelor financiare: 
proprietăţile imobiliare şi acţiunile mici. Proprietăţile imobiliare sunt baza. Permanent, ele produc 
un circuit financiar şi din când în când o creştere spectaculoasă a valorii. Totodată, acţiunile cu 
valoare mică sunt folosite pentru o creştere rapidă. 

Eu nu recomand nimic din ceea ce fac. Exemplele sunt simple exemple. Dacă se ivesc nişte 
ocazii prea complexe şi nu înţeleg investiţia, n-o fac. Matematica simplă şi bunul simţ e tot ceea ce 
trebuie pentru o reuşită financiară. 

Iată cinci motive pentru care folosesc exemplele. 

1. Pentru a-i îndemna pe oameni să înveţe mai mult. 

2. Pentru a-i face să afle că este uşor dacă există o bază solidă. 

3. Pentru a arăta că oricine se poate îmbogăţi semnificativ. 

4. Pentru a arăta că există milioane de modalităţi de atingere a scopurilor. 

5. Pentru a demonstra că nu este o ştiinţă prea sofisticată. 



în 1989, obişnuiam să fac jogging într-un foarte frumos cartier din Portland, Oregon. Era o 
suburbie cu nişte căsuţe ca din turtă dulce. Erau foarte dulci şi drăguţe. Aproape că mă aşteptam să 
apară Scufiţa Roşie aflată în drum spre bunicuţa. 

Peste tot erau pancarte pe care scria „De vânzare”. Piaţa cherestelei mergea groaznic, cea a 
acţiunilor tocmai se prăbuşise, iar economia era în plină criză. Pe una dintre străzi am observat că în 
dreptul unei case scria: „De vânzare” de mai mult timp decât la celelalte. Părea foarte bătrânească. 
Făcând jogging, am trecut într-o zi pe lângă ea şi m-am întâlnit cu proprietarul, care părea foarte 
îngrijorat. 

„Cât cereţi pe casă?” am întrebat. 

Proprietarul s-a întors şi mi-a zâmbit timid: „Spuneţi-mi cât îmi daţi”, spuse el. „Am scos-o 
la vânzare de mai bine de un an şi nici măcar s-o vadă nu mai vine nimeni.” 

„Aş vrea eu s-o văd”, am spus şi în mai puţin de o jumătate de oră am cumpărat-o cu 20.000 
de dolari mai puţin decât preţul pe care îl ceruse. 

Era o căsuţă tare drăguţă, cu două dormitoare şi dichisită cu turtă dulce la toate ferestrele. 
Era de un albastru deschis cu puţin cenuşiu, şi fusese construită în 1930. înăuntru era un frumos 
cămin şi două donnitoare minuscule. Casa ideală pentru închiriat. 

I-am dat proprietarului 5.000 de dolari acont pentru o casă de 45.000 de dolari, care valora 
de fapt 65.000, dar nimeni nu vroia s-o cumpere. într-o săptămână, proprietarul s-a mutat fericit că 
scăpase şi s-a instalat primul meu chiriaş, un profesor la şcoala din cartier. După plata ipotecii, a 
taxelor şi a cheltuielilor, am băgat în buzunar aproape 40 de dolari la sfârşitul fiecărei luni. Nu era 
prea mult. 

Un an mai târziu, criza de pe piaţa imobiliară din Oregon a început să treacă. Preţurile au 
mai crescut. Investitorii din California au dat buzna cu bani câştigaţi de pe înfloritoarea lor piaţă 
imobiliară şi au început să cumpere mai la nord, în Oregon şi Washington. 

Am vândut căsuţa pe 95.000 de dolari unui tânăr cuplu din California, care a socotit că e un 
mare chilipir. Câştigul meu în capital, care a fost de aproximativ 40.000 de dolari, l-am plasat 
conform legii 1031 de amânare a impozitării şi am căutat ceva de cumpărat, ceva în care să-mi 
investesc banii. Cam într-o lună, am găsit o casă cu 12 apartamente chiar lângă fabrica Intel din 
Beaverton, Oregon. Proprietarii locuiau în Germania, deci nu ştiau cât valorează şi vroiau doar să 
scape de ea. Am oferit 275.000 de dolari pe o clădire care valora 450.000 de dolari. Au acceptat 
300.000. Am cumpărat-o şi am ţinut-o 2 ani. Folosind acelaşi procedeu 1031, am vândut clădirea pe 
suma de 495.000 de dolari şi am cumpărat o clădire cu 30 de apartamente în Phoenix, Arizona. între 
timp, ne-am mutat la Phoenix ca să mai scăpăm de ploi şi oricum trebuia să vindem. Exact ca în 
cazul pieţii din Oregon de altădată, piaţa imobiliară din Phoenix era în criză. Preţul unei clădiri cu 
30 de apartamente la Phoenix era 875.000 de dolari, cu un avans de 225.000. Circuitul financiar din 
cele 30 de apartamente era cu puţin peste 5.000 de dolari pe lună. Piaţa din Arizona a început să 
crească şi în 1996 un investitor din Colorado mi-a oferit 1,2 milioane de dolari pentru această 
proprietate. 

Soţia mea şi cu mine ne-am gândit să vindem, dar am hotărât să mai aşteptăm, pentru a 
vedea dacă legea câştigurilor din capital nu va fi modificată în Congres. Dacă urma să se întâmple 
aşa, atunci valoarea proprietăţii mai creştea cu 15 până la 20%. Şi în plus cei 5.000 de dolari pe lună 
reprezentau un circuit financiar considerabil. 

Logica acestui exemplu este demonstrarea faptului că o sumă mică se poate transfonna 
într-o sumă mare. Din nou este o chestiune de înţelegere a declaraţiilor de venituri, a strategiilor de 
investiţii, de fler în ce priveşte piaţa şi de legi. Dacă oamenii nu sunt versaţi în aceste direcţii, sigur 
că atunci trebuie să urmeze regulile standard, adică fără riscuri, investind exclusiv în lucruri sigure. 
Problema investiţiilor „sigure” este că sunt adesea anihilate, şi anume faptul că sunt prea sigure face 
ca în final câştigurile să fie mult prea mici. Majoritatea firmelor mari de brokeraj nici nu se ating de 
tranzacţiile speculative pentru a-şi proteja clienţii, dar şi pe sine. Aceasta este o politică înţeleaptă. 

Afacerile cu adevărat serioase nu sunt de obicei la îndemâna începătorilor. Adesea, cele mai 
bune afaceri care îi îmbogăţesc şi mai mult pe cei bogaţi sunt rezervate celor care înţeleg regulile 
jocului. Practic, este ilegal să oferi cuiva considerat a fi insuficient de „sofisticat” asemenea afaceri 
speculative, dar sigur că se mai întâmplă. 

Cu cât dau peste mai multe afaceri aşa-zis „sofisticate”, cu atât îmi ies mai multe ocazii în 
cale. O altă situaţie în care se dezvoltă inteligenţa financiară pentru o viaţă de om este cea în care 
apar şi mai multe ocazii. Cu cât inteligenţa voastră financiară este mai mare, cu atât e mai uşor de 



spus dacă o afacere este bună sau nu. Inteligenţa vă ajută să identificaţi o afacere bună sau proastă 
sau chiar să faceţi o afacere bună sau proastă. Cu cât învăţ mai multe - şi sunt multe de învăţat - cu 
atâta câştig mai mulţi bani, pur şi simplu deoarece câştig totodată experienţă şi înţelepciune, odată 
cu trecerea anilor. Am prieteni care nu riscă niciodată, muncesc din greu în meseria lor şi nu reuşesc 
să dobândească acea înţelepciune financiară care presupune timp pentru a se dezvolta. 

In ansamblu, filozofia mea de viaţă constă în semănatul în coloana activelor. Aceasta este 
formula mea. Ea începe cu o acţiune de mică anvergură, plantând seminţe. Unele cresc, altele nu. 

în cadrul firmei noastre de proprietăţi imobiliare avem proprietăţi în valoare de câteva 
milioane de dolari. Acesta este ceea ce numim noi REIT, adică Real Estate Investment Trust 
(Trustul de Investiţii în Proprietăţi Imobiliare). Ideea pe care vreau s-o subliniez este că majoritatea 
acestor milioane au început cu investiţii între 5.000 şi 10.000 de dolari. Toate aceste avansuri am 
avut norocul să crească rapid pe piaţă, au crescut fără a fi impozitate, fiind negociate de mai multe 
ori de-a lungul anilor. 

De asemenea, deţinem un set de acţiuni în cadrul unei companii pe care eu şi soţia mea o 
numim fondul nostru mutual personal. Avem prieteni ce tratează anume cu investitori ca noi, care 
au lunar bani de investit. Noi cumpărăm cu riscuri mari companii private speculative care sunt pe 
cale de a fi scoase pe piaţă la Bursă, în SUA sau Canada. Un exemplu despre cum pot creşte rapid 
câştigurile este momentul în care sunt achiziţionate 100.000 de acţiuni cumpărate la 25 de cenţi 
fiecare înainte ca firma să iasă pe piaţă. Şase luni mai târziu, compania este inclusă la Bursă şi cele 
100.000 de acţiuni valorează acum 2 dolari fiecare. Dacă această firmă este bine condusă, preţul 
acţiunilor continuă să crească şi poate ajunge la 20 de dolari sau chiar mai mult. Au existat ani în 
care cei 25.000 de dolari ai noştri au ajuns la 1 milion în mai puţin de 12 luni. 

Acesta nu este un simplu joc de noroc, dacă ştii exact ce ai de făcut. Devine un joc de noroc 
doar atunci când arunci banii într-o afacere şi apoi te rogi să iasă bine. Ideea în toate este să-ţi 
foloseşti cunoştinţele tehnice, înţelepciunea şi plăcerea de a juca pentru a scădea cât mai tare 
riscurile. Evident că există întotdeauna riscuri. Inteligenţa financiară sporeşte însă şansele. Astfel, 
ceea ce este riscant pentru o persoană este mai puţin riscant pentru o altă persoană. Acesta este 
principalul motiv pentru care eu încurajez permanent oamenii să investească mai mult în educaţia 
financiară decât în acţiuni, în proprietăţi imobiliare sau în alte pieţe de capital. Cu cât sunteţi mai 
deştepţi, cu atât aveţi mai multe şanse să câştigaţi, în ciuda tuturor greutăţilor. 

Felul în care investesc eu în acţiuni este unul extrem de riscant, deci nu vi-1 recomand. 
Folosesc aceeaşi metodă încă din 1979 şi am avut şi eu multe eşecuri. Dar dacă veţi reciti de ce 
asemenea investiţii sunt foarte riscante pentru majoritate, veţi putea să vă organizaţi astfel viaţa 
încât cei 25.000 de dolari să se transforme intr-un milion intr-un an, dar cu riscuri mult mai mici. 

Aşa cum spuneam şi mai înainte, nimic din ceea ce scriu aici nu este o recomandare directă 
de a proceda la fel. Toate acestea sunt exemple de lucruri simple şi posibile. în marea schemă a 
afacerilor, eu vin cu lucruri mărunte, totuşi, pentru o persoană obişnuită, un venit de peste 100.000 
de dolari pe an e mulţumitor şi nu e foarte greu de obţinut. în funcţie de piaţă şi de cât de inteligenţi 
sunteţi, el poate fi obţinut într-o perioadă de cinci până la zece ani. Dacă veţi continua să trăiţi 
modest, fără mari cheltuieli, cei 100.000 de dolari ca venit suplimentar vă vor face plăcere, 
indiferent unde lucraţi. De acum încolo puteţi să munciţi dacă vreţi sau să nu o faceţi, în funcţie de 
cum alegeţi, folosind sistemul de impozitare în favoarea voastră şi nu împotriva voastră. 

La mine, baza o constituie proprietăţile imobiliare. îmi place să mă ocup de asta pentru că 
este ceva stabil şi care se modifică lent. Baza, deci, rămâne stabilă. Circuitul financiar este destul de 
stabil, la rândul lui, dacă e bine manevrat, şi chiar are toate şansele să crească în valoare. 
Frumuseţea unei baze solide în afacerile imobiliare este că asta îmi permite să risc ceva mai mult în 
cazul acţiunilor speculative pe care le cumpăr. 

Atunci când am profituri mari de pe piaţa de acţiuni, îmi plătesc impozitul pe câştigurile din 
capital din chiar acest câştig şi apoi reinvestesc ceea ce mai rămâne în proprietăţi imobiliare, 
reasigurându-mi baza activelor. 

încă ceva despre afacerile imobiliare. Am călătorit în toată lumea şi am ţinut cursuri despre 
cum se investeşte. în fiecare oraş, oamenii mi-au spus că nu poţi cumpăra ieftin proprietăţi 
imobiliare. Eu, din experienţă, ştiu că lucrurile stau altfel. Chiar şi la New York sau la Tokio ori în 
jurul oricărui oraş există adevărate chilipiruri, pe care nimeni nu le bagă în seamă. La Singapore, 
unde veşnic cresc preţurile la proprietăţile imobiliare, există încă multe chilipiruri la tot pasul. De 
câte ori aud pe cineva că îmi spune: „Aşa ceva nu se poate aici”, referindu-se la felul în care 



investesc eu, le reamintesc tuturor că dacă ar fi fost să se exprime corect, ar fi trebuit să spună: „Nu 
ştiu cum s-ar putea face aşa ceva aici... deocamdată.” 

Multe ocazii nu se văd cu ochiul, ci cu mintea. Mulţi oameni nu se îmbogăţesc niciodată pur 
şi simplu pentru că nu au pregătirea financiară necesară pentru a detecta ocaziile aflate chiar sub 
nasul lor. 

Adesea sunt întrebat: „Cum să încep?” 

In ultimul capitol ofer zece paşi pe care i-am urmat pe drumul libertăţii mele financiare. Nu 
uitaţi însă ca întotdeauna să vă şi distraţi, pentru că este un simplu joc. Uneori câştigaţi, alteori 
învăţaţi. Dar distraţi-vă. Majoritatea oamenilor nu câştigă niciodată pentru că se tem prea tare să nu 
piardă. De aceea şcoala tradiţională mi se pare o prostie. La şcoală învăţăm că nu e bine să greşeşti 
şi suntem pedepsiţi de fiecare dată când greşim. Şi totuşi, dacă priviţi cu atenţie felul cum sunt 
concepuţi oamenii, ei învaţă tocmai din greşeli. învăţăm să mergem căzând mai întâi. Dacă n-am fi 
căzut niciodată, n-am fi mers niciodată. Acelaşi lucru este valabil şi pentru mersul cu bicicleta. încă 
mai am cicatrice pe genunchi, dar acum pot merge pe bicicletă fără să mă gândesc măcar. Acelaşi 
lucru este valabil şi în cazul îmbogăţirii. Din păcate, principalul motiv pentru care majoritatea 
oamenilor nu sunt bogaţi este că se tem să nu piardă. învingătorii nu se tem de pierderi, de eşecuri. 
Dar rataţii se tem. Eşecurile sunt parte componentă a procesului reuşitei. Cei care evită eşecul evită 
şi reuşita. Eu privesc banii mai curând ca pe un meci de tenis. Joc serios, greşesc, mă corectez, apar 
alte greşeli, mă corectez şi mă îndrept. Când pierd meciul, mă duc la plasă, îi strâng mâna 
adversarului, îi zâmbesc şi îi spun: „Ne vedem sâmbăta viitoare.” 

Există două tipuri de investitori. 

1. Primul şi cel mai obişnuit tip de investitor este cel care cumpără un pachet de investiţii. Ei 
sună un intermediar, cum ar fi o companie de proprietăţi imobiliare, un agent de Bursă sau un 
finanţist, şi cumpără ceva. Poate să fie o participare la un fond mutual, acţiuni sau obligaţiuni. Este 
o modalitate bună, cinstită şi simplă de a investi. Un exemplu ar fi acela al unui client care merge la 
un magazin de calculatoare şi cumpără un calculator direct de pe raft. 

2. Cel de-al doilea tip de investitori sunt cei care creează investiţii. Acest investitor de obicei 
pune pe picioare o afacere, asemeni celor care cumpără componente de calculatoare şi apoi le 
asamblează. Este un fel de a croi după măsura clientului. Eu habar n-am cum se asamblează 
componentele intr-un calculator. Dar ştiu să asamblez ocaziile sau cunosc alţi oameni care ştiu s-o 
facă. 


Acest al doilea tip de investitor este mai mult ca sigur investitorul profesionist. Uneori, 
durează ani de zile pentru a pune cap la cap toate piesele componente. Şi uneori nu se potrivesc în 
veci. Acest al doilea tip de investitor este cel pe care mi-1 sugerase tatăl meu cel bogat să mi-1 iau 
ca model. E important să învăţăm cum să asamblăm piesele, pentru că aici sunt câştigurile uriaşe şi 
uneori şi pierderile uriaşe, atunci când curentul este împotriva noastră. 

Dacă vreţi să faceţi parte din cea de-a doua categorie de investitori, trebuie să vă dezvoltaţi 
trei abilităţi principale. Aceste abilităţi se adaugă celor necesare pentru a deveni inteligenţi din 
punct de vedere financiar: 

1. Cum să descoperiţi o ocazie pe care toţi ceilalţi au ratat-o. Trebuie să vedeţi cu ochii 
minţii ceea ce alţii nu reuşesc sa vadă cu ochii. De exemplu, un prieten a cumpărat casa aceea 
părăginită. Era sinistră numai când te uitai la ea. Toată lumea se întreba de ce o fi cumpărat-o. Ceea 
ce însă el a constatat şi noi nu este că acea casă era însoţită şi de patru terenuri goale. El a înţeles 
acest lucru atunci când s-a adresat companiei de la care a cumpărat dreptul de proprietate. După ce a 
cumpărat casa, a demolat-o şi a vândut cele cinci parcele de pământ unui constructor pentru o sumă 
de trei ori mai mare decât cea pe care o dăduse el. A câştigat 75.000 de dolari pentru o muncă de 
două luni. Nu e o sumă foarte mare, dar depăşeşte cu mult salariul anual minim şi nu e deloc greu 
din punct de vedere practic. 

2. Cum se strâng banii. Oamenii obişnuiţi merg doar la bancă. Cel de-al doilea tip de 
investitor trebuie să ştie însă cum să adune capital şi există multe feluri de a aduna fără a fi nevoie 
de o bancă. Pentru început, am învăţat să cumpărăm case fără sprijinul băncii. Nu atâta casele 
contează, ci dobândirea capacităţii de a strânge bani, lucru absolut nepreţuit. 



Mult prea adesea îi aud pe oameni spunând: „Nu-mi dă mie banca bani.” Sau: „N-am cu ce 
să cumpăr.” Dacă vreţi să faceţi parte din a doua categorie de investitori trebuie să învăţaţi să 
rezolvaţi problemele care îi blochează pe cei mai mulţi oameni. Cu alte cuvinte, majoritatea 
oamenilor lasă ca banii să fie o oprelişte în încheierea unei afaceri. Dacă veţi putea depăşi acest 
obstacol, veţi fi cu mult înaintea celor care nu învaţă aceste lucruri. De multe ori am cumpărat o 
casă, acţiuni sau un bloc fără un ban în bancă. Odată, am cumpărat o casă cu mai multe apartamente 
cu 1,2 milioane de dolari. Am încheiat ceea ce se numeşte o „Obligaţie de plată”, cu un contract 
scris între vânzător şi cumpărător. După care am adunat 100.000 de dolari pentru avans şi mi-au 
rămas 90 de zile în care să adun restul banilor. De ce am făcut-o? Pur şi simplu pentru că ştiam că, 
de fapt, valorează 2 milioane de dolari. Nu am reuşit niciodată să strâng banii în schimb, persoana 
care depusese 100.000 de dolari mi-a dat 50.000 de dolari pentru că i-am găsit afacerea asta. A 
preluat-o în locul meu, iar eu mi-am văzut de treabă. Total zile de lucru: trei. Din nou precizez că de 
fapt contează mult mai mult ceea ce ştii, şi nu ceea ce cumperi. Investiţia nu înseamnă cumpărare. 
Este mai degrabă o fonnă de cunoaştere. 

3. Cum să-i organizaţi pe oamenii deştepţi. Oamenii inteligenţi sunt cei care muncesc alături 
de o persoană pe care eventual o angajează şi care este mai inteligentă decât ei. Când aveţi nevoie 
de un sfat, aveţi grijă să vă luaţi consilierii cei mai buni. 

Sunt multe de învăţat, dar răsplata poate fi astronomică. Dacă nu vreţi să vă însuşiţi aceste 
taine, alegeţi atunci primul tip de investitori pentru că vă este mult mai potrivit. Ceea ce ştiţi este 
cea mai mare avere pe care o deţineţi. Ceea ce nu ştiţi este cel mai mare risc pe care vi-1 asumaţi. 

Riscul există întotdeauna, aşa că învăţaţi să riscaţi şi nu să evitaţi riscurile. 

Munciţi ca să învăţaţi - nu munciţi pentru bani 

9 9 9 9 A 

în 1995, am acordat un interviu unui ziar din Singapore. Tânăra ziaristă a venit la timp şi 
ne-am apucat imediat de interviu. Ne aflam în holul unui hotel luxos, sorbindu-ne cafeaua şi 
discutând despre scopul vizitei mele la Singapore. Urma să ţin conferinţe alături de Zig Ziglar. El 
vorbea despre motivaţie, iar eu despre „Secretele celor bogaţi”. 

„Cândva, aş vrea să fiu şi eu autoarea unui best-seller, aşa ca dumneavoastră”, spuse ea. 
Citisem o parte dintre articolele pe care le scrisese la ziar şi fusesem impresionat. Avea un stil 
puternic şi foarte limpede. Articolele ei trezeau interesul cititorului. 

„Dar aveţi un stil excelent”, i-am răspuns eu. „Ce vă împiedică să vă realizaţi visul?” 

„Munca mea pare că nu duce nicăieri”, spuse ea calm. „Toată lumea spune că romanele mele 
sunt excelente, dar nu se întâmplă nimic. De asta mi-am păstrat slujba la ziar. Măcar cu asta îmi 
plătesc facturile. Aveţi vreo sugestie în această direcţie?” 

„Sigur că da”, am spus eu optimist. „Un prieten de-al meu din Singapore are o şcoală care 
pregăteşte agenţi de vânzări. El organizează aceste cursuri pentru multe dintre marile companii din 
Singapore şi cred că dacă ai urma unul dintre ele, ţi-ar fi de mare ajutor în carieră.” 

Ea mă întrebă contrariată: „Credeţi că ar trebui să merg la şcoală să învăţ să vând?” 

Am dat din cap că da. 

„Chiar vorbiţi serios?” 

Am dat din nou din cap. „Ce e rău în asta?”, am bătut eu în retragere. Se simţise jignită şi 
acum aş fi vrut să nu-i fi spus nimic. în încercarea mea de a fi de ajutor am ajuns să-mi apăr punctul 
de vedere. 

„Eu am o diplomă în literatura engleză. De ce să merg la şcoală să învăţ să fiu agent de 
vânzări? Am o profesie. Am urmat o şcoală pentru a face o carieră, tocmai pentru a nu fi nevoită să 
ajung să fiu agent de vânzări. îi urăsc pe cei de la vânzări. Nu vor decât bani. Deci explicaţi-mi de 
ce ar trebui să studiez asta.” între timp, îşi strângea servieta foarte energic. Interviul se terminase. 

Pe măsuţă se afla un exemplar al unui alt best-seller pe care îl scrisesem mai demult. L-am 
luat împreună cu notiţele pe care şi le făcuse pe un carneţel. „Vedeţi?”, am zis eu arătând către 
notiţe. 

S-a uitat la notiţe şi a spus dezorientată: „Ce?” 

Din nou, în mod deliberat, i-am arătat notiţele. Pe carneţel notase „Robert Kiyosaki, autor de 
best-seller-uri”. 

„Aici scrie «autor de best-seller-uri», şi nu cel mai bun scriitor”. 

Imediat a deschis ochii mari. 

„Eu sunt un scriitor groaznic. Dv. sunteţi o mare scriitoare. Eu am urmat cursurile de agent 
de vânzări, dumneavoastră aveţi o diplomă. Dacă ar fi să punem ambele şcoli la un loc, s-ar ajunge 
la «un autor de best-seller-uri» şi «cel mai bun scriitor»”. 

M-a străfulgerat din priviri. „încă n-am decăzut în aşa hal încât să învăţ să vând. Cei ca 
dumneavoastră nu-şi fac o meserie din scris. Eu sunt o profesionistă a scrisului, iar dumneavoastră 
sunteţi un agent de vânzări. Nu-i corect.” 

Şi-a luat şi restul notiţelor şi s-a îndreptat iute spre uşile acelea mari de sticlă, pierzându-se 
în dimineaţa umedă a oraşului Singapore. 

A doua zi dimineaţă, măcar a publicat un articol corect şi favorabil mie. 

Lumea este plină de oameni inteligenţi, talentaţi, cu şcoală şi cu har. îi întâlnim zilnic. Sunt 
pretutindeni în mijlocul nostru. Acum câteva zile, maşina mea nu mergea prea bine. Am mers la un 
atelier şi tânărul mecanic mi-a reparat-o în doar câteva minute. Şi-a dat seama ce are doar ascultând 
motorul. Am fost uluit. 

Tristul adevăr este că un mare talent nu este de ajuns. 

Sunt permanent şocat cât de puţin câştigă oamenii talentaţi. Am aflat deunăzi că doar sub 
5% dintre americani câştigă peste 100.000 de dolari pe an. Am cunoscut oameni străluciţi, cu multă 
şcoală şi care câştigă sub 20.000 de dolari pe an. Un consultant în afaceri, specializat în comerţul cu 



aparatură medicală, îmi spunea cât de mulţi doctori, stomatologi şi medici generalişti au probleme 
financiare. Eu am crezut că în momentul în care şi-au luat o diplomă au şi început să curgă dolarii. 
Acest consultant în afaceri mi-a spus aşa: „Le lipseşte o abilitate ca să ajungă să facă mari averi.” 

Acest lucru înseamnă că oamenii nu trebuie decât să înveţe şi să stăpânească acest ceva, 
după care venitul le va creşte excepţional. Am mai pomenit despre inteligenţa financiară ca formă 
de sinergie a contabilităţii, investiţiilor, marketingului şi legilor. Combinaţi aceste patru abilităţi 
practice şi va fi uşor să faceţi bani din bani. Când este vorba despre bani, oamenii nu ştiu să facă 
altceva decât să muncească din greu pentru ei. 

Exemplul clasic de sinergie a talentelor îl reprezenta tânăra ziaristă. Dacă ar fi învăţat 
temeinic cum să vândă şi să facă marketing, venitul ei ar fi crescut simţitor. în locul ei, aş fi urmat şi 
nişte cursuri de publicitate, nu numai de vânzări. Apoi, în loc să lucrez la ziar, mi-aş fi căutat o 
slujbă într-o agenţie de publicitate. Chiar dacă ar fi însemnat mai puţini bani, ar fi învăţat să 
comunice „pe scurt”, aşa cum se reuşeşte cu succes prin intermediul reclamelor. Ar mai fi petrecut 
ceva vreme şi învăţând câte ceva despre relaţiile publice, o altă abilitate importantă. Ar fi învăţat 
cum să câştige milioane din publicitate. Iar apoi noaptea şi la sfârşiturile de săptămână ar fi putut să 
scrie marele ei roman. Când l-ar fi tenninat, ar fi reuşit să-şi vândă mai bine cartea. Apoi, după o 
scurtă vreme, ar fi putut deveni un „autor de best-seller-uri”. 

Când am scos prima mea carte „Dacă vreţi să deveniţi bogaţi şi fericiţi nu mergeţi la 
şcoală”, un editor mi-a sugerat să-i schimb titlul în „Economia educaţiei”. I-am explicat că un 
asemenea titlu ar însemna să vând două exemplare, unul familiei şi altul celui mai bun prieten. 
Problema este că până şi ei ar aştepta să obţină unul pe gratis. Titlul şocant „Dacă vreţi să deveniţi 
bogaţi şi fericiţi, nu mergeţi la şcoală” fusese ales tocmai pentru că ştiam că asta va însemna o 
enormă publicitate. Eu sunt pentru învăţământ şi cred în reforma învăţământului. Altfel, de ce aş 
continua să lupt pentru schimbarea străvechiului sistem? Aşa încât am ales un titlu care să-mi 
faciliteze accesul la emisiunile de televiziune şi radio tocmai pentru că vroiam să devin un personaj 
controversat. Unii credeau că sunt nebun de legat, dar cartea se vindea al naibii de bine. 

Când am absolvit, în 1969, Academia Comercială de Marină a SUA, tatăl meu cu şcoală a 
fost foarte încântat. Compania Standard Oii din California m-a angajat pentru flota lor de vase 
petroliere. Eram ofiţer trei şi câştigam mai puţin decât colegii mei, dar nu era rău pentru prima 
slujbă de după absolvirea facultăţii. Iniţial, eram plătit cu 42.000 de dolari pe an, în care erau 
incluse orele suplimentare şi nu trebuia să muncesc decât şapte luni. Aveam cinci luni vacanţă. Dacă 
aş fi vrut, aş fi putut să plec în Vietnam cu o altă companie navală şi să-mi dublez uşor venitul, în 
loc să-mi iau cele cinci luni de vacanţă. 

Mă aştepta o carieră strălucită şi totuşi, după şase luni, mi-am dat demisia şi m-am alăturat 
Marinei Comerciale ca să învăţ să pilotez. Tatăl meu cu şcoală a fost distrus. Tatăl meu bogat m-a 
felicitat. 

în şcoală şi la locul de muncă prinde foarte mult ideea „specializării”. Adică pentru a câştiga 
mai mult sau a fi avansat trebuie să te „specializezi”. De aceea medicii, imediat după ce termină 
facultatea, încearcă să se specializeze, cum ar fi în ortopedie sau în pediatrie. Acelaşi lucru este 
valabil pentru contabili, arhitecţi, avocaţi, piloţi şi altele. 

Tatăl meu cu şcoală credea în această idee. De aceea a fost încântat atunci când în sfârşit şi-a 
terminat doctoratul. Recunoştea însă adesea că şcolile îi răsplătesc tot mai prost pe cei care învaţă 
tot mai mult. 

Tatăl cel bogat m-a încurajat să fac exact contrariul. „Trebuie să ştii câte puţin din cât mai 
multe”, mi-a sugerat el. De aceea ani de zile am lucrat în diverse departamente ale companiilor sale. 
Un timp, am lucrat şi la contabilitate. Chiar dacă probabil nu voi ajunge niciodată contabil, el vroia 
să învăţ prin „osmoză”. Tatăl cel bogat ştia că o să prind măcar „jargonul”, limbajul de specialitate, 
şi am să capăt flerul necesar pentru a distinge ce este important de ceea ce nu este. Am lucrat şi ca 
picolo, şi în construcţii, dar şi în vânzări, rezervări şi marketing. El ne „punea la curent cu toate”, pe 
mine şi pe Mike. De aceea insista să participăm la întâlnirile cu bancherii, avocaţii, contabilii şi 
agenţii de Bursă. Vroia să cunoaştem câte puţin din toate domeniile imperiului său. 

Când am renunţat la slujba mea bine plătită de la Standard Oii, tatăl meu cu studii a avut o 
discuţie deschisă cu mine. Era uluit. Nu putea înţelege de ce am hotărât să îmi dau demisia dintr-o 
slujbă care îmi oferea o plată bună, mari avantaje, mult timp liber şi ocazii de avansare. Când m-a 
întrebat într-o seară: „De ce ai renunţat?”, n-am fost în stare să-i explic, oricât m-am străduit. 



Logica mea nu corespundea logicii sale. Marea problemă era că logica mea era de fapt logica tatălui 
cel bogat. 

Siguranţa locului de muncă era totul pentru tatăl meu cu şcoală. Experienţa era în schimb 
totul pentru tatăl meu cel bogat. 

Tatăl cu studii credea că am mers la şcoală ca să învăţ să fiu ofiţer de marină. Tatăl cel bogat 
ştia că am mers la şcoală pentru a studia comerţul internaţional. în vremea studenţiei, am participat 
la transporturi importante, navigând pe vase mari, pe petroliere şi pe vase cu pasageri, spre Orientul 
îndepărtat şi spre insulele Pacificului de Sud. Tatăl meu bogat susţinea că e mai bine să rămân în 
Pacific decât să merg cu vaporul în Europa, pentru că ştia că „popoarele care acum se formau” se 
aflau în Asia, şi nu în Europa. în vreme ce majoritatea colegilor mei, inclusiv Mike, petreceau la 
cluburile studenţeşti, eu învăţam comerţul, învăţam să cunosc oamenii, stilul în afaceri şi cultura din 
Japonia, Taiwan, Thailanda, Singapore, Hong Kong, Vietnam, Coreea, Tahiti, Samoa şi Filipine. Şi 
eu mai petreceam din când în când, dar nu în frăţiile studenţeşti. M-am maturizat rapid. 

Tatăl meu cu şcoală nu putea înţelege de ce m-am hotărât să îmi dau demisia şi să intru în 
Marina Comercială. I-am explicat că vreau să învăţ să pilotez avioane şi mai ales să conduc trupele 
militare. Tatăl cel bogat mi-a explicat că lucrul cel mai complicat în a conduce o companie militară 
este manevrarea oamenilor. El fusese în armată trei ani; tatăl meu cu şcoală fusese scutit de armată. 
Tatăl meu bogat mi-a spus cât de important este să înveţi să conduci oamenii, mai ales în situaţii 
periculoase. „Arta conducerii, asta este ceea ce trebuie să înveţi acum”, mi-a spus el. „Dacă nu eşti 
un bun conducător, te vor înjunghia pe la spate, aşa cum se întâmplă şi în lumea afacerilor.” 

Când m-am întors din Vietnam, în 1973, am renunţat la acest post, chiar dacă îmi plăcea 
enorm să pilotez avioane. Mi-am găsit o slujbă la Compania Xerox. M-am angajat acolo dintr-un 
singur motiv, şi nu pentru avantaje. Eram o persoană timidă şi nimic nu mă înspăimânta mai tare pe 
lumea asta decât ideea de a vinde ceva. Compania Xerox avea cele mai bune programe de pregătire 
din America pentru agenţii de vânzări. 

Tatăl meu cel bogat era mândru de mine. Celui cu şcoală îi era ruşine cu mine. Ca 
intelectual, considera că agenţii de vânzări îi sunt inferiori. Am lucrat patru ani la Xerox, până ce 
am învăţat să-mi stăpânesc frica de a bate pe la uşi şi de a fi refuzat. De îndată ce am reuşit să fiu 
permanent între primii cinci la vânzări, din nou mi-am dat demisia şi am mers mai departe, lăsând 
în urmă o altă strălucită carieră la o companie excelentă. 

In 1977, am pus bazele primei mele companii. Tatăl cel bogat ne învăţase pe mine şi pe 
Mike cum să ţinem hăţurile într-o companie. Acum trebuia să profit de aceste infonnaţii şi să le pun 
cap la cap. Primul meu produs, portofelul din nailon, era făcut în Orientul îndepărtat şi adus intr-un 
depozit din New York, nu departe de unde făcusem eu şcoala. îmi încheiasem studiile oficiale şi era 
cazul să îmi iau zborul. Dacă dădeam greş, dădeam faliment. Tatăl meu cel bogat era de părere că e 
mai bine să dai faliment până în 30 de ani. „îţi mai rămâne timp să-ţi revii”, ne sfătuia el. în ajunul 
celei de-a treizecea aniversări, primul transport tocmai pleca din Coreea îndreptându-se spre New 
York. 

Şi în prezent fac afaceri internaţionale. Şi în continuare, aşa cum mă sfătuise tatăl meu cel 
bogat, mă aplec în special asupra popoarelor în formare. Actualmente, compania mea de investiţii 
operează în America de Sud, Asia, Norvegia şi Rusia. 

Există o butadă veche care sună cam aşa: „JOB este acronimul lui «Just Over Broke» 
(Imediat După Faliment).” Şi, din păcate, trebuie să mărturisesc că acest lucru se aplică în cazul a 
milioane de oameni. Pentru că şcolile nu gândesc în termeni de inteligenţă financiară, majoritatea 
celor care muncesc „trăiesc la minima rezistenţă”, muncesc şi-şi plătesc facturile. 

Mai există o altă teorie îngrozitoare de management, care sună cam aşa: „Angajaţii se 
străduiesc cât să nu fie concediaţi, iar patronii îi plătesc cât să nu-şi dea demisia.” Şi dacă urmăriţi 
nivelul salariilor din majoritatea companiilor, veţi constata că există un sâmbure de adevăr în 
această afirmaţie. 

în general, rezultatul este că majoritatea celor care muncesc nu progresează niciodată. Ei fac 
ceea ce au fost învăţaţi să facă, „îşi iau o slujbă sigură”. Majoritatea celor care muncesc se 
concentrează asupra muncii pentru plată şi avantaje, care constituie o răsplată pe termen scurt şi 
care adesea este dezastruoasă pe tennen lung. 

în schimb, le-aş recomanda tinerilor să-şi caute de lucru în funcţie de ce ar putea învăţa din 
acea slujbă, şi nu pentru ceea ce câştigă. Ei ar trebui mai întâi să caute să descopere de ce aptitudini 
este nevoie pentru o anumită profesie, şi asta înainte de a intra în infernala „cursă a şobolanului”. 



Odată ce oamenii sunt prinşi în capcana de o viaţă a plăţii facturilor, ajung ca micii hamsteri 
care învârt rotiţele de metal din cuştile lor. Lăbuţele lor aleargă cu patimă, roata se învârteşte cu 
patimă, dar vine şi ziua de mâine şi se trezesc în aceeaşi cuşcă: grozavă slujbă, n-am ce spune. 

în filmul „Jerry Maguire”, cu Tom Cruise, există multe replici excelente. Cea mai 
memorabilă este: „Să văd banii.” Dar există una şi mai adevărată. Ea este spusă atunci când Tom 
Cruise pleacă de la firmă. Tocmai fusese concediat şi întreabă întreaga companie: „Cine vrea să 
vină cu mine?” Şi se aşterne o tăcere monnântală. Doar o femeie se ridică şi spune: „Eu aş veni, dar 
peste trei luni urmează să mă avanseze.” 

Această afirmaţie este poate cea mai reală din întreg filmul. E genul de afirmaţie pe care 
oamenii şi-o mărturisesc în gând, preocupaţi fiind să-şi plătească facturile. Ştiu că tatăl meu cu 
şcoală aştepta cu nerăbdare în fiecare an mărirea salariului şi de fiecare dată era dezamăgit. Drept 
pentru care se apuca iar de studiu, ca să obţină noi diplome şi o mărire de salariu, dar din nou se 
alegea cu o dezamăgire. 

întrebarea pe care o pun adesea este: „Unde duce această activitate zilnică, de fapt?” Exact 
ca în cazul micuţului hamster, mă întreb dacă oamenii îşi pun problema unde îi duce de fapt munca 
de zi cu zi. Ce le rezervă viitorul? 

Cyril Brickfield, fostul director executiv de la Asociaţia Americană a Pensionarilor, declara 
că: „Pensiile private se află într-o stare de adevărat haos. Mai întâi, 50% din forţa de muncă actuală 
nu are nici un fel de pensie. Fie şi numai asta, şi ar trebui să fie un motiv serios de îngrijorare. Iar 
între 75 şi 80% dintre ceilalţi 50% au pensii insuficiente, de 55 sau 150 sau 300 de dolari pe lună.” 

în cartea sa „The Retirement Myth” („Mitul pensionării”), Craig S. Karpel scrie: „Am fost 
la sediul unei firme de importanţă naţională ce se ocupă de consultanţă în privinţa pensiilor şi am 
cunoscut-o pe cea care ocupa funcţia de director specializat în conceperea planurilor de pensii mari 
pentru cei din conducere. Când am întrebat-o la ce ar trebui să se aştepte cei care n-au funcţii de 
conducere în privinţa venitului din pensii, ea mi-a spus cu un zâmbet încrezător: «Glonţul de 
Argint». 

«Ce înseamnă Glonţul de Argint?» am întrebat. 

Ea a ridicat din umeri: «Dacă această generaţie numeroasă de tineri şi-ar da seama că nu va 
avea bani din care să trăiască la bătrâneţe, şi-ar zbura creierii.»” Karpel continuă prin a explica 
diferenţa dintre vechiul plan de pensionare cu beneficii clare şi planul cel nou, 401K, care este 
riscant. Nu e nimic îmbucurător pentru cei care muncesc în ziua de azi. Şi acum mă refer doar la 
pensii. Dar dacă ar fi să adaug asigurările medicale şi căminele de bătrâni, totul ar deveni şi mai 
înspăimântător. în cartea sa din 1995, autorul arată că taxele pentru căminele de bătrâni au crescut 
de la 30.000 de dolari pe an la 125.000 de dolari pe an. El a mers la un azil de bătrâni curăţel, fără 
pretenţii, din cartierul lui, şi a descoperit că în 1995 costa 88.000 de dolari pe an. 

Deja multe spitale din ţările cu un sistem medical social trebuie să ia nişte hotărâri extrem 
de grave, cum ar fi „cine trăieşte şi cine moare”. Aceste hotărâri pornesc pur şi simplu de la suma pe 
care o deţin şi de la cât de bătrâni sunt pacienţii. Dacă e vorba de un pacient bătrân, adesea va fi 
tratat un altul mai tânăr. Pacientul bătrân şi sărac este trecut undeva pe lista de aşteptare. Deci aşa 
cum cei bogaţi îşi pot permite un sistem de învăţământ mai bun, tot aşa ei vor rămâne în viaţă, în 
vreme ce aceia care n-au prea mulţi bani vor muri. 

în consecinţă, mă întreb: cei care muncesc se gândesc oare la viitor sau la unnătoarea leafă, 
îşi fac oare gânduri pentru ce-i aşteaptă? 

Când discut cu adulţii care doresc să câştige mai mulţi bani, le recomand de fiecare dată 
acelaşi lucru - să încerce să aibă o privire în perspectivă asupra vieţii lor. în loc să muncească pur şi 
simplu pentru bani şi pentru siguranţa zilei de mâine, ceea ce recunosc că este important, le sugerez 
să-şi mai ia o slujbă, dobândind astfel o nouă abilitate. Le recomand adesea să intre într-o reţea de 
companii de marketing, ceea ce se numeşte şi „multilevel marketing”, dacă intr-adevăr vor să înveţe 
cum să vândă ceva. O parte dintre aceste companii au nişte programe de pregătire excelente, care îi 
ajută pe oameni să-şi depăşească frica de eşec şi refuzul, acestea fiind principalul motiv pentru care 
se ajunge la insuccese. Educaţia este mai preţioasă decât banii, mai ales pe termen lung. 

Adesea, când fac această sugestie, mi se răspunde: „E prea mare efortul” sau: „Nu vreau să 
fac decât ceea ce mă interesează.” 

în cazul afirmaţiei „E prea mare efortul”, îi întreb: „Şi atunci preferaţi ca o viaţă întreagă să 
daţi statului 50% din ceea ce câştigaţi?” Celorlalţi, care răspund că „Nu vreau să fac decât ceea ce 



mă interesează”, le spun: „Nu mă interesează să merg să fac gimnastică, dar totuşi mă duc pentru că 
vreau să mă simt mai bine şi să trăiesc mai mult.” 

Din păcate, există un sâmbure de adevăr în expresia „Nu înveţi cal bătrân la buiestru.” Dacă 
o persoană nu este obişnuită cu schimbările, îi va fi greu să se schimbe. Dar pe aceia dintre noi care 
nu sunt convinşi că trebuie să munceşti pentru a învăţa ceva nou aş vrea să-i încurajez: „Viaţa 
seamănă mult cu mersul la sala de sport.” Cel mai greu e să te urneşti. După aceea, e simplu. De 
multe ori, mi-a fost greu să mă duc, dar odată ajuns acolo şi apucându-mă de treabă, mi-a făcut 
plăcere. După ce terminam exerciţiile de gimnastică, mă bucuram de fiecare dată că am reuşit să mă 
conving să merg. 

Dacă nu sunteţi dispuşi să munciţi ca să învăţaţi ceva nou si insistaţi în schimb asupra unei 
înalte specializări în domeniul vostru, interesaţi-vă mai întâi dacă firma la care lucraţi are sindicat. 
Sindicatele apără specialiştii. 

Tatăl meu cu studii, după ce a ieşit din graţiile guvernatorului, a ajuns liderul sindicatului 
profesorilor din Hawaii. El mi-a spus că a fost cea mai grea slujbă pe care a avut-o vreodată. Pe de 
altă parte, tatăl meu cu bani s-a străduit toată viaţa ca nu cumva companiile lui să ajungă să aibă 
sindicat. Şi a reuşit. Cu toate că sindicatele erau aproape de fiecare dată, tatăl cel bogat a reuşit să le 
învingă. 

Personal, nu sunt de partea nimănui, pentru că îmi dau seama de avantajele ambelor situaţii. 
Dacă veţi face aşa cum sunteţi învăţaţi la şcoală, adică să dobândiţi o înaltă specializare, căutaţi 
protecţia sindicatelor. De exemplu, dacă mi-aş fi continuat cariera de pilot, m-aş fi orientat spre o 
companie care ar fi avut un puternic sindicat al piloţilor. De ce? Pentru că mi-aş fi dedicat viaţa 
învăţării unui singur lucru care are valoare într-o singură direcţie. Dacă aş fi fost exclus din acest 
domeniu, specializarea mea de o viaţă n-ar mai fi avut nici o valoare într-un alt domeniu. Un pilot 
cu vechime - cu 100.000 de ore de transport aerian serios şi care câştigă 150.000 de dolari pe an - 
greu îşi găseşte de lucru, adică o slujbă de profesor, de exemplu, pe un salariu similar. în ce priveşte 
specializarea, nu este întotdeauna posibil ca ea sa fie transferată dintr-un domeniu în altul, pentru că 
specializarea unui pilot în aviaţia comercială nu este la fel de importantă şi în sistemul educaţional. 

Acelaşi lucru este valabil şi pentru medici. Cu toate aceste schimbări din domeniul medical, 
mulţi specialişti trebuie să se conformeze unor organizaţii cum ar fi HMO. Categoric că profesorii 
de şcoală generală trebuie să fie membri de sindicat. Actualmente în America sindicatul profesorilor 
este cel mai mare şi cel mai bogat dintre toate. National Education Association (Asociaţia Naţională 
pentru învăţământ) are un cuvânt foarte greu de spus din punct de vedere politic. Profesorii au 
nevoie de protecţia sindicatului lor pentru că şi specializarea lor are o valoare limitată exclusiv la 
domeniul învăţământului. Aşadar, regula principală este: „Specializaţi-vă şi apoi intraţi în sindicat.” 
Aceasta este o mişcare inteligentă. 

Atunci când i-am întrebat pe cei cărora le predam: „Câţi dintre voi puteţi face un 
hamburgher mai bun decât McDonald’s?”, aproape toţi au ridicat mâna. După care i-am întrebat: 
„Dacă atât de mulţi dintre voi puteţi face un hamburgher mai bun, cum se face că McDonald's 
câştigă mai mulţi bani decât voi?” 

Răspunsul este clar: McDonald's excelează în afaceri. Are un sistem imbatabil. Motivul 
pentru care atâţia oameni talentaţi sunt săraci constă în faptul că îi preocupă modul în care să facă 
un hamburgher mai bun, neştiind în schimb mai nimic despre cum se fac afacerile. 

Un prieten de-al meu din Hawaii este un mare artist. El câştigă considerabil. într-o bună zi, 
avocatul mamei lui l-a sunat, spunându-i că aceasta i-a lăsat 35.000 de dolari. Asta mai rămăsese 
din averea ei după ce avocatul şi statul îşi luaseră partea lor. El a profitat imediat de ocazie pentru 
a-şi spori afacerile, folosind o parte din bani pe reclamă. Două luni mai târziu, primul anunţ de o 
pagină la patru culori a apărut într-o foarte costisitoare revistă, care îi avea ca public ţintă pe cei 
foarte bogaţi. Anunţul a apărut vreme de trei luni. Nu a primit nici un răspuns în urma anunţului şi i 
s-a dus şi toată moştenirea. în prezent, el vrea să dea în judecată revista pentru că nu i-a reprezentat 
bine interesele. 

Acesta este un exemplu cât se poate de banal al cuiva care ştie să facă un hamburgher 
minunat, dar nu se pricepe la afaceri. Atunci când l-am întrebat ce a învăţat, singurul răspuns pe 
care mi l-a dat a fost că de fapt „cei de la vânzări din publicitate sunt nişte escroci”. Apoi l-am 
întrebat dacă nu doreşte să urmeze un curs de vânzări şi unul de marketing direct. Răspunsul lui a 
fost: „N-am timp şi nu vreau să-mi irosesc banii.” 



Lumea este plină de oameni talentaţi. Mult prea des ei sunt săraci sau au probleme 
financiare sau câştigă mai puţin decât ar fi în stare, şi asta nu pentru ceea ce ştiu, ci din cauza a ceea 
ce nu ştiu. Ei îşi concentrează toată atenţia asupra felului cum se face hamburgherul şi nu asupra 
felului în care se vinde sau se livrează hamburgherul. Poate că McDonald’s nu face cei mai buni 
hamburgheri, dar categoric cei care lucrează acolo sunt cei mai buni în privinţa vânzării şi a livrării 
unui hamburgher de calitate medie. 

Tatăl meu cel sărac dorea să mă specializez în ceva. Aşa credea el că se poate câştiga mai 
mult. Chiar şi după ce guvernatorul Hawaii-ului îi spusese că nu mai lucrează pentru guvern, tatăl 
meu cu studii continua să mă încurajeze să mă specializez în ceva. Apoi, tatăl meu cu şcoală s-a 
apucat să apere cauza profesorilor prin intermediul unui sindicat, organizând o campanie de 
protejare şi de obţinere de avantaje pentru profesioniştii foarte bine pregătiţi. Ne-am certat adesea, 
dar niciodată nu a acceptat că supra-specializarea este cea care cauzează nevoia de protecţie a 
sindicatelor. El nu a înţeles niciodată că de fapt cu cât te specializezi mai mult cu atât cazi în această 
capcană şi devii dependent de specializarea respectivă. 

Tatăl cel bogat ne-a sfătuit pe Mike şi pe mine „să ne mutăm cât mai des”. Multe companii 
procedează la fel. Găsesc câte un tânăr student strălucit care tocmai a terminat o facultate 
economică şi încep să îl „pregătească” în aşa fel încât într-o bună zi să preia compania. Astfel, 
aceşti străluciţi tineri angajaţi nu se specializează într-un singur departament; ei sunt mutaţi de la un 
departament la altul pentru a cunoaşte toate aspectele sistemului utilizat în lumea afacerilor. Adesea, 
cei bogaţi îşi „pregătesc” copiii sau pe copiii altora. Procedând astfel, copiii lor au o imagine de 
ansamblu asupra operaţiunilor din afacerea respectivă şi pot înţelege felul în care diversele 
departamente depind unul de altul. 

Generaţia celui de-al doilea război mondial considera că e „rău” să te muţi de la o companie 
la alta. In prezent, acest lucru este considerat o mişcare inteligentă. Cum oamenii trec de la o 
companie la alta în loc să se specializeze tot mai tare, de ce n-ar încerca şi să „înveţe” în loc să 
„câştige” doar? Pe termen scurt, asta s-ar putea să însemne că veţi câştiga mai puţin. Dar pe termen 
lung merită însutit. 

Principalele calităţi în domeniul managementului necesare reuşitei sunt: 

1. Managementul circuitului banilor; 

2. Managementul sistemelor (inclusiv în ce te priveşte pe tine însuţi şi timpul acordat 
familiei); 

3. Managementul oamenilor. 

Cele mai importante calităţi specifice sunt cele referitoare la vânzări şi la înţelegerea 
marketingului. Abilitatea de a vinde - de a comunica cu alţii, fie că e vorba de un client, de un 
angajat, de un şef, de un partener de viaţă sau de un copil - stă la baza reuşitei personale. 
Capacitatea de a comunica în scris, oral sau la negocieri este de o importanţă capitală pentru o viaţă 
reuşită. Este o capacitate la care eu lucrez pennanent, urmând cursuri sau cumpărând casete 
pregătitoare tocmai pentru a-mi lărgi cunoştinţele. 

Aşa cum am menţionat, tatăl meu cu şcoală, pe măsură ce muncea tot mai mult, devenea tot 
mai competent. Dar se şi afunda tot mai tare în capcana super-specializării. Chiar dacă salariul lui 
creştea, posibilităţile scădeau. Când n-a mai avut acces la funcţia guvernamentală, şi-a dat seama 
cât de vulnerabil este de fapt din punct de vedere profesional. Exact ca şi în cazul sportivilor 
profesionişti, care dintr-odată au un accident sau îmbătrânesc şi nu mai pot face sport. Brusc, slujba 
lor foarte bine plătită dispare şi au capacităţi limitate de a o lua de la început. Cred că de aceea tatăl 
meu cu studii s-a îndreptat apoi spre sindicate. Şi-a dat seama cât de mult ar avea de câştigat cu ele. 

Tatăl cel bogat ne-a încurajat pe Mike şi pe mine să ştim câte puţin din toate. Ne-a încurajat 
să lucrăm cu persoane mai deştepte ca noi şi să aducem oameni inteligenţi cu care să ne formăm 
echipe. In prezent, asta s-ar chema o sinergie a specializărilor profesionale. 

Actualmente, întâlnesc foşti profesori care câştigă sute de mii de dolari pe an. Câştigă atât 
de mult pentru că s-au specializat în domeniul lor, dar au dobândit şi alte cunoştinţe utile. Ei pot 
preda tot aşa de bine pe cât pot vinde şi face marketing. Ştiu că nu există talent mai important decât 
acela de a vinde şi de a face marketing. Capacitatea de a vinde şi de a face marketing nu este la 
îndemâna celor mai mulţi în primul rând datorită faptului că se tem de a nu fi refuzaţi. Cu cât veţi fi 
mai pricepuţi în arta comunicării, a negocierii şi a stăpânirii fricii de a fi refuzaţi, cu atât vă va fi 



mai uşor în viaţă. Aşa cum o sfătuiam pe acea ziaristă care vroia să devină „autoare de best-seller- 
uri” îi sfătuiesc pe toţi ceilalţi. O specializare propriu-zisă are punctele ei tari, dar şi punctele ei 
slabe. Am prieteni care sunt nişte genii, dar nu pot comunica eficient cu ceilalţi oameni şi, ca 
urmare, câştigurile lor sunt jalnice. Ii sfătuiesc să-şi petreacă un an învăţând cum să vândă. Chiar 
dacă nu câştigă nimic, arta comunicării se va îmbunătăţi în cazul lor considerabil. Şi acest lucru este 
nepreţuit. 

Pe lângă faptul că trebuie să ştim să acumulăm informaţii, să vindem şi să facem marketing, 
trebuie să fim buni profesori, dar şi buni învăţăcei. Pentru a fi cu adevărat bogaţi trebuie să fim 
capabili să oferim aşa cum suntem capabili să primim. în cazul unor probleme financiare sau 
profesionale, intervine tocmai această incapacitate de a oferi şi de a primi. Ştiu mulţi oameni care 
sunt săraci pentru că nu sunt nici buni elevi, nici buni profesori. 

Ambii mei taţi erau generoşi. Amândoi puneau pe primul loc dăruirea. Predatul era una 
dintre modalităţile lor de a oferi ceva. Cu cât ofereau mai mult, cu atât primeau mai mult. Exista 
însă o diferenţă izbitoare în privinţa darurilor în bani. Tatăl meu cel bogat dăruia mulţi bani, dona la 
biserică, pentru opere de caritate, pentru fundaţiile sale. El ştia că pentru a primi bani trebuie să dai 
bani. A da bani este secretul majorităţii familiilor foarte bogate. De aceea există organizaţii precum 
Fundaţia Rockefeller şi Fundaţia Ford. Acestea sunt organizaţii concepute pentru a spori averi, dar 
şi pentru a dărui pennanent. 

Tatăl meu cel cu şcoală spunea mereu: „Când o să am un ban în plus am să-l dăruiesc.” 
Problema era că niciodată n-avea un ban în plus. Muncea tot mai mult pentru a obţine mai mulţi 
bani, în loc să se concentreze asupra legii celei mai importante a banilor: „Dă şi ţi se va da.” în loc 
de a crede în asta, el credea în „Primeşte şi apoi vei da.” 

în concluzie, eu am devenit într-un fel asemeni ambilor mei taţi. Parte din mine este un 
capitalist înrăit, căruia îi place jocul de noroc al banilor care fac bani. Cealaltă parte îl reprezintă pe 
profesorul cu răspundere socială, profund preocupat de veşnica prăpastie dintre cei care au şi cei 
care n-au. Personal, socotesc că principalul vinovat de adâncirea acestei prăpăstii este sistemul de 
învăţământ arhaic. 



CAPITOLUL 8 


Depăşirea obstacolelor 

Chiar şi după ce oamenii studiază şi se alfabetizează din punct de vedere financiar, ei tot se 
mai lovesc de obstacole în obţinerea independenţei financiare. Există cinci motive principale pentru 
care cei iniţiaţi din punct de vedere financiar nu reuşesc totuşi să aibă o coloană a activelor suficient 
de bogată. Coloana activelor este cea care poate produce mari sume de bani din circuitul financiar. 
Coloana activelor este cea care îi poate scăpa de probleme, astfel încât ei să ducă existenţa la care 
visează în loc să muncească tot timpul doar pentru a-şi plăti facturile. Cele cinci motive sunt: 

1. Frica. 

2. Scepticismul. 

3. Lenea. 

4. Obiceiurile proaste. 

5. Aroganţa. 

Motivul nr. 1. înfrângerea fricii de a pierde bani. N-am cunoscut niciodată pe nimeni căruia 
să-i facă plăcere să piardă bani. Şi de când mă ştiu n-am cunoscut nici un om bogat care să nu fi 
pierdut bani. în schimb, cunosc o mulţime de oameni săraci care n-au pierdut nici un bănuţ... 
investindu-1, adică. 

Teama de a pierde bani este firească. Toată lumea o are. Chiar şi cei bogaţi. Dar problema nu 
este teama, ci felul cum este ea stăpânită. Felul cum reacţionaţi la pierderi. Felul cum manevraţi 
eşecul. Asta contează de fapt. Asta are cea mai mare valoare în viaţă, nu banii. Principala diferenţă 
dintre un om bogat şi un om sărac constă în felul în care îşi stăpâneşte frica. 

E normal să vă fie frică. E normal să fiţi laşi când e vorba de bani. Dar încă vă puteţi 
îmbogăţi. Cu toţii suntem eroi în unele direcţii şi laşi în altele. Soţia prietenului meu este asistentă la 
urgenţe. Când vede sânge, se apucă imediat de treabă. Când îi pomenesc de investiţii, o ia la fugă. 
Eu când văd sânge nu fug. Leşin. 

Tatăl meu cel bogat a înţeles foarte bine fobia banilor. „Unora le e frică de şerpi, altora le e 
frică să nu piardă bani. în ambele cazuri este vorba de fobii”, spunea el. Soluţia lui pentru fobia 
pierderii banilor erau nişte versuri care sunau cam aşa: „Dacă urăşti riscul şi grijile... apucă-te de 
treabă cât mai devreme.” De aceea băncile le recomandă tinerilor să-şi formeze obiceiul de a 
economisi. Dacă începeţi de foarte tineri, este mai uşor să vă îmbogăţiţi. Nu am să aprofundez 
aceste idei aici, dar este o mare diferenţă între o persoană care începe să pună deoparte la 20 de ani 
şi una care o face la 30 de ani. Este o diferenţă izbitoare. 

Se spune că una dintre minunile lumii este puterea de a combina diverse interese. 
Cumpărarea Insulei Manhattan se zice că ar fi fost cel mai mare chilipir al tuturor timpurilor. New 
York-ul a fost cumpărat cu echivalentul a 24 de dolari în gablonţuri şi mărgele. Şi totuşi, dacă cei 24 
de dolari ar fi fost investiţi cu 8% dobândă anual, ar fi valorat până în 1995 peste 28 de miliarde de 
dolari. Manhattan-ul ar fi putut fi cumpărat din nou cu ceea ce mai rămânea după achiziţionarea 
unei mari părţi din Los Angeles, mai ales la nivelul preţurilor de pe piaţa imobiliară din 1995. 

Vecinul meu lucrează la o importantă companie de calculatoare. Este acolo de 25 de ani. 
Peste încă 5 ani, el va pleca de la companie având 4 milioane de dolari incluşi în planul de pensii 
401K. Majoritatea banilor sunt investiţi în fonduri mutuale cu creştere rapidă, pe care el le va 
transforma în obligaţiuni şi titluri de stat. Va avea doar 55 de ani când va ieşi la pensie şi în 
continuare va beneficia de un circuit pasiv de bani de peste 300.000 de dolari pe an, mai mult decât 
câştigă acum din leafă. Deci se poate, chiar dacă nu vă place să pierdeţi sau urâţi riscul. Trebuie 
doar să începeţi foarte devreme şi să vă preocupe o schemă de pensii, angajând un specialist în 
finanţe în care să aveţi încredere şi care să vă călăuzească înainte de a investi, indiferent în ce. 

Dar dacă nu mai aveţi mult timp la dispoziţie sau doriţi să vă pensionaţi mai devreme? Cum 
puteţi să vă stăpâniţi frica de a pierde bani? 

Tatăl meu cel sărac n-a făcut nimic. Pur şi simplu n-a deschis discuţia, refuzând acest 
subiect. Pe de altă parte, tatăl meu cel bogat m-a sfătuit să gândesc ca texanii. „îmi place Texas-ul şi 



îmi plac texanii”, obişnuia el să spună. „în Texas, totul este mai mare. în Texas, când se câştigă, se 
câştigă masiv. Când se pierde, se pierde spectaculos.” 

„Le place să piardă?” am întrebat eu. 

„N-am spus asta. Nimănui nu-i place să piardă. Arată-mi tu mie pe cineva căruia îi place să 
piardă şi în mod sigur că persoana e un ratat”, spuse tatăl cel bogat. „Mie-mi place atitudinea 
texanului în raport cu riscul, cu răsplata şi cu eşecul. La asta mă refer. Felul cum îşi administrează 
viaţa. Ei trăiesc în stil mare şi nu ca majoritatea celor de pe aici, care reacţionează ca nişte gângănii 
când e vorba de bani. Nişte gângănii speriate să nu-i observe careva, care se smiorcăie ori de câte 
ori băcanul nu le dă un sfert de dolar rest.” 

Tatăl cel bogat şi-a continuat explicaţia: 

„Ceea ce-mi place cel mai mult la texani este atitudinea lor. Ei sunt mândri când câştigă şi se 
fălesc când pierd. Texanii au şi un proverb: «Dacă tot e să dai faliment, să fie unul spectaculos.» 
Nu-ţi face plăcere să recunoşti când dai faliment. Majoritatea celor de pe aici se tem atât de tare să 
nu piardă, încât au grijă să nu aibă ce să piardă.” 

Permanent ne spunea lui Mike şi mie că motivul cel mai important al insuccesului financiar 
îl reprezintă faptul că oamenii nu vor deloc să-şi asume riscuri. „Oamenii se tem atât de tare să nu 
piardă, încât până la urmă pierd”, spunea el. 

Fran Tarkenton, o fostă vedetă a fotbalului american, zicea altfel: „Să câştigi înseamnă să 
nu-ţi fie teamă că ai să pierzi.” 

De-a lungul vieţii mele, am observat că de obicei se câştigă după ce se pierde ceva. înainte 
de a învăţa să merg pe bicicletă, am căzut de mai multe ori. N-am cunoscut nici un jucător de golf 
care să nu fi ratat o minge. N-am cunoscut pe nimeni care să nu se fi îndrăgostit la un moment dat 
fără speranţă. Şi n-am cunoscut nici un om bogat care să nu fi pierdut vreodată bani. Aşadar, pentru 
cei mai mulţi motivul pentru care nu câştigă din punct de vedere financiar constă în faptul că 
suferinţa cauzată de pierderea banilor ar fi cu mult mai mare decât bucuria de a fi bogat. Un alt 
proverb texan sună aşa: „Toată lumea vrea să ajungă în Rai, dar nimeni nu vrea să moară.” 
Majoritatea visează să fie bogaţi, dar îi sperie gândul că ar putea pierde bani. Deci nu ajung 
niciodată în Rai. 

Tatăl cel bogat obişnuia să ne povestească lui Mike şi mie despre călătoriile sale în Texas. 

„Dacă vreţi intr-adevăr să învăţaţi cum să abordaţi riscul, cum să pierdeţi şi cum să faceţi 
faţă eşecului, mergeţi la San Antonio şi vizitaţi Alamo. Alamo este povestea minunată a unor 
oameni curajoşi care au hotărât să lupte deşi ştiau că n-au sorţi de izbândă, totul fiindu-le potrivnic. 
Ei au preferat să moară decât să se predea. Aceasta este o poveste care inspiră şi merită studiată; 
totuşi, ea rămâne o tragică înfrângere militară. Au fost bătuţi măr. Un eşec, dacă vreţi. Au pierdut. Şi 
cum au înfruntat texanii eşecul? Au continuat să strige în gura mare: «Nu uitaţi de Alamo!»” 

Mike şi cu mine am auzit de multe ori povestea asta. Tatăl cel bogat ne-o spunea mereu, mai 
ales în ajunul unei afaceri importante, când era nervos. După ce îşi termina cu scrupulozitate toate 
îndatoririle şi nu-i mai rămânea decât să facă pasul înainte sau să stea pe loc, ne spunea această 
poveste. De câte ori se temea să nu greşească sau să nu piardă bani, ne spunea această poveste. îi 
dădea curaj, pentru că îi amintea de faptul că oricând o pierdere în plan financiar se poate 
transforma într-un câştig. Tatăl cel bogat ştia că eşecul îl va face mai puternic şi mai deştept. Nu că 
ar fi vrut să piardă; dar ştia exact care este valoarea lui şi cum va aborda pierderea. El o va 
transforma într-un câştig. De asta era un învingător, iar alţii nişte rataţi. Acest lucru îi dădea curaj să 
facă acel pas important când alţii băteau în retragere. „De asta îmi plac atât de mult texanii. Iau un 
mare eşec şi-l transfonnă într-un punct turistic din care câştigă milioane.” 

Dar poate că vorbele lui de cea mai mare însemnătate pentru mine, mai ales acum, rămân 
acestea: „Texanii nu-şi îngroapă eşecurile. Se inspiră din ele. Ei iau nereuşitele şi le transfonnă în 
strigăte de izbândă. Eşecurile îi inspiră pe texani spre a deveni învingători. Aceasta însă nu este o 
formulă exclusiv a texanilor. Este formula tuturor învingătorilor.” 

Aşa cum spuneam şi despre faptul că a cădea de pe bicicletă face parte din procesul învăţării 
mersului pe bicicletă. îmi amintesc că acele căzături mă făceau să fiu şi mai hotărât să învăţ să 
merg. Şi nu dimpotrivă. N-am întâlnit niciodată un jucător de golf care să nu fi ratat măcar o minge. 
Pe jucătorii de golf profesionişti ratarea unei mingi sau a unui turneu îi face să fie şi mai buni, să 
exerseze suplimentar, să studieze în plus. Aşa devin mai buni. învingătorii se inspiră din eşecuri. 
Rataţii sunt înfrânţi de eşecuri. 



Iată un citat din John D. Rockefeller: „întotdeauna am încercat să transform orice dezastru 
într-o ocazie.” 

Ca japonezo-american, vă asigur că lucrurile stau chiar aşa. Cei mai mulţi spun că Pearl 
Harbor a fost o greşeală a americanilor. Eu cred că a fost o greşeală a japonezilor. în filmul „Tora, 
Tora, Tora”, un sobru amiral japonez le spune subordonaţilor săi care-1 ovaţionează: „Mă tem că am 
trezit un monstru.” „Nu uitaţi de Pearl Harbor” a devenit un strigăt de mobilizare. Una dintre cele 
mai mari pierderi ale Americii a fost transformată intr-un motiv de a fi învingători. Această mare 
înfrângere i-a dat tărie Americii şi curând s-a dovedit a fi o putere mondială. 

Eşecurile îi inspiră pe învingători. Şi tot eşecurile îi înfrâng pe rataţi. Acesta este cel mai 
mare secret al învingătorilor. Un secret pe care rataţii nu-1 cunosc. Cel mai mare secret al 
învingătorilor este faptul că eşecul inspiră reuşita; astfel, învingătorii nu se tem de eşec. Voi repeta 
citatul din Fran Tarkenton: „Să câştigi înseamnă să nu-ţi fie teamă că ai să pierzi.” Cei ca Fran 
Tarkenton nu se tem să piardă pentru că îşi cunosc exact valoarea. Ei urăsc eşecul, chiar dacă ştiu că 
i-ar ajuta să devină şi mai buni. Este o mare diferenţă între a urî eşecul şi a te teme de el. Cei mai 
mulţi se tem atât de tare să nu piardă bani, încât îi pierd. Dau faliment dintr-o nimica toată. Din 
punct de vedere financiar, ei îşi plănuiesc viaţa mult prea fără riscuri şi la un nivel prea mic. îşi 
cumpără case mari şi maşini mari, dar nu cu investiţii mari. Principalul motiv pentru care 90% 
dintre americani au probleme financiare este faptul că ei nu vor să piardă niciodată. Ei nu joacă 
pentru a câştiga. 

Apelează la specialiştii în finanţe sau contabilitate sau la brokeri şi cumpără un portofoliu de 
acţiuni sigure. Majoritatea au mulţi bani băgaţi în certificate de depozit, în obligaţiuni cu dobândă 
scăzută, în mici fonduri mutuale care operează ca în familie şi doar în câteva acţiuni individuale. 
Acesta este un portofoliu sigur şi rezonabil. Dar nu se câştigă dintr-un asemenea portofoliu. Acesta 
este portofoliul cuiva care joacă pentru a nu pierde. 

Să nu mă înţelegeţi greşit. E poate un portofoliu mai bun decât ce deţine 70% din populaţie, 
şi asta e înspăimântător. Pentru că un portofoliu sigur este mai bun decât nimic. Este un portofoliu 
ideal pentru un om care ţine să nu-şi asume riscuri. Dar a juca la sigur, urmărind mereu echilibrul 
între investiţie şi câştig, nu este o cale a investitorilor care joacă cu succes. Dacă aveţi bani puţini şi 
vreţi să vă îmbogăţiţi, trebuie mai întâi să vă „concentraţi” şi apoi să vă „echilibraţi”. Dacă veţi 
analiza o persoană care a reuşit, veţi constata că la început nu avea acest echilibru. Cei care caută 
prea mult echilibru nu ajung nicăieri. Rămân pe loc. Pentru a face progrese e nevoie mai întâi de un 
dezechilibru. Gândiţi-vă la felul cum aţi învăţat să mergeţi. 

Thomas Edison nu era echilibrat. El se concentrase asupra unui lucru. Nici Bill Gates n-a 
fost echilibrat, ci s-a concentrat. Donald Trump se concentrează. George Soros se concentrează. 
George Patton nu şi-a dus tancurile peste tot. Le-a concentrat intr-un loc şi a lovit exact în punctele 
slabe ale liniei germane. Francezii au luptat în câmp deschis pe Linia Maginot şi ştiţi ce s-a 
întâmplat. 

Dacă intr-adevăr doriţi să vă îmbogăţiţi, trebuie să vă concentraţi. Trebuie să puneţi cât mai 
multe ouă doar în câteva coşuri. Nu procedaţi asemeni celor săraci sau asemeni celor din pătura de 
mijloc: nu puneţi puţinele ouă în multe coşuri. 

Dacă vă e frică să nu pierdeţi, acţionaţi fără riscuri. Dacă eşecul vă destabilizează, acţionaţi 
fără riscuri. Apelaţi la investiţii echilibrate. Dacă aveţi peste 25 de ani şi vă sperie riscurile, nu vă 
veţi mai schimba. Acţionaţi fără riscuri, dar apucaţi-vă devreme de treabă. începeţi să vă adunaţi 
ouăle în cuib încă din vreme, pentru că va fi un proces de durată. 

Dar dacă aveţi vise de libertate - sau vreţi să ieşiţi din cursa şobolanului - prima întrebare pe 
care trebuie să v-o puneţi este: „Cum reacţionez în faţa eşecului?” Dacă eşecul vă îndeamnă să 
învingeţi, poate că ar fi mai bine să-l cunoaşteţi - dar aceasta este doar o eventualitate. Dacă eşecul 
vă face să fiţi slabi sau vă scoate din fire - şi vă manifestaţi ca nişte copii răsfăţaţi care apelează la 
avocat şi deschid procese de câte ori ceva nu le iese cum vor -, atunci acţionaţi fără riscuri. 
Păstraţi-vă slujba. Sau cumpăraţi obligaţiuni ori fonduri mutuale. Şi mai ales nu uitaţi că şi în aceste 
instrumente financiare există riscuri, chiar dacă sunt mai sigure. 

Spun toate astea şi pomenesc de Texas sau de Fran Tarkenton pentru că e uşor să umpli 
coloana activelor. Nu-ţi trebuie prea multă pregătire. Nici prea multă şcoală. Matematica de clasa a 
cincea ajunge. Important este ca aceste active să fie valoroase. Pentru asta trebuie curaj, răbdare şi o 
atitudine potrivită în raport cu eşecul. Rataţii evită eşecul. Şi eşecul îi transfonnă pe rataţi în 
învingători. Amintiţi-vă de Alamo. 



Motivul nr. 2. Depăşirea scepticismului. „Pică cerul. Pică cerul.” Aproape toţi ştim povestea 
„Puişorului cel laş” care aleargă de zor în curtea de păsări ca să vestească dezastrul. Cunoaştem şi 
mulţi oameni care procedează aşa. Cu toţii avem câte un „Puişor laş” în noi. 

Aşa cum spuneam mai înainte, scepticul este de fapt un „puişor laş”. Cu toţii devenim puţin 
laşi când se adună nori de teamă şi de îndoială în gândurile noastre. 

Cu toţii avem îndoieli. „Nu sunt deştept.” „Nu sunt destul de bun.” „Cutare e mai bun decât 
mine.” Uneori suntem paralizaţi de îndoielile noastre. Şi atunci începem jocul infernal al lui „Şi 
dacă...” „Şi dacă economia se prăbuşeşte imediat după ce eu investesc?” Sau: „Şi dacă pierd 
controlul şi nu pot să dau banii înapoi?” „Şi dacă lucrurile nu ies aşa cum am plănuit?” Sau prietenii 
şi chiar cei dragi ne amintesc de neajunsurile noastre, indiferent ce i-am întreba. Adesea ne spun: 
„Ce te face să crezi că ai fi în stare?” Sau: „Dacă e o idee chiar aşa de grozavă, cum de nu i-a mai 
venit nimănui?” Sau: „N-o să meargă niciodată. Nu-ţi dai seama ce spui.” Aceste vorbe de îndoială 
sunt adesea atât de puternice, încât nu mai putem face nimic, ne blochează. Se trezeşte un sentiment 
de teamă cumplită în stomac. Uneori nu mai putem dormi, nu mai putem avansa şi rămânem la 
lucrurile sigure şi ocaziile trec pe lângă noi. Ne uităm cum trece viaţa pe lângă noi, în vreme ce 
rămânem imobilizaţi cu un nod în stomac. Cu toţii am simţit asta măcar o dată în viaţă, unii mai 
mult decât alţii. 

Peter Lynch de la fondul mutual Fidelity Magellan se referă la avertismentele de genul 
„drobul de sare” considerându-le nişte „zgomote de fond” pe care le auzim cu toţii. Acest „zgomot 
de fond” fie ia naştere în mintea noastră, fie iese la iveală. Adesea ni-1 spun prietenii, familia, 
colegii sau mas-media. Lynch îşi aminteşte de perioada din timpul anilor 1950, când exista 
ameninţarea unui război atomic, lucru atât de puternic prezentat la ştiri, încât oamenii au început 
să-şi construiască adăposturi şi să-şi facă rezerve de alimente şi apă. Dacă ar fi investit aceşti bani în 
mod înţelept, în loc să-i cheltuiască în adăposturi precare, probabil că în prezent ar fi cunoscut o 
adevărată independenţă financiară. 

Când au început luptele de stradă de acum câţiva ani la Los Angeles, vânzările de arme în 
toată ţara au crescut spectaculos. O persoană moare din cauza cărnii crude dintr-un hamburgher 
mâncat în statul Washington şi departamentul de sănătate al statului Arizona dă un ordin către toate 
restaurantele să frigă bine carnea de vacă. O companie de medicamente prezintă o reclamă despre 
felul în care oamenii iau gripa pe un post naţional de televiziune. Anunţul se face în februarie, 
răcelile sunt tot mai numeroase, dar şi vânzările de medicamente pentru gripă. 

Majoritatea oamenilor sunt săraci pentru că atunci când este vorba de investiţii, lumea e 
plină de „puişori laşi” care strigă disperaţi: „Pică cerul! Pică cerul!” Şi ei sunt foarte eficienţi, 
pentru că în fiecare dintre noi există câte un „puişor laş”. Uneori trebuie mult curaj pentru a nu lăsa 
zvonurile şi previziunile sumbre să facă să încolţească îndoiala şi teama. 

în 1992, un prieten pe nume Richard a venit de la Boston să îi facă o vizită soţiei mele, dar 
şi mie în Phoenix. El a fost foarte impresionat de ceea ce am reuşit noi cu acţiunile şi proprietăţile 
imobiliare. Preţurile la proprietăţile imobiliare scăzuseră în Phoenix. Ne-am petrecut două zile 
explicându-i că acestea sunt nişte ocazii excelente pentru creşterea circuitului banilor şi a 
capitalului. 

Soţia mea şi cu mine nu suntem de fapt agenţi imobiliari. Suntem doar investitori. După ce 
am identificat o clădire într-o zonă bună, am sunat un agent care i-a vândut-o în acea după-amiază. 
Preţul a fost de doar 42.000 de dolari pentru o casă de oraş cu două dormitoare. Casele similare 
merg până la 65.000 de dolari. Prietenul nostru dăduse de un chilipir. încântat, a cumpărat-o şi s-a 
întors la Boston. 

Două săptămâni mai târziu, agentul a sunat spunându-ne că prietenul nostru s-a răzgândit. 
L-am sunat imediat să aflu de ce. Mi-a zis doar că a vorbit cu vecinul lui, care i-a spus că e o 
afacere proastă. Că a plătit prea mult. L-am întrebat pe Richard dacă vecinul lui e investitor. 
Richard mi-a spus că „nu”. Când l-am întrebat de ce l-a ascultat, Richard a început să se apere din 
răsputeri şi mi-a zis că el vrea să mai caute. Piaţa imobiliară din Phoenix s-a modificat din nou şi în 
1994 căsuţa respectivă se închiria cu 1.000 de dolari pe lună - 2.500 în lunile de iarnă grea. Casa 
valora 95.000 de dolari în 1995. Pentru Richard, ar fi fost suficient să plătească un avans de 5.000 
de dolari şi ar fi ieşit din cursa şobolanului. Nici până în prezent n-a făcut nimic. Şi totuşi, 
chilipirurile în Phoenix încă există; trebuie doar căutate atent. 



Faptul că Richard s-a răzgândit nu m-a surprins. Acesta reflectă „remuşcările 
cumpărătorului”, care ne afectează pe noi toţi. îndoielile astea ne vin de hac. „Puişorul cel laş” a 
câştigat şi am pierdut o şansă de a ne descătuşa. 

Iată un alt exemplu. O parte dintre activele mele sunt sub formă de drepturi asupra bunurilor 
debitorului în loc de certificate de depozit. Câştig 16% pe an pentru banii mei, ceea ce sigur că 
depăşeşte cu mult cele 5 procente oferite de bancă. Acest tip de certificate sunt în proprietăţi 
imobiliare şi sub puterea legii, ceea ce din nou este un sistem mai sigur decât banca. Fonnula prin 
care sunt cumpărate le face să fie mai sigure. Ele nu sunt sub fonnă de lichidităţi. Le-am privit 
comparativ cu certificatele de depozit între 2 şi 7 ani. Aproape de fiecare dată când spun cuiva, mai 
ales celor care au bani în certificatele de depozit, că eu îmi ţin banii în astfel de certificate, mi se 
răspunde că e riscant. Mi se explică de ce n-ar trebui să procedez aşa. Atunci când îi întreb de unde 
deţin aceste informaţii, îmi spun că de la un prieten sau dintr-o revistă de investiţii. Ei personal nu 
au procedat niciodată aşa, dar îi spun cuiva care a cunoscut această experienţă de ce nu trebuie s-o 
facă. Cel mai mic profit pe care l-am avut a fost de 16%, dar cei care îşi manifestă neîncrederea 
preferă să accepte 5%. îndoiala costă scump. 

După părerea mea, aceste îndoieli şi acest scepticism îi face pe cei mai mulţi să fie săraci şi 
să acţioneze fără riscuri. Lumea de fapt de-abia aşteaptă să vă îmbogăţiţi. îndoielile îi fac pe oameni 
să rămână săraci. Aşa cum spuneam, teoretic, ieşirea din cursa şobolanului se face simplu. Nu 
trebuie prea multă şcoală, dar îndoielile acestea îi paralizează pe cei mai mulţi. 

Tatăl cel bogat spunea: „Scepticii nu câştigă niciodată.” „îndoielile necontrolate şi temerile 
duc la scepticism. Scepticii critică şi învingătorii analizează” era o altă idee pe care îi plăcea să o 
repete. Tatăl cel bogat explica faptul că analiza îţi deschide ochii, iar veşnicele comentarii negative 
te orbesc. Analiza le permite învingătorilor să constate cât de orbi sunt criticii şi să disceamă 
ocaziile pe care toţi ceilalţi le ratează. Cheia oricărui succes este să descoperi ceea ce alţii nu 
observă. 

Proprietăţile imobiliare sunt o formă serioasă de investiţie pentru oricine îşi doreşte o 
independenţă sau o libertate financiară. Este o unealtă unică de investiţie. Şi totuşi de câte ori 
pomenesc de afacerile imobiliare ca vehicul ideal, aud adesea: „Nu vreau să repar closete.” Asta 
este ceea ce numeşte Peter Lynch „zgomotul de fond”. Aşa ar spune şi tatăl meu cel bogat că 
vorbeşte un sceptic. E, de fapt, persoana care critică şi nu analizează. Persoana care lasă îndoielile şi 
temerile să îi întunece mintea în loc să-i deschidă ochii. 

Aşadar, când cineva spune: „Nu vreau să repar closete” îmi vine imediat să replic, spunând: „Ce te 
face să crezi că eu aş dori aşa ceva?” Asta înseamnă că toaleta este mai importantă decât ceea ce-şi 
doresc de fapt. Tocmai am vorbit despre eliberarea din cursa şobolanului şi oamenii continuă să se 
concentreze pe toalete. Aceasta este gândirea şablon pe care continuă s-o aibă majoritatea celor 
săraci. Ei critică în loc să analizeze. 

„Aceste «nu vreau» deţin cheia reuşitei tale”, ar spune tatăl cel bogat. 

Cum nici eu nu vreau să repar closete, m-am străduit să găsesc un administrator care să se 
ocupe de asta. Pentru că am găsit pe cineva foarte priceput care să se ocupe de case şi blocuri, 
circuitul financiar a crescut. Ceea ce este şi mai important e faptul că acest bun administrator mi-a 
permis să cumpăr mult mai multe proprietăţi imobiliare atâta vreme cât nu trebuia să repar eu 
closete. Un bun administrator este cheia reuşitei în afacerile imobiliare. Pentru mine, el e chiar mai 
important decât proprietăţile imobiliare rentabile. Un bun administrator află mai multe de pe piaţa 
de proprietăţi imobiliare şi mai repede chiar decât agenţii specializaţi, ceea ce face ca proprietăţilor 
respective să le crească valoarea. 

Asta înţelegea tatăl cel bogat prin „Aceste «nu vreau» deţin cheia reuşitei tale.” Pentru că nu 
vreau nici eu să repar toalete, m-am gândit cum să investesc în proprietăţi imobiliare şi cum să ies 
din cursa şobolanului. Cei care continuă să spună „Nu vreau să repar closete” adesea nu-şi dau 
seama de importanţa investiţiilor. Aceste toalete par să conteze chiar mai mult decât libertatea lor. 

Legat de piaţa de acţiuni, deseori îi aud pe unii spunând: „Nu vreau să pierd bani.” De ce or 
fi crezând ei că eu sau că altcineva ar vrea să piardă bani? Ei nu reuşesc să facă bani pentru că aleg 
să nu piardă bani. în loc să analizeze, ei refuză un alt important vehicul în investiţii - piaţa de 
acţiuni. 

în decembrie 1996, treceam cu un prieten pe lângă benzinăria din cartier. El s-a uitat şi a 
văzut că a crescut din nou preţul benzinei. Prietenul meu îşi face griji din orice, adică este un fel de 
„Puişor laş”. Pentru el nu există decât drobul de sare care uneori chiar îi cade în cap. 



Până am ajuns acasă, mi-a explicat în ce hal o să crească preţul benzinei în următorii câţiva 
ani. Ştia tot felul de statistici de care eu nu mai auzisem, deşi personal deţin un număr considerabil 
de acţiuni în companiile petroliere. Primind această infonnaţie, imediat am căutat şi am găsit o nouă 
companie petrolieră subevaluată, care era pe cale să descopere noi zăcăminte. Brokerul meu era 
foarte încântat de această nouă companie şi a cumpărat 15.000 de acţiuni la 65 de cenţi bucata. 

în februarie 1997, împreună cu prietenul meu, am trecut pe lângă aceeaşi benzinărie şi 
intr-adevăr preţul crescuse cu aproape 15%. Din nou „Puişorul cel laş” şi-a făcut griji şi s-a plâns de 
mama focului. Eu am zâmbit, pentru că în ianuarie 1997 acea companie mică de petrol descoperise 
un nou zăcământ şi cele 15.000 de acţiuni au ajuns la 3 dolari bucata faţă de momentul în care el 
mi-a dat prima informaţie. Preţul benzinei va continua să crească dacă se adevereşte ceea ce spune 
prietenul meu. 

în loc să analizeze, aceşti mici speriaţi îşi blochează mintea. Dacă majoritatea oamenilor ar 
înţelege cum funcţionează investiţiile pe piaţa de acţiuni şi ce înseamnă un „stop”, mult mai mulţi ar 
investi ca să câştige şi nu ca să nu piardă. „Stop” este o simplă comandă pe calculator, prin care îţi 
sunt vândute automat acţiunile în momentul în care preţul scade abrupt, ajutând la reducerea 
pierderilor şi la creşterea la maximum a unor câştiguri. Aceasta este o extraordinară unealtă pentru 
cei care se tem să nu piardă. 

Astfel, de câte ori îi aud pe cei care se concentrează asupra lui „nu vreau” în loc să îi 
intereseze ce anume vor, ştiu că acest „zgomot de fond” din mintea lor trebuie să fie unul tare 
puternic. „Puişorul cel laş” e depăşit de situaţie şi a început să piuie. „Pică cerul şi se strică 
toaletele.” Astfel, evită ceea ce „nu vor”, dar plătesc enorm pentru asta. S-ar putea chiar să nu 
obţină niciodată în viaţă ceea ce vor. 

Tatăl cel bogat m-a învăţat să-i privesc altfel pe „Puişorii cei laşi”. „Procedează precum 
colonelul Sanders.” La 66 de ani, el a dat faliment şi a început să trăiască din Asigurările Sociale. 
Evident, banii nu-i ajungeau. A bătut toată ţara vânzându-şi reţeta de pui fript. A fost refuzat de 
1009 inşi înainte să spună cineva „da”. Şi a continuat, devenind multimilionar la o vârstă la care cei 
mai mulţi se retrag din afacere. „Era un om curajos şi tenace”, spunea tatăl cel bogat despre Harlan 
Sanders, întemeietorul reţelei KFC. 

Aşadar, atunci când aveţi dubii şi vă este puţin frică, procedaţi precum col. Sanders cu 
puişorii lui: frigeţi-i. 

Motivul nr. 3. Lenea. Oamenii ocupaţi sunt adesea cei mai leneşi. Cu toţii am auzit poveşti 
despre un om de afaceri care munceşte din greu ca să câştige bani. El munceşte serios ca să asigure 
traiul nevestei şi al copiilor. Petrece multe ore la birou şi munceşte şi acasă în week-end-uri. Dar 
într-o bună zi se trezeşte singur în casă. Nevasta îl părăseşte şi ia şi copiii. El ştia că nevasta avea 
probleme. Dar în loc să se străduiască să îndrepte relaţia dintre ei, a continuat să stea cu nemiluita la 
slujbă. Demoralizat, el începe să nu mai muncească bine şi îşi pierde slujba. 

Am întâlnit adesea oameni care sunt prea ocupaţi ca să aibă grijă de averea lor. Aşa cum unii 
oameni sunt prea ocupaţi ca să se preocupe de sănătatea lor. Motivul este acelaşi. Sunt ocupaţi şi 
continuă pe linia asta pentru a evita ceva cu care nu vor să se confrunte. Nu e nevoie să le spună 
nimeni, în adâncul sufletului ei ştiu. De fapt, dacă le atrageţi atenţia, adesea reacţia lor este de furie 
sau iritare. 

Dacă nu sunt ocupaţi cu munca sau cu copiii, sunt ocupaţi să se uite la televizor, să 
pescuiască, să joace golf sau să meargă la cumpărături. în adâncul sufletului, ei ştiu că de fapt evită 
ceva important. Aceasta este forma de lene cea mai des întâlnită. Este o lene manifestată printr-o 
ocupare excesivă. 

Şi care este leacul leneviei? Răspunsul este puţină lăcomie. 

Mulţi dintre noi am fost educaţi în ideea că lăcomia sau dorinţa pătimaşă ar fi ceva rău. 
„Oamenii hrăpăreţi sunt oameni răi”, obişnuia să spună mama mea. Şi totuşi în noi toţi există 
dorinţa de a avea lucruri frumoase, noi sau de a trăi ceva palpitant. Pentru a stăpâni acest sentiment 
al dorinţei pătimaşe, părinţii găsesc adesea ca soluţie înăbuşirea dorinţei prin inocularea ideii de 
vinovăţie. 

„Te gândeşti numai la tine. Nu ştii că mai ai şi fraţi şi surori?”, era unul dintre lucrurile care 
îi plăceau cel mai tare mamei să mi le repete. Sau: „Vrei să-ţi cumpăr asta?”, îi plăcea tatei să spună. 
„Crezi că sunt fabrică de bani? Crezi că banii se găsesc pe stradă? Ştii că noi nu suntem bogaţi.” Nu 
atât cuvintele, cât tonul lor îmi trezea un sentiment de vinovăţie. 



Reversul sentimentului de vinovăţie era: „Mă sacrific ca să-ţi cumpăr asta. Ţi-o cumpăr doar 
pentru că eu nu am avut norocul ăsta când eram copil.” Am un vecin care deşi este sărac lipit, nu-şi 
mai poate băga maşina în garaj. Acesta este plin cu jucării pentru copiii lui. Obrăznicăturile astea 
răsfăţate au obţinut tot ceea ce şi-au dorit. „Nu vreau să trăiască şi ei sentimentul nesatisfacerii 
dorinţelor”, repeta el zilnic. Nu pusese nimic deoparte pentru anii de facultate ai copiilor sau pentru 
pensie, dar copiii lui puteau obţine orice jucărie îşi doreau. Recent, tocmai primise o carte de credit 
prin poştă şi şi-a dus copiii la Las Vegas. „O fac pentru copii”, spuse el scoţând în evidenţă 
sacrificiul de care dă dovadă. Tatăl cel bogat interzicea expresia „Nu-mi pot permite.” 

La mine acasă numai asta auzeam. în schimb, tatăl cel bogat cerea să se pună întrebarea: 
„Cum mi-aş putea permite asta?” Raţionamentul său era că exprimarea „Nu-mi pot permite” 
blochează creierul. El nu mai poate gândi. „Cum mi-aş putea permite asta?” îi deschidea mintea, 
forţând-o să gândească şi să caute o rezolvare. 

Ceea ce este însă şi mai important este că el considera că „Nu-mi pot permite” exprimă, de 
fapt, o minciună. Omul ştie asta. „Spiritul omenesc este foarte, foarte puternic”, spunea el. „El ştie 
că poate face orice.” însă, atunci când este vorba de o minte leneşă care spune „Nu-mi pot permite”, 
izbucneşte un adevărat război interior. Spiritul se supără, iar mintea cea leneşă trebuie să-şi apere 
minciuna. Spiritul strigă din răsputeri: „Hai să mergem la sală şi să facem mişcare.” în schimb, 
mintea cea leneşă spune: „Dar sunt obosit, am muncit din greu pe ziua de azi.” Sau spiritul spune: 
„M-am săturat până peste cap să fiu sărac. Hai să facem ceva să ne îmbogăţim.” La care mintea cea 
leneşă răspunde: „Oamenii bogaţi sunt hrăpăreţi. Şi apoi, e prea mare osteneala. Există riscuri, s-ar 
putea să pierd banii. Şi aşa muncesc destul. Oricum, am prea multe de făcut la serviciu. Uite numai 
câte am de făcut în seara asta. Şeful vrea să termin treaba până mâine dimineaţă.” 

„Nu-mi pot permite” aduce tristeţea, neajutorarea care duce la deznădejde şi adesea la 
depresie. Un alt cuvânt pentru asta este „apatie”. întrebarea „Cum mi-aş putea permite asta?” 
deschide posibilităţi, incită şi creează visuri. Tatăl cel bogat nu era preocupat de ceea ce voiai să-ţi 
cumperi, ci de puterea minţii şi de spiritul dinamic pe care îl crea „Cum mi-aş putea permite asta?” 

Astfel, rareori ne dădea ceva lui Mike sau mie. în schimb, ne întreba: „Şi cum ţi-ai putea 
permite asta?”, cu referire la studiile universitare pe care ni le-am plătit singuri. Nu era vorba de un 
scop aici, ci de procesul de atingere a unui scop pe care el dorea să ni-1 însuşim. 

Problema pe care am sesizat-o în zilele noastre este că există milioane de oameni care au un 
sentiment de vinovăţie faţă de lăcomia lor. Sunt condiţionaţi să fie astfel din copilărie. E vorba de 
acea dorinţă de a avea cele mai frumoase lucruri pe care ţi le poate oferi viaţa. Cei mai mulţi oameni 
sunt condiţionaţi subconştient să-şi spună: „Nu poţi tu să ai aşa ceva” sau „Nu-ţi vei putea permite 
aşa ceva niciodată.” 

Când am hotărât să ies din cursa şobolanului, mi-am pus o întrebare foarte simplă: „Cum mi-aş 
putea permite să nu mai muncesc niciodată?” Şi atunci mintea mea a început să se agite pentru a 
găsi răspunsuri şi soluţii. Partea cea mai complicată a fost să lupt împotriva ideii inoculate de 
părinţii mei - „Nu ne putem permite asta.” Sau: „Nu te mai gândi numai la tine.” Sau: „De ce nu te 
gândeşti şi la alţii?” Şi alte expresii concepute pentru a strecura ideea de vinovăţie şi a anihila 
lăcomia. 

Deci, cum vă puteţi bate cu lenea? Răspunsul ar fi: cu puţină lăcomie. Sau cum spune însuşi 
numele postului de radio W1I-FM, care înseamnă „What's In ft - For Me?” („Da' eu cu ce mă 
aleg?”). Omul trebuie să stea şi să se întrebe: „Da' eu cu ce mă aleg dacă sunt sănătos, sexy şi 
arătos?” Sau: „Cum ar arăta viaţa mea dacă n-ar mai trebui să muncesc niciodată?” Sau: „Ce aş face 
dacă aş avea toţi banii de care am nevoie?” Fără această umbră de lăcomie şi fără dorinţa de a avea 
ceva mai bun nu există posibilitate de progres. Lumea noastră progresează pentru că noi toţi ne 
dorim o viaţă mai bună. Noile invenţii apar pentru că ne dorim ceva mai bun. Mergem la şcoală şi 
studiem serios pentru că vrem ceva mai bun. Aşadar, de câte ori vă daţi seama că evitaţi ceva ce ar 
trebui să faceţi, trebuie doar să vă întrebaţi: „Da' eu cu ce mă aleg?” Fiţi puţin lacomi. E cel mai bun 
leac împotriva lenei. 

Prea multă lăcomie însă, ca orice lucru în exces, nu e bună. Amintiţi-vă însă ce spunea 
Michael Douglas în filmul Wall Street: „Lăcomia este bună.” Tatăl cel bogat spunea altfel: 
„Sentimentul de vinovăţie este mai rău decât lăcomia. Pentru că vinovăţia îţi jefuieşte trupul de 
suflet.” După părerea mea, cel mai bine a spus-o Eleanor Roosevelt: „Fă ceea ce îţi spune sufletul 
că e bine - pentru că oricum vei fi criticat. Vei fi condamnat de ceilalţi şi dacă faci ceva şi dacă nu 
faci.” 



Motivul nr. 4. Obiceiurile proaste. Viaţa noastră este o reflectare a obiceiurilor, şi nu atât a 
educaţiei, a studiilor. După ce a văzut filmul Conan cu Arnold Schwarzenegger, un prieten mi-a 
spus: „Mi-ar plăcea să am un trup ca al lui Schwarzenegger.” Majoritatea bărbaţilor sunt de aceeaşi 
părere. 

„Am auzit că era destul de firav şi de slăbănog la început”, a adăugat un alt prieten. 

„Da, şi eu am auzit”, a spus un altul. „Am mai auzit că făcea sport aproape în fiecare zi la 
sala de antrenament.” 

„Mda, păi n-avea încotro.” 

„Nu cred”, zise scepticul grupului. „Pun pariu că aşa s-a născut. Şi apoi, ia să nu mai vorbim 
de Amold şi să mai bem nişte bere.” 

Acesta este un exemplu al obiceiului de a-ţi controla comportamentul, îmi amintesc că l-am 
întrebat pe tatăl cel bogat despre obiceiurile celor bogaţi. In loc să-mi răspundă direct, el a vrut să 
aflu totul printr-un exemplu, ca de obicei. 

„Când plăteşte tatăl tău facturile?”, m-a întrebat tatăl cel bogat. 

„La începutul lunii”, i-am răspuns. 

„Şi îi mai rămâne ceva?”, m-a întrebat. 

„Foarte puţin”, mi-a spus. 

„Ăsta este motivul pentru care se omoară atât”, mi-a spus tatăl cel bogat. „Are obiceiuri 
proaste. El îi plăteşte întâi pe ceilalţi, se pune pe el pe ultimul loc, şi asta în cazul în care îi mai 
rămâne ceva.” 

„Ceea ce de obicei nu-i prea rămâne”, am spus eu. „Dar trebuie să-şi plătească facturile, nu? 
Oare n-ar trebui să şi le plătească?” 

„Nici nu se pune problema”, spuse tatăl cel bogat. Cred cu tărie că facturile trebuie plătite la 
timp. Dar eu mai întâi mă plătesc pe mine, înainte să plătesc statului.” 

„Şi ce se întâmplă când nu ai destui bani?”, am întrebat. „Ce e de făcut?” 

„Acelaşi lucru”, mi-a spus tatăl cel bogat. „Eu întâi mă plătesc pe mine, chiar şi când nu am 
prea mulţi bani. Coloana activelor este mult mai importantă pentru mine decât Statul.” 

„Dar”, am spus eu, „nu vin să vă someze?” 

„Doar dacă nu plăteşti”, spuse tatăl cel bogat. „Uite ce e, eu n-am spus să nu plăteşti. Am 
spus să mă plătesc mai întâi pe mine, chiar şi când nu am destui bani.” 

„Bine”, am replicat eu, „dar cum faceţi atunci?” 

„Nu contează cum. Problema este «De ce»“, spuse tatăl cel bogat. 

„Bine, de ce?” 

„Motivaţia”, spuse tatăl cel bogat. „Cine crezi că se va plânge mai tare dacă nu plătesc: eu 
sau creditorii mei?” 

„Categoric, creditorii vor face mai mare scandal”, am spus eu, reacţionând aşa cum mi se 
părea logic. „Nu vă veţi plânge dacă nu vă veţi plăti.” 

„Vezi tu, după ce mă plătesc pe mine, constrângerea de a-mi plăti impozitele şi celelalte dări 
este atât de mare încât mă obligă să găsesc alte forme de venit. Constrângerea de a plăti devine 
motivaţia mea. Mi-am mai luat şi alte slujbe, am deschis noi companii, m-am apucat să 
tranzacţionez acţiuni, am făcut tot ce am putut astfel încât cei cărora le datorez bani să nu înceapă să 
ţipe la mine. Această constrângere m-a determinat să muncesc mai mult, să mă gândesc la o soluţie 
şi, în general, m-a făcut mai deştept şi mai activ în privinţa banilor. Dacă m-aş fi lăsat pe mine pe 
ultimul plan, n-ar mai fi existat constrângerea, dar aş fi rămas fără o para chioară.” 

„Deci frica de Stat sau de alţii cărora le datoraţi bani v-a motivat?” 

„Exact”, spuse tatăl cel bogat. „Vezi tu, perceptorii guvernamentali sunt foarte duri în 
general, indiferent dacă sunt ai Statului sau nu. Cei mai mulţi cedează în faţa durităţii lor. Le dau lor 
banii şi pe ei înşişi nu se mai plătesc niciodată. Ştii povestea slăbănogului de 48 de kilograme care 
se alege cu praf în ochi?” 

Am dat din cap. Am văzut tot timpul anunţul pentru cursurile de ridicare de greutăţi şi de 
bodybuilding în cărţile cu benzi desenate. 

Ei bine, majoritatea oamenilor îi lasă pe duri să le arunce praf în ochi. Eu am hotărât să 
transform această teamă de cei duri într-o posibilitate de a mă întări. Alţii devin şi mai slabi. 
Obligându-mă să mă gândesc cum să mai câştig nişte bani, e ca şi cum aş merge la sala de sport şi 



aş ridica greutăţi. Cu cât îmi lucrez mai mult muşchii minţii cu scopul de a face bani, cu atât devin 
mai puternic. Acum nu mă mai tem de aceşti duri. 

Mi-a plăcut ce mi-a spus tatăl cel bogat. 

„Dacă mă plătesc pe mine în primul rând, devin mai puternic din punct de vedere financiar, 
mental şi fiscal.” 

Tatăl cel bogat a dat din cap afirmativ. „Şi dacă mă plătesc pe mine în ultimul rând sau 
deloc, devin tot mai slab. Deci oamenii precum şefii, directorii, perceptorii de impozite şi facturi ori 
proprietarii reuşesc să mă hăituiască toată viaţa. Şi asta doar pentru că nu sunt în stare să îmi fac 
nişte obiceiuri sănătoase în privinţa banilor.” 

Tatăl cel bogat dădu din cap afirmativ. „Exact ca pe slăbănogul de 48 de kilograme.” 

Motivul nr. 5. Aroganţa. Aroganţa înseamnă orgoliu plus ignoranţă. 

„Ceea ce ştiu este ceea ce mă ajută să fac bani. Ceea ce nu ştiu mă face să pierd bani. De 
câte ori am fost arogant am pierdut bani. Pentru că atunci când sunt arogant cred sincer că lucrurile 
pe care nu le ştiu nu sunt importante”, îmi spunea adesea tatăl cel bogat. 

Am descoperit că mulţi oameni se folosesc de aroganţă pentru a-şi ascunde ignoranţa. Asta 
se întâmplă deseori atunci când discut declaraţiile de venit cu contabilii sau chiar cu alţi investitori. 

Ei încearcă să facă pe grozavii în timpul discuţiei. E clar că nu ştiu despre ce e vorba. Ei nu 
mint, dar nici nu spun adevărul. 

Există mulţi oameni în lumea banilor, a finanţelor şi a investiţiilor care habar n-au despre ce 
vorbesc. Mulţi dintre cei care aparţin industriei banilor doar îşi laudă marfa precum negustorii de 
maşini la mâna a doua. 

Atunci când ştiţi că nu cunoaşteţi suficient un anumit lucru, educaţi-vă apelând la un expert 
în domeniu sau la o carte pe acel subiect. 



CAPITOLUL 9 


Pornirea 

Aş vrea să vă pot spune că mi-a fost uşor să fac avere, dar n-ar fi adevărat. 

Drept pentru care, ca răspuns la întrebarea: „Cum să încep?” ofer de obicei traseul pe care 
l-am urmat zi de zi pentru a ajunge în această fază. E foarte uşor să găseşti afaceri profitabile. Vă 
garantez eu că aşa este. E ca mersul pe bicicletă. După câteva buşituri, devine cât se poate de 
simplu. Când este însă vorba de bani, hotărârea de a merge până la capăt şi de a depăşi buşiturile 
depinde de fiecare. 

Pentru a găsi „afaceri cu care te întâlneşti doar o dată în viaţă”, dintre cele de milioane de 
dolari, trebuie să apelăm la geniul nostru financiar. Eu cred că fiecare dintre noi are un geniu 
financiar înnăscut. Problema este să descoperim unde zace şi să îl trezim. El încă doanne pentru că 
am fost educaţi să credem că banul este ochiul dracului şi stă la rădăcina tuturor relelor. Am fost 
încurajaţi să învăţăm o meserie ca să muncim pentru bani, dar nimeni nu ne-a învăţat cum să facem 
să muncească banii pentru noi. Am fost învăţaţi să nu ne facem griji pentru viitorul nostru financiar, 
pentru că firma sau Statul vor avea grijă de noi la pensie. Şi totuşi, copiii noştri educaţi în acelaşi 
sistem de învăţământ vor fi cei care vor sfârşi prin a ne plăti această pensie. Mesajul continuă sa fie 
cel de a munci din greu, de a câştiga bani, de a-i cheltui şi de a împrumuta bani. 

Din păcate, 90% dintre occidentali subscriu la această idee pur şi simplu pentru că e mai 
uşor să-ţi găseşti o slujbă sau să munceşti pentru bani. Dacă nu vreţi să faceţi parte din masele largi, 
vă ofer o soluţie, respectiv zece paşi care ajută la trezirea geniului financiar. Vă ofer soluţia pe care 
am urmat-o şi eu la rândul meu. Dacă vreţi să urmaţi o parte dintre ei, foarte bine. Dacă nu, 
imaginaţi-vă alţii. Geniul vostru financiar e suficient de inteligent pentru a-şi întocmi propria listă. 

Aflându-mă în Peru împreună cu un căutător de aur de 45 de ani, l-am întrebat pe acesta 
cum de este aşa de sigur că va găsi o mină de aur. El mi-a răspuns: „Aurul este pretutindeni. Dar 
oamenii nu sunt învăţaţi să-l observe.” 

Trebuie să recunosc că aşa este. în afacerile imobiliare pot găsi într-o singură zi patru sau 
cinci potenţiale afaceri strălucite, în vreme ce omul obişnuit nu va găsi nimic, căutând chiar în 
acelaşi loc. Şi asta pentru că nu şi-a găsit răgazul să-şi dezvolte geniul financiar. Următorii paşi vi-i 
ofer pentru a vă dezvolta acest har dat de Dumnezeu, har asupra căruia doar voi deţineţi controlul. 

1. AM NEVOIE DE UN MOTIV MAI PUTERNIC DECÂT REALITATEA. Puterea 
spiritului. în cazul în care îi veţi întreba dacă vor să se îmbogăţească sau să devină independenţi din 
punct de vedere financiar, cei mai mulţi vă vor răspunde că „da”. Apoi se trezesc la realitate. 
Drumul pare prea lung şi prea anevoios. E mai simplu să munceşti pentru bani şi să dai surplusul 
unui agent de Bursă. 

Am cunoscut cândva o tânără care visa să înoate pentru echipa olimpică a Statelor Unite. 
Adevărul e că trebuia să se trezească zilnic la 04:00 dimineaţa şi să înoate trei ore înainte să meargă 
la şcoală. Nu mergea cu prietenii la petreceri sâmbătă seara şi trebuia să înveţe şi să aibă note mari 
ca toţi ceilalţi. 

Când am întrebat-o ce a îndemnat-o să ajungă să aibă această ambiţie supraomenească şi să 
facă atâtea sacrificii, mi-a răspuns pur şi simplu: „O fac pentru mine şi pentru cei dragi. Iubirea mă 
ajută să depăşesc obstacolele şi sacrificiile.” 

Un motiv sau un scop este o combinaţie între ceea ce „vrei” şi ceea ce „nu vrei”. Oamenii 
mă întreabă care a fost motivul pentru care mi-am dorit să fiu bogat. Şi eu le explic că este o 
combinaţie de sentimente profunde care presupun ceea ce „vreau” şi ceea ce „nu vreau”. 

Voi face o listă cu câteva dintre ele. Mai întâi, ceea ce „nu vreau”, pentru că aceste lucruri 
creează ceea ce „vreau”. Nu vreau să muncesc toată viaţa. Nu vreau ceea ce au sperat părinţii mei 
pentru mine, adică o slujbă sigură şi o casă la marginea oraşului. Nu-mi place să fiu angajatul cuiva. 
Mi-a displăcut profund faptul că tatăl meu a lipsit la multe dintre meciurile mele de fotbal pentru că 
era prea ocupat să-şi vadă de cariera lui. Mi-a displăcut profund faptul că tatăl meu a muncit din 
greu toată viaţa şi Statul i-a luat cea mai mare parte din muncă până la sfârşitul existenţei sale. Nici 
măcar nu a putut să transmită mai departe înainte de a muri rezultatul eforturilor sale de o viaţă. Cu 
bogaţii nu se întâmplă aşa ceva. Ei muncesc din greu, dar lasă o moştenire copiilor lor. 



Şi acum, ceea ce vreau. Vreau să fiu liber să călătoresc în lumea întreagă şi să trăiesc în 
stilul în care îmi place. Şi vreau să fac asta cât sunt încă tânăr. Pur şi simplu vreau să fiu liber. Vreau 
să deţin controlul asupra timpului şi vieţii mele. Vreau ca banii să muncească pentru mine. 

Acestea sunt motivele mele emoţionale profunde. Ale voastre care sunt? Dacă nu sunt 
suficient de puternice, atunci realitatea drumului care vă aşteaptă poate fi mai puternică decât 
motivaţia. Am pierdut bani şi am întâlnit multe oprelişti, dar această hotărâre profundă m-a ajutat să 
mă ridic de la pământ de fiecare dată şi s-o iau de la capăt. Am vrut ca de la 40 de ani să fiu liber, 
dar a trebuit să aştept până la 47, trecând prin multe experienţe, din care am avut enorm de învăţat. 

Aşa cum spuneam, îmi pare rău că nu pot să zic că a fost uşor. N-a fost, dar n-a fost nici 
greu. Dar fără o motivaţie serioasă sau un scop, totul este greu în viaţă. 

DACĂ NU AVEŢI UN MOTIV SERIOS, NU ARE ROST SĂ CITIŢI MAI DEPARTE. O 
SĂ VI SE PARĂ PREA MULTĂ MUNCĂ. 

2. ALEG ZILNIC. Puterea alegerii. Acesta este principalul motiv pentru care oamenii doresc 
să trăiască într-o ţară liberă. Dorim puterea de a alege. 

Din punct de vedere financiar, cu fiecare dolar pe care îl câştigăm obţinem şi puterea de a ne 
alege viitorul şi de a fi bogaţi, săraci sau din clasa de mijloc. Obiceiurile de a cheltui reflectă exact 
cine suntem. Oamenii săraci au obiceiuri proaste în privinţa cheltuielilor. 

Am avut multe avantaje de pe urma faptului că atunci când eram copil mi-a plăcut să joc 
Monopoly. Nimeni nu mi-a spus că Monopoly ar fi un joc doar pentru copii, aşa încât am continuat 
să-l practic şi ca adult. Am avut şi un tată bogat care mi-a explicat care este diferenţa între active şi 
pasive. Cândva de mult, când eram mic, am ales să fiu bogat şi am ştiut că nu trebuia să fac altceva 
decât să învăţ să dobândesc active, active adevărate. Cel mai bun prieten al meu, Mike, avea deja 
această coloană a activelor oferită pe tavă, dar tot trebuia să aleagă pentru a învăţa să şi-o menţină. 
Multe familii bogate îşi pierd activele la generaţia următoare pur şi simplu pentru că n-a fost nimeni 
format în ideea păstoririi acestor active. 

Cei mai mulţi aleg să nu fie bogaţi. 90% din populaţie socoteşte că a fi bogat „e prea 
complicat”. Şi atunci inventează expresii în acest sens: „Nu mă interesează banii.” Sau: „N-am să 
mă îmbogăţesc niciodată.” Sau: „Nu trebuie să-mi fac griji, sunt încă tânăr.” Sau: „Când o să adun 
nişte bani am să mă gândesc şi la viitorul meu.” Sau: „Soţul / soţia mea se ocupă de partea 
financiară.” Problema acestor afirmaţii este că ajung să lipsească persoana care le alege de 
capacitatea de a se gândi la următoarele două lucruri: timpul, care este bunul cel mai de preţ, şi 
învăţatul. Faptul că nu aveţi bani nu trebuie să devină o justificare pentru a nu învăţa. Asta este o 
alegere pe care o facem zilnic fiecare, adică ce facem cu timpul nostru, cu banii noştri şi cu ceea ce 
învăţăm noi. Aceasta este puterea alegerii. Cu toţii avem de ales. Eu pur şi simplu am ales să fiu 
bogat şi această alegere o fac zilnic. 

INVESTIŢI MAI ÎNTÂI ÎN EDUCAŢIE. în realitate, singurul bun pe care îl aveţi este 
mintea voastră, care e cea mai puternică, unealtă pe care o vom putea stăpâni vreodată. Aşa cum 
spuneam şi despre puterea alegerii, fiecare are de ales, odată ajuns la vârsta potrivită, ce anume vrea 
să-şi bage în cap. Vă puteţi uita la MTV toată ziua sau puteţi citi reviste de golf sau merge la ore de 
olărit sau de plan financiar. Voi alegeţi. Majoritatea mai curând cumpără investiţii decât să 
investească mai întâi în studiul asupra investiţiilor. 

O prietenă de-a mea, care este o femeie bogată, a fost jefuită de curând. Hoţii i-au luat 
televizorul şi aparatul video, dar i-au lăsat toate cărţile. Cu toţii avem de ales. 90% din populaţie 
cumpără televizoare şi doar 10% cumpără cărţi despre cum se fac afacerile sau casete despre cum să 
investeşti. 

Şi atunci, ce am făcut? Am mers la seminarii. îmi plac mai ales atunci când durează cel 
puţin două zile, pentru că îmi place să mă cufund într-un anumit subiect. în 1973, mă uitam la 
televizor şi tocmai se făcea reclamă la un seminar de trei zile despre felul în care poţi să faci 
investiţii în afaceri imobiliare fără să plăteşti nici un avans. Am cheltuit 385 de dolari şi datorită 
acestui curs am câştigat cel puţin 2 milioane de dolari, dacă nu chiar mai mult. Dar ceea ce e şi mai 
important este că mi-am cumpărat altă viaţă. N-a mai trebuit să muncesc tot restul zilelor datorită 
acestui curs. Merg la cel puţin două asemenea seminarii anual. 

îmi plac foarte mult casetele audio. De ce? Le pot derula înapoi cu uşurinţă. Tocmai 
ascultam o casetă a lui Peter Lynch, care spunea ceva cu care n-am fost deloc de acord. în loc să 



devin arogant şi critic, pur şi simplu am apăsat pe „rewind” şi am ascultat aceste 5 minute din casetă 
de cel puţin 20 de ori. Poate chiar de mai multe ori. Dintr-odată, fiind foarte receptiv, am înţeles de 
ce spusese asta. Era ca o vrajă. Era ca şi cum aş fi deschis o fereastră în mintea unuia dintre cei mai 
mari investitori ai tuturor timpurilor. Am câştigat nişte infonnaţii extrem de profunde prin 
intermediul experienţei sale şi a felului în care ştia să o împărtăşească. 

Rezultatul net: încă mai gândesc ca pe vremuri, dar am păstrat şi punctul de vedere al lui 
Peter în privinţa problemelor şi situaţiilor respective. Acum am două gânduri în loc de unul singur, 
încă o posibilitate de a analiza o problemă sau de a o aborda, şi acesta este un lucru nepreţuit. Acum 
spun deseori: „Oare cum ar proceda Peter Lynch sau Donald Trump sau Warren Buffett sau George 
Soros?” Singura posibilitate de a avea acces la această mare putere mentală a lor este să fiu suficient 
de umil încât să citesc sau să ascult ce au de spus. Oamenii aroganţi sau cu prea mult spirit adesea 
au o părere proastă despre sine şi se tem să îşi asume riscuri. Vedeţi voi, dacă învăţaţi ceva nou, se 
presupune că trebuie să faceţi şi nişte greşeli pentru a înţelege bine ceea ce aţi învăţat. 

Dacă aţi ajuns să citiţi până aici, înseamnă că nu aveţi probleme cu aroganţa. Rareori cei 
aroganţi citesc sau cumpără casete. De ce ar face-o? Ei sunt buricul pământului. 

Ei sunt cu mult mai „inteligenţi”, aşa încât comentează orice nouă idee care contravine 
stilului lor de gândire. în acest caz, aşa-numita lor „inteligenţă” combinată cu „aroganţa” duce la 
„ignoranţă”. Cu toţii cunoaştem oameni cu multe studii şi socotim că sunt foarte deştepţi, deşi 
bilanţul lor contabil arată cu totul altceva. O persoană cu adevărat inteligentă acceptă ideile noi 
pentru că ele adaugă sinergie celorlalte idei deja acumulate. Ascultatul este mai important decât 
vorbitul. Dacă n-ar fi fost aşa, Dumnezeu nu ne-ar fi dat două urechi şi doar o gură. Mulţi gândesc 
cu gura în loc să asculte şi să-şi însuşească noi idei şi posibilităţi. Ei comentează, în loc să pună 
întrebări. 

A durat mult până m-am îmbogăţit. Nu subscriu ideii „îmbogăţeşte-te repede”, pe care o au 
majoritatea celor care joacă la loterie sau la cazino. Pot avea sau pot pierde acţiuni, dar mă 
concentrez asupra formării, a educaţiei. Dacă vrei să pilotezi un avion, trebuie să iei mai întâi lecţii 
de zbor. întotdeauna m-au şocat cei care cumpără acţiuni sau proprietăţi, dar nu investesc niciodată 
în activele importante, cum ar fi mintea lor. Faptul că reuşeşti să cumperi o casă sau două nu 
înseamnă că devii expert în afaceri imobiliare. 

3. ALEGE CEI GRIJĂ PRIETENII. Puterea asocierii. Mai întâi de toate, nu îmi aleg 
prietenii în funcţie de declaraţiile lor de venituri. Am prieteni care s-au jurat să fie săraci, dar şi din 
cei care câştigă milioane anual. Ideea este că am avut de învăţat de la toţi şi am făcut un efort 
conştient de a învăţa de la ei. 

Recunosc că există oameni pe care-i frecventez pentru că au bani. Dar nu pentru că alerg 
după banii lor. Vroiam să dobândesc o parte din cunoaşterea lor. în unele cazuri, aceşti oameni care 
au bani mi-au devenit buni prieteni, dar nu toţi. Există o distincţie pe care aş vrea s-o subliniez. Am 
observat că prietenii mei cu bani vorbesc despre bani. Nu se laudă, ci îi interesează subiectul. Deci 
am învăţat de la ei şi ei au învăţat de la mine. Prietenilor mei care au cumplite probleme financiare 
nu le place să vorbească despre bani, afaceri sau investiţii. Li se pare chiar că este o grosolănie sau 
un gest neintelectual. Aşa încât am învăţat şi de la prietenii care se zbat din punct de vedere 
financiar. Am aflat de la ei ce nu trebuie să fac. 

Am câţiva prieteni care au creat peste un miliard de dolari într-o viaţă scurtă de om. La trei 
dintre ei am întâlnit acelaşi fenomen: prietenii lor care nu aveau bani n-au venit niciodată să-i 
întrebe cum au reuşit. în schimb, au venit să le ceară unul dintre aceste două lucruri sau amândouă: 
1. un împrumut şi / sau 2. o slujbă. 

UN AVERTISMENT: Nu-i ascultaţi pe cei săraci sau speriaţi. Am asemenea prieteni, îmi 
sunt foarte dragi, dar sunt „puişorii cei laşi” ai vieţii. Când e vorba de bani şi mai ales de investiţii, 
întotdeauna „pică cerul”. întotdeauna ştiu din ce cauză n-o să meargă treaba. Problema e că lumea îi 
ascultă. Numai că aceia care acceptă aceste previziuni sumbre sunt la rândul lor nişte „puişori laşi”. 
Vorba proverbului: „Cine seamănă se adună.” 

Dacă vă uitaţi la postul de televiziune CNBC, care este o adevărată mină de aur în privinţa 
informaţiilor despre investiţii, veţi constata că exista adesea câte un grup de aşa-numiţi „experţi”. 
Unul dintre experţi va spune că piaţa va scădea şi celălalt va spune că va înflori. Dacă sunteţi 
deştepţi, îi veţi asculta pe amândoi. Fiţi receptivi, pentru că amândoi au nişte puncte de vedere 
valabile. Din păcate, majoritatea îi ascultă doar pe „puii cei laşi”. 



Am avut mai mulţi prieteni apropiaţi care au încercat să mă convingă să renunţ la o afacere 
sau la o investiţie. Acum câţiva ani, un prieten mi-a spus că e foarte încântat pentru că a găsit nişte 
certificate de depozit cu 6%. I-am explicat că eu câştig 16 procente din certificate de stat. A doua zi 
mi-a trimis un articol, explicându-mi de ce investiţiile mele sunt periculoase. Primesc 16% de ani de 
zile, iar el continuă să primească 6%. 

Aş putea spune că unul dintre cele mai complicate lucruri în privinţa construirii unei averi 
este să ai încredere în tine şi să nu mergi neapărat cu mulţimea. Pentru că pe piaţă de obicei turma 
duce la întârzieri şi la abator. Dacă o mare afacere apare pe prima pagină a ziarelor, în majoritatea 
cazurilor este prea târziu. Căutaţi ceva nou. Sau, aşa cum spunem noi, cei care facem surfing: 
„întotdeauna apare alt val.” Cei care aleargă să prindă un val întârziat sunt de obicei măturaţi de 
acesta. 

Investitorii inteligenţi nu pierd vremea pe piaţă. Dacă ratează un val, îl caută pe următorul, 
pregătindu-se deja pentru el. Acest lucru pare dificil pentru majoritatea investitorilor, pentru că a 
cumpăra ceva nepopular înspăimântă. Investitorii timizi sunt ca oile. Dau buzna doar atunci când 
investitorii cei înţelepţi şi-au cules întreg profitul şi deja au trecut la altceva. Investitorii înţelepţi 
cumpără ceva când acesta încă nu e foarte bine cunoscut de ceilalţi. Ei ştiu că profitul se face la 
cumpărare şi nu la vânzare. Ei aşteaptă cu răbdare. Aşa cum spuneam, nu-şi pierd vremea. Exact ca 
şi cel care face surfing, se pregătesc pentru următorul val important. 

Totul este o chestiune de „a fi în interiorul afacerilor”. Există un mod ilegal de a fi în 
interiorul unei afaceri, dar există şi forme de a fi în interior care sunt legale. Calea este spre interior. 
Problema este cât de departe vă aflaţi faţă de aceste informaţii din interior. Motivul pentru care vreţi 
să aveţi prieteni bogaţi este că ei sunt mai în miezul problemei, acolo unde se fac banii. Ei fac 
informaţiile. Dacă vreţi să aflaţi despre următoarea mare afacere, intraţi în ea şi încheiaţi-o înainte 
să se răsufle. Nu spun să procedaţi ilegal, dar cu cât aflaţi mai repede, cu atât aveţi şanse mai mari 
de profit la un risc minim. Pentru asta există prieteni. Asta este inteligenţa financiară. 

4. STĂPÂNEŞTE O FORMULĂ ŞI APOI ÎNVAŢĂ UNA NOUĂ. Puterea învăţării rapide. 
Pentru a face punea, fiecare brutar are o anumită reţetă, chiar dacă ea e doar în capul lui. Acelaşi 
lucru este valabil şi în cazul banilor. De asta banii se mai numesc şi „boabe”. Mulţi au auzit de 
vorba asta: „Eşti ceea ce mănânci.” Eu am o altă variantă. Eu spun: „Devii ceea ce înveţi.” Cu alte 
cuvinte, aveţi grijă ce învăţaţi, pentru că mintea voastră este atât de puternică, încât deveniţi ceea ce 
aveţi în cap. De exemplu, dacă învăţaţi să gătiţi, aveţi tendinţa să gătiţi. Deveniţi bucătari. Dacă nu 
vreţi să mai fiţi bucătari, atunci trebuie să învăţaţi altceva. Să zicem că vreţi să vă faceţi profesori. 
După ce terminaţi facultatea, deveniţi profesori. Şi aşa mai departe. Alegeţi cu atenţie ceea ce 
studiaţi. 

Când e vorba de bani, masele au în general o singură formulă, pe care au învăţat-o la şcoală, şi 
anume să muncească pentru bani. Această fonnulă, predominantă în lumea întreagă, face ca zilnic 
milioane de oameni să se scoale şi să meargă la serviciu, să câştige bani, să-şi plătească facturile, să 
aibă de cheltuială, să mai achiziţioneze nişte acţiuni la fondurile mutuale şi să meargă iar la 
serviciu. Aceasta este fonnula principală sau reţeta. 

Dacă v-aţi săturat de ceea ce faceţi sau nu câştigaţi destul, e suficient să schimbaţi formula 
prin care faceţi bani. 

Cu mult timp în urmă, când aveam 26 de ani, am urmat un curs de un week-end, care se 
numea „Cum să cumperi proprietăţile prescrise în urma unei ipoteci”. Am învăţat o formulă. 
Următoarea treabă a fost să capăt disciplina necesară pentru a pune în practică ceea ce am învăţat. 
Aici, majoritatea se blochează. în cei trei ani cât am lucrat la compania Xerox, mi-am petrecut 
timpul învăţând să stăpânesc arta de a cumpăra proprietăţile prescrise în urma unei ipoteci. Am 
câştigat câteva milioane de dolari folosind această formulă, dar în prezent treaba merge mult mai 
încet şi sunt prea mulţi cei care se ocupă de aşa ceva. 

După ce am învăţat să stăpânesc această formulă, am căutat altele. De la multe cursuri nu am 
folosit informaţia directă, dar de fiecare dată am avut câte ceva de învăţat. 

Am urmat cursuri pentru intermediari, dar şi unul pentru vânzători de bunuri şi încă unul 
despre Haos (o introducere elementară în acest domeniu găsiţi în cartea „Câte ceva despre Haos”, 
de Z. Sardar şi I. Abrams, Editura Curtea Veche, 2000). Mă aflam într-o lume cu mult peste 
posibilităţile mele, cu oameni cu doctorate în fizică nucleară şi ştiinţa spaţiului. Şi totuşi am învăţat 
multe lucruri care au făcut ca acţiunile şi investiţiile mele în imobiliar să fie profitabile. 



Majoritatea facultăţilor au şi ore despre planul financiar şi despre cumpărarea de investiţii 
tradiţionale. De aici se poate începe bine. 

întotdeauna am căutat o fonnulă rapidă. De aceea câştig uneori într-o singură zi mai mult 
decât alţii într-o viaţă. 

încă o precizare. în această lume actuală, în care totul se schimbă extrem de rapid, nu mai 
contează atât de mult ce ştii, pentru că adesea e deja binecunoscut. Contează cât de repede afli. 
Această calitate este nepreţuită. Este nepreţuită în găsirea unor formule rapide - a reţetelor pentru 
obţinerea „boabelor”. Să munceşti din greu pentru bani este o formulă de modă veche, care a apărut 
odată cu oamenii cavernelor. 

5. PLĂTIŢI-VĂ MAI ÎNTÂI PE VOI. Puterea auto-disciplinei. Dacă nu reuşiţi să vă 
stăpâniţi, nu încercaţi să vă îmbogăţiţi. E mai bine să intraţi la Marină sau la mănăstire ca să vă 
puteţi controla. N-are rost să investiţi ca să câştigaţi bani şi apoi să-i faceţi praf. Lipsa de 
auto-disciplină îi face pe mulţi dintre cei care câştigă la loterie să ajungă săraci lipiţi la puţină vreme 
după ce s-au ales cu milioane. Lipsa de auto-disciplină îi face pe cei cărora li se măreşte leafa să-şi 
cumpere imediat o maşină nouă sau să plece într-o croazieră. 

E greu de spus care dintre cei zece paşi este cel mai important. Dar dintre toţi paşii, acesta 
este poate cel mai greu de stăpânit, dacă nu v-a intrat în reflex. Aş îndrăzni chiar să spun că lipsa de 
auto-disciplină este factorul nr. 1 care îi delimitează pe cei bogaţi de cei săraci sau de cei de nivel 
mediu. 

Mai simplu spus, cei care nu au o părere destul de bună despre ei şi sunt foarte toleranţi în 
privinţa constrângerilor financiare nu pot niciodată, realmente niciodată, să fie bogaţi. Aşa cum am 
mai spus dintr-o lecţie pe care am învăţat-o de la tatăl meu cel bogat, „lumea va continua să vă 
controleze destinul”. Şi asta nu pentru că unii sunt mai duri decât alţii, ci pentru că un om anume nu 
are un control şi o disciplină de sine. Cei lipsiţi de tărie sufletească devin adesea victimele celor 
care ştiu să se auto-disciplineze. 

în cursurile pentru întreprinzători pe care le ţin, le amintesc adesea celor prezenţi să nu se 
concentreze asupra produselor, asupra serviciilor sau asupra mărcii, ci asupra dezvoltării calităţilor 
manageriale. Cele mai importante trei calităţi manageriale necesare demarării într-o afacere sunt: 

1. Managementul circuitului financiar. 

2. Managementul oamenilor. 

3. Managementul timpului personal. 

Aş spune chiar că aceste trei calităţi de administrare se aplică tuturor, nu numai 
întreprinzătorilor. Ele contează în felul în care vă trăiţi viaţa ca indivizi sau ca parte dintr-o familie, 
dintr-o firmă, dintr-o organizaţie cu scopuri caritabile, dintr-un oraş sau dintr-un popor. 

Fiecare dintre aceste calităţi este sporită de capacitatea de stăpânire a auto-disciplinei. Eu nu 
consider că ar fi o vorbă goală povestea cu „Plăteşte-te mai întâi pe tine”. 

„Plăteşte-te mai întâi pe tine” este o expresie care a apărut prima dată în „The Richest Man 
in Babylon” (Cel mai bogat om din Babilon) de George Classen. S-au vândut milioane de 
exemplare. Dar în vreme ce milioane de oameni au repetat de bunăvoie această afirmaţie, foarte 
puţini sânt cei care i-au urmat sfatul. Aşa cum spuneam, alfabetizarea financiară pennite citirea 
cifrelor, iar cifrele spun câte o poveste. Dacă citesc declaraţia de venit a cuiva şi bilanţul său, îmi 
dau seama imediat dacă persoana respectivă a pus în practică ideea lui „Plăteşte-te mai întâi pe 
tine”. 

Un desen valorează cât o mie de cuvinte. Aşa încât să comparăm iarăşi declaraţia de venituri 
a celor care se plătesc mai întâi pe ei cu a celor care n-o fac. 




Studiaţi aceste grafice şi veţi observa că există nişte diferenţe. Din nou, ele se referă la 
înţelegerea circuitului financiar, care are la rândul său de spus o poveste. Mulţi oameni se uită la 
cifre, dar le scapă povestea. Dacă veţi reuşi să înţelegeţi cu adevărat puterea circuitului financiar, vă 
veţi da seama curând ce este în neregulă la desenul care urmează mai jos, sau de ce 90% dintre 
oameni muncesc din greu toată viaţa şi au nevoie de un sprijin din partea Statului, cum ar fi banii de 
la Asigurările Sociale atunci când nu mai pot lucra. 

Vă daţi seama de ce? Graficul anterior reflectă faptele celui care alege să se plătească mai 
întâi pe sine. în fiecare lună alocă bani pentru coloana activelor înainte de a plăti cheltuielile lunare. 
Deşi milioane de oameni au citit cartea lui Classen şi au înţeles ce înseamnă „Plăteşte-te mai întâi 
pe tine”, în realitate pe ei se plătesc la urmă. 

Deja aud reacţiile supărate ale celor care cred sincer că mai întâi trebuie să-ţi plăteşti 
facturile. Şi îi aud pe cei „responsabili”, care îşi plătesc facturile la timp. Eu nu spun să fiţi 
iresponsabili şi să nu vă plătiţi facturile. Eu spun doar să faceţi aşa cum scrie în carte, şi anume 
„plătiţi-vă pe voi mai întâi”. Graficul anterior este imaginea contabilă corectă a acestui procedeu. 
Nicidecum o cale de urmat. 



Soţia mea şi cu mine am avut mulţi contabili, consilieri financiari şi bancheri care au avut 
probleme serioase cu felul în care trebuie abordată problema lui „Plăteşte-te pe tine mai întâi.” 




Motivul este că aceşti specialişti în finanţe procedează asemeni maselor largi, adică se plătesc pe ei 
în ultimul rând. îi plătesc pe toţi ceilalţi mai întâi. 

Au existat multe luni în viaţa mea când din diverse motive circuitul financiar era mult mai 
lent decât nevoia de numerar pentru facturi. Am continuat să mă plătesc pe mine mai întâi. 
Contabilii mei au intrat în panică. „Or să vină după tine. Or să te bage cei de la Fisc în puşcărie.” 
„N-o să mai obţii nici un fel de împrumuturi.” „O să-ţi taie lumina.” Am continuat să mă plătesc pe 
mine mai întâi. 

O să vă întrebaţi „De ce?” Pentru că asta era de fapt povestea de bază din „Cel mai bogat om 
din Babilon”, puterea auto-disciplinei şi puterea tăriei sufleteşti. „Tupeul” este un termen mai puţin 
elegant. Aşa cum mă învăţase tatăl meu cel bogat încă din prima lună când am muncit pentru el, 
majoritatea se lasă împinşi de la spate de lume. Vine câte un perceptor şi spune: „Plăteşti, că de 
nu...” Şi plăteşti, dar nu te plăteşti pe tine. Un vânzător vă spune: „Nu-i nimic, trecem în cont.” 
Agentul imobiliar vă spune: „Daţi-i bătaie - Statul permite o reducere a impozitului pe casă.” De 
fapt, despre asta este cartea amintită. Să ai curajul să mergi împotriva curentului şi să te 
îmbogăţeşti. Chiar dacă sunteţi curajoşi, atunci când e vorba de bani mulţi oamenii devin 
neajutoraţi. 

Eu nu spun să fiţi iresponsabili. Motivul pentru care nu am datorii pe cărţile de credit sau 
altfel de întârzieri de plată constă în faptul că vreau să mă plătesc pe mine mai întâi. Motivul pentru 
care încerc să îmi minimizez venitul este faptul că nu vreau să plătesc prea mult Statului. De aceea, 
cei care aţi vizionat caseta „Secretele celor bogaţi”, ştiţi că venitul meu provine din coloana 
activelor, prin intermediul unei companii din Nevada. Dacă aş munci pentru bani, mi i-ar lua Statul. 

Deşi îmi plătesc facturile la sfârşit, sunt destul de abil din punct de vedere financiar ca să nu 
intru în situaţii grave. Nu-mi place să am datorii pentru ceea ce consum. De fapt, am pasive mai 
mari decât 99% din populaţie, dar nu plătesc pentru ele. Alţii plătesc pasivele mele. Ei se numesc 
chiriaşi. Regula nr. 1 pentru a vă plăti pe voi mai întâi este să nu faceţi datorii. Chiar dacă îmi 
plătesc facturile la sfârşit, am grijă să le amân doar pe cele neimportante. 

în al doilea rând, când ocazional nu am bani gheaţă, tot pe mine mă plătesc mai întâi. 
Creditorii şi Statul n-au decât să ţipe cât vor. Chiar îmi place când devin duri. De ce? Pentru că de 
fapt aceştia îmi fac un serviciu. Sunt un motiv de inspiraţie şi mă determină să fac în aşa fel încât să 
obţin mai mulţi bani. Deci întâi mă plătesc pe mine, investesc banii şi îi las pe creditori să facă 
scandal. De obicei, până la unnă îi plătesc, chiar destul de repede. Şi eu şi soţia mea avem credite 
excelente. Nu cedăm presiunilor, nu ne cheltuim economiile şi nici nu lichidăm din acţiuni ca să ne 
plătim datoriile de la bonurile de consum. Acest lucru nu ar fi o dovadă de inteligenţă financiară. 

Deci, răspunsul este: 

1. Nu faceţi datorii prea mari pe care să fie nevoie să le plătiţi apoi. Păstraţi cheltuielile la un 
nivel scăzut. Construiţi-vă mai întâi activele. După aceea abia cumpăraţi-vă o casă mare sau o 
maşină frumoasă. Nu e deloc inteligent să rămâneţi în cursa şobolanului. 

2. Când nu mai aveţi bani pe care să-i puteţi rula, lăsaţi constrângerile să se acumuleze şi nu 
intraţi în economii sau în investiţii. Folosiţi aceste constrângeri ca să vă inspire geniul financiar 
pentru a găsi noi căi de a câştiga mai mulţi bani şi de a vă plăti apoi facturile. în felul acesta vă veţi 
spori capacitatea de a face bani, dar şi inteligenţa financiară. 

Deşi de foarte multe ori am intrat în încurcături din punct de vedere financiar, mi-am pus 
mintea la contribuţie pentru a obţine un venit mai mare, apărându-mi cu îndârjire acţiunile deja 
obţinute. Contabilul meu a făcut scandal şi s-a ascuns, dar eu am rămas un soldat vajnic, 
apărându-mi Fortul Activelor. 

Oamenii săraci au obiceiuri proaste. Unul dintre cele mai des întâlnite obiceiuri proaste se 
numeşte cu naivitate „intratul în economii”. Cei bogaţi ştiu că economiile se folosesc doar pentru a 
crea şi mai mulţi bani, şi nu pentru a plăti facturile. 

Ştiu că pare dur, dar, aşa cum spuneam, dacă nu sunteţi duri în forul vostru interior, lumea 
vă va împinge care încotro. Dacă nu vă plac constrângerile financiare, găsiţi o formulă care să vă 
convină. Una ar fi reducerea cheltuielilor, depunerea banilor la Bancă, plata impozitelor pe venit 
înainte de termen, cumpărarea de fonduri mutuale şi perspectiva de a rămâne pentru totdeauna un 
oarecare. Numai că asta încalcă regula lui „Plăteşte-te pe tine mai întâi”. 




Această regulă nu încurajează sacrificiul de sine sau abstinenţa financiară. Nu înseamnă 
plăteşte-te mai întâi pe tine şi apoi mori de foame. Viaţa e făcută ca să ne bucurăm de ea. Dacă veţi 
apela la geniul vostru financiar, veţi profita de toate avantajele vieţii, vă veţi îmbogăţi şi vă veţi plăti 
facturile fără a vă sacrifica stilul de viaţă. Asta este inteligenţa financiară. 

6. PLĂTIŢI-VĂ BINE BROKERII. Puterea unui sfat bun. Adesea, văd diverşi oameni care 
pun în faţa casei lor câte o pancartă pe care scrie „Pentru vânzare, adresaţi-vă proprietarului”. Sau 
văd la televizor tot mai des o mulţime de oameni care susţin că sunt „brokeri cu reducere”. 

Tatăl meu cel bogat m-a învăţat să procedez exact invers. El credea că experţii trebuie bine 
plătiţi şi am aplicat la rândul meu această politică. în prezent, am avocaţi, contabili, agenţi 
imobiliari şi agenţi de Bursă costisitori. De ce? Pentru că dacă, numai dacă, oamenii sunt experţi, 
înseamnă că serviciile pe care le prestează merită banii. Cu cât câştigă ei mai mult, cu atât câştig şi 
eu mai mult. 

Trăim în Epoca Informaţională. Informaţia este nepreţuită. Un bun broker trebuie nu numai 
să vă furnizeze infonnaţii, ci şi să vă înveţe multe. Am câţiva brokeri dispuşi să facă asta pentru 
mine. Unii m-au învăţat când aveam puţini bani sau deloc şi încă mai lucrăm şi acum împreună. 

Când plătesc un broker, este o nimica toată în comparaţie cu banii pe care îi fac datorită 
informaţiilor primite de la el. îmi place când agentul imobiliar sau cel de Bursă câştigă o grămadă 
de bani, pentru că asta înseamnă de obicei că şi eu câştig o mulţime de bani. 

în plus, un bun broker îmi protejează timpul care mi-ar fi necesar să fac aceşti bani - ca 
atunci când am cumpărat un teren viran pe 9.000 de dolari şi l-am vândut imediat pe 25.000 ca 
să-mi pot cumpăra mai repede un Porsche. Broker-ul este ochiul şi urechea voastră în raport cu 
cursul pieţei. Ei sunt acolo zi de zi, deci nu trebuie să fiu şi eu. Prefer să joc golf în acest timp. 

De asemenea, cei care vând chiar ei casele probabil că nu pun prea mult preţ pe timpul lor. 
De ce să vreau să economisesc câţiva dolari când aş putea folosi timpul ăsta ca să fac mai mulţi bani 
sau ca să-l petrec în mod plăcut? Ceea ce mi se pare ciudat este că mulţi oameni săraci sau din clasa 
mijlocie dau bacşişuri mari la restaurant, între 15 şi 20%, chiar când sunt prost serviţi, în schimb nu 
se îndură să dea între 3 şi 7 procente pentru un broker. Le place să dea bacşişuri care intră în 
coloana cheltuielilor şi să se scumpească la cei pe care i-ar putea socoti în coloana activelor. Acesta 
nu este un gest financiar inteligent. 

Nu toţi brokerii sunt la fel. Din păcate, mulţi dintre ei sunt doar simpli vânzători. Cel mai 
rău este în cazul agenţilor imobiliari. Ei vând, dar personal nu au proprietăţi sau au foarte puţine. E 
o diferenţă enormă între un broker care vinde case şi unul care vinde investiţii. Acelaşi lucru este 
valabil pentru brokerii care vând acţiuni, obligaţiuni, fonduri mutuale şi asigurări şi îşi spun experţi 
financiari. Astea sunt basme. Săruţi o mulţime de broscoi până să apară un prinţ. Vorba aceea: „Nu 
întrebaţi niciodată un vânzător de enciclopedii dacă vă trebuie o informaţie dintr-o enciclopedie.” 

Când intervievez un expert plătit pentru a-1 angaja, mai întâi îl întreb ce proprietăţi are sau 
ce acţiuni şi care este procentul pe care îl plăteşte în impozite. Acelaşi lucru este valabil şi pentru 
avocatul care se ocupă de plata impozitelor, cât şi pentru contabil. Am o contabilă care îşi vede de 
afacerea ei. Meseria ei este să ţină socotelile, dar afacerea ei este în domeniul imobiliar. Am avut un 
contabil care avea o afacere mică, dar nu avea proprietăţi imobiliare. L-am schimbat pentru că nu ne 
plăcea acelaşi tip de afaceri. Găsiţi-vă un broker care să pună la suflet interesele voastre. Mulţi 
brokeri îşi vor petrece vremea educându-vă şi astfel pot deveni cel mai bun activ pe care îl veţi 
întâlni vreodată. Fiţi corecţi şi majoritatea vor fi la rândul lor corecţi. Dacă nu vă gândiţi tot timpul 
decât cum să-i reduceţi comisioanele, de ce ar mai fi oare interesaţi să rămână în preajma voastră? E 
o logică elementară. 

Aşa cum vă spuneam şi mai înainte, una dintre calităţile administrative o reprezintă felul în 
care vă descurcaţi cu oamenii. Mulţi nu ştiu decât să dirijeze oamenii pe care-i văd mai inteligenţi şi 
mai stăpâni pe un domeniu ca pe nişte subordonaţi la muncă. Mulţi manageri medii rămân medii şi 
nu reuşesc să fie avansaţi pentru că ştiu să se poarte cu subalternii lor, dar nu ştiu să se poarte cu 
şefii lor. Marele talent este să vă descurcaţi şi să-i plătiţi bine pe cei care sunt mai deştepţi decât voi 
în anumite domenii specifice. De aceea companiile au un comitet director. Ar trebui şi voi să aveţi. 
Asta este adevărata inteligenţă financiară. 

7. FIŢI „DARNIC PRECUM UN INDIAN”. Aceasta este puterea de a obţine ceva din 
nimic. Când primii colonişti au venit în America, au fost surprinşi de un obicei specific indienilor 



de aici. Dacă unui colonist îi era frig, indianul îi dădea o pătură. Crezând că este vorba de un dar, 
colonistul se simţea jignit atunci când indianul i-o cerea înapoi. 

Indienii, la rândul lor, se supărau atunci când îşi dădeau seama că indivizii veniţi pe 
meleagurile lor ar fî vrut să nu le mai dea pătura înapoi. De aici vine expresia de „darnic ca un 
indian”. E, de fapt, o simplă neînţelegere între două culturi diferite. 

In această lume a „coloanei activelor”, pentru a vă îmbogăţi este vital să fiţi darnici ca 
indienii. Prima întrebare a investitorului sofisticat este: „Cât de repede îmi pot recupera banii?” De 
asemenea, vrea să ştie cu ce se alege, adică lui ce-i rămâne. De aceea ceea ce se numeşte ROI - 
„Retum Of and On Investmenf ’ (profitul la investiţii) - este atât de important. 

De exemplu, am găsit un mic apartament la câteva străzi de unde locuiam ce fusese prescris 
în urma unei ipoteci. Banca dorea 60.000 de dolari şi eu am licitat 50.000, bani pe care i-au acceptat 
pur şi simplu pentru că am însoţit oferta cu un cec de 50.000 de dolari. Au înţeles că era ceva serios. 
Mulţi investitori mă vor întreba dacă nu cumva îmi blochez prea mulţi bani în felul acesta. Nu era 
mai bine să obţin un împrumut? în acest caz, răspunsul meu este nu. Compania mea de investiţii îl 
foloseşte actualmente ca un apartament de închiriat pentru lunile de iarnă, când în Arizona vin 
„păsările călătoare” şi chiria este de 2.500 de dolari pe lună, vreme de patru luni pe an. în afara 
sezonului se închiriază doar cu 1.000 de dolari pe luna. Cam în trei ani, mi-am recuperat banii. 
Acum deţin acest bun care îmi pompează bani lună de lună. 

Acelaşi lucru se poate face şi cu acţiunile. Agentul meu de Bursă mă sună frecvent şi-mi 
recomandă să mut o sumă importantă de bani intr-un anumit lot de acţiuni ale unei companii care 
urmează să facă o mişcare ce va determina creşterea preţului acţiunilor, cum ar fi, de exemplu, 
anunţarea unui nou produs. îmi mut banii acolo o săptămână sau o lună, până îmi cresc acţiunile. 
Apoi îmi retrag suma iniţială şi nu mă mai interesează fluctuaţiile de pe piaţă, pentru că banii 
investiţi i-am recuperat şi se pot folosi în alte active. Banii mei intră şi ies şi obţin practic nişte 
bunuri gratuit. 

Adevărul este că uneori am pierdut bani cu acest sistem. Dar întotdeauna nu mă joc decât cu 
banii pe care îmi pot permite să-i pierd. Pot spune că dintr-o medie de zece investiţii dau lovitura cu 
două sau trei, cinci sau şase stau pe loc şi pierd doua sau trei. îmi limitez însă pierderile doar la 
banii pe care îi deţin în momentul respectiv. 

Cei care urăsc riscurile îşi bagă banii în bancă. Pe termen lung, economiile sunt mai bune 
decât nimic. Dar durează să vă recuperaţi banii şi în majoritatea cazurilor nu obţineţi nimic pe 
gratis. Pe vremuri te mai alegeai cu ceva, dar acum rareori se mai întâmplă. 

în cazul fiecăreia dintre investiţiile mele trebuie să existe un câştig, ceva pe gratis, un 
apartament, o mică magazie, o bucată de teren, o casă, nişte acţiuni sau nişte birouri pe gratis. 
Riscurile trebuie să fie limitate sau, în general, să se pornească de la această idee. Există cărţi 
dedicate exclusiv acestui subiect, pe care nu-1 voi aprofunda aici. Ray Kroc, celebru pentru 
McDonald's, a vândut francize de hamburgheri nu pentru că i-ar fi plăcut hamburgherii, ci pentru că 
dorea să obţină gratuit terenurile pe care se aflau aceste francize. 

Deci, investitorii inteligenţi trebuie să se concentreze mai mult asupra profitului la investiţii; 
există nişte active pe care le puteţi obţine gratuit odată ce vă recuperaţi banii. Asta înseamnă 
inteligenţă financiară. 

8. ACTIVELE DUC LA CUMPĂRAREA OBIECTELOR DE LUX. Puterea concentrării. 
Copilul unui prieten îşi luase prostul obicei de-a spânzura toţi banii pe care-i avea. Când a împlinit 
16 ani, evident că şi-a dorit propria maşină. Justificarea era: „Toţi părinţii prietenilor mei le-au luat 
copiilor câte o maşină.” Copilul a vrut să intre în economiile lui şi să le folosească pentru un avans. 
Atunci m-a chemat tatăl lui. 

„Crezi că ar trebui să-l las s-o facă? Sau să procedez ca alţi părinţi şi să-i cumpăr eu 
maşina?” 

Eu am răspuns: „Asta ar destinde atmosfera pe termen scurt, dar cu ce se va alege el ca 
lecţie de viaţă pe termen lung? Oare nu ar trebui să foloseşti această dorinţă a băiatului de a avea 
propria lui maşină pentru a-1 învăţa ceva?” Dintr-odată s-au aprins luminile şi el s-a grăbit spre 
casă. 

Două luni mai târziu, m-am întâlnit din nou cu prietenul meu. „Şi-a luat băiatul tău maşina 
cea nouă?”, am întrebat. 



„Nu. Dar i-am dat 3.000 de dolari pentru maşină. I-am spus să folosească banii mei în loc să 
intre în cei de studii.” 

„Foarte generos din partea ta”, am spus. 

„Nu chiar. Exista un impediment în obţinerea banilor. Ţi-am urmat sfatul şi am profitat de 
puternica lui dorinţă de a-şi cumpăra maşină spre a-1 învăţa ceva în plus.” 

„Şi care era obstacolul?” am întrebat. 

„Trebuia să mai jucăm o dată o partidă de CashFlow. Am jucat şi am avut o lungă discuţie 
despre cum pot fi folosiţi banii în mod înţelept. I-am făcut abonament la Wall Street Journal şi am 
mai luat câteva cărţi despre Bursă.” 

Şi apoi am întrebat: „Care era ideea?” 

„I-am spus că-i dau cei 3.000 de dolari, dar cu ăştia nu putea să-şi cumpere direct o maşină, 
îi putea folosi ca să achiziţioneze şi să negocieze acţiuni, să-şi găsească propriul agent şi după ce va 
face 6.000 de dolari din cei 3.000, acei bani îi vor aparţine pentru maşină, iar cei 3.000 vor intra în 
fondul de studii.” 

„Şi care a fost rezultatul?” am întrebat. 

„A avut noroc la prima negociere, dar câteva zile mai târziu a pierdut tot ce a câştigat. După 
care a început să prindă gustul. în prezent, încă mai are o pierdere de 2.000 de dolari, dar interesul 
este crescând. A citit toate cărţile pe care i le-am cumpărat şi şi-a mai cumpărat şi altele. Devorează 
Wall Street Journal, caută indicii şi acum se uită la CNBC în loc de MTV. I-au mai rămas doar 
1.000 de dolari, dar i-a crescut interesul şi a şi învăţat ceva din asta. El ştie că dacă pierde banii, în 
următorii doi ani va merge pe jos, fără maşină. Dar nu pare să-i pese. Aproape că nu-1 mai 
interesează maşina, pentru că jocul acesta i se pare mult mai amuzant.” 

„Şi ce se întâmplă dacă pierde toţi banii?”, am întrebat. 

„Om trăi şi om vedea. Prefer să piardă totul acum decât când va fi de vârsta noastră şi ar 
avea mult mai mult de pierdut. Şi apoi, aceşti 3.000 de dolari sunt banii cel mai bine investiţi în 
educaţia sa. Ceea ce învaţă acum îi va servi o viaţă şi pare că dintr-odată dovedeşte un cu totul alt 
respect faţă de puterea banilor. Cred că a încetat să îi mai spânzure.” 

Aşa cum spuneam şi la punctul 5, când cineva nu este în stare să se auto-disciplineze, este 
mai bine să nu încerce să se îmbogăţească. Pentru că dacă procesul de dezvoltare a circuitului 
financiar din coloana activelor este simplu în teorie, e greu să se ajungă la o tărie sufletească în 
privinţa direcţionării banilor. Din pricina tentaţiilor din afară e mult mai uşor ca în ziua de azi, în 
această lume a bunurilor de consum, să sară în aer coloana cheltuielilor. Din cauza lipsei de tărie 
sufletească banii se scurg printre degete. Acesta este motivul sărăciei şi al problemelor financiare. 
Am să dau şi un exemplu în cifre referitor la inteligenţa financiară, care se referă în acest caz la 
capacitatea de a direcţiona banii spre a face mai mulţi bani. 

Dacă dăm la 100 de persoane 10.000 de dolari la începutul anului, după părerea mea, la 
sfârşitul anului: 

1. 80 nu vor mai avea nimic. De fapt, mulţi dintre ei chiar vor avea datorii mai mari, pentru 
că din banii ăştia au plătit un avans la o maşină nouă, la un frigider, la un televizor, la un video sau 
pentru o vacanţă. 

2. 16 vor spori cei 10.000 de dolari cu între 5 şi 10 procente. 

3. 4 vor ajunge la 20.000 de dolari sau chiar la câteva milioane. 

Mergem la şcoală ca să învăţăm o meserie şi ca să muncim pentru bani. După părerea mea, 
este important şi să învăţăm cum să punem banii să muncească pentru noi. îmi plac obiectele de lux, 
aşa cum plac tuturor. Diferenţa este că o parte îşi cumpără aceste obiecte de lux pe datorie. Aceasta 
este capcana, dacă vreţi să procedaţi asemeni maselor. Când am vrut să-mi cumpăr un Porsche, cel 
mai simplu ar fi fost să-mi sun bancherul şi să obţin un împrumut. în loc să mă concentrez asupra 
coloanei cheltuielilor, eu m-am concentrat asupra coloanei activelor. 

De obicei, mă folosesc de această dorinţă de a achiziţiona diverse lucruri spre a mă inspira şi 
a mă motiva la nivelul geniului meu financiar în investiţii. 

în prezent, mult prea adesea ne concentrăm asupra împrumuturilor necesare obţinerii 
lucrurilor pe care ni le dorim, în loc să facem bani. Pe termen scurt, e mai simplu cu împrumutul, 
dar e mai greu pe termen lung. Este un obicei prost, pe care ni l-am format ca persoane şi ca popor. 
Nu uitaţi că adesea o cale simplă devine dificilă, iar o cale dificilă de multe ori devine simplă. Cu 



cât reuşiţi să vă formaţi mai devreme şi să-i formaţi şi pe cei dragi să stăpânească banii, cu atât vă 
va fi mai bine. Banii sunt o forţă foarte puternică. Din păcate, oamenii folosesc această forţă a 
banilor împotriva lor. Dacă inteligenţa voastră financiară este una scăzută, banii or să vă scape 
printre degete. Ei vor fi mai isteţi decât voi. Dacă banii sunt mai deştepţi ca voi, veţi munci pentru 
ei toata viaţa. 

Pentru a stăpâni banii trebuie să fiţi mai deştepţi decât ei. Atunci banii or să vă dea ascultare, 
or să vi se supună. în loc să deveniţi sclavii lor, veţi deveni stăpânii lor. Asta înseamnă inteligenţă 
financiară. 

9. NEVOIA DE EROI. Puterea mitului. Când eram copil, îi admiram foarte tare pe Willie 
Mays, Hank Aaron, Yogi Berra. Ei erau eroii mei. Eram puşti, jucam în Liga Mică de baseball şi 
doream să fiu ca ei. Colecţionam imagini ale lor. Vroiam să ştiu absolut totul despre ei. Ştiam tot 
felul de detalii tehnice, cât erau plătiţi şi cum au ajuns într-o echipă de vârf. Vroiam să ştiu totul 
pentru că vroiam să fiu ca ei. 

Pe la 9-10 ani, de fiecare dată când jucam, mă credeam Yogi sau Hank. Aceasta este una 
dintre cele mai eficiente căi de a învăţa, dar pe care n-o mai folosim când devenim adulţi. Nu mai 
avem eroi. Ne pierdem inocenţa. 

Astăzi, mă uit la puştii care joacă baschet nu departe de casa mea. Ei nu mai sunt nişte 
Johnny mici. Ei devin Michael Jordan, Sir Charles sau Clide. Copiindu-şi sau luându-şi drept 
exemplu aceşti eroi, învaţă cu adevărat. Tocmai de aceea atunci când cade în dizgraţie cineva 
precum O.J. Simpson protestul este aşa de zgomotos. 

Nu e vorba doar de procesul de la tribunal. Se pierde un erou. O persoană cu care unii au 
copilărit în gând, l-au privit cu admiraţie şi ar fi vrut să fie ca el. Dintr-odată, trebuie să ne 
descotorosim de persoana respectivă. 

Când am mai crescut, alţii au devenit eroii mei. Din lumea golfului, cum ar fi Peter 
Jacobsen, Fred Couples şi Tiger Woods. Le copiam mişcările şi făceam tot posibilul să citesc cât 
mai multe despre ei. Mai am şi alţi eroi, precum Donald Trump, Warren Buffett, Peter Lynch, 
George Soros şi Jim Rogers. La maturitate, ştiu tot atât de multe despre ei pe cât ştiam despre eroii 
mei jucători de baseball. Urmăresc cu atenţie în ce investeşte Warren Buffett şi citesc tot ce pot 
despre perspectiva sa asupra pieţei. Am citit cartea lui Peter Lynch pentru a înţelege cum să aleg 
acţiunile. Şi am citit despre Donald Trump, încercând să aflu cum negociază şi cum îşi ţine 
afacerile. 

Tot aşa cum parcă nu eram eu atunci când jucam baseball în copilărie, când sunt la Bursă 
sau negociez un contract acţionez fără să-mi dau seama cu aplombul lui Trump. Sau când analizez o 
tendinţă, parcă aş fi Peter Lynch. Având aceste modele, ne alimentăm dintr-o sursă enormă de geniu 
pur. Dar eroii nu doar ne inspiră, ei fac ca lucrurile să pară mai simple. Şi asta ne convinge că ne 
dorim să fim exact ca ei. „Dacă ei pot, pot şi eu.” 

Prea multă lume vorbeşte de investiţii ca despre ceva foarte greu. Mai bine găsiţi-vă eroi 
care să vă uşureze situaţia. 

10. ÎNVĂŢAŢI-I ŞI PE ALŢII ŞI VEŢI FI RĂSPLĂTIŢI. Puterea de a dărui. Ambii mei taţi 
erau profesori. Tatăl meu bogat m-a învăţat o lecţie care m-a călăuzit toată viaţa, şi anume că trebuie 
să fii darnic sau generos. Tatăl meu cu şcoală m-a învăţat să folosesc timpul şi cunoştinţele 
dobândite, dar aproape niciodată nu mi-a dat bani. Cum spuneam, el zicea că îmi va da atunci când 
va avea ceva în plus. Şi, bineînţeles, rareori se întâmpla să aibă ceva în plus. 

Tatăl meu bogat mi-a dat şi bani şi educaţie. El credea cu tărie în schimb. „Dacă vrei ceva 
trebuie mai întâi să dai ceva”, spunea el mereu. Când stătea prost cu banii, dădea bani la biserică 
sau în scopuri caritabile. 

Dacă ar fi să aleg o unică idee cu care aş vrea să rămâneţi, aceasta ar fi. De câte ori simţiţi că 
„vă lipseşte” sau „aveţi nevoie'" de ceva, mai întâi daţi ceea ce doriţi şi veţi primi înapoi însutit. 
Acest lucru este valabil pentru bani, zâmbete, iubire şi prietenie. Ştiu că acesta este ultimul lucru pe 
care vrea cineva să îl facă, dar pentru mine a fost valabil de fiecare dată. Cred în principiul 
reciprocităţii şi dau ceea ce vreau. Vreau bani, dau bani. Şi îmi vin însutit. Vreau să vând, ajut pe 
cineva să vândă ceva şi reuşesc să vând şi eu. Vreau contracte, ajut pe cineva să obţină nişte 
contracte şi ca prin fannec contractele vin singure la mine. Cu mulţi ani în urmă, am auzit o vorbă 
care spunea aşa: „Dumnezeu nu are nevoie să primească, dar oamenii trebuie să dea.” 



Tatăl meu cel bogat spunea deseori: „Oamenii săraci sunt mai hrăpăreţi decât cei bogaţi.” Şi 
el explica aşa: o persoană bogată procură ceea ce îşi doresc alţii. De-a lungul vieţii, în toţi aceşti ani, 
de câte ori am avut nevoie sau am fost în criză de bani sau de ajutor, am stabilit bine ce-mi doresc 
de fapt şi am hotărât să ofer mai întâi. De câte ori am dat, totul mi s-a întors înapoi. 

Asta îmi aminteşte de o poveste despre un tip care stătea cu nişte lemne de foc în braţe într-o 
noapte geroasă şi ţipa la soba lui: „Când o să-mi dai ceva căldură o să bag nişte lemne pe foc.” 
Când e vorba de bani, de iubire, de fericire, de vânzări şi de contracte trebuie doar să ne amintim că 
mai întâi trebuie să dăruim ceea ce dorim şi o să fim răsplătiţi însutit. Uneori doar cât m-am gândit 
la ceea ce vreau şi cum am să dau la rândul meu altcuiva şi m-am ales cu o grămadă de daruri. De 
câte ori simt că oamenii nu-mi zâmbesc, încep eu să zâmbesc, dând bună ziua, şi ca prin minune 
toată lumea îmi zâmbeşte în jurul meu. Este adevărat că lumea nu este în fapt decât o oglindă a 
fiecăruia. 

De aceea spun: „învăţaţi-i şi pe alţii şi veţi fi răsplătiţi.” Am descoperit că pe măsură ce îi 
învăţ pe alţii din tot sufletul, şi eu învăţ mai mult. Dacă vreţi să aflaţi mai multe despre bani, 
învăţaţi-i pe alţii mai întâi. Şi o ploaie de idei noi şi de răsplăţi vă vor cuprinde. Sunt momente când 
am dat şi n-am primit nimic înapoi sau n-am primit ceea ce doream. Privind însă mai atent şi făcând 
o introspecţie sufletească, am constatat că în acele momente ofeream pentru a mi se oferi în loc de a 
da de dragul de a da. 

Tatăl meu îi învăţa pe profesori şi a devenit un maestru al lor. Tatăl meu cel bogat îi învăţa 
pe tineri cum face el afaceri. Privind retrospectiv, îmi dau seama că generozitatea lor faţă de ceea ce 
ştiau i-a făcut să fie mai deştepţi. Există pe lumea asta puteri mult mai mari decât noi. Putem ajunge 
acolo singuri, dar este mai uşor cu ajutorul acestor puteri. Tot ceea ce trebuie este să fiţi generoşi cu 
ceea ce aveţi şi aceste puteri vor fi generoase cu voi. 



CAPITOLUL 10 


Mai vrei să fii bogat? 

Iată ce ai de făcut 

Mulţi oameni s-ar putea să fie nemulţumiţi de cei zece paşi ai mei. I-ar putea considera mai 
curând o filozofie decât o practică. Eu consider că înţelegerea filozofiei este la fel de importantă ca 
şi înţelegerea practicii. Sunt mulţi oameni care vor să facă în loc să gândească, dar sunt şi oameni 
care vor să gândească, nu să facă. Aş spune că eu fac parte din ambele categorii, îmi plac ideile noi 
şi îmi place să le aplic în practică. 

Pentru cei care vor „să facă”, iată cum ar putea ei începe. Am să vă împărtăşesc câteva 
dintre lucrurile pe care le fac la rândul meu, dar vi le voi spune sub o formă prescurtată. 

1. Nu mai faceţi ceea ce faceţi. Cu alte cuvinte, luaţi-vă o pauză şi lămuriţi-vă ce 
funcţionează şi ce nu. Definiţia nebuniei este să faci mereu acelaşi lucru aşteptând rezultate diferite. 
Nu mai faceţi ceea ce nu merge şi căutaţi ceva nou de făcut. 

2. Căutaţi idei noi. Pentru noi idei de investiţii merg prin librării şi caut cărţi despre subiecte 
diferite şi unice. Eu le spun formule. Cumpăr cărţi cu formule despre care nu ştiu nimic. De 
exemplu, am găsit într-o librărie cartea lui Joel Moskovitz: „The 16 Percent Solution” (Soluţia celor 
16 procente). Am cumpărat-o şi am citit-o. 

TRECEŢI LA FAPTE! Joia următoare am făcut exact ca în carte, pas cu pas. Am făcut la fel 
şi cu găsirea proprietăţilor imobiliare ieftine la birouri de avocaţi şi la bănci. Mulţi nu trec la fapte 
sau se lasă convinşi de către cineva să renunţe la noua formulă pe care tocmai au învăţat-o. Un 
vecin chiar mi-a explicat de ce nu funcţionează ideea celor 16 procente. Nu i-am dat ascultare 
pentru că eu n-o încercasem niciodată. 

3. Mai întâi găsiţi-i pe cei care au făcut ceea ce vreţi să faceţi. Invitaţi-i în oraş la masă, 
rugaţi-i să vă destăinuie secretele sau micile şiretlicuri ale afacerii. Cât priveşte certificatele cu 16 
procente am mers la un birou de impozite şi am căutat o angajată guvernamentală care lucrează 
acolo. Am aflat că şi ea investise în acest sistem. Imediat am invitat-o la masă. A fost foarte 
încântată să-mi povestească tot ceea ce ştia şi cum a procedat. După prânz mi-a arătat toată 
după-amiaza cum a aplicat sistemul. Până a doua zi am găsit cu ajutorul ei două proprietăţi şi de 
atunci câştig o dobândă de 16 la sută. Mi-a luat o zi să citesc cartea, o zi să trec la fapte, o oră 
prânzul şi o zi ca să achiziţionez două afaceri pe cinste. 

4. Urmaţi cursuri şi cumpăraţi casete. Mereu caut prin ziare noi şi interesante cursuri. Multe 
sunt gratuite sau costă foarte puţin. Particip însă şi la seminarii costisitoare atunci când se discută un 
subiect pe care doresc neapărat să-l învăţ. Sunt bogat şi liber. Nu mai am nevoie de o slujbă numai 
datorită cursurilor pe care le-am urmat. Am prieteni care nu au urmat aceste cursuri şi mi-au spus că 
îmi irosesc banii, dar ei au rămas în aceeaşi slujbă. 

5. Faceţi cât mai multe oferte. Când doresc să investesc în proprietăţi imobiliare, vizitez mai 
multe proprietăţi şi în final scriu o ofertă. Nu ştiţi ce înseamnă „oferta ideală”? Să ştiţi că nici eu nu 
ştiu. Asta este treaba agenţilor mei imobiliari. Ei fac ofertele. Eu muncesc cât mai puţin. 

O prietenă m-a rugat să îi arăt cum să-şi cumpere o casă cu mai multe apartamente. Astfel 
încât într-o sâmbătă ea, agentul ei şi cu mine am vizitat nişte case cu câte şase apartamente. Patru 
erau jalnice, dar două erau bune. Am propus să facem oferte pentru toate şase, dând jumătate din 
ceea ce ceruseră proprietarii. Ea şi agentul ei erau să moară de inimă. Li s-a părut tare grosolan, 
socotind că e o jignire adusă celor care vând, dar de fapt cred că agentul respectiv nu vroia să se 
omoare muncind. Aşa încât n-au făcut nimic şi au continuat să caute o afacere mai rentabilă. 

Nu s-au făcut nici un fel de oferte şi persoana încă mai caută afacerea „ideală” la preţul 
ideal. Ei bine, n-aveţi cum să ştiţi care este preţul ideal până ce nu există cealaltă parte cu care să 



încheiaţi afacerea. Majoritatea vânzătorilor la rândul lor cer prea mult. Rareori se întâmplă ca 
cineva care vinde să ceară un preţ mai mic decât ar face afacerea. 

Morala întâmplării este următoarea: Faceţi oferte. Cei care nu sunt investitori nici nu ştiu 
sentimentul de a încerca să vinzi ceva. Am o proprietate imobiliară pe care încerc s-o vând de luni 
de zile. Aş fi acceptat orice. Nu mi-ar fi păsat cât de mic e preţul. Mă mulţumeam şi cu zece porci. 
Nu atât din pricina ofertei, ci pentru că pur şi simplu în sfârşit cineva se arăta interesat. Poate că aş 
fi făcut un schimb cu cineva de la o fennă de porci. Astea sunt regulile jocului. Să cumperi şi să 
vinzi e amuzant, nu uitaţi asta. E nostim şi e doar un joc. Faceţi oferte. S-ar putea ca cineva să 
spună „da”. 

întotdeauna fac oferte cu portiţe de scăpare. în imobiliar fac oferte la care adaug: „Afacerea 
trebuie aprobată şi de partenerul meu.” Nu specific niciodată cine este acest partener de afaceri. 
Mulţi nu ştiu că partenerul este pisica mea. Dacă acceptă oferta şi nu vreau să fac afacerea sun acasă 
şi vorbesc cu pisica. Fac această afirmaţie absurdă pentru a ilustra cât de extraordinar de simplu este 
acest joc. Multă lume se complică prea tare şi lucrurile sunt luate prea în serios. 

Găsirea contractului ideal, a afacerii ideale, a oamenilor ideali, a investitorilor ideali sau 
orice altceva este ca atunci când îţi cauţi un partener de suflet. Trebuie să mergeţi la faţa locului şi 
să vorbiţi cu cât mai multă lume, să faceţi multe oferte, contra oferte, să negociaţi, să refuzaţi şi să 
acceptaţi. Cunosc mulţi celibatari care stau acasă şi aşteaptă să sune telefonul, dar în caz că nu 
sunteţi Cindy Crawford sau Tom Cruise cred că e mai bine să ieşiţi din casă măcar cât să mergeţi la 
cumpărături. Căutaţi, oferiţi, refuzaţi, negociaţi şi acceptaţi, căci acestea sunt părţile componente ale 
procesului oricărui lucru care se întâmplă în viaţă. 

6. Faceţi jogging, plimbaţi-vă sau mergeţi cu maşina în aceeaşi zonă o dată pe lună vreme de 
zece minute. Cele mai bune investiţii în afaceri imobiliare le-am găsit în timp ce făceam jogging. 
Voi alerga în acelaşi cartier vreme de un an. De fapt, caut o schimbare. Pentru ca o afacere să fie 
profitabilă trebuie să cuprindă două elemente: să fie un chilipir şi să fie o schimbare. Sunt o 
mulţime de chilipiruri, dar schimbarea este cea care transformă chilipirul într-o ocazie profitabilă. 
Deci, când fac jogging, îl fac în cartierul în care doresc să investesc. Prin repetiţie observ nişte mici 
diferenţe. îmi dau seama că există proprietăţi puse în vânzare de mult. Deci cel care vinde va fi mai 
disponibil pentru o afacere. Mă uit după camioane de mutat mobila, stau şi vorbesc cu şoferii, discut 
cu poştaşii, nici nu vă puteţi da seama câte infonnaţii puteţi obţine astfel despre o anumită zonă. 

Găsesc o zonă proastă, mai ales o zonă în care ştirile de la televizor alungă pe toată lumea de 
acolo. Merg uneori şi un an aşteptând un semn de schimbare în bine. Discut cu detailiştii, mai ales 
cu cei nou veniţi, şi aflu de ce s-au mutat acolo. Sunt suficiente câteva minute pe lună şi o fac în 
timp ce am o altă ocupaţie, cum ar fi puţină mişcare sau mersul la un magazin. 

7. în privinţa acţiunilor, îmi place cartea lui Peter Lynch, „Beating the Streets” (Bătutul 
străzilor), în special pentru formula sa în privinţa alegerii acţiunilor a căror valoare va creşte. Am 
descoperit că principiile descoperirii valorii sunt aceleaşi, indiferent dacă este vorba de proprietăţi 
imobiliare, acţiuni, fonduri mutuale, noi firme, un nou animal de casă, o nouă locuinţă, un nou 
partener de viaţă sau un detergent la un preţ care este un adevărat chilipir. 

Sistemul este întotdeauna acelaşi. Trebuie să ştiţi exact ceea ce căutaţi şi apoi să porniţi la 

treabă! 


8. De ce consumatorii vor fi întotdeauna săraci. De câte ori apar nişte vânzări cu preţ redus 
într-un supermagazin, să zicem la hârtie igienică, consumatorul dă fuga şi îşi face o rezervă. Când 
sunt vânzări cu preţ redus la acţiuni, ceea ce cel mai adesea se numeşte o cădere sau o corecţie, 
consumatorul fuge de acolo. Când la supermagazin cresc preţurile, consumatorul cumpără din altă 
parte. Când cresc preţurile pe piaţa de acţiuni, atunci consumatorul începe să cumpere. 

9. Căutaţi unde trebuie. Un vecin şi-a cumpărat un apartament cu 100.000 de dolari. Eu am 
cumpărat unul identic, alături de al lui, cu 50.000 de dolari. îmi spune că el aşteaptă să crească 
preţurile. îi explic că profitul se face când cumperi, nu când vinzi. El a cumpărat prin intermediul 
unui adevărat agent imobiliar, dar care nu deţine proprietăţi. Eu am cumpărat de la departamentul de 
ipoteci nerăscumpărabile al unei bănci. Am plătit 500 de dolari pentru un curs unde am învăţat să 
procedez astfel. Vecinul meu mi-a spus că 500 de dolari investiţi într-un curs cu acest subiect e ceva 



mult prea costisitor. Mi-a spus că nu-şi poate permite şi că n-are nici timp. Aşa încât aşteaptă să 
crească preţurile. 

10. întâi caut pe cineva care vrea să cumpere şi apoi caut pe cineva care vrea să vândă. Un 
prieten căuta un anumit teren. Avea banii, dar n-avea timp. Am găsit o bucată de teren mai mare 
decât ceea ce vrea el să cumpere. L-am arvunit, mi-am sunat prietenul şi el a acceptat să ia o bucată. 
I-am vândut acea bucată, după care am cumpărat terenul. Am obţinut restul de teren gratuit. Morala 
acestei întâmplări: Cumpăraţi plăcinta şi tăiaţi-o bucăţi. Lumea în general caută ceea ce-şi poate 
permite, adică bucăţi mai mici. Ei cumpără doar o bucată de plăcintă, dar sfârşesc prin a plăti mai 
mult pentru mai puţin. Marile afaceri nu sunt pentru cei care nu au anvergură în gândire. Dacă vreţi 
să vă îmbogăţiţi, gândiţi în stil mare. 

Cei care vând cu amănuntul fac reduceri la cantităţile mari, pur şi simplu pentru că cei mai 
mulţi oameni de afaceri ţin la cei care cheltuiesc în stil mare. Deci chiar dacă nu aveţi prea mulţi 
bani, puteţi gândi în stil mare. Cum compania mea urma să achiziţioneze calculatoare, mi-am sunat 
câţiva prieteni şi i-am întrebat dacă nu vor şi ei să cumpere. Am mers la diverse firme, ne-am tocmit 
mult tocmai pentru că vroiam să cumpărăm atât de multe bucăţi. La fel am procedat şi cu acţiunile. 
Cei cu câştiguri neînsemnate rămân aşa pentru că gândesc meschin; acţionează singuri sau deloc. 

11. învăţaţi din istorie. Toate marile companii de la Bursă au început ca firme mici. 
Colonelul Sanders nu s-a îmbogăţit decât după ce a pierdut totul şi asta când avea peste 60 de ani. 
Bill Gates a fost unul dintre cei mai bogaţi oameni din lume încă înainte să împlinească 30 de ani. 

12. Fapta este întotdeauna mai de preţ decât pasivitatea. 

Acestea sunt doar o parte dintre lucrurile pe care le-am făcut şi continuu să le fac pentru a 
detecta ocaziile. Cuvintele cele mai importante sunt „să faci” şi „a face”. Cum ele au fost repetate 
de atâtea ori în această carte, s-ar putea să vă determine să treceţi la fapte înainte să primiţi răsplata 
financiară aşteptată. Acţionaţi chiar acum! 



EPILOG 


Cum puteţi plăti facultatea copilului 
cu doar 7.000 de dolari 

Cum cartea se apropie de final şi urmează a fi publicată, aş vrea să vă împărtăşesc un ultim 

gând. 

Principalul motiv pentru care am scris această carte a fost să vă furnizez informaţii pornind 
de la care să vă puteţi spori inteligenţa financiară pe care s-o folosiţi în rezolvarea nenumăratelor 
probleme întâlnite în viaţa oricui. Fără o pregătire financiară, mult prea des folosim formula 
standard de viaţă, adică muncitul din greu, economisitul, împrumutatul şi plata unor impozite 
excesive. Astăzi avem nevoie de informaţii mai bune. 

Folosesc povestea care urmează ca un exemplu final referitor la o problemă financiară cu 
care se confruntă multe tinere familii în ziua de azi. Cum vă puteţi permite o şcoală bună pentru 
copii, asigurându-vă totodată şi pensia? Acesta este un exemplu de folosire a inteligenţei financiare 
în loc de a munci din greu pentru a atinge acelaşi obiectiv. 

Un prieten de-al meu se plângea într-o zi cât de greu i-a fost să strângă bani pentru 
facultatea copiilor. El depunea lunar 300 de dolari intr-un fond mutual şi reuşise să strângă 
deocamdată 12.000 de dolari. El estima că ar fi avut nevoie de 400.000 de dolari pentru cei patru 
copii ai săi. Mai avea încă 12 ani la dispoziţie, având în vedere că băieţelul cel mare avea doar 6 ani 
deocamdată. 

Ne aflam în anul 1991 şi piaţa imobiliară era foarte proastă în Phoenix. Toată lumea îşi 
vindea casele. I-am sugerat colegului meu de clasă să cumpere o casă cu o parte din banii din 
fondurile sale mutuale. Ideea l-a mirat şi am început să discutăm această posibilitate. Principala lui 
grijă era că nu are credit în bancă pentru a cumpăra încă o casă, având în vedere că abia şi-l 
prelungise pe cel existent. L-am asigurat că există şi alte posibilităţi decât prin Bancă de a finanţa o 
proprietate. 

Vreme de două săptămâni am căutat o casă care să corespundă tuturor criteriilor dorite. 
Aveam de unde alege, aşa încât chiar ne-a amuzat ideea. în sfârşit am găsit una cu 3 dormitoare şi 2 
băi intr-un cartier foarte elegant. Proprietarul fusese restructurat şi trebuia să vândă pentru că urma 
să se mute cu familia în California, unde îşi găsise altă slujbă. 

El dorea 102.000 de dolari, dar i-am oferit doar 79.000. A acceptat imediat. Pe casă era ceea ce se 
numeşte un împrumut necalificat, ceea ce însemna că şi un vagabond putea să o cumpere fără 
aprobarea băncii. Proprietarul datora 72.000 de dolari, aşa încât prietenul meu n-a trebuit să scoată 
decât 7.000, diferenţa de preţ între ceea ce datora şi suma pe care o cumpărase. De îndată ce 
proprietarul s-a mutat, prietenul meu a scos casa la închiriat. După ce s-au plătit toate cheltuielile, 
inclusiv ipoteca, a continuat să bage în buzunar câte 125 de dolari pe lună. 

Planul său era să ţină casa 12 ani şi să achite ipoteca mai rapid, adăugind la plată cei 125 de 
dolari pe lună. Am calculat că în 12 ani mare parte din ipotecă va fi plătită şi că ar câştiga net 800 
de dolari pe lună după ce ajunge la facultate primul copil. Ar mai putea şi să vândă casa în cazul în 
care i-ar creşte valoarea. 

în 1994 piaţa imobiliară s-a schimbat dintr-odată în Phoenix şi i s-au oferit pe aceeaşi casă 
156.000 de dolari de către chiar chiriaşul care locuia acolo şi căruia îi plăcuse. Din nou m-a întrebat 
ce părere am şi evident i-am spus să vândă profitând de legea de amânare a impozitului nr. 1031. 

Se alesese brusc cu aproape 80.000 de dolari de care putea profita. Mi-am sunat un alt 
prieten din Austin, Texas, care i-a transferat banii intr-un depozit. După trei luni a început să 
primească cecuri de aproape 1.000 de dolari pe lună venit pe care i-a băgat la loc în fondurile 
mutuale pentru facultate, fonduri care acum creşteau mult mai rapid. în 1996, depozitul a fost 
vândut şi s-a ales cu un cec în valoare de 330.000 de dolari, care din nou a fost investit intr-un alt 
proiect care i-a adus 3.000 de dolari pe lună venit, bani care au intrat tot în fondurile mutuale pentru 
facultate. Acum este foarte încrezător că obiectivul lui va fi uşor de atins, respectiv cei 400.000 de 
dolari, şi nu i-au trebuit decât 7.000 ca să înceapă şi puţină inteligenţă financiară. Copiii îşi vor 
putea pennite să studieze la facultatea pe care o doresc, iar celelalte active de la firma sa vor sta la 



baza pensiei sale. Ca urmare a acestei strategii de investiţie reuşită, va putea ieşi la pensie mai 
devreme. 

Vă mulţumesc că aţi citit această carte. Sper că v-a oferit nişte informaţii utile în folosirea 
puterii banilor care să muncească pentru voi. Actualmente avem nevoie de o şi mai mare inteligenţă 
financiară pentru a supravieţui. Ideea că trebuie bani pentru a face bani este un tip de gândire 
financiară proprie celor neexperimentaţi. Asta nu înseamnă că nu sunt inteligenţi, dar nu au învăţat 
arta de a face bani. 

Banii sunt o simplă idee. Dacă vreţi mai mulţi bani, schimbaţi-vă modul de gândire. Orice 
persoană care a reuşit prin sine însăşi a început cu puţin, dar cu o idee pe care a transformat-o în 
ceva măreţ. Acelaşi lucru se aplică şi în cazul investiţiilor. Trebuie doar câţiva dolari pentru început 
şi ei se pot transforma într-o sumă impresionantă. Am cunoscut foarte mulţi oameni care îşi petrec 
viaţa în căutarea marii afaceri sau strângând o mulţime de bani ca să facă marea afacere, dar după 
părerea mea asta e o prostie. Mult prea des am văzut investitori neexperimentaţi punându-şi totul 
într-o singură afacere şi pierzând mare parte rapid. Or fi fost nişte oameni muncitori, dar categoric 
nu erau nişte buni investitori. 

Pregătirea şi înţelepciunea în privinţa banilor sunt extrem de importante. Apucaţi-vă 
devreme de treabă. Cumpăraţi-vă o carte. Mergeţi la un seminar. Exersaţi. începeţi cu puţin. Am 
transformat 5.000 de dolari într-un milion producând şi un circuit financiar de 5.000 de dolari pe 
lună în mai puţin de şase ani. Dar am început să învăţ de copil. Vă sfătuiesc să învăţaţi pentru că nu 
e chiar aşa de greu. De fapt e chiar destul de uşor, odată ce începe să vă intereseze subiectul. 

Sper că mesajul meu este limpede. Ceea ce aveţi în minte determină ceea ce aveţi în mână. Banii 
sunt doar o idee. Există o carte nemaipomenită care se numeşte „De la idee, la bani” (de Napoleon 
Hill, Editura Curtea Veche, 1998). Titlul, după cum vedeţi, nu este „Munceşte din greu şi 
îmbogăţeşte-te”. învăţaţi să puneţi banii să muncească din greu pentru voi şi veţi avea o viaţă mai 
uşoară şi mai fericită. în ziua de azi, nu încercaţi să evitaţi riscurile, ci încercaţi să fiţi deştepţi. 

